
TRIBURILE. 
Patologii ale politicii românești, 
de la Revoluţie la Generaţia Facebook 


pho noastră este bolnavă. Se spune de multe ori acest lucru, 
în presă, în viaţa de zi cu zi, chiar în discursurile politicienilor. 
Am scris chiar un eseu care a dat titlul unei cărţi, „Politica inutilă”, 
crezând atunci că, în loc să inducă ordine în evoluţia socială, 
politica noastră este disfuncţională, poate chiar inutilă. Nu cred 
că politica este inutilă, dar sunt convins că, pe parcursul unui 
deceniu şi jumătate de când sunt, într-un fel sau altul, în mijlocul ei, 
am descoperit multe patologii ale vieţii politice, le-am descris, comentat 
şi uncori am propus soluţii. Am scris despre sectarismul politic de 
stânga sau de dreapta, despre consensul antidemocratic și lipsa de 
proiect, despre narcisismul, miopia, populismul, camuflarea, alergia la 
critică, autismul, ideofobia, conflictualismul extrem, dictatura emoției, 
demagogia, clientelismul, sindromul Pinocchio, patologiile excesului, 
politicianismul, autoritarismul, „mi-se-cuvenism '-ul și multe altele. 


Despre meditații și flashmob-uri 


Textele pe care le-am adunat în această carte nu trebuie 
justificate, nici explicate mai mult decât pot să o facă ele însele, 
fiindcă vorbesc despre lumea noastră şi au rolul de a aduce 
înţelesuri. Sunt demersuri de ordonare a lucrurilor care se petrec 
în viaţa mea și care oglindesc înţelegerea pe care un sociolog 
implicat încearcă să o dea astăzi lumii sociale româneşti. Sunt 
texte vii, texte care s-au născut și au trăit în contexte sociale bine 
determinate, de care sunt influențate. Cele mai multe nu sunt 
subiecte alese de mine, ci teme despre care am fost invitat să scriu 

— de prieteni, de cititorii blogului meu sau de revistele la care 
colaborez. Cele mai multe dintre subiecte au fost evenimente cu 
mare impact social, cu audienţă record, sau ocazii care au produs 
puternice vibrații colective. Nu am scris texte pentru un public 
anumit, nici cu intenţia de a face sociologie, nici măcar sociologie 
aplicată. Sunt mesaje ale prezenţei mele sociale în spaţiul social 
românesc. Adunarea lor în cadrul volumului de față este însă un 
omagiu — se va observa ușor — adus lui Pierre Bourdieu, sociologul 
meu preferat, dar, în același timp, şi lui Emil Cioran, pentru că 
astăzi, când scriu aceste rânduri, se împlinesc o sută de ani de la 
nașterea acestuia. Este un tribut adus lui Bourdieu pentru că lupta 
sa a avut în centru distrugerea iluziilor care ne fac să nu putem 
avansa cu destulă viteză pe terenul ştiinţific, dar şi pe cel al practicii 
sociale, militând pentru o sociologie lucidă prin părăsirea iluziilor 
gândirii pure sau ale celei savante, învingerea prenoţiunilor în sens 
durkheimian sau distrugerea barierei limbajului, cum ar spune 
Wittgenstein. 

Am așteptat câţiva ani, timpul necesar ca să uit două cărţi 
importante ale celui mai influent sociolog francez al secolului XX, 
pentru a putea scrie și eu despre asta: Meditaţii pascaliene şi Schiţă 
pentru o autoanaliză. Mi-a rămas în minte un fragment pe care unii 
îl interpretează drept ipocrizie, dar pe care eu îl cred un adevărat 
program pentru fiul poştaşului din Pirinei: „Niciodată nu m-am 
simțit cu adevărat îndreptățit să exist ca intelectual. Și totdeauna 
am încercat, ceea ce fac şi acum, să exorcizez tot ceea ce, în gândirea 
mea, poate fi legat de acest statut, de pildă intelectualismul filosofic. 
Nu iubesc intelectualul din mine şi ceea ce, în ceea ce scriu, poate 
să sune a antiintelectualism este îndreptat împotriva a ceea ce, în 
ciuda eforturilor mele, persistă în mine în materie de intelectualism şi 
intelectualitate, precum dificultatea, atât de tipică intelectualilor, de 
a accepta cu adevărat că propria libertate îşi are limitele ei.“ Da, nici 
eu nu iubesc intelectualul din mine atunci când seamănă, chiar 
întâmplător, în diverse contexte, cu vreunul dintre intelectualii 
publici care se autocontemplă narcisist, ignoră practica socială şi 
nu au forţa de a participa la o cât de mică acţiune de rezistenţă. 

Nu am rezistat tentației de a pune meditaţiile mele sub semnul 
socioanalizei, măcar ca metaforă, chiar dacă unii o vor privi doar 
ca pe un ornament neologistic sau alții — neîncrezători în calea 
descrisă la finalul vieții de către Bourdieu — se vor indigna poate 
de lipsa de distanță față de obiectul cercetat. Ca un cercetător al 
opiniei publice și nu numai, îngropat între munţii de date cu care 
cei peste o sută de oameni de la Institutul Român pentru Evaluare 
şi Strategie — IRES ne câştigăm pâinea, cred că am dreptul ca, 
măcar în clipele de odihnă, să mă opun artei divinatorii bazate pe 
modelări statistice şi să caut demontarea unor mecanisme sociale 
dotate cu diferite forme de prestigiu sau rezonanţe pe care le luăm 
ca practici seculare ori valori eterne. 

Textele din această lucrare nu au ambiţii ştiinţifice, dar vor să 
completeze viaţa mea de intelectual și sociolog, pentru că sociologul, 
orice ar face, se află într-o triplă ipostază: este producător de 
cunoaștere obiectivată, este un cercetător care are propriile 
proiecte și metode de cercetare preferate, dar, să nu uităm, este 
şi participant, activ sau nu, la procesele sociale reale. În această a 
treia ipostază, sociologul este afectat de socializarea la care a fost 
supus din prima copilărie şi până a ajuns să-și contemple diploma 
de absolvire, este marcat de ideologii şi credinţe, poartă în sine 
urmele supunerii liber consimţite sau pe cele ale revoltei, ambele 
atitudini neconcordând cu distanţa și cu neutralitatea axiologică. 
Astfel, el interiorizează sau nu, este sau nu conștient de o anumită 
cerere socială, care este îndreptată spre el sau spre profesia sa. Cea 
de a treia ipostază, aceea de participant la viaţa socială şi la viaţa 
publică, este aceea care a reprezentat un fel de amvon pentru 
textele de faţă. 

Am părăsit şi eu deliberat filosofia şi, repetând destinul lui 
Bourdieu, mi-am urât originile până aproape de 40 de ani. După 
aceea — aici nu mai ştiu ce credea Bourdieu — a început să mă 
urmărească frica de a nu le trăda. Şi acum încă mă uit cu atenţie 
la viaţa mea şi la poza bunicului Sebastian, care mi-a spus cu o 
seară înainte de a muri: „Să nu cazi pradă jocurilor de noroc, eşti 
pătimaş ca mine, și să ai grijă de un singur lucru — respectarea 

cuvântului dat este cel mai important capital al familiei noastre“. 
Am scris în aceste analize despre oameni și despre schimbarea 
lor, aşa cum am văzut-o la concetăţenii mei. Am citit tot timpul 
lucrări despre sociologia mentalităților, a valorilor şi a culturii 
contemporane, mereu cu gândul la regretatul meu profesor de 
sociologia şi filosofia istorici, Ion Aluaș, cel care m-am sustras 
filosofiei și m-a introdus brutal în prima echipă de cercetare de 
teren. Dar am crezut mereu că noi suntem într-o fază încă neatinsă 
de civilizaţie şi de transformarea spre modernitate, aşa că temele 
predilecte despre care am scris sunt abordate pornind de la viaţă 
şi de cele mai multe ori nu am făcut nicio referire la marea sau la 
mica teorie sociologică. Am vrut să-i feresc pe cititori de această 
meteahnă a profesorilor; în plus, majoritatea textelor mele aveau 
un destinatar vizat de mine, real sau imaginar, iar acesta nu era 
fericit să meargă la bibliotecă pentru a mă urmări. De aceea, am 
încercat să comunic cu subiectul analizelor mele într-un limbaj 
cât mai aproape de limbajul lui. 

Am încercat să comunic aşadar cu bună ştiinţă, cu predilecție, 
într-o paradigmă emoţională sau morală mai ușor de interpretat, 
ca semnificaţie şi îndrumare, dintr-un motiv pe care îl voi explica 
în cele ce urmează. Cititorului meu mediu, uneori poate prea 
grăbit, îmi era greu să-i împărtăşesc lecturile mele preferate: 
Giddens, Baudrillard, Lipovetsky, Maffesoli, Goffman, Eco, 
Barthes, Bauman, Fukuyama, Schutz, Beck sau mulţi alții. În 
plus, nu doream să cad în păcatul intelectualilor publici, descris 
de Bourdieu, acela de a explica realitatea noastră pentru cei mulți 
folosindu-mă de erudiţia sociologică. 


Un timp al neotribalismului postmodern 


Cititorul meu tânăr, cu care corespondez des pe e-mail 
sau prin comentariile de pe forumuri, vine deja din altă lume, 
trăieşte într-o lume a imaginii și poate să mă înţeleagă mai bine 
pe baza unor analize mai sumare, mai imagistice şi mai colorate 
emoţional. EI a crescut într-o epocă a televiziunii și este posesorul 
unei identități mai flexibile, realizate prin bombardament de 

supraevenimenţialitate și printr-o mai mare presiune a timpului 
şi a alternativelor. El face parte din ceea ce Maffesoli a numit 
magistral triburile postmoderne, unde oamenii se simt legați prin 
partajarea de emoţii și afecte. Ei sunt reprezentanţii unei mutații 
genetice, de ruptură a legăturilor sociale tradiționale, mult mai 
sustraşi determinismelor. Ei fac parte deja dintr-o generație care, 
cum spune Olivier Mongin, atinsă de individualism negativ, adică 
afectată de neliniște și de singurătate, intră în rețele sociale unde te 
poți sustrage reciprocității. Grupurile lor sunt provizorii sau, mai 
precis, ceea ce numesc ei rețele sociale sunt regrupări provizorii, 
aflate sub semnul celei de-a treia solidarități (după solidaritatea 
organică și cea mecanică), unde relațiile sunt fragile și superficiale, 
dar fiecare individ face parte din mai multe rețele între care poate 
să aleagă. „Prietenii“ de pe Facebook sunt puncte de stabilitate 
mişcătoare pentru fiecare individ, într-o societate a incertitudinii 
maxime, unde solidaritatea este reflexivă, în sensul lui Giddens: 
reflexivitatea ca examen de revizuire a practicilor sociale. Aici, 
individul este asaltat de multiapartenențe şi nu există principii 
solide care să antreneze adeziuni colective stabile. Aceşti tineri care 
se plâng în cântecele lor că nu s-au născut în locul potrivit şi care 
visează să plece în străinătate sunt produsul acestui timp. Poate că 
ci, tinerii, sunt singurii contemporani cu lumea noastră, cei mai 
mulţi români nefiind cetăţeni tipici ai acestei societăţi moderne. 
Poate că doar ei sunt victimele Timpului, ceilalţi fiind victime ale 
decalajului nostru continuu faţă de istoria Europei şi mai ales ale 
plonjeului direct într-o libertate care poate fi necesitate înţeleasă 
doar dacă ai construit ceva la propria ta viaţă şi mai puţin dacă 
schimbările ţi-au venit mereu din afară şi, la intervale scurte 
de timp, a trebuit să schimbi valorile, zeii sau altarele la care te 
închini. Pot să accept că este vorba de o regresie colectivă masivă 
şi că trăim o criză socială de identificare sau, cum spune Maffesoli, 
o saturație societală faţă de marile valori ale celor trei secole de 
capitalism tradiţional şi probabil trecem la o altă paradigmă, la o 
altă manieră de a fi împreună, trecem de la un inconştient colectiv 
dominat de triada muncă-rațiune-viitor (Prometeu) spre o epocă 

dionisiacă, dominată de triada vis-imaginar-fantasmă, iar acest 
lucru nu se mai produce prin intermediul revoluțiilor care ne 
arătau schimbarea, ci prin viruși ai contaminării culturale. Cum 
spune Maffesoli în Le temps des tribus, nu mai avem contracte 
sociale între indivizi, ca acelea din comunităţile de până acum, ci 
mai degrabă pacte în cadrul unor comunităţi fragmentate (triburi 
muzicale, sportive, sexuale, religioase etc.) unde regula este 
individualismul emoţional. Emoţia face regula și în politică, a se 
vedea cazurile Dan Diaconescu, Gheorghe Becali, Sorin Oprescu 
— produse politice ale unor momente de răscoală emoţională, 
generate de arestări sau de respingeri care păreau abuzuri faţă de 
indivizi şi față de unele dintre libertăţile lor. În această situaţie, 
elita intelectuală este cu totul depășită de aceste triburi noi, unde 
predomină un sentiment. O emoție, dar nu un sentiment de 
apartenenţă ca datorie. Tribul se adună să protejeze o emoție sau 
să vadă cum această emoție face mii de oameni să vibreze. Textele 
scrise de mine în diferitele reviste sau pe platformele virtuale nu 
au căutat teme esenţiale sau structurale ale societăţii, pentru acest 
tip de abordare sociologică am câteva proiecte aflate în curs. 


Metafora Flashmob-ului 


Am căutat mai mult să fac injecții de sens în corpul nou- 
născut al unei emoţii sociale. De aceea, căutând o metaforă orga- 
nizaţională pentru grupul pe care îl propun eu în jurul unui 
asemenea text-pretext, am găsit că metafora cea mai fericită este 
aceea care denumeşte noi forme de agregare socială, flashmob-ul. 

Flashmob-ul este cea mai volatilă organizare pe care a putut-o 
inventa societatea şi, în același timp, cea mai nouă în ordine istorică, 
primul flashmob având loc în 2003 în SUA. Este o foarte scurtă 
adunare, într-un loc de mare vizibilitate publică, participanţii 
realizând o acţiune surprinzătoare, deosebită, neobișnuită, pentru 
o secvenţă foarte scurtă de timp, după care grupul intră într-o 
disoluţie spontană. Flashmob-ul se bazează pe spontaneitate, nu are 
o regie deosebită, nici publicitate prealabilă, și se desfăşoară pentru 
spectatori accidentali, cu intenţia de a trezi conştiinţe, de a expune 

un sentiment, o dorinţă, un proiect. În general, flashmob-ul este 
împotriva politicului, a economicului sau a ideologiilor şi se fereşte de 
parteneriate cu mass-media. Acest tip de agregare spontană, realizată 
datorită posibilităţilor de mobilizare pe care le oferă internetul, are 
ca scopuri şi motivaţie transmiterea unei emoţii, distracţia oferită 
străzii sau doar celor implicaţi, participarea comună la acţiuni de 
sincronicitate socială, cunoașterea unor oameni noi sau fronda 
faţă de mecanica existenţei şi a rutinei. La un flashmob, oamenii 
vin din direcţii diferite, realizează instrucţiunile, iar apoi pleacă 
fiecare într-o direcţie diferită, este un fel de adunare fără scop şi 
fără nicio finalitate anume, o negare a tuturor formelor teziste de 
mobilizare şi de protest cunoscute până acum. 

Într-o societate aflată sub semnul mitologiilor, al hierofaniilor, 
al ontofaniilor decăzute, al emoţiei și fantasmelor, al idolatriilor, 
textele mele au căutat să creeze o discontinuitate care să fie percepută 
ca efect de contrast şi meditaţie. Este nevoie de elemente de rupere a 
curgerii şi a fluxului de imagini ce au înlocuit fluxul de informaţii, 
pentru a ne putea regăsi împreună, măcar pentru câteva secunde, 
ca la un flashmob. Acum nu mai este jurnalistul cel care strigă: 
„Regele e gol!“ Acum, regele se dezbracă și strigă disperat, prin 
piaţă, la trecătorii indiferenți, trecători care nu se mai miră: „Hei, 
nu vedeţi? Sunt gol, indignaţi-vă!“ 

Media participă la marile celebrări colective şi creează o iluzie 
perfectă a realităţii, dar nu prin oglindire, strâmbă sau concavă, ci 
prin proximitate. Televiziunea moare, spun specialiştii în media, 
dar moare pentru că se confundă tot mai mult cu viaţa, locuim 
tot mai mult în televizor, nu putem să mai criticăm televiziunea 
pentru că am deveni nişte absurzi care critică viaţa. Așa cum 
sugera, în urmă cu câţiva ani, Bogdan Ghiu, televizorul s-a mutat 
în noi, iar în sfera politicului, critica televizorului la adresa unor 
politicieni devine o modalitate de a-i ţine în viaţă. Polemicile sunt 
tot mai mult o competiţie şi o enervare, pentru că televizorul 
s-a apropiat prea mult de viaţă şi trebuie să stea în preajma 
unui politician care şi-a câştigat dreptul de a locui în televizor, 
alături de mogul sau de profesioniștii lui și de deontologiile lor 


12 œ Vasile Sebastian Dâncu 


minunate. Politicianul ar putea fi ucis prin nebăgare în seamă, dar 
atunci ar suferi și televizorul siamez. De aceea, meditaţiile mele 
caută să aibă semnificaţia unui flashmob care atrage atenţia, care 
opreşte curgerea, chiar dacă, poate, autorul și-a pierdut o parte 
din entuziasmul care îl făcea, la primele cărţi, să creadă că scrisul 
poate schimba lumea. Acum caut să organizez adunări spontane 
şi cred că un flashmob poate lăsa urme, chiar dacă participanţii au 
indicaţia să se întoarcă fiecare de unde a venit, fără să arate că se 
cunosc, fără să-şi contemple urmarea propriei opere. Dacă în jurul 
unor emoţii viaţa noastră comună capătă sens, atunci dreptatea și 
adevărul pot fi căutate şi în altă parte. 


Revoluţia de la urne. 
Inceputul unui nou ciclu politic? 


Între turul întâi şi turul doi al alegerilor prezidenţiale din 
2014 s-a produs un lucru uluitor, o răsturnare de rezultat care nu a 
fost prevăzută de nimeni. Pornind de la o situaţie în care votul din 
diaspora a fost viciat de lipsa unor ștampile de vot sau a unor secţii 
de vot suficiente, în câteva capitale europene, diaspora română a 
început proteste la secţiile de votare, dar mai ales pe site-urile de 
socializare. Guvernul a refuzat să organizeze pentru turul al II-lea 
secţii suplimentare, iar pe reţelele de socializare şi televiziuni a 
început un fenomen de mobilizare la vot împotriva candidatului 
Victor Ponta, şeful Guvernului în exerciţiu şi candidat care 
conducea confortabil după primul tur cu 10 procente avans. Am 
asistat la un mecanism de contagiune între televiziune și Facebook 
destul de des întâlnit în lume în ultimii ani, în care masele se ridică 
pentru că le-a fost refuzat un drept. Am întâlnit şi la noi, în iarna 
lui 2012, acest fenomen, mişcarea de protest pentru susţinerea lui 
Raed Arafat, mişcare care a dus mai apoi la victoria neaşteptat de 
mare a USL la alegerile parlamentare. Probabil însă, liderii USL 
au confundat această mișcare cu un proiect de mare amploare și 
s-au înșelat. Același mecanism, dar de mai mare magnitudine, 
s-a petrecut şi în 16 noiembrie 2014, la turul al doilea al 
prezidenţialelor. Modul în care Guvernul a gestionat alegerile şi 

modul în care a răspuns după primul tur a dus la această prezență 
masivă la vot: 80% din populația reală de pe teritoriul României a 
mers la urne. Nu a fost o mișcare pentru un proiect politic, Klaus 
Iohannis nu a venit cu așa ceva, nu am avut o mişcare la urne pentru 
un candidat. A fost o mişcare cu totul și cu totul neașteptată, când 
totul mergea spre o victorie sigură a lui Victor Ponta, dacă nu 
era acel incident cu votul din diaspora care nu a fost rezolvat de 
Guvern. Victor Ponta a obţinut numărul necesar de voturi pentru 
a fi preşedinte, în condiţii normale, dar nu a putut câștiga însă 
după această mişcare de stradă. Trăim într-o epocă a triburilor 
sociale, suntem mai degrabă în cadrul unui tip de raționalitate 
afectivă, în care politica este tractată printr-o afectivitate a străzii. 
Este un faliment al politicii clasice, nu doar partidul de la putere, 
dar şi celelalte partide politice trebuie să înţeleagă în acest moment 
că e nevoie de o reformă a logicii politice, o reformă a construcţiei 
unui partid şi a legăturii lui cu masele. Klaus Iohannis nu a venit 
cu un proiect elaborat, ci cu unul care seamănă mai degrabă cu 
unul al unui primar. A venit cu un singur lucru clar: că e un om 
normal, că vrea normalitate. Generaţia aceasta a tinerilor care a 
impulsionat această mișcare, pe care o numim acum Generaţia 
Facebook sau Generaţia Y, are câteva caracteristici importante: 
este dezamăgită, nu mai respectă vechile moduri de legitimare, 
se opune autorităţii de orice fel și pendulează între apatie şi 
revoltă de stradă. Sociologic vorbind, se caracterizează printr-un 
angajament politic intermitent, o reacţie emoţională de frustrare. 
Campania lui Ponta a fost prea sofisticată și prea a încercat să 
folosească toate mijloacele pentru a câștiga. A încercat să ia totul, 
din toate zonele, iar această hibridizare i-a creat imaginea unui 
candidat agresiv, dominant, cinic. Nu au putut să evalueze cum 
se va rostogoli emoția legată de votul din străinătate și a făcut 
greșeli de strategic, una fiind asocierea cu Corneliu Vadim Tudor. 
Dincolo de greșeli de tactică sau strategie există o tară de fond a 
partidelor clasice care este taxată de noile mişcări: partidele clasice 
sunt vânători de voturi, adună intelectuali, staruri, partide, mişcări 
sociale, sindicate. Totul, la grămadă, fără o logică a respectului 

pentru valori sau ideologii. Câștigătorul alegerilor a avut doar un 
singur și firav avantaj: nu a venit cu un preconcept despre politică. 
Dreapta vorbea pe patru voci, nu avea un proiect, şi atunci a fost 
pus în situaţia de a juca singurul rol pe care îl cunoștea foarte bine, 
de om neobișnuit cu puterea, un practician al administraţiei. S-a 
potrivit cu noile mișcări deoarece acestea nu au lideri, iar el a fost 
exact acest lucru, nu a vrut să domine electoratul, a venit cu o 
ofertă foarte simplă. Nu cred că politicienii au înţeles prea multe 
din această revoltă la urne chiar dacă este vorba despre un fenomen 
cunoscut în ultimii ani ca mecanism al mișcărilor de stradă — mişcarea 
indignaţilor, Wall Street, revoluțiile portocalii, revoluțiile arabe —, o 
ridicare a maselor, a străzii împotriva establishment-ului politic. Klaus 
Iohannis a fost o ocazie, un motiv pentru ca oamenii să-și reafirme 
un drept, dreptul de a vota. Sigur că modul cum s-au născut acele 
incidente din capitalele europene, când cetăţenii din câteva dintre 
acestea au fost puși în imposibilitatea să voteze, poate avea mai multe 
origini, inclusiv o inerție birocratică pe fondul căreia nu a fost intuit 
faptul că este nevoie de mai mulţi oameni, de secţii mai multe, de liste 
mai multe etc., dar, dincolo de asta, acest fenomen amplificat de forţa 
televiziunii plus Facebook, reţelele de socializare, a produs o adevărată 
revoluţie la urne. Este imposibil de obţinut o asemenea mobilizare 
pe un mesaj pozitiv, în ceea ce priveşte votul. Evident, am avut şi o 
mobilizare selectivă, tinerii, care sunt cei mai expuși Facebook-ului 
şi cei mai nemulţumiţi de actuala clasă politică. Nu a fost practic 
un val de simpatie pentru Klaus Iohannis, a fost mai degrabă un val 
de compasiune și de solidaritate cu un politician pe care îl simțeau 
defavorizat în bătălia cu sistemul politic actual, o solidaritate cu un 
candidat care nu avea atributele politicianului clasic. 


Există o generaţie Facebook 


Generaţia Facebook aduce o modalitate suplimentară de 
control al politicului. Să nu uităm că atunci când televiziunile 
devin partinice şi nu mai respectă nicio regulă deontologică, atunci 
când politicienii bazaţi pe marketing își creează grupuri mari de 
susținători la alegeri sau înainte de alegeri, când folosesc metodele 

cele mai moderne pentru a manipula populaţiile şi segmentele 
electorale, a apărut această modalitate de cenzură a politicului 
care se bazează pe câteva atuuri. Beneficiază de o autonomie a 
comunicării, pentru că nu mai are nevoie de televiziune; în cadrul 
mişcărilor anti Roşia Montană, manifestanții nu se mai duceau 
în centru, pentru că de acolo nu transmit televiziunile de ştiri — 
înfrânte de publicitatea de la Gabriel Resources —, ci făceau marșuri 
în cartiere, pentru a avea un contact direct cu publicul, încercând 
o contaminare directă. Această punere în paranteză a televiziunii 
duce la o autonomie a unui nou tip de media, Facebook-ul; sau 
e o combinaţie între Facebook și televiziune, când televiziunile 
participă la jocul de contestare, care poate deveni letală pentru 
sistemul politic. Oricum, este o modalitate de a debloca anumite 
drepturi cetăţeneşti care sunt încălcate. Se naşte o nouă conștiință, 
conştiinţa străzii, care este un semn de modernitate, care obligă 
şi statul român să se mobilizeze mai repede în a înţelege ce vor 
oamenii, a intra în dialog, a schimba stări de lucruri sau a face 
reformă. Mulţi politicieni, din toate partidele, nu numai cei care 
se află acum la putere, vor considera probabil că este vorba de o 
teorie a complotului, vor construi scenarii savante care să explice ce 
s-a întâmplat, dincolo de vinovăția lor sau recunoaşterea obiectivă 
a decalajului lor faţă de lumea de azi. Vedem clar o inadecvare a 
politicii de acum, a politicii tuturor partidelor la viaţa socială nouă, 
la ceea ce cere un nou tip de civism. Generaţia Facebook are ca 
principală caracteristică diversitatea şi respectul ei. Paradoxal, este 
un masă formată din grupuri diverse, care acceptă până la urmă 
în a fi unite de o emoție mai degrabă, și nu de un contract social 
pe termen lung. Este o generaţie circumspectă; dacă ne uităm în 
sondaje, vedem că nu au încredere în stat, nu au încredere foarte 
mare nici în celălalt. Este o generaţie dezamăgită, dar capabilă să 
acţioneze punctual în momentul în care un drept al individului 
este încălcat. Apare astfel un nou tip de a simţi comunitatea, de 
la interesul comunitar la interesul naţional. Comunitatea nu este 
generată, fondată de interes abstract, politic sau istoric; este vorba 
de un interes care este o sumă a intereselor personale mai degrabă, 
a intereselor fiecăruia ca individ, a drepturilor mele ca individ. De 

200 de ani, statul român caută mereu să îndeplinească un obiectiv 
politic, despre acesta este vorba tot timpul: unitatea naţională; am 
urmărit numai obiectivul politic, n-am făcut nimic pentru social, 
nimic serios pentru economic excepţie, comunismul lui Ceauşescu. 
Aceasta este o caracteristică interesantă a acestei generaţii. Este o 
generaţie flashmob, o generaţie care se adună în jurul unei emoţii, 
dar nu are un contract social stabil, cum spunem noi, nu respectă 
contracte tradiţionale, moștenite prin educaţie. Este un contract 
pe durată determinată. Un fel de — cum spune sociologul francez 
Michel Maffesoli — neotribalism politic. Oamenii ies în stradă și 
fac un fel de elogiu al raţiunii sensibile, nu al tipului de cartezianism 
social pe care îl cunoșteam noi de la Descartes sau de la Rousseau, 
prin contractul social. Generația Facebook reprezintă o vârstă, o 
perioadă în care acest grup resimte o puternică insecuritate pentru 
ei şi pentru familiile lor și caută o soluţie insecurităţii generalizate. 
Avem peste trei sferturi dintre români care simt o mare 
nesiguranţă pentru locul lor de muncă. Această generaţie nouă 
simte această insecuritate, dar caută o soluţie şi, faţă de ceilalți, 
renunţă la apatia socială și politică, devine un grup care acţionează, 
chiar dacă intermitent. Revolta este soluţia principală, solidaritatea 
într-o emoție colectivă este forma de manifestare. Nu-i poţi 
prosti pe acești oameni cu discursuri patriotarde, cu discursuri 
stereotipice despre interes naţional sau interes colectiv. Oamenii 
aceştia gândesc interesul colectiv prin prisma interesului personal 
şi asta îi face să fie mai ușor de îndoctrinat afectiv prin valori ale 
discursurilor clasice ale politicului: datorie, patriotism etc. Este, 
până la urmă, o nouă formă de aglutinare a intereselor colective 
şi o nouă formă de cultură politică. Este o cultură politică ce are 
mai degrabă aspect anarhic câteodată, însă aduce o nouă formă de 
responsabilitate. Încă nu este maturizată, aceste mişcări se feresc 
să producă lideri, de frica de a nu fi absorbiți de sistem, dar este 
o generaţie interesantă şi viitorul lumii noastre se vede în această 
generaţie, în semnalele pe care din când în când aceasta le trage. 

Politica mutantă, antreprenorul politic 
şi partidul franciză 


Motto: 
„Românii sunt iubitori de nou, 
Înșelători ca grecii şi neruşinaţi ca țiganii”. 


Un episcop bulgar, în jurul anului 1680 


( a lipsit un an din ţară va înţelege greu ce se întâmplă 
cu politica românească dacă va încerca să citească secţiunea 
politică a unui ziar. Nu va recunoaşte siglele a trei partide, va afla că 
avem un curent popular format din 5 partide, că Iliescu a pierdut 
alegerile interne într-un moment în care toată lumea vedea că 
este tipic pentru electoratul său, PUR şi-a schimbat de mai multe 
ori identitatea, numele şi chiar doctrina, partide de stânga sau de 
dreapta guvernează împreună și nimeni nu mai ştie ce este stânga 
şi ce este dreapta. Suntem noi ciudaţii Europei, avem chiar aşa o 
lipsă de valori în politică sau nu mai sunt oameni care să creadă 
în ele? 

Studenţii cărora le vorbesc despre doctrine, valori sau partide 
politice mă întreabă ce se întâmplă cu scena politică și, mai ales, 
sunt ei curioşi dacă se întâmplă și la alţii o asemenea bulibășeală. 
Ei se întreabă şi se miră, alături de jurnalişti, cum poate un partid 
să-și părăsească electoratul, se presupune, adunat cu multă trudă? 
Sau cum se poate schimba electoratul de stânga, până ieri, cu 
unul de dreapta. Eticheta de conservator va mai putea fi oare 
recunoscută de alegătorul umanist la viitoarele alegeri? 

Toţi cei care ne mirăm sau ne îngrijorăm pentru această 
situaţie facem câteva importante erori de percepţie. Eroarea noastră 

principală de percepţie este legată de faptul că ne închipuim că 
partidele au o indisolubilă relaţie cu electoratul. Dacă le credem 
pe cuvânt discursurile de campanie, atunci o să avem imaginea 
unor uriașe ţarcuri în care locuiesc diferite tipuri de electori şi 
pe deasupra lor zboară îngeri de diferite culori politice, hrănind 
mulțimile extaziate cu vorbe de duh, azimă şi miere. 

Electoratul se întâlnește doar din patru în patru ani cu 
politica. În rest, citeşte ziare, stă zile şi nopţi în faţa televizorului, 
adoarme şi se trezeşte cu radioul pornit pe noptieră. Partidele 
din viaţa reală trebuie să păstreze doar o legătură continuă cu 
media. Zilnic trebuie urcat un bolovan pe muntele media. Cât 
timp media suportă, ba chiar încurajează cursa pentru ocuparea 
acelei porţiuni din balconul dreptei europene, cât timp media 
acceptă sau încurajează schimbările, orice mişcare politică este 
bună. Electoratul este oricum sfătuit de jurnalişti și înţelege că 
este important să avem populari ca să ne protejăm interesele ţării. 

Altă greşeală pe care o facem este legată de faptul că ne 
credem unici, nu ne prea uităm la ce se întâmplă în Europa. 
Dacă am privi la alţii, am putea să observăm că mutaţiile politicii 
europene sunt rapide, că apare un politician de genă mutantă. Ba 
chiar am putea spune că apare o politică mutantă. Noua politică 
apare cu brutalitate, nu aşteaptă secole ca să ne avertizeze sintezele 
lui Machiavelli, Montesquieu, Max Weber sau Togqueville. 

Odată cu Berlusconi (şi Bernard Tapie) a apărut cu brutalitate, 
fără avertismente, o nouă ipostază a politicianului în Europa. Un 
fel de politician total, un super politician, robocopul politicii. 
Politicieni care, culmea, detestă politica şi se mândresc cu asta! 

Politicianul care a explodat în Italia nu a câştigat alegerile 
pentru că deţinea media, așa cum îşi închipuie analiștii de suprafaţă, 
ci pentru că reprezenta un nou tip de politician: antreprenorul 
politic. Teoriile clasice ale politologiei nu pot înţelege natura acestui 
politician, dar dacă te apropii cu mijloacele sociologiei, observi o 
triplă ipostază a politicianului Berlusconi: antreprenorul economic, 
cel care creează plusvaloare; patronul de media, cel care creează 
opinie publică; omul politic, cel care organizează spaţiul public. 

Două fenomene sociale sunt responsabile pentru aceste 
mutații politice. În primul rând, această nouă realitate politică 
vine dintr-o schimbare profundă a raportului dintre economic 
şi social, consum și capital, proprietate şi circulație. Procesul de 
producere a plusvalorii nu mai este indisolubil legat de proprietate, 
extragerea de plusvaloare nu se mai face doar prin exploatarea 
directă a muncii, cum spunea Marx. 

Multe întreprinderi de mare succes din ultimii ani (exemplul 
cel mai clar fiind Benetton, tot în Italia) și-au bazat reușita pe 
schimbarea raporturilor dintre producţie, distribuţie şi consum. 
Spre deosebire de întreprinderea fordistă, unde producţia şi 
organizarea ei reprezintă esenţialul, în noua economie doar o mică 
parte din cei care sunt implicaţi în producţia de plusvaloare au 
legătură directă cu întreprinderea (10% dintre cei care lucrează 
pentru Benetton sunt angajaţii acestei firme). Noua logică 
economică presupune organizarea de reţele, producţia nu este 
preocuparea principală. Nu teritorializarea producţiei, ci inserţia 
în reţele de distribuţie şi comunicarea sunt importante. 

În al doilea rând, logica „francizei” este dominantă, gestionarea 
socială și politică a reţelei se face prin marcă: întreprinderea-mamă 
oferă o marcă și o marfă (adică aura unei identități), acesta fiind 
mecanismul de producere a venitului. Cel care vinde marfa nu este 
anonim, nu trebuie să se mai chinuie să-și facă un nume, el devine 
rapid cetățean al imperiului. 

În fine, comunicarea publică face un salt imens, de la reclama 
simplă, la comunicarea socială. Înainte, comunicarea arăta produsul; 
în noua publicitate, marca substituie marfa. Benetton face de ani 
buni publicitate cu mesajele unei filosofii globale: vorbeşte despre 
solidaritate, viaţă și moarte, iubirea pentru celălalt. Foarte rar arată 
produsul și chiar semnătura firmei este tot mai discretă și tot mai 
metaforizată (United Colors of Benetton). Noua întreprindere nu se 
mai adresează consumatorului hămesit, ci cetăţeanului responsabil. 
Lupta antirasistă din mesajele lui Oliviero Toscani consolidează un 
rol social pentru întreprindere, întreprinderea fiind învestită și cu 
un important rol identitar. 

Berlusconi este un antreprenor politic. Unul dintre acești 
politicieni care detestă politica, în vechea ei formulă, evident. Media 
pe care o deţine nu este importantă prin producţia de ideologie sau 
propagandă. Nu pentru că l-a arătat mereu pe Berlusconi sau pentru 
că i-a atacat pe adversarii politici. Televiziunile lui Berlusconi au fost 
puternice pentru că s-au integrat perfect noului mod de producţie, 
mașinii de comunicare și producţie contemporană. 

'Televiziunile sale au făcut publicitate, au transmis divertisment 
şi mai ales sport. Jurnalele sale de ştiri au avut ratinguri slabe, deci nu 
aici a fost el puternic, doar fluxul economic creat prin ele era puternic 
şi rapid. S-a impus mai rapid decât se aşteptau alţii tocmai prin 
aceste fluxuri care au măturat, ca un puhoi, spaţiul public al 
societăţii italiene. Noile fluxuri nu sunt puternice prin producţia 
de ideologie sau propagandă, ci prin forţa de penetrare a unor 
spaţii sociale largi și diverse. 

Are loc astfel și o ușoară dezagregarea sistemului partitocratic. 
Unii au numit asta țele-populism, alţii au vorbit de telecrație. S-a 
mutat sediul politicii din clădirea guvernului în studiourile de 
televiziune? 

Încă nu, dar nu mai este mult până în acel moment. Chiar și 
semnele pe care le avem azi ne arată o criză majoră a reprezentării 
politice. În loc de programe politice, ideologii de stânga sau 
de dreapta, televiziunea furnizează concursuri, sport, show- 
uri. Berlusconi a câştigat puterea după ce a învins televiziunea 
publică printr-o reţea de televiziune comercială. I-a convins pe 
italieni să viseze şi pe urmă a făcut să se nască utopia politică. A 
creat partidul-întreprindere şi ceea ce unii analişti au numit deja 
ideologia managerială. 

Revenind la propriile noastre întrebări, se întâmplă asta 
doar în Italia? Se întâmplă peste tot, în ritmuri şi expresii cotidiene 
diferite. Se pare că şi noi mergem destul de repede pe această 
cale a crizei reprezentării politice şi pătrunderea unei logici a 
francizei în politică românească. Încă PSD-ul reprezintă stânga, 
prin origini, prin discurs și mai ales prin... preşedintele Iliescu. 
Şi Partidul Democrat are o echipă de oameni de stânga, dar nu 

ştim cât vor mai rezista. În schimb, Băsescu a câștigat alegerile 
dansând după refrenul „Gasca mea/ nu poate să steal liniștită/ 
nicio clipă”, Vadim Tudor s-a retras în culise şi mai avea doar 
un pic până să-și franjureze organul — cum inspirat glumea el la 
începutul erei noastre postcomuniste —, trei partide şi-au schimbat 
denumirile, Ion Iliescu — o emblemă a stângii — a fost învins de un 
tânăr cosmopolit. PUR-ul, partidul-televizor — cum a fost numit 
concernul lui Voiculescu —, a reușit prin legitimitate catodică 
să intre de două ori în Parlament prin coaliţii în care au oferit 
nu doar un canal, dar și o modalitate de legitimare. Nu demult, 
concernul lui Voiculescu a intrat în conflict deschis cu concernul 
mediatic important al lui Liviu Luca, într-un război de uzură, care 
este semnul mutării bătăliilor politice pe terenul mediei folosite 
ca teren politic. Pe concernul lui Liviu Luca poate fi ușor altoit 
un politician telegenic. Să nu uităm că Gigi Becali și-a construit 
filiale după principiul francizei în toată ţara. Vadim Tudor se 
retrage și ameninţă cu un post de televiziune. Un primar de stânga, 
Băsescu, îl înlocuieşte la jumătatea cursei pe candidatul dreptei 
la preşedinţie, Stolojan, și câştigă cu voturile aceluiași electorat. 
Cârcotaşilor care vor obiecta că Voiculescu nu e Berlusconi, cum 
cioara nu e vultur, le pot spune că, la noi, doi antreprenori mai 
mici fac cât unul mare din Europa. Adică, Copos + Voiculescu 
înseamnă tot fotbal, televiziune, bani şi politică. 

Sunt destule argumente ca să observăm că gena politicii 
suferă şi la noi mutații. Unii vor spune că a fost depășit în acest fel 
clivajul stânga-dreapta. Încă nu putem şti sigur. Ştim un lucru cu 
certitudine: o nouă ordine politică își face loc. Cei care mai visează 
la purificarea politicii prin revenirea la valorile stângii sau dreptei 
trăiesc o mare iluzie. Şi vor trăi un lung şir de dezamăgiri viitoare. 
Noţiunile de stânga și dreapta corespund încă unei realităţi 
politice din România atipic înţelese și practicate, dar jurnaliștii și 
politicienii le întreţin încă şi poate că electoratul chiar are nevoie 
de ele. Ca repere ale unei lumi ușor de înţeles. 

Pe de altă parte, nu putem să nu ne uităm la ceea ce se 
întâmplă în jur. Ne îndreptăm spre partidul-franciză, spre o 

politică-mutant şi un antreprenoriat politic care sfidează tradiţia 
pe care o idealizăm intelectual, dar pe care oricum nu o prea 
respectăm cotidian, pe malurile Dâmboviţei. Cred că primul 
atribut cu care suntem creditaţi de acel episcop ortodox din secolul 
al XVII-lea este interesant și merită să-l luăm în calcul: politicienii 
români sunt iubitori de nou. Fără a apela la teoria formelor fără 
fond, observaţia simplă ne arată că politicienii români intuiesc 
ceea ce nu citesc, mimează ceea ce nu simt, se orientează cu un 
al şaselea simţ la direcţiile politice mondiale, mai ales acum, în 
apropierea integrării. 

Nu are cum să ne placă un asemenea viitor, dar ar fi mai 
grav să nu fim pregătiţi pentru el. Nu vom fi de acord cu sfârșitul 
ideologiilor tradiţionale, poate o să-i atacăm pe mesagerii care ne 
aduc veştile proaste. Suntem meșteri seculari la băgatul capului în 
nisip. Dar îngrijorarea poate fi legitimă. În România nimănui, în 
spatele francizării politice românești dispare statul. Adică cel care 
trebuie să facă diguri, să ajute oamenii la calamităţi, să-i convingă 
pe români să se asigure în caz de tornadă. 


13 mai 2005 


România — sfârșitul utopiei politice 


omânia a traversat 15 ani sub semnul utopiei. Născută la 

Crăciunul în care am păcătuit împușcându-l pe Ceauşescu, 
utopia democratică ne-a purtat rătăcind prin deșertul fiecărui 
an, mai bine de un deceniu, obligându-ne să plătim acel păcat 
originar. 

Utopia a fost poate singurul mod prin care am putut noi, 
românii, să privim peste gardul prea înalt al istorici. Utopia s-a 
născut pe baza facultăţii noastre de a visa împotriva realităţii, 
irațional, agresiv, fantasmagoric. Am visat că există o Românie 
profundă, care nu este atinsă de comunism. Ne-am amăgit că 
veşnicia s-a născut în satul românesc şi că sufletul ţăranului român 


Triburile ° 23 


este de neîntinat. Am visat că avem descoperiri nemaivăzute, cu 
care am topit tancurile ruseşti care ne-au atacat, experimental, 
în 1968 sau că am doborât cu laser avioane de vânătoare trimise 
să testeze tehnologiile noastre, tot din Răsărit. Ne-am iluzionat 
că sora noastră China îi poate bate pe ruși cu bucătarii dacă ne 
supără cumva într-o zi. 

Am crezut apoi că politica este, în democraţie, spre deosebire 
de comunism, un vehicul spre paradis. Un vehicul care nu are 
nevoie de vreo formă de combustibil şi nici măcar nu opreşte 
pentru alimentare. Singura problemă era șoferul. Utopia s-a 
unit cu un mesianism balcanic, o variantă mioritică a rolului 
personalităţilor în istorie. Am tot aşteptat omul providenţial, care 
să ne salveze, convinși că ne trebuie conducători destoinici, care 
pot aduce belșugul prin decizii miraculoase. 

Am pus totul sub semnul Binelui sau al Răului. Am pus 
şi politica sub această dualitate. Fără valori intermediare, fără 
nuanţe sau posibilităţi de a face diferenţe. Unii politicieni sunt 
buni şi alţii sunt răi. Unii vor să fure ţara sau s-o vândă, alţii se 
luptă zi şi noapte să nu vină primii la putere. Ne săturam de 
unii, ne îndrăgosteam de ceilalți. Peste 4 ani reveneam la primii, 
scuzându-ne şi pupându-le mâna. Am construit un sistem politic 
bipolar, în care competitorii se urăsc între ei, pentru că tensiunea 
dintre extreme naște ura. Ura faţă de ceilalţi te face orb în iubirea 
faţă de cel din echipa ta. Într-un sistem politic bipolar acţionează 
gândirea simplă, viscerală. Coeziunea partidelor se bazează pe 
loialitate simplă, cine pune întrebări este eliminat ca trădător, iar 
dacă cineva are dubii, este izolat de ceilalţi. 

Conducătorii iubiţi de popor au spus poporului doar ce 
voia să audă. Nu a vorbit niciun conducător despre nevoia de a 
munci mai mult. Nici că ne sculăm prea târziu sau ne culcăm 
prea devreme. Nici că ar trebui să ne spălăm mai des, ori să ne 
curăţăm singuri șanțurile din faţa porţii ca să nu ne mai inunde 
ploile curtea. Toți au spus doar că există niște trădători, există 
forţe oculte, de regulă adversari politici, din cauza cărora nu curge 
lapte şi miere peste colţul nostru de rai. Serviciile lor secrete au 

vorbit tot timpul despre ameninţări, vulnerabilităţi sau conjuraţii 
trădătoare. Dar nimeni, niciodată, nu a dat vreun nume. Vinovaţii 
au rămas misterioși, iar conducătorii deveneau de două ori mai 
puternici: deveneau păstrătorii unui secret grozav, care nici nu 
poate fi spus măcar, şi, cu un drum, puteau și să-i şantajeze pe cei 
care se simțeau cu musca pe căciulă. Conducătorii au scăpat mereu 
ţara de divizare, de ocupare sau de izolare. Erau mereu diferiţi de 
cei care le cărau lectica printre poporeni. 

Conducătorii au avut grijă ca politica să fi fost timp 15 
ani organizată în două blocuri. Noi și Ei. A existat mereu un 
dezechilibru între un partid mare (FSN, PDSR, PSD) şi o sumă 
de partide mai mici, obligate să se alieze pentru a câștiga. Cei ca 
Noi erau demni de iubire; Ei, cu toţii, niște ticăloși. Alternanţa la 
putere făcea locurile să se schimbe, păstrând ura intactă. 

Astăzi, bipolaritatea a murit. Există tendinţa de a construi o 
lume politică pe trei piloni. Blocul aflat la putere este destul de divizat. 
Deja sondatorii testează separat intenţiile de vot şi popularitatea 
pentru PD și PNL. Dacă adăugăm PSD, avem deja trei partide şi mai 
multe variante pentru alegător. Iubirea sau ura nu mai ajung pentru 
a ne raporta la spectrul politic. Trebuie măcar o valoare intermediară 
sau poate chiar am putea avea curiozitatea să ne întrebăm cine sunt 
politicienii pe care i-am iubit sau cei pe care îi uram. 

Politica nu mai este un vehicul spre paradis. Va deveni un fel 
de poştalion care ne duce până la han, la bordel ori poate... în fine, 
la muncă. Va deveni un mijloc de acţiune socială, nu o opţiune 
de viaţă şi de moarte. Poate oamenii își vor da seama că viaţa lor 
nu mai este atât de dependentă de politicieni. Că trebuie să ne 
uităm la ei ca la niște oameni, să-i alegem după performanţe, nu 
după pasiunile noastre ori fantasme. Într-un sistem multipolar, 
preşedintele nu mai este zeu, veghind la lupta dintre Bine şi Rău, 
devine un pol care va avea poate forţa de atracţie politică egală cu 
a unuia dintre ceilalţi trei. Poate deveni cel mult un preşedinte 
respectat de popor. 

Traian Băsescu a fost ultimul beneficiar al mesianismului 
politic în România. A venit ca un antierou, a spus din prima zi 

că şi-a uitat calul alb la o crâşmă, unde i-a oferit o bere, a râs 
bărbăteşte, s-a luat la trântă cu hamalii politici, a râs de cezarii 
momentului, a deplâns poporul că este constrâns să-l aleagă pe 
el, un plebeu comunist. Era primul conducător care părea viu și 
semăna cu cei mulţi și flămânzi. Este ultimul beneficiar al utopiei, 
dar o utopie degradată, cea în care investim ultima formă a visului, 
adică nebunia de a crede că un om simplu va putea face ceea ce 
n-au putut face cei dăruiţi cu har. O utopie a disperaţilor. 

Odată cu el însă, utopia politică va muri definitiv, cu toate 
că, după șase luni de guvernare, Traian Băsescu are o popularitate 
foarte mare. ÎI vor părăsi repede politicienii, apoi jurnaliştii şi apoi 
şi oamenii simpli din public. Poate primii care îl vor părăsi vor fi cei 
apropiaţi, cei care au sperat că va fi omul care protejează o echipă 
cu interesele ei. Cu cât se luptă să acumuleze mai multă putere, cu 
atât va fi mai repede părăsit de adulatori. Nu va fi părăsit pentru 
că nu este bun în rolul său ori pentru că nu a făcut ce trebuie. Pur 
şi simplu va pierde pentru că este rezultatul pierderii fascinaţiei 
pentru eroul-salvator. Cruzimea maselor o întrece în acest caz 
pe cea a conducătorilor trecuţi. Ele dau acum cezarului desculţ 
senzaţia că este egalul zeilor. Dar nu pentru că l-ar iubi, ci pentru 
că vor să-i pedepsească prin această blasfemie pe zei. 

Într-o zi, Preşedintele de acum va pierde. Mi-ar plăcea să 
cred că Preşedintele României va fi demn în actul ultim al pierderii 
puterii. Că va rezista trădării finale cu demnitate. De ce? EI este 
şi pentru mine adversar politic, dar motivul meu este subiectiv. 
Am plecat la 14 ani din sat, cu un geamantan de carton în mână, 
să cuceresc lumea. Şi am văzut un lucru care m-a cutremurat: 
în democraţie, conducătorii sunt omorâţi prin vot. Nu sunt 
împuşcaţi, nici băgaţi în puşcărie, nici ghilotinaţi. În sistemele 
democraţiei utopice, ei nici nu-şi dau seama că au murit. Umblă 
ca nişte fantome, se miră că nu mai sunt şefi. Pun totul pe seama 
trădării şi nici măcar nu ştiu că au murit. lar eu, cronicarul, nu aș 
vrea să i se întâmple asta unui consătean. 


6 iulie 2005 


26 œ Vasile Sebastian Dâncu 


Oglindă pentru nevestele politicienilor 


A 
i România avem puține femei care fac politică. Iar cele care 


există, dincolo de valoarea lor intrinsecă, au şanse ca, prin 
activism, să aibă o imagine foarte bună. De cele mai multe ori, 
partidele politice se chinuie să îndeplinească criteriile europene, 
care cer, tot mai insistent, anumite procente de femei în parlamente 
sau în conducerea unor partide. În unele ţări, mai ales nordice, 
femeile au cote de reprezentare obligatorii pentru viaţa publică. 
În Norvegia, de exemplu, în orice comitet numit public, femeile 
trebuie să fie în proporţie de minimum 40%. Practica socială 
arată că, după trei decenii de acţiune a acestei legi, femeile deţin 
45% din managementul întreprinderilor de stat și doar 8% din 
conducerea celor private. 

Nu ştim cum ar arăta o politică în care femeile ar avea cota 
de reprezentare din viaţa reală. Nu am elemente pentru a putea 
să-mi închipui, decât, poate, judecând prin analogie. Dacă iau ca 
exemplu stagiul militar, dincolo de o camaraderie viril exprimată 
în înjurături zilnice şi beţii oarbe, nimic nu îţi rămâne în memoria 
de lungă durată. Era o lume fără femei, dar plină de mizerii, pile, 
hoţie, turnătorii sau mârlănisme. Pozele fetelor lipite pe interiorul 
capacelor valizelor de lemn erau singura luminiţă de la capătul 
tunelului. Nici lumile de exclusivitate feminină nu sunt mai 
grozave, probabil. Povestirile femeilor sau experienţa unora dintre 
noi care am locuit ilegal în căminul VI din Hașdeu, în timpul 
studenţiei, ne duc tot la o concluzie pesimistă. 

Politica este, cu certitudine, o profesie încă masculină, dar 
destul de prost făcută de bărbaţi. Cred că, dacă mai multe femei 

ar fi implicate, politica ar fi altfel. Nu ştiu dacă ar fi mai bună sau 
mai proastă, dar ar fi cu siguranţă altfel. Cu siguranţă, nu ar mai 
fi domeniul gargarei despre marile valori ale umanităţii și nici un 
spaţiu al confruntărilor fără sens. Femeile au în stăpânire spaţiul 
casnic, acolo unde apar marile probleme pentru individ şi familie. 
Femeile ar putea apropia politica de viaţa adevărată, căutând 
soluţii la probleme care există în mod real. Femeile scunde nu au 
frustrări ca şi bărbaţii de talie joasă ajunşi conducători politici. Ele 
se îndrăgostesc egal de bărbaţi înalți sau scunzi şi nu au nevoie 
să-și transmită frustrările în viaţa publică. Probabil că, în acest 
moment, dacă femeile ar fi mai bine reprezentate în Alianţa DA, 
nu am vorbi în fiecare zi doar despre anticipate sau decapitarea 
tuturor instituţiilor. Dacă am avea mai multe femei în politică, 
sănătatea familiei sau problemele tânărului cuplu ar fi cele mai 
mari neliniști ale preşedinţilor de partide. Cu siguranţă că femeile 
ar renunţa mai ușor la o funcţie dacă s-ar simţi depășite și nu 
cred că ar ţine morţiş să schimbe chiar tot în casa politicii la 
preluarea puterii. Nu cred că femeile ar fi atât de bucuroase în 
vizitarea unui pod care se construiește în ţara Buzăului până să 
exaspereze națiunea. Nu pot să-mi închipui o femeie care se luptă 
să cucerească „puterea totală”, cred că femeile sunt obişnuite cu 
negocierea și ştiu să împartă. Ele nu sunt beţive și nici nu cred că 
sunt la fel de arogante ca noi bărbaţii. 

Repet, putem judeca doar prin analogie și orice misogin care 
face apel la femeile cunoscute de el este, în acest caz, susceptibil 
de a avea dreptate. Dar dacă facem apel la baza de date de tembeli 
politici bărbaţi, putem emite măcar o judecată simplă: cu mai 
multe femei în politică, lucrurile nu ar merge mai prost decât 
merg cu actuala clasă politică androginizată excesiv. 

Deocamdată însă, spaţiul public este ocupat excesiv de nevestele 
politicienilor. Considerate factori de influenţă decisivă, ele merg 
la semnarea tratatelor sau se ocupă de remanieri guvernamentale. 
Uneori sunt bătute şi merg la poliţie într-o sinceritate care mă 
uimeşte chiar și pe mine, părinte al legilor transparenţei şi liberului 
acces la informaţii. Nevestele politicienilor aprobă bugete sau 

finanţări şi răspund cu mândrie la apelativul „Doamna Ministru”. 
Ele se ocupă de cura de slăbire a soţilor, iar dacă aceştia sunt 
suspectaţi că nu sunt destul de virili, atunci ele, în marea lor 
înţelepciune, le aranjează amante sau poze cu fete frumoase. lar 
când un alt politician le supără, nevestele politicienilor noştri 
aranjează articole despre amantele respectivului. 

Cum multe dintre ele nu se mai întâlnesc decât rar în pat 
cu soţii lor stresaţi de muncă și sleiţi de orele în care dictează 
secretarelor, nevestele se uită foarte mult la televizor. Televiziunea 
şi ziarele devin oglinda preferată pentru nevestele de politician. 
Acolo se uită să vadă imaginea soţului, frumos colorată şi cu profile 
în care nu i se vede gușa sau burta. În acelaşi timp, se enervează 
dacă apar competitorii soţilor lor. Fac statistici şi clasamente, se 
enervează şi propun mişcări de trupe. Vor să fie anihilaţi demnitarii 
din propriul partid, vor ca oglinda media să-l arate doar pe soţul 
lor. Ele nu-și pun problema că ilustrul pe care l-au târât la starea 
civilă poate îi enervează pe telespectatori. Nici nu se gândesc că 
aroganţa lor a devenit insuportabilă, iar telespectatorii vor să mai 
schimbe jugul. 

Dar cea mai importantă activitate a lor este paza intrării în 
politică. Fac planton schimbul 1, 2 şi 3 să nu intre cine ştie ce 
indivizi în altarul democraţiei. Au grijă mare să nu între femei sau 
tineri impertinenţi. Pot intra doar cumetri, nepoți sau nepoate. 
Uncori, în gesturi de revoltă, repede înăbușite, politicianul-mascul 
îşi promovează amanta sau secretara, dar acestea rămân cazuri 
izolate. Indiferent de situaţie, nevasta de politician face echipele 
de campanie, alege consilierii și secretarele, face revista presei și se 
ocupă zilnic cu lustruirea oglinzii. 

Cred că trebuie să dăm afară nevestele din politică ori să le 
trimitem la cumpărături. Pentru a putea intra femeile, cu adevărat. 


5 august 2005 

Războiul fratricid al economiei cu politica? 


ulţi se întreabă în aceste zile de ce nu cade premierul 

Tăriceanu şi cât va mai rezista. Părea plăpând, sau cel puţin 
aşa a fost interpretată nesiguranța lui de la început, în lupta cu 
marele combatant Traian Băsescu. Părea slab până ce şi-a adus 
aminte că este exponentul unor importanţi deținători de resurse. 
Fl însuși fiind un capitalist care face bani la vedere, bani pe care-i 
poate declara cinstit. Şi care are de apărat interesele unor capitalişti 
români. De aceea, Tăriceanu este mult mai puternic decât își 
închipuie naivii. Indiferent cum am încerca să o definim, politica 
rămâne un dans în jurul resurselor. 

Toate celelalte explicaţii privind dreptatea, adevărul, binele, 
frumosul sau democraţia sunt simple imagini cu potenţial 
ideologic. Statul a fost necesara invenţie pentru ca violenţa luptei 
pentru resurse să poată fi ţinută sub control. Faptul că uneori, și 
doar unii, ajungem în situaţia de a crede că partidele sau alți actori 
politici urmăresc altceva decât gestiunea resurselor pe care le are 
politica sub cheie este o dovadă că lumea noastră e plină de naivi, 
fraieri și mazete. Să nu-mi spuneţi că sunt resurse şi resurse sau că 
unii umblă după resurse fine, culturale sau simbolice şi doar alţii 
după grosiere resurse materiale... Până la urmă, toate formele de 
resurse se exprimă, prin diverse forme de schimb social, în bani, 
case și mașini. 

Timp de 15 ani, politica a ajutat la redistribuirea resurselor 
pe care comunismul le-a controlat drastic. Un deceniu și jumătate, 
politica a fost, de fapt, o politică furnizoare de resurse, permiţând 
unor oameni și unor grupuri să acumuleze resurse cu ajutorul ei. 
Pe unii i-a ajutat să facă primii bani, pe alţii — să vireze contractele 


30 œ Vasile Sebastian Dâncu 


unor industrii întregi spre firmele lor. Aberaţia de acumulare a 
caselor, mașinilor sau terenurilor este o metaforă pentru o economie 
politică a acumulării primitive de capital. Când Radu Vasile a spus 
că nu mai este nimic de furat în România, ori a vrut să limiteze 
concurenţa, ori s-a referit doar la marile întreprinderi industriale. 
Întotdeauna politica beneficiază de resurse pe care le constituie sau 
pe care le gestionează, dar care s-au produs în altă parte. 

Politica este însă și o mare amatoare şi consumatoare de resurse de 
toate felurile. Prin intermediul politicii s-au validat oameni cu resurse 
intelectuale. Cu sau fără eşecuri în politică, cărţile scrise sau calităţile 
gândirii clare sau analizei interpretative vor constitui și de acum încolo 
resurse importante pentru politică. Modul în care au apărut, dispărut 
sau reapărut intelectuali ca Andrei Pleşu, Nicolae Manolescu, oameni 
formaţi în vechiul regim, sau felul în care partidele se folosesc și acum 
de diferite categorii intelectuale, de la artişti la jurnaliști cunoscuţi 
sau sociologi, demonstrează că legitimarea prin resursa intelectuală va 
continua. Un alt tip de resurse au fost cele ale societăţii civile. Câteva 
ONG-uri, susţinute an de an, mai ales prin resurse din străinătate, la 
început în jurul Fundaţiei Soros, au constituit un necesar nucleu al 
activiştilor societăţii civile. Legitimarea activiştilor pe tărâm civic s-a 
făcut, în cea mai mare parte a timpului, prin politica de sprijin a forțelor 
de dreapta, mult prea plăpânde în lupta cu FSN-ul şi metamorfozele 
sale ulterioare. Mircea Toma, Renate Weber, Smaranda Enache sau 
chiar Monica Macovei şi Mona Muscă au fundamentat un tip de 
acţiune antiputere, care a avut o esenţială contribuţie la construcţia 
culturii democratice. Cei mai mulţi dintre ei au devenit miniștri sau 
ambasadori, deci politica a folosit la maximum şi această resursă. 

În același timp, după Revoluţie au făcut carieră o serie de 
politicieni de profesie, oameni care activează de 15 ani în politică 
şi care au acumulat, de regulă, pe căi legale său ilegale, diverse 
tipuri de resurse. Politicienii de profesie sunt, ca și oamenii de 
afaceri, cinstiţi sau mai puţin cinstiţi, oricum, niciuna din 
categorii nu este blamabilă în integrum. Uneori au făcut avere 
prin asociere cu oameni de afaceri, alteori au făcut averi pe 
numele rudelor. Despre ei se spun tot felul de legende, dar, în 

general, nici chiar adversarii cei mai înverșunaţi nu spun nimic 
în public. Politicienii de profesie sunt în toate partidele şi lupta 
împotriva corupţiei este, de fapt, un nume dat competiţiei dintre 
capitaliști şi acești politicieni. O perioadă au lucrat împreună, dar 
acum nu mai este loc de colaborare între ei. Dar, la 15 ani după 
Revoluţie, politica şi-a constituit propriile resurse. Adică resursele 
adevărate, căci esenţiale vor rămâne resursele economice pentru 
societate, implicit, şi pentru politică. Indiferent de căile prin care 
s-a realizat, România are deja o clasă a capitaliștilor. De carton 
sau nu, controversaţi sau iubiţi de presă, oamenii de afaceri sunt 
cei care vor face politică de acum încolo. Mai discret sau mai 
puţin discret. De la Ilie Alexandru, cel care a construit un ranch 
Dallas și un turn Eiffel la Slobozia, la Dinu Patriciu, un capitalist 
inteligent şi cosmopolit, care a fost purtat recent cu cătușe la 
mâini, capitalismul românesc a parcurs un drum lung. 

Resursele intelectuale sau cele date de activismul civic sunt 
importante, dar vor rămâne mereu resurse-surogat. Economia va 
furniza de acum încolo cele mai importante motivații politice. 
În aceste zile, ceea ce are aparenţa sau chiar este o criză politică 
de sistem este, de fapt, manifestarea unei importante rupturi: 
între economic și politic sau chiar între politicieni și capitalişti. 
Politicienii de profesie, indiferent de moralitatea trecută sau 
prezentă, nu mai pot gestiona relaţia cu oamenii de afaceri. În faţa 
aventurierilor din politică sau a capitaliştilor sub acoperire, adică 
a îmbogăţiţilor dintre politicieni, capitaliştii români încep să se 
organizeze. Unii poate se simt ameninţaţi de viitoarea integrare în 
UE, alţii poate nu au aceste probleme ori sunt legaţi de capitalismul 
globalizat. Cei mai mulţi nu sunt mulţumiţi de politicienii de 
profesie, cărora le-au plătit comisioane, şi poate vor acum o nouă 
clasă politică. Deţin deja jumătate din media românească, în timp 
ce cealaltă jumătate este deja în proprietate străină. 

În lupta cu politica ar putea să se folosească de o alianţă cu cei 
care au capital intelectual sau civic. Pareto spunea că intelectualii 
sunt o categorie flotantă. Dincolo de fidelităţile politice, toţi 
capitaliștii noştri au ceva de apărat şi, chiar fără să vrea, apără 

prin aceasta şi România. Forţa lui Tăriceanu ar putea veni de aici. 
Şi s-ar putea să descoperim, cu surpriză, că societatea o să-i ceară 
într-o zi Preşedintelui să reprezinte cu eleganţă, mai degrabă decât 
să acționeze cu putere. 


12 august 2005 


Parlamentul ca o pradă 


ricine vrea să se dea rotund în ţara noastră critică Parlamentul 

României. „Ce idioţi, spune despre parlamentari bişniţarul 
de valută de pe Corso, citesc ziare şi nu fac nimic!” „Ce cretini, 
spune și tarabagiul din piaţă, se lăfăie în scaunele alea comode și 
au diurne de şedinţă!” „Demagogii dracului, îţi zice în pauza de 
publicitate moderatorul de televiziune, nu se interesează decât de 
propria lor bunăstare!” „Ce cretini!” mormăie în barbă reporterul 
de la ziar, în timp ce îi aleargă pe holuri cu întrebări copiate din 
Istoria României în date. 

Te uiţi la parlamentari şi nici nu ştii ce să crezi. Unii vin din 
provincie, au pantofi scâlciaţi şi costume ieftine, de vâscoză. Alţii 
se îmbracă cu grijă, indiferent de unde vin. Stând la Bucureşti, 
în hoteluri sau prin garsoniere sumar mobilate, parlamentarii 
s-au obișnuit să stea mereu cu mobilul la ureche. Par mai ocupați 
şi mai importanţi dacă sunt mereu pe fir cu cineva. Puţini sunt 
oameni de afaceri prosperi, îmbogăţiţi de conjuncturi sau prin 
efort lung și greu. Unii s-au orientat spre parlament pentru a putea 
să-şi protejeze afacerile cinstite în faţa unor mafi locale, născute 
ca în orice capitalism incipient. Unii divorțează de nevestele grase 
şi se însoară cu secretare sau jurnaliste acreditate pe-acolo. Sunt 
jurişti cinstiţi sau şulfe care protejează hoţii, tineri entuziaști său 
cărători de geantă ori fete iubitoare de domni generoși. Găsești și 
profesori universitari pentru care salariul şi diurna de parlamentar 
sunt oricum mai mari decât câștigul lor mizer. Şi foşti comuniști 
se află din belşug acolo, dar şi unii care nici nu ştiu ce sunt ori ar 

putea fi orice. Sunt cântăreți sau poeți, calfe și zidari pentru iluzii 
vechi sau noi. Sunt şi escroci, dar şi oameni de o mare onestitate, 
sunt lichele, dar și naivi. Se înscriu la doctorate sau se fac profesori 
universitari la universităţi particulare. 

Parlamentul e o lume, un eşantion reprezentativ pentru 
lumea noastră. Dacă am privi cu atenţie, am vedea că parlamentarii 
nu sunt extratereștri. Nici nu au ajuns în faţa noastră prin selecţie 
negativă, ca să râdem de ei sau să-i pedepsim să stea în faţa 
naţiunii în genunchi pe grăunţe. Ei au fost aleşi de oameni, ca 
şi Preşedintele. Unii au în spate peste o sută de mii de voturi, 
s-a pus ştampila pe ei. Nu au fost votaţi în orb, au avut emisiuni 
de televiziune și postere cât blocurile, au vorbit la televizor sau 
în pieţe, şi-au pus CV-urile pe toate gardurile. Au fost votaţi nu 
pentru că erau pe liste, au fost votaţi pentru că nu erau alţii mai 
buni în competiţia respectivă. Nu partidele sunt votate în sate 
sau în orașele patriei, ci oamenii pe care-i aduc ele pe listă. Tu, 
cititorule genial al meu, de ce nu ai făcut un pas în faţă și să încerci 
să-i convingi pe oameni să te voteze pe tine? V-aţi gândit vreodată 
că, dacă sunt atâţia români deştepţi, cum dracu” de suntem conduși 
doar de idioţi? E adevărat că, dacă ne uităm bine la noi, nimic nu 
ne pare a fi prea bun. Doctorii iau șpăgi, profesorii fac meditații pe 
bani, poliţiştii sunt proşti, judecătorii sunt corupți şi oamenii de 
afaceri sunt profund necinstiţi. Patronii sunt hoţi şi slujnicele sunt 
leneşe, miniştrii sunt incompetenţi, iar primarii nu au habar de 
administraţie. Buni suntem doar noi înşine, oameni de neînlocuit 
sau talente nedescoperite. Ca niște fete frumoase, dar fără noroc, 
fiecare dintre noi ne uităm în jur cu o luciditate şi un scepticism 
care ar putea chiar să ne sperie. Doar noi înşine suntem buni. 
Suntem în situaţia de a putea constitui o Românie perfectă cu un 
singur locuitor, locuitorul „noi înşine”. Dar, dincolo de România 
perfectă a eului nostru, în România reală, aflată undeva la coada 
Europei, parlamentul este instituţia de a cărei existenţă este legată 
libertatea noastră. De parlament sunt legate bruma de democraţie, 
mica descentralizare și posibilitatea ca vocea ţării să se audă în 
Bucureşti. Legile, bune sau proaste, pe care le acceptăm doar 
pentru voluptatea de a le încălca, sunt produse sau frământate 

în parlament. Când puterea este arogantă şi discreţionară, doar 
în parlament se mai poate coagula o rezistenţă. Guvernul şi 
preşedintele nu pot să fie încântați de existenţa altei puteri, mai 
ales că este colectivă, formată din forţe divergente şi este greu să 
o cointeresezi. Dar, mai presus de toate, parlamentul este locul 
unde nimic nu funcţionează fără negociere, fără comunicare, fără 
a-l asculta pe celălalt. Nimeni nu a putut, până acum, chiar dacă 
unii au încercat, să pună călușul în gura parlamentarilor, mai ales 
din opoziţie. Parlamentul este templul democraţiei şi libertăţilor 
colective. În templu, ca şi în catedrală, intră şi oficiază oameni cu 
toate păcatele lumii. Parlamentul este însă o pradă ușoară pentru 
demolatorii de profesie și iubitorii de putere, pentru dictatori sau 
autocraţi. Masele sunt în stare să devoreze tot ceea ce nu pot atinge 
direct. Suntem în stare să ridicăm statui doar pentru a putea să 
aruncăm cu pietre în ele. Ne-ar plăcea, dacă s-ar putea, chiar și 
lumina s-o tăvălim prin noroi şi sfinţii să ni-i târâm prin lupanare. 
Doar pentru a nu rămâne nimic spre care să râvnim, doar pentru 
a pune în acord lumea cu propria noastră nimicnicie. În România 
perfectă, cea cu eul nostru ca singur locuitor, parlamentul poate să 
se desființeze. În România profundă, cea care se amestecă în fiecare 
zi cu România de gunoaie, murdară, leneșă sau cinică, parlamentul 
este ultima frontieră a rezistenţei colective la despotism, dictatură şi 
abuz. Ultima baricadă pe care cei mulţi o mai pot ridica împotriva 
dorinţei nemăsurate de putere şi a violenţei de care este capabilă 
mereu politica, indiferent de timp istoric sau loc. Am uitat, deja? 


28 septembrie 2005 


Triburile ° 35 


Cum recunoaştem 
un gentleman în politică 


Motto: 
„Acum, că masele fac baie în fiecare 
săptămână, cum vom mai putea recunoaşte un 


gentleman?” 


VOGUE (1892) 


D e ani de zile mă obsedează o remarcă a unui scriitor de tabletă 
sportivă care avea curajul să spună că noi construim statui 
doar pentru a putea arunca cu pietre în ele. Simţind că acesta 
este unul dintre păcatele noastre profunde, dintre acelea care 
fac imposibilă coagularea unei comunităţi puternice, am căutat 
argumente în trecerea timpului care să îmi arate că am ieșit din 
acel blestem. Nu am sperat că democraţia, care se instalează cu 
greu în minţile noastre, va face minuni, dar am sperat că măcar 
modelele străine, formele fără fond pe care le copiem ca papagalii, 
ne vor putea îmbogăţi cu un pic de solidaritate sau de pragmatism 
european. Dar au trecut peste trei decenii și, în fiecare zi, mă 
lovesc de dovezi contrare. Nu avem în gena noastră naţională 
instinctul admiraţiei. Ne lipseşte capacitatea de a respecta 
lucrurile bune făcute de alţii sau de a perfecționa ceea ce este bun, 
într-o competiţie istorică cinstită cu cei dinaintea noastră. Pentru 
ca Academia sau Universitățile să poată lansa opere şi autori 
de cultură majoră ar trebui să existe reflexul opiniei publice de 
a căuta ceea ce este bun și de a constitui un câmp cultural de 
dezbatere a ideilor sau operelor. În politică, acest păcat îmbracă 
forma lipsei de fair-play şi competiţiei absurde, lipsei dialogului 

veritabil între actorii politici, orbirea faţă de tot ceea ce vine de la 
competitori. Acest lucru s-a văzut în aceste zile când s-au împlinit 
10 ani de la trecerea în neființă a lui Corneliu Coposu. Puţine 
ecouri neformale ale trecerii lui prin viaţa noastră politică, mult 
formalism şi complezenţă, poate o prea mare discreţie în a spune 
că Seniorul a marcat epoca noastră. A marcat o epocă nu prin 
construcţia politică pe care a lăsat-o în urmă, un eșec de proporţii, 
nici prin operă sau cine ştie ce gesturi ritualizate de marii regizori 
ai istoriei noastre mici, cotidiene. A marcat alături de Ion Raţiu o 
epocă prin faptul că au fost doi gentlemeni într-o politică primitivă 
a ultimului deceniu al celui mai zbuciumat secol pentru România. 

Dar cum să recunoaștem un gentleman la 100 de ani de 
la epocala dilemă pe care am citat-o în motto? Mai mult, cum 
să recunoaștem un gentleman în politica românească? Astăzi, 
toţi politicienii se îmbracă frumos, unii frecventează chiar stiliști. 
Spun la televiziune discursuri scrise de specialişti, participă la 
teledonuri caritabile. Sociologii îi învaţă ce teme sunt cool și care 
nu trebuie atinse, psihologii le spun care sunt cuvintele calde și 
care sunt cuvintele reci. Alţi specialiști îi pregătesc să argumenteze 
în polemici subtile fără a da cu pumnul sau cu pantoful în masă. 
Unii îşi comandă sondaje care atestă că sunt cei mai frumoşi, cei 
mai eleganţi sau cei mai doriţi de electoratul feminin, altădată 
masat simbolic doar la APACA. Căutând un asemenea model de 
gentleman ne vin în minte imagini, nu modele, nu reguli, imagini 
care au lăsat în mintea noastră o urmă neînsemnată, dar care, cu 
timpul, începe să devină prezenţă vie. Pe Corneliu Coposu l-am 
văzut o singură dată, cu puţin înainte de a muri, într-o sală a 
Filarmonicii din Cluj. Era o întrunire a CDR-ului, iar eu însoţeam 
acolo o prietenă care era cederistă exaltată, eu fiind mai degrabă 
curios să-i ascult pe Manolescu și pe Ana Blandiana. La vederea 
lui Coposu, sala s-a ridicat în picioare şi a scandat minute în şir 
„Co-po-su, Co-po-su”, într-un ritm de aplauze care ne aduceau 
aminte de scandările pentru Ceaușescu. Pe parcursul dezbaterii, 
habotnicii CDR au repetat această figură încă de vreo douăzeci 
de ori. Eu m-am ridicat la primele două, apoi, invitat fiind, şi nu 

membru sau simpatizant, am rămas așezat, singur într-o mare de 
paltoane ce miroseau a naftalină. Corneliu Coposu se ridica de 
fiecare dată, dar recepta aplauzele cu o imensă tristeţe și rușine, 
stătea drept şi nu ştia ce să facă cu mâinile lui mari. Eu stăteam 
jos, înconjurat de ura celor din jurul meu — chiar cunoştinţa mea 
n-a mai vorbit cu mine peste un an de zile —, și mă aşteptam 
ca sala să pună mână de la mână ca să mă ia de guler și să mă 
arunce afară pe scări. La un moment am avut senzaţia că, preţ de 
1-2 minute, am rămas singur faţă în faţă, în mijlocul acelui delir, 
cu Corneliu Coposu. Eu, un tânăr asistent universitar mânat de 
iluzia neutralității absolute, el — un candidat la nemurire, întristat 
de faptul că lumea din jurul lui nu ştia să-şi exprime iubirea 
decât prin mijloacele prin care fusese terorizată s-o simuleze. M-a 
învăluit într-un zâmbet cald, înţelegător, în timp ce eu juram în 
gândul meu că nu voi face niciodată politică, iar el probabil că ştia 
că mă înșel. 

Ion Raţiu a fost lăsat la Turda fără priveghere în noaptea 
dinainte de a fi coborât în pământul Ardealului. Nu s-a găsit 
nimeni să stea la căpătâiul lui înaintea marii treceri. Este aproape 
o metaforă pentru apetitul românesc în devorarea idolilor. Raţiu 
mort nu mai valora nimic în ochii celor care altădată îl divinizau 
cu speranţă. 

Destinul acestor doi gentlemeni ai politicii noastre ne arată 
că această specie de politicieni este rară, dacă nu cumva a dispărut 
complet. Aceşti politicieni au fost puternic brutalizaţi de societatea 
românească, dar au rezistat singuri în faţa urii generale, cu stoicism 
şi un fanatism al asumării condiţiei tragice. Au fost acuzaţi că sunt 
spioni străini sau că vor să fure fabricile şi uzinele scumpei noastre 
ţărişoare. Azi, cei care îi acuzau atunci au devenit proprietari 
peste sonde, fabrici şi uzine, holde şi alte cele. Torţionarii lor s-au 
împărţit echitabil prin toate partidele. În urma lor nu a rămas 
un partid puternic, ci un partid sfâşiat de lupte interne, trădat de 
aliaţi. 

Nimeni nu i-a urmat pe acești gentlemeni pentru că nu 
ofereau posturi în administraţie, nici fabrici de privatizat, nici 

salarii de politicieni petrolişti. Au lăsat în urmă o dâră de lumină 
care nu umflă conturile și nici nu se poate măsura în bani. Lumina 
lăsată de ei nu putea fi transformată în capital de partid, căci este 
o lumină pe care nu o pot vedea toţi. Ei nu au lăsat în urmă un 
partid sau o mișcare politică amplă pentru că moștenirea lor nu 
putea fi privatizată. Ei nu pot aparţine unui singur partid, ei nu 
pot fi revendicaţi ca proprietate de familie sau de grup. Pentru că 
ei așteaptă undeva cuminţi să ne trezim, să înţelegem singuri că 
şi în faptele de istorie trebuie zidită o parte din sufletul și inima 
noastră. Ei rămân un reper pe care într-o zi îl vor descoperi cei care 
nu sunt conduși de instincte gregare și nici de dorinţa prădătorului 
de haită. Ei pot fi felinare pentru cei care nu au curajul să creadă 
de la început că schimbarea lumii începe cu un pas pe care trebuie 
să-l facem în faţa gloatei, oricât de firavi am părea că suntem 
în faţa tancului istoriei. Gentlemenii din politică pot fi modele 
pentru cei timizi, niciodată pentru obraznicii vânători de ocazii. 
Fără a lăsa funcţii moştenire şi nici legatari testamentari sau poate 
tocmai de aceea, gentlemenii pot schimba destinul istoric al unei 
naţiuni. Gestul lor simplu de a trăi vertical într-un lan de trestii, 
care se îndoaie după vânt, îi poate ajuta pe cei singuri ori pe cei 
care s-au rătăcit în credinţa că viaţa poate fi mai bună și se poate 
trăi și în afara ticăloșiei. Acum, când masele stau cu gura căscată 
la falși profeţi şi la bădărani, la gureșii de ocazie sau torţionari 
transformați în apostoli ai românismului, acum deci, mai putem 
recunoaşte un gentleman în politică? Gentlemenii au plecat din 
politica românească, dar nu suntem mai săraci. La icoana lor nu 
merg purtătorii de stindarde şi nici gorniștii din politică. Nu vor 
primi onoruri și nici nu li se vor scrie ode. Lângă statuia lor nu-şi 
vor face poze de familie politicienii, bune de agăţat în sedii. 

Cei care se vor opri lângă icoana lor vin din viitor și viitorul 
nu poate fi prins în fotografii de grup. Plecarea gentlemenilor ar 
putea deschide epoca unei generaţii politice căutătoare de modele, 
nu de sponsori. 


16 octombrie 2005 

Despre voluptatea de a spune „şefu”” 


În salon de protocol de pe Otopeni auzeam, zilele trecute, 
în spatele meu, un demnitar care spunea mereu, la trei cuvinte, 
cu o deosebită voluptate, cuvântul „șefu”. Nu aveam nicio 
curiozitate să ascult despre ce vorbea cu colegii, dar acest cuvânt 
mă lovea ritmic în timpane, ca o percuție amatoristică de la balul 
bobocilor. 

Se referea la un șef de partid, probabil, dar de la un moment 
dat a început să le spună „șefu'” chiar și colegilor săi de călătorie, 
de fapt, egali ai săi. Ce-i drept, demnitarul cu pașaport diplomatic 
spunea foarte artistic acest cuvânt. Nu era o simplă pronunție, 
colegul meu de călătorie spunea „șefu'” ca un soi de incantaţie, ca 
într-un ritual voodoo de masare a şefului de la distanţă. Şeful lui nu 
era acolo sau poate cel la care se referea nici măcar nu-l recunoștea 
ca făcând parte din echipă. Dincolo de acestea însă, vajnicul 
subaltern afirma prin repetiţia penibilă apartenenţa la o echipă, la 
un sistem. Voia, de fapt, să spună că nu este singur, că în jungla 
politicii, el, deşi mic la stat, este omul lui Cutare. Șeful, în politica 
românească, devine repede un fel de maharajah. Fie că vrea, îi place 
sau nu îi place acest lucru. Când preia biroul de demnitar, primul 
lucru pe care îl fac pretorienii care îl înconjoară este să-i taie orice 
legătură cu exteriorul, cu realitatea, cu viaţa. Din acel moment nu 
mai are voie nici măcar să-și care singur geanta; șoferul îl învaţă 
să nu răspundă la salut decât printr-un gest discret, imperceptibil. 
Secretarele și consilierii îl aglomerează cu întâlniri. O realitate 
filtrată începe să înlocuiască viaţa. I se spune de undeva de mai 
sus (fiecare şef îşi are şeful său) cine sunt dușmanii şi cum trebuie 
trataţi. Este împins uneori la conferinţe de presă sau la talk-show- 

uri, unde trebuie să fie dur. Să-l atace pe celălalt cu toate armele, 
să vorbească mai mult și mai repede. Mâine, la sediu, ceilalți o 
să-i spună, cu siguranţă, că „a fost bun”. Și tot timpul cei din jur 
îi construiesc o ameninţare care-l ţine ocupat. Apare din lună în 
lună ştirea, susurată șerpeşte, că nevasta șefului mare nu-l place 
sau că se spune că şeful cel mare este nemulţumit şi o să-l schimbe. 
Şi chiar dacă eşti un tip căruia i se rupe de funcţie, ceilalţi îţi induc 
sentimentul că este rușinos să fii dat afară. Sau, mai rău, te întreabă: 
„Dar pe noi cui ne laşi, șefu', după marile sacrificii pe care le-am 
făcut urmându-te pe dumneata?” Tot mai des i se arată prin ce 
pericole a trecut, dar secretarele şi consilierii au luptat şi, iată, l-au 
salvat. Ca şef nu mai ai voie să gândeşti, oricum zilnic primeşti 
felurite memorandumuri (sau „memo”-uri, cum spun pretorienii 
de la cabinetul de demnitar). Nu trebuie să citeşti nici presă, 
există o grămadă de specialiști care îţi fac revista presei sau analize 
SWOT. Când trebuie să vorbeşti în public sau cu presa, sigur vine 
cineva şi-ţi bagă sub nas un „punctaj”. Încet, încet, pretorienii te 
izolează de cei mai importanţi colaboratori. Le spun că nu poţi să-i 
primeşti când ei au o urgenţă, chiar dacă tu stai singur în birou 
şi joci Solitaire. Ei devin tot mai reci, iar tu începi să-i pedepseşti 
pentru asta. Nici nu trebuie să mai semnezi, ţi se face ștampilă 
cu semnătura, ca să nu te obosească aceste penibile îndeletniciri. 
Orice viciu sau orice nevinovată pasiune este cultivată de cei 
din jur până este dusă la paroxism. Eşti ajutat să colecţionezi, să 
completezi, să te autovenerezi. Şeful se izolează, se îngrașă, devine 
o legumă tot mai mare, pe care toţi o cultivă pentru justificarea 
propriei lor existenţe de anticameră. În singurătatea grozavă şi în 
tot mai marea frică de lume, se agaţă de vreo secretară, pe care, de 
cele mai multe ori, cineva a trimis-o acolo. Acasă, soţia pare tot 
mai grasă şi mai bătrână, secretara devine repede nevastă. Ea știe 
mai bine ce trebuie făcut când, prea bătrân sau prea important, 
şeful nu mai are mobilitatea necesară. Dacă cumva îi vine vreo 
idee de revoltă, îl cheamă la el Şefu' cel mare și îi atrage atenţia 
că are niște dosare urâte despre el. Prins ca într-o capcană de 
şoareci, se afundă tot mai mult, începe să semene tot mai mult cu 

mediul, spune tot mai des „noi” şi se răţoieşte la duşmanii pe care 
nici măcar nu ştie de ce trebuie să-i urască din tot sufletul. Șeful 
în politica noastră desemnează, angajează, desenează, stopează, 
girează, fondează, pozează, marchează, raţionează, raţionalizează, 
concentrează, relaţionează. Face totul, dar, de fapt, nimic nu este 
în stare să facă bine, căci acţionează mereu pe terenul unei iluzii 
împărtășite colectiv. De fapt, cea mai mare parte a timpului, şeful 
politic îşi serveşte, fără să-și dea seama, echipa de pretorieni. Vede 
lumea numai prin ei, devine un fel de sperietoare pentru graurii 
care ar putea să le atace recolta acestora. Şeful începe să devină, 
pe zi ce trece, capitalul cel mai de preţ al unei găști de secretare 
şi consilieri care i-au construit o cutie de rezonanţă pentru 
deșertăciunea propriei singurătăţi. Din cauza acestei găști create 
în jurul şefului, în politica românească nu este uşor de acceptat 
votul uninominal și, cu atât mai puţin, parlamentul unicameral. 
Nici alegerile preliminare sau votul secret nu pot să-și facă loc în 
viaţa partidelor. Nu pot avea loc dezbateri în care, eventual, şeful 
ar putea fi contrazis de cineva. Nu pot fi aduși oameni tineri în 
partide şi nici tehnocraţi. Au loc alegeri în partide în care sunt 
alese, în bloc, echipe, și nu oameni. Ca legătura de pătrunjel, nu 
se poate lua un singur fir. Şefii propun cine să le urmeze, pardon, 
să le ţină locul, căci nimeni nu pleacă de bunăvoie dintr-o funcţie. 
Soarta gărzii pretoriene este mai importantă chiar decât ţara sau 
democraţia. Ea, garda, îl programează pe şef în așa fel, încât el 
nu mai poate trăi fără protezele birocratice pe care i le oferă. Cu 
siguranţă, un șef fără secretare, consilieri, curieri, experţi ar fi alt 
om. Mult mai folositor politicii şi chiar ţării. Paradoxal, şefii cu 
cei mai puţini sfetnici au şansa de a inova și de a fi performanţi 
în politica românească. Ei nu sunt afectaţi de războiul nemilos 
dintre consilieri. Mare parte din războaiele politice ale timpului 
nostru sunt războaiele secretarelor, răbufniri ale unei birocraţii 
care nu se lasă atinsă de schimbarea care ar trebui să vină. Trăim 
o criză teribilă a managementului politic: ideile sunt sugerate 
de gagici, strategiile se fac la șuete de doi lei și bășcălia devine 
proiect politic major. Agenda de cumpărături a secretarelor devine 

agenda publică și proiectele politice majore se fac prin raportare 
la cumetrii. Totul e ca o luptă în noroi, nu contează tehnica sau 
inteligenţa, important este doar curajul de a te umple de noroi, 
inutil, în faţa unei mulţimi care înjură sau aplaudă. 


PS.: La sfârșitul călătoriei, așteptând bagajele, m-am apropiat 
de colegul meu de călătorie și i-am spus că, într-o discuţie cu șeful 
lui, mi-am dat seama că îl apreciază foarte mult și consideră că este 
un om de mare viitor. S-a uitat la mine buimăcit şi m-a întrebat: 
„Care din şefii mei? Am atâţia...” Era fericit, oricum, cine are mai 
mulți şefi este mai protejat, mai sigur de viitor, mai sigur pe sine... 
Obosit, m-am îndepărtat și eu, pierzându-mă prin viermuiala 
aeroportului din Bruxelles. O să mă urmărească mult timp modul 
în care omul acela cânta pe zeci de nuanţe, cu voluptate, cuvântul 
„şefu'”. Ca un bătrân chinez care se spune că deosebeşte zeci de 
nuanţe de alb şi are multe cuvinte pentru un cireș înflorit, în 
diferite momente ale zilei. 


19 octombrie 2005 


Miopia politică 


f. viața medicală, miopia este o afecțiune care face dificilă 
vederea la distanță. În viața socială și politică, ea este o boală care 
face ravagii pentru că îmbracă multe forme: de la lipsa vederii de 
perspectivă, la narcisism politic, de la izolarea în sediul partidului 
la închiderea ochilor la propriile greșeli. Miopia politică nu este 
doar problema politicienilor, este o problemă a întregii societăți, 
efectele ei fiind de natură să anuleze eforturile unor generații 
întregi, risipind munca grea a oamenilor sau a comunităților. 
În plus, miopia aparține întotdeauna politicienilor şi niciodată 
amărâţilor de consumatori ai politicii, cum le place unor politicieni 
să creadă. Fa loveşte ca o epidemie puterea politică, dar nu dispare 
nici prin tratamentul cu carantina de opoziție. Miopii pot fi tineri 

şi bătrâni, bărbați sau femei. Miopia politică înseamnă a rămâne 
centrat pe propria ta viziune, pe propriul discurs, a rămâne 
încremenit în proiect. 

Pentru miopii din politică, reacţiile beneficiarilor politicii nu 
contează decât sub forma degradată a votului, cetăţeanul nu este 
privit niciodată ca partener. Sondajele sunt folosite doar ca oglinda 
în care politicienii îşi privesc aura şi se uită cu atenţie la ele doar 
dacă se văd frumoși, inteligenţi și iubiţi de popor. Uitându-se doar 
la sine sau la cercul celor mai apropiaţi, majoritatea politicienilor 
pierd contactul cu realitatea, își pierd orice urmă de obiectivitate 
a judecăților şi realismul viziunii, dacă l-au avut vreodată. Dacă ar 
pune pe cineva să facă un studiu asupra impactului a ceea ce ei spun 
în campanie, ar vedea că sub 20% din români înţeleg cuvintele pe 
care ei le spun cu suficienţă, la televizor sau în discursuri: inflaţie, 
subsidiaritate, infrastructură, tehnocraţi, unicameral sau altele. 

Dacă ar vrea să ştie cu adevărat ce cred oamenii, ar cere 
sociologilor să caute doar ceea ce este negativ în legătură cu 
percepţia politicii, ar dori să afle ce-i enervează sau supără, ce ar 
trebui schimbat, cine nu ar mai trebui să iasă în public. Şi nici nu 
şi-ar comanda sondaje personale, aşa cum cei care-i finanţează le 
comandă costume la Milano sau Paris. Nu mă refer la rezultatele 
sondajelor, care în cea mai mare parte a lor sunt onest lucrate, ci 
la faptul că sunt comandate sondaje în care sunt evaluaţi ca actori 
politici majori, adică politicieni vii, care există şi, deci, contează. 

Politicienii atinși de miopie se gândesc la trecutul lor politic 
ca la o formă de perfecţiune. Pentru ei, dacă sunt în opoziţie 
sau scoși pe linie moartă, singura lumină vine din trecut. Toate 
insuccesele lor trecute sunt sabotaje, toate victoriile sunt o dovadă 
a unei forţe care nu a fost lăsată însă să se manifeste plenar. Frica 
de viitor îl face pe politicianul miop să se întoarcă întotdeauna 
în trecut, să se rezeme de el pentru că trecutul, mort fiind, nu-i 
mai poate face surprize neplăcute. Trecutul se lasă amputat și 
interpretat până devine o pernă moale. Foştii miniștri visează să se 
întoarcă la putere, parlamentarii uitaţi visează o zi a restauraţiei, 
când vor relua mantia de purpură. Majoritatea politicienilor își 

construiesc proiectele viitorului pornind exclusiv de la modelul 
trecutului, nu adaptându-se la o realitate care se schimbă foarte 
repede. 

În general, politicienii miopi sunt prizonierii orizontului 
lor imediat și înţeleg foarte puţin din ceea ce se întâmplă în 
viaţa politică şi socială. Ca prizonieri ai orizontului lor propriu, 
politicienii atinși de miopie se înconjoară, în funcţii publice, de 
familie, de prieteni, cumetri, fini, cumnaţi sau şogori. Pe relaţii 
de cumetrie se poate ajunge lesne viceprim-ministru, din contabil 
de firmă, ministru, sau nașul de cununie te poate pune prefect. 
Cei care fac acest tip de politică se închid în sine, în loc să se 
deschidă spre societate. Își blochează calea spre ceilalţi, se asfixiază 
încet. Dacă politicienii români s-ar gândi măcar cinci minute pe 
săptămână la ceea ce sociologii numesc legea gradelor de separare, 
şi-ar da seama că posibilitatea de a penetra în medii cât mai 
diferite este dată tocmai de deschiderea spre oameni noi, spre 
spaţii încă neexplorate, spre categorii de populaţie din ce în ce mai 
îndepărtate de grupul lor de definiţie sau origine. Dacă ar lua în 
echipe oameni noi, şansele de a se insera în reţele de multiplicare 
ar fi cu atât mai mari. 

Politicianul miop nu priveşte în jurul său decât foarte rar, 
iar atunci când o face, se uită cu dispreţ, ură sau nepăsare. El 
nu ştie astfel mare lucru despre România și nici despre lume. În 
mediul lui se creează un fel de narcoză a grupului mic, în care 
nimic nu poate să pătrundă, nici informaţii, nici oameni, şi nicio 
schimbare nu mai devine posibilă. În interiorul unui asemenea 
grup, consensul afectiv ucide totul. În grupul mic nu există 
dezbatere, contradicții sau întrebări. În grupul politicianului 
miop, noi suntem cei care avem mereu dreptate, iar ceilalți sunt 
niște ticăloși sau dobitoci. Miopul nu greșește niciodată. Aţi văzut 
vreun şef de partid să spună simplu: am gresi? Sau unul care să-și 
asume responsabilitatea pentru ceva care n-a mers, ori, Doamne 
fereşte, un lider care-și dă demisia? În politica noastră, toată lumea 
caută ţapi ispăşitori ori bieţi acari Păun. Nimeni şi nimic nu pot 
să clintească credinţa perfecțiunii conducătorilor. Subordonaţii 

irigă orgoliul șefului ca pe o plantă de apartament şi acesta pierde 
treptat contactul cu realitatea. Miopia înseamnă și autosuficienţă, 
lipsă de curiozitate, credinţa că nimeni nu te poate învăţa nimic. 

Indiferent de partid sau timp istoric, un demnitar înalt din 
România nu va avea pe masa lui decât maximum trei tipuri de 
rapoarte. O revistă a presei făcută de secretare sau cine știe ce 
nepoată angajată la presă și PR, un raport de la SRI sau alte instituţii 
de profil, care abundă în expresii de genul „în cercul lui intim, X 
a declarat” sau se spune că „politicianul X a făcut cutare lucru”, 
şi maximum un sondaj vechi, care spune câteva lucruri deosebit 
de generale despre trenduri politice. Este greu să găsiţi pe masa 
politicienilor importanţi din România rapoarte despre integritatea 
funcţionarilor publici care să măsoare adevărata corupție, studii 
privind birocraţia sufocantă, încărcarea funcţionarilor publici, 
satisfacția măsurată la ghișeu faţă de serviciile publice, nivelul de 
trai, evoluţia sărăciei sau a pragului minim de trai decent, studii 
despre satisfacția privind locuirea, starea de sănătate a populaţiei, 
opţiunile populaţiei privind planificarea urbană, structura 
cheltuielilor de familie sau altele. 

Este puţin probabil ca studiile de impact ale unor iniţiative 
legislative să fie făcute înainte de promulgare, dar ele nu se fac nici 
măcar pe urmă. Sunt specialiști tineri şi chiar bătrâni profesori 
sau cercetători care pot face orice studiu, orice expertiză, dar 
nimeni nu le cere, iar atunci când vin cu asemenea proiecte, ele nu 
interesează pe nimeni, chiar dacă le-ar face gratis. Dar miopia este 
mai gravă atunci când este vorba de competiţia politică. Eroarea 
miopului este reducerea politicii la competiţie. Unii dintre oamenii 
politici de astăzi, aflaţi la putere, au rămas cuplaţi la lupta împotriva 
PSD. Pentru mulţi politicieni, politica înseamnă doar campanie 
electorală. Nici nu-și dau seama că de un an de zile, sau chiar un an 
şi jumătate, în unele localităţi conduc destinele acestei ţări. Recent, 
un primar navetist, ajuns prin obedienţă șef de partid, declara într-o 
situaţie publică, adresându-se unor colegi de coaliţie: „Adversarul 
nostru comun este PSD-ul, care trebuie trântit acolo unde îi e locul, 
sub 20 la sută”. Trebuia să vină să-l tragă cineva de mânecă și să-i 

explice micuţului războinic că adversarul comun al coaliţiei aflate la 
guvernare este sărăcia din casele oamenilor, mizeria şi corupţia sunt 
alte ţinte, modernizarea statului şi aducerea României la un nivel 
funcţional pentru circuitul economic şi administrativ european 
trebuie să fie principalele lor preocupări. 

Mai rea decât orbirea, miopia creează iluzia că totul se vede 
clar. Şi se vede totul bine, doar că lumea politicianului miop 
este foarte mică. Atât de mică precum ocaua cu care încerca să 
păcălească mulţimea. Politicienii unor lumi atât de mici nu se pot 
întâlni niciodată pe un teritoriu comun. Ţara noastră bâjbâie spre 
Europa pentru că de peste o jumătate de secol este condusă de 
politicieni miopi. Mereu ne surprinde ziua de mâine, ca şi prima 
zăpadă pe edili, mereu ne surprinde istoria cu pantalonii pe vine. 
Iar viitorul este pentru România un cireş înflorit, pe care tăbărâm 
cu topoarele şi-l facem lemne pentru foc. 


14 decembrie 2005 


Alături de cei care au pierdut competiţia 


f. lumea sociologilor care se ocupă cu cercetarea comportamentului 
politic, se spune că metoda cea mai directă de a determina 
orientarea politică a cuiva este să-i faci un test simplu: îl întrebi 
cu cine ține la o coridă, cu taurul sau cu toreadorul. Dacă ține 
cu taurul, atunci este de stânga. Dacă ține cu toreadorul, este de 
dreapta. Poate că o fi având ceva adevăr această butadă sociologică 
sau nu ar fi exclus ca ea să fie adevărată doar în Europa, acolo unde 
oamenii sunt mai previzibili și nu se zbat în disperări seculare și 
contradicții cotidiene. 

Observăm că, de un an, toată lumea se declară îngrijorată de 
fragilitatea stângii de la noi în acest moment. Cu ipocrizie doctă, 
parcă şi adversarii ei o reclamă. O stângă de vis este așteptată să se 
nască. Nimeni nu spune de ce ne trebuie stânga și mulţi probabil 
îşi închipuie că stânga este doar un obiect de inventar, verificat de 

UE din când în când dacă îl mai avem în magazia democraţiei. 
Adrian Năstase a fost criticat de presă, dar şi de colegi de partid, 
pentru că a deconspirat un colţ de intimitate care nu cadrează cu 
poziţia de intelectual de stânga. „Aţi rătăcit drumul” ne spune 
dojenitor preşedintele Iliescu. „A dispărut entuziasmul, v-aţi 
îngrăşat şi v-aţi îmbogăţit” ne spun pensionarii care scriu scrisori 
emoţionante. Şi toţi au dreptate, dar se și înșală în același timp. 

Una dintre explicaţiile acestei așa-zise crize a stângii este că 
electoratul de stânga încă nu există în proporţia la care ne aşteptăm 
noi, politicienii. Ne amăgim din sondaje că un procent mare din 
populaţie se declară de stânga sau prezintă nişte rudimente de 
judecăţi ideologice, pe care politologii europeni sau americani le 
consideră a fi semne pentru orientarea de stânga. Există doar un 
electorat care are nevoie de asistenţă şi protecţie. Acesta este un 
client al politicilor de stânga, dar nu este un electorat veritabil de 
stânga. Cei care cred că săracii sunt de stânga fac o gravă confuzie. 
În ţara noastră există un electorat de stânga, dar pe acela PSD încă 
nu l-a câştigat: intelectualii şi tinerii. Atitudinea nu ţine neapărat 
de condiţia socială sau profesională. Un electorat de stânga veritabil 
este capabil să militeze pentru egalitate și justiţie socială, se luptă 
pentru drepturile sale și pentru o societate civilă veritabilă. Acest 
electorat încă nu s-a născut în România pentru că nu am avut 
încă o guvernare capitalistă de dreapta, așa cum se conturează a 
fi cea de acum. Un electorat de stânga este acela care a înţeles că 
nu poate primi nimic gratis, că libertăţile se câștigă cu greu şi se 
păstrează și mai greu. Când, în Franţa, un milion de tineri se luptă 
în stradă pentru viitorul lor debut profesional în faţa unui guvern 
care vrea să-i aducă la stadiul de a fi sclavi ai capitalismului, avem 
un veritabil electorat de stânga. 

Un popor ca al nostru, care se uită la panglicile circarilor în 
campanie şi îi votează pe cei care promit mai mult, este încă un 
popor apolitic. Stânga nu este legată de pomeni din partea statului, 
electorale sau nu. Ea trebuie să lupte ca să dispară premisele unei 
societăţi care perpetuează inegalitatea. Când se naște o lege de 
salarizare specială pentru vreo categorie de privilegiați, atunci un 
politician de stânga nu poate să accepte asta sau să o promoveze. 

Când o comunitate este deposedată de echipamente comunitare 
pentru vreun investitor local, cei de stânga nu stau cu mâinile 
în sân. Stânga nu înseamnă să te opui restituirii proprietăţilor şi 
nici acumulărilor materiale. Fără restituirea proprietăţilor furate 
de statul totalitar, un regim de stânga se neagă pe sine, pentru că 
face un gest de uriașă injustiţie socială. Stânga nu înseamnă nici 
să păstrăm resursele în mâna unui stat care nu are cum să producă 
mai multă competitivitate şi mai multă eficienţă într-o lume care 
se bate pentru asta. 

Când vezi bătrânii care stau la cozi infernale la începutul 
lunii în faţa farmaciilor şi treci nepăsător, fără a încerca să faci 
ceva pentru a determina o schimbare, atunci nu poţi fi politician 
de niciun fel. Dacă eşti de părere că nu se poate face nimic în faţa 
unei globalizări care spulberă totul în faţa ei și că există doar salvări 
individuale şi nu soluţii colective, atunci nu ştiu ce ești, dar nu eşti 
de stânga, clar. Dacă nu crezi că poate să fie altfel lumea, pe măsura 
proiectelor noastre, atunci probabil că nu are rost să te mai întrebi 
care este atitudinea ta. În momentul în care ajungi la concluzia că 
lumea aceasta, ţara sau orașul tău vor scăpa de sărăcie doar dacă 
vor veni europenii să ne colonizeze sau americanii să ne aducă 
bunăstare, atunci eşti un individ care trebuie să se pregătească 
pentru o viaţă de sclav, cu lanţuri de stânga sau de dreapta, tu 
poţi să alegi. Dar, mai ales, pentru a fi de stânga nu ajunge să 
te declari de stânga. Stânga este atitudine și acţiune prosocială. 
Ca să fii de stânga, trebuie să faci ceva împotriva situaţiilor pe 
care le poţi considera ca fiind surse de nefericire pentru cei slabi, 
fără mijloace. A fi de stânga înseamnă să fii de partea celor care 
au pierdut competiţia. În decembrie 1989, focurile de armă care 
au ucis tinerii ieşiţi în stradă au dat semnalul unei competiţii 
nemiloase. O competiţie pentru supravieţuire şi construire a 
unei fericiri terestre. Unii au furat startul, alţii au folosit metode 
incorecte, fițuici sau alte şiretlicuri. Unii au avut talent mai mult, 
unii — noroc, alţii poate au muncit mai mult. Nu puteau însă, 
în mod obiectiv, să câștige toţi. Două treimi au pierdut această 
competiţie, sunt dependenţi, se luptă încă să iasă la liman. Nu 
foloseşte la nimic să-i urăşti pe cei care au reușit, nici nu trebuie să 

le porți de grijă acestora. Trebuie să acționezi fie că ești politician, 
fie că nu. „Important e să încerci; dacă nu vei reuși, îţi va rămâne 
oricum onoarea de a fi încercat” scria Octavian Paler în Viața ca 
o coridă. Nu poţi să le ceri oamenilor să gestioneze riscuri mai 
mari decât sunt capabili. Nu avem încă un electorat şi politicieni 
veritabili de stânga pentru că scena politică și sfera publică sunt 
pline încă de figuranţi. În România, halucinant este că, uneori, 
găsești figuranţi chiar și pentru suferinţă. 

Greutatea cea mai mare este dată de faptul că stânga românească 
trebuie să se nască din disperarea unei lumi care nu va avea de ales. 
O stângă a disperării, veritabilă, fără figuranţi. Dar cel mai grav ar 
fi să se nască o stângă isterică, nostalgică, fără proiect — adică fără 
viitor. Din păcate, politica românească de până acum, de stânga 
sau de dreapta, a făcut totul cu gândul la trecut sau la prezent. Nu 
am avut curaj să ne închipuim viitorul. Vedeam cum vine apa și se 
dărâmă podurile de piatră, dar nu ne gândeam că trebuie construite 
altele. Nu are rost să-i verificăm pe cei din jurul nostru asupra 
atitudinii politice, prin testul simplu, cu taurul şi corida, invocat la 
început. Cu siguranţă, în acest moment, majoritatea spectatorilor 
vor să părăsească corida ori s-au săturat de atâta sânge... Nu-l urăsc 
pe toreadorul trist care îşi face numărul fără chef, dar nici nu mai 
au energie să se înduioșeze pentru taurul costeliv pe care sabia îl 
salvează de la calvarul de a trăi în mizerie şi suferinţă. Figuranţi sau 
nu, cei mai mulţi au pierdut competiţia. 


22 martie 2006 


Maladiile stângii românești 


tânga are probleme de proiect, de personal, de organizare și 
de electorat. Dar bolile stângii sunt bolile politicii românești, 
iar frământările celor pe care politica i-a aruncat în afara cercului 
puterii de a face poluri arată că politicienii români caută remediul 
mereu în altă parte; în loc să se uite cu realism la viaţă şi societate, 

continuă să se mintă cu graţie şi să caute soluţii utopice. Mitologia că 
există altceva la stânga PSD, că sunt partide sau grupuri importante 
cu identitate sau viziune de stânga, este o minciună sau o iluzie a 
perdanţilor. De ce nu obţine atunci partiduleţul lui Petre Roman 
nici măcar 0,1%, sau Alianţa Socialistă, sau toate acestea la un loc, 
de ce nu contabilizează nici măcar 1% din opţiunile electorale? 
Unirea stângii poate fi o soluţie, dar nu o soluţie în sine; 
pentru a face unire, trebuie entităţi existente, nu imaginare. 
Dincolo de imperativul unirii, stânga trebuie să se reinventeze, 
şi această sarcină îi revine PSD-ului condus de Mircea Geoană. 
Încercarea generaţiei pierdute a stângii de a dilua PSD-ul într-o 
ciorbă de pol social nu va duce la nimic, poate doar la distrugerea 
definitivă a stângii. Primul lucru pentru reinventarea stângii este 
o privire lucidă asupra principalelor ei maladii postdecembriste. 


Stânga românească nu a avut curaj în ultimii 15 ani 


Nu a avut curaj să-și asume transformarea radicală, a ezitat să 
se angajeze în restituirea proprietăţilor, a făcut timid o privatizare 
cu spaima de a nu ne cumpăra străinătatea și întârzierile ne-au adus 
în situaţia de a pierde bruma de eficienţă și de a ajunge acum, de 
fapt, în situaţia de care se temea cel mai tare. Nu a spus oamenilor 
că trebuie să muncească mai mult, că trebuie să se școlarizeze ca 
să nu-și piardă locurile de muncă. Nu a avut curajul de a se rupe 
de trecut şi nici curajul de a păstra ceea ce însemnau avantajele 
concurenţiale ale societăţii româneşti socialiste, atâtea câte erau. 
Acum vedem cum o serie de actori politici declară că vor să facă o 
nouă stângă, dar nu au curajul de a se lansa în acest proiect decât 
agăţaţi de PSD, nu au curajul să înfrunte electoratul și apoi să vină 
cu propunere de alianţe. 


Amneziile stângii 

Tăcerile stângii au făcut foarte rău politicii noastre. Stânga 
nu a vorbit despre responsabilităţile din perioada totalitară. Nu 
cred că exagerez, dar aş putea spune că stânga a tăcut paralizată de 


frică. În 1990 a refuzat dezbaterea despre trecut. Sacrificarea lui 
Nicolae Ceaușescu nu ajungea însă pentru cei 50 de ani de drame. 

Nu am căutat vinovaţi, dar asta a însemnat să fim de acord cu 
următoarea aberaţie: comunismul i-a atins pe toţi românii în mod 
egal, fără excepţie, ca o boală incurabilă. Dezbaterea moștenirii 
odioase nu am rezolvat-o nici până astăzi şi orice tabu social 
creează tot felul de sechele. 


Boala camuflării, ascunderii 


Desele unificări sau absorbţii, schimbarea siglelor, folosirea 
culorii albastru, și nu roşu, culoarea internaţională a stângii, sunt 
alte simptoame ale fricii. La fiecare alegeri generale, PSD-ul de 
astăzi a participat sub altă siglă și cu alt nume. A inventat coaliţii 
cu partide care nu intrau în parlament, doar pentru a nu fi singur. 
Acum, cei care visează la un pol social se folosesc de aceeași 
logică. Să faci alianţe electorale numai pentru că oponenții sunt o 
alianţă dovedeşte o gândire strategică de amator, din moment ce 
PSD-ul a înglobat toate partidele din spectrul de stânga, cele mai 
importante fiind PSM şi PSDR. 


Cochetarea cu populismul 


Căderea în populism şi ştergerea unor limite dintre partide 
sau programe, a unor graniţe şi delimitări politice necesare au 
darul de a crea o mare confuzie pe scena politică. Am ajuns ca, 
astăzi, primul guvern de dreapta autentic, cum se autodenumește, 
să dea bani de Paşte pensionarilor în loc să facă un program de 
pensii decente sau de medicaţie corectă şi gratuită pentru bătrâni. 
Dar, trebuie să recunoaștem, nici stânga nu a scăpat de populism. 
Populismul este tendinţa unora de a crede că politica se reduce 
la programe de cheltuire a banului public. Poate că doar ultimul 
premier al stângii a fost conștient că, înainte de a cheltui pentru 
protecţie socială, trebuie să faci planuri pentru a produce cât 
mai mulţi bani; cei care vorbesc acum despre noua stângă se 
gândesc doar la moduri de a cheltui. Acum avem un triumf al 
populismului de dreapta, ucigător pentru societatea noastră, dar 
am văzut la dezbaterile stângii o frenezie a unora de a crede că 
scăparea săracilor de sărăcie ţine doar de voinţa unor politicieni de 
a deschide vistieria. 

Izolarea unei elite și transformarea ei în subiect politic 


Stânga ce a luat puterea prin alegerile din 1990 a generat, fără 
voie, o elită însingurată, izolată, care a ajuns să se înroleze politic, 
să lupte uneori cu disperare împotriva stângii. Mineriadele au 
trasat o barieră între masele speriate de viitor și elita intelectualilor 
plasați fără voia lor în altă tabără. Este o fractură majoră; această 
elită a lucrat mereu la delegitimarea stângii, la păstrarea fricii de 
comunism, la lăţirea unei vinovăţii colective. Dacă stânga ar fi 
atacat probleme grele ca: responsabilităţile din perioada comunistă, 
adevărul revoluţiei, problemele restituirii rapide a proprietăţilor, 
azi ar fi stinse mai multe focare de conflict politic. Nefăcând 
aceste lucruri, elita producătoare de mesaje a fost mereu de partea 
cealaltă, degeaba unii politicieni se mint organizând forumuri ale 
culturii sau ale intelectualităţii de stânga. 


Alergia la critică 


Politicienii și partidele de stânga nu au asigurat dezvoltarea 
unei gândiri critice de stânga. Unanimitatea este și boala stângii, 
ca și boala întregii politici românești. A funcţionat credinţa falsă 
că unitatea stă în unanimitate. După pierderi de alegeri nu se fac 
analize şi nimeni nu este vinovat. Când se fac ori când au loc 
alegeri, oamenii acceptă cu greu verdictul, cei învinși pleacă de cele 
mai multe ori, fac partide sau trec la alte partide. Fără mai multe 
centre de gândire și curente, este greu ca stânga să se adapteze la 
o viaţă socială de o mare complexitate. Şi nici înnoirea nu este 
posibilă fără a tolera puncte de vedere care valorizează alternative 
la drumul principal. 


Agorafobia 


Politica românească se ascunde prin birouri şi după geamuri 
fumurii, nu vrea să dea ochii cu viaţa. Deși stânga a condus 10 
ani din 15 România, se află acum într-o stare de subdezvoltare 
durabilă. Există o explicaţie? Este moştenirea comunismului 
o explicaţie? Este toată istoria ultimilor 150 de ani? Trebuie să 
vorbim despre toate acestea, trebuie să dezbatem, să căutăm 

soluții, dincolo de certuri interminabile şi vinovăţii inventate de 
cei care trebuie să dea seama pentru ce au făcut. Nu am dezvoltat 
o reflecţie sistematică asupra societăţii, iar cei care au condus mai 
bine de un deceniu vin şi acum şi ne spun că au soluţia miraculoasă. 
Societatea nu interesează pe nimeni, politicienii comandă sondaje 
pentru a se uita în ele ca într-o oglindă, restul nu contează. 


Ideofobia — alergia la programe și proiecte politice 


Este justificată ca o alergie la ideologie sau la teorie în 
general, dar este de fapt o alergie la planuri şi strategie. Se spune 
mereu că trebuie să vorbeşti simplu, pe înţelesul oamenilor, ceea 
ce e corect. Dar nu este adevărat că oamenii vor să audă numai de 
bani, pensii, cupoane sau salarii. Cultura de stânga se bazează şi pe 
valori. În cultura noastră, ideile nu au forţă asupra vieţii. Oamenii 
politici sunt interesaţi mai mult de monopolul resurselor politice 
sau gestiunea lor. Din nefericire, prezenţa la televiziune este piatra 
unghiulară a politicii. Avem nevoie de o stângă mai inteligentă. 
Nu de oameni inteligenţi ducem lipsă, ci de încurajare pentru 
cei care pot propune programe și proiecte politice. Nimeni nu 
citeşte programele partidelor, nimeni nu se oboseşte să-i adune pe 
specialiştii din universităţi pentru a croi proiecte pentru societatea 
românească. Politicienii de toate culorile au o gândire suficientă 
sieși. 


Autismul politic 


Stânga nu a avut adversar în acești ani, dar nici dialog 
substanţial cu cei de dreapta. Nu a avut capitaliști cu care să se 
lupte. A trebuit să-și inventeze dușmani, așa cum a făcut și așa-zisa 
dreaptă. Am folosit cuvântul tranziţie pentru a vorbi despre nimic! 
Iar strategia de parcurgere a tranziţiei a fost, vorba unui sociolog 
polonez: cum să faci să nu fii împuşcat de cei care au arme sau 
înfometat de cei care au resursele productive? Politica nu a produs 
un câmp de dezbatere publică, doar câmpuri de bătălie în care 
adversarii se împroşcau cu noroi. Închisă în sine, stânga nu a reușit 
să creeze o cultură politică care să educe masele. 

Complexul lui Oedip 


Statul este părintele stângii, dar stânga nu și-a asumat explicit 
şi programatic modernizarea statului ca o premisă pentru eficienţa 
socială, mai degrabă l-a ucis. A preferat un stat ascuns, invizibil. 
Îmi aduc aminte că premierul Năstase a încercat câteva luni să afle 
de la Octav Cozmâncă numărul exact al funcţionarilor publici. 
Nu s-a reușit câteva luni, tergiversându-se pe discuţia legată de 
servicii publice, dacă profesorii ori medicii sunt sau nu funcţionari 
publici. Până la urmă a primit o cifră, dar nu credea nimeni că este 
corectă. Nu ministrul era de vină, pur şi simplu sistemul refuza să 
producă de frica schimbărilor şi a pierderii locurilor de muncă. 
Sistemul păstra o ambiguitate de statut care să permită replieri 
continue şi şmecherii balcanice. Suntem o societate fără stat! 
Vedem cum se gestionează crizele inundaţiilor, gripa aviară și alte 
forme de ameninţare socială. În 28 noiembrie 2004 nu am putut 
număra voturile, verifica liste şi prezenţa la vot, iar Înalta Curte 
de Casaţie şi Justiţie nu a putut să dea explicaţii corecte şi rapide 
dacă au fost sau nu fraudate alegerile. Stânga nu doar că nu a avut 
curajul modernizării rapide a statului, dar i-a lăsat și îi lasă, în 
continuare, pe cei de dreapta să facă praf şi ceea ce a mai rămas din 
statul român. Sunt convins că, pentru a moderniza statul, trebuie 
să modernizăm mai întâi stânga românească. 

În 1990 aveam alternativa revoluţie sau reformă, iar noi am 
ales revoluţia, poate pentru că ne era frică de reformă. Acum este 
ceasul al doisprezecelea şi ne-a rămas doar reforma, ca alternativă la 
distrugerea completă a societăţii și condamnarea ei la subdezvoltare 
perpetuă. Fără o stângă modernă, europeană nu este posibilă 
o schimbare a politicii româneşti. Nu avem nevoie de o stângă 
nostalgică, nici de una sud-americană și nici de o nouă etichetă 
ecologică pentru produse politice refuzate la vot. Istoria nu face 
pași înapoi şi stânga are nevoie de oameni tineri, de specialiști şi 
oameni curajoşi. Nu teama de nişte procente amărâte pe care le-ar 
putea pierde dacă cineva se enervează și pleacă ar trebui să zguduie 
PSD, ci spaima de a trăi într-o viitoare societate a subdezvoltării 
durabile. Noua stângă nu se poate face cu politicieni second- 

hand şi nici cu declaraţii de intenție. Partidul Social-Democrat 
este dator să facă o rupere de trecut și să aducă pe scena politică 
stânga modernă, fără de care România politică nu poate merge 
decât șchiopătând. 


31 mai 2006 


Bacșşișul de partid și de stat 


S ăptămâna trecută, cu ajutorul Senatului României, Alianţa DA 
a reușit să-și îndeplinească una din promisiunile electorale: 
a da fiecărui cuplu tânăr câte 200 de euro la prima căsătorie. 
Iniţiativa guvernului de a acorda acest sprijin pentru tinerii care 
se căsătoresc era motivată prin „nevoia de a îmbunătăţi echilibrul 
socio-economic al familiei”. Mai aflăm din expunerea de motive 
că, „în absenţa unor factori economici favorizanţi, tinerii amână 
cât mai mult căsătoria și din cauza faptului că nu primesc sprijin 
din partea statului la constituirea familiei”. Prin urmare, proiectul 
Guvernului, adoptat de Senat, ar trebui să conducă la stimularea 
căsătoriilor. 

Mai mult, suma de 200 de euro ar trebui să se constituie în 
factor economic favorizant al căsătoriei. Are guvernul Alianţei DA o 
viziune atât de naivă despre importanţa sumei de 200 de euro? Un 
guvern ale cărui declaraţii de avere totalizează câteva procente din 
PIB nu cred că este atât de naiv. În schimb, este vorba de un dispreţ 
suveran faţă de tineri şi instituţia căsătoriei, o bătaie de joc faţă de 
nevoia strategică de proiecte sociale. Dar nu aceasta era singura 
rațiune a legii. Citim stupefiaţi: „Sporirea participării active a societăţii 
civile şi dezvoltarea durabilă a parteneriatului în beneficiul dezvoltării 
si protecției familiei, reducerea disparităţilor faţă de accesul la resursele 
dezvoltării existente între familiile din mediul urban şi cele din mediul 
rural”. Absolut şocantă această justificare: dezvoltare durabilă cu 200 
de euro, parteneriat în beneficiul dezvoltării şi protecţiei familiei cu 
aproape 7 milioane de lei vechi? 

Ar fi fost interesant dacă responsabilii cu comunicarea de la 
Guvern ar fi făcut o sinteză de pe forumuri pentru a vedea reacţiile 
tinerilor la această adevărată glumă a Guvernului României. Mii 
de mesaje transmiteau indignarea și expresia umilinţei pe care o 
simt tinerii în faţa neruşinării şi incompetenţei cu care îi tratează 
clasa politică. Cu inteligenţă şi ironie, mulţi tineri au calculat ce 
s-ar putea face cu această sumă penibilă la început de viaţă, cei 
mai mulţi însă au insistat asupra dotării cu prezervative pentru că 
această ţară nu merită efortul lor de a naște prunci, după modul 
în care îşi tratează tinerele familii. Alţii au făcut o propunere la fel 
de ironică: să se adune toată suma dintr-un an și, în cadrul unei 
tombole, să se dea unei singure familii. 

Suntem în faţa unei dovezi elocvente că actualul guvern nu 
are nicio strategie postaderare în domeniul incluziunii sociale. 
Imperativul european al coeziunii sociale nu are pentru statul 
român nicio stringenţă. Politicile sociale de protecţie a familiei 
tinere nu există, iar Capitolul 21 — „Politica privind susţinerea 
tinerei generaţii” — din Programul de guvernare al Alianţei DA a 
fost de mult timp dat uitării. 

Tinerele familii din România sunt afectate grav de tranziţia 
economică și socială pe care o traversăm, prin şomaj, insecuritatea 
locului de muncă, insatisfacţia ocupaţională. Studiile sociologice 
arată şi alte efecte asupra cuplului tânăr: datorii acumulate, 
insatisfacție față de venituri, sărăcie, locuinţă necorespunzătoare, 
insatisfacție locativă, nesiguranță economică, reducerea consumului, 
reducerea activităților de timp liber, dificultăți de acoperire a 
cheltuielilor pentru creşterea și educarea copiilor. 

Principalele mecanisme de adaptare imaginate sau utilizate de 
tinerele cupluri intervievate de sociologi sunt: planificarea familială 
restrictivă, reducerea aspirațiilor şi redimensionarea obiectivelor; mutarea 
în altă localitate; emigrarea; activități suplimentare; reorganizarea 
rolurilor în familie; schimbarea modului de gândire, a valorilor; 
utilizarea si mobilizarea resurselor atât intra-Jamiliale, cât şi sociale 
(sprijinul exterior familiei, din partea: părinţilor, prietenilor, colegilor, 
sindicatului, statului etc.). 

În fața acestor mari probleme ale societății, probleme ce se 
referă la viitorul nostru demografic, Guvernul României dă un 
bacşiş penibil pentru întemeierea unei noi familii. Probabil că 
suma de 2000 de euro nu ar fi fost de ajuns, dar pentru familiile 
sărace ar fi putut avea o semnificaţie. Dar 200 de euro?! Un jalnic 
bacşiş de partid şi de stat! Unii ar putea să fie tentaţi să spună că 
200 de euro este, totuși, mai mult decât nimic. Poate că este așa; 
din punct de vedere matematic, 200 este mai mare decât zero. 
Politic, acest lucru nu este valabil; un lucru făcut prost este mai rău 
decât lipsa lui. Un bacşiș oferit de stat nu face decât să îndepărteze 
o întreagă generaţie de patrie. Pentru o sumă umilitoare de 200 
de euro, tinerii români nu pot oferi în schimb decât disprețul și 
lehamitea. 


20 octombrie 2006 


Sfârșitul politicii nemuritorilor 


upă genericul de final al Revoluţiei, morţii au rămas pe asfalt, 

highlanderii s-au ridicat, s-au scuturat de zăpada pigmentată 
cu vopsea roşie, au returnat recuzita şi au trecut pe la birouri 
să ia scenariul pentru noul episod. Nemuritorii au fost primele 
personaje ale procesului de reinventare a politicii românești, după 
Revoluţie. În jurul lor s-au construit partide, direcţii, instituţii. 
Au salvat România de la scindare, au construit reforme, au adus 
votul democratic; unii se laudă chiar cu faptul că ne-au creat 
condiţiile de exprimare liberă de azi, unii au adus economia de 
piaţă sau au alungat neocomunismul. Și au fost mereu în centrul 
atenţiei publice. Chiar dacă presa a adus dovezi pentru probleme 
de biografic, trecută sau prezentă, ei au răspuns mereu că acesta 
este un atac politic. Niciodată nu au răspuns la acuze pentru 
că era sub demnitatea lor să o facă. În schimb, au creat în jurul 
lor personaje de curte, adulatori care să le trâmbiţeze statutul 
de oameni de neînlocuit. Sutele de politicieni îmbogăţiţi după 

revoluţie au crescut în jurul nemuritorilor. În jurul acestora au 
adunat şi cercuri de oameni de ştiinţă sau artiști de curte, securiști 
sau foşti securiști, oameni care se luptau între ei pentru funcţii 
în administraţie când le venea rândul la putere. Nimeni nu prea 
putea să intre în cercul lor. Erau oamenii de casă, care aşteptau să 
se întoarcă la putere pentru a continua politica luminoasă pe care 
au început-o tot ei. 

Au marcat o epocă falimentară din istoria noastră din punct 
de vedere politic. Nu ştiu dacă se putea face mai mult, dar este cert 
că România nu a reușit să schimbe ritmul. Orbiţi de narcisism, 
au crezut Într-o excepţionalitate românească ce face să nu fim 
comparabili cu nimeni altcineva. Nu am făcut privatizarea la 
timp, am pierdut trenul primului val de integrare, am ratat primul 
val de NATO, nu am sprijinit iniţiativa privată la timp şi nici 
atragerea de investiţii străine. 

Au fost şi sunt mereu în centrul atenţiei, mass-media stă cu 
reflectoarele doar pe ei, sociologii le măsoară lunar notorietatea 
(mai importantă decât încrederea, pe plaiurile noastre mioritice). 
Ei pun etichete tuturor cu nonşalanţă, deplâng soarta României, în 
funcţie de poziţia în care se află. Dar caracteristica lor comună este 
că ei nu au greşit niciodată, nu au pentru ce să-și ceară scuze și au 
pretenţia ca tot ei să fie cei care scriu istoria, evident, istoria redusă 
la propriile lor fapte de arme. Orice atac din partea presei sau a 
societăţii civile împotriva lor este un atac la securitatea naţională, 
orice contestare este o ticăloșie fără seamăn. Se simt mereu trădaţi, 
mereu se plâng de lipsa de recunoștință a celorlalți. Vorbesc toţi 
de corupţie sau de trădare, niciunul dintre nemuritori nu a spus 
vreodată vreun nume, de la nivelul lor concretul este o înjosire, ei 
vorbesc despre principii. Se enervează foarte tare când jurnaliştii 
obraznici le cer să spună lucrurilor pe nume. În general, ei critică 
orice schimbare ca şi deviere, ca îndepărtare de la adevăratele 
idealuri. 

Nemuritorii nu sunt adepţii votului. Votul este o instituţie 
degradantă a democraţiei, cred ei. Instituţia numirii este ideală, 
după ei, ea pune în lumină adevăratele valori. Votul produce 

negocieri, înţelegeri şi alte chestii. Votul produce şi surprize, iar 
nemuritorilor nu le plac surprizele. Dacă un nemuritor este adus 
în situaţia de a face faţă unei înfrângeri la vot, el se va plânge 
de aranjamente de culise. Pe unii toată ţara îi căinează pentru că 
au pierdut. Presa are o ciudată pasiune în a deplânge faptul că 
nemuritorii sunt daţi la o parte. Partidele care pun la punct vreun 
nemuritor — sau, Doamne fereşte, îl dau afară — sunt criticate 
puternic și se prezice pentru ele un sfârșit tragic. 

Nemutitorii au făcut mereu circ şi asta i-a ţinut în centrul 
atenției. Orice gafe au făcut, ei au rămas în spaţiul public aproape 
neatinși. Chiar dacă pierdeau alegeri sau erau respinși de cohorte 
întregi de generaţii. Nicio analiză nu îi atingea, cei care încercau 
altceva erau deviaţioniști care nu puteau decât, eventual, să plece 
din partid. Refrenul este același pentru nemuritori: electoratul 
nostru nu poate suporta altceva, el nu se schimbă, nu vrea pe 
nimeni, îi vrea doar pe ei. 

Nemutitorii ne spun de 16 ani aceleași lucruri sau aproape 
aceleași lucruri. Nu ne mai aducem aminte foarte bine ce spun 
ei pentru că nu au spus niciodată nimic. În 2001, ajungând la 
Guvern, am văzut că noi nu legiferasem în 10 ani nici măcar 
10% din necesităţile unei societăţi democratice moderne. Grăbiţi 
de Uniunea Europeană, am făcut sute de legi pe săptămână, iar 
Parlamentul a fost obligat să le aprobe pe bandă, fără prea multă 
reflecţie sau dezbatere. Nemuritorii ne-au criticat pentru asta, din 
toate poziţiile şi din toate partidele. 

Nemuritorii au ţinut loc de instituţii. Nişte instituţii puternice 
ar fi făcut concurenţă minţilor lor luminate, ar fi produs reguli cărora, 
în teorie, chiar și ei ar fi trebuit să li se supună. Nemuritorii nu 
fac gesturi bruște, nu iau decizii radicale. Ei știu că este important 
să rămâi undeva prin preajma puterii, de aceea ei niciodată nu 
demisionează. Se distanțează un pic, dar rămân pe undeva 
prin preajmă. Emil Constantinescu și Petre Roman au greşit 
îndepărtându-se un pic, crezând că vor fi rechemaţi în genunchi, 
dar nu au mai reușit să revină niciodată. Se chinuie şi acum să 
revină, dar, dacă nu ar fi OTV, ar crede lumea că au murit de tot. 

Am avut senzaţia că Adrian Năstase a fost primul politician 
dintr-o nouă seric. Inteligent, pragmatic şi cult fiind, am crezut că 
ar putea să facă orice în viaţă, inclusiv să renunţe la un moment 
dat la politică. Credeam că este groparul nemuritorilor, că după 
el nimeni nu va mai putea să fie adulat populist, fără rezultate, 
doar dintr-o inerție a conformismului celor scoşi de după perdele 
de păpușari. Ne spunea mereu că el nu se cramponează de putere 
sau de anumite funcţii. Și era atât de orgolios, că nu puteai să 
nu-l crezi. A avut orgoliul de a aduce oameni noi, a încercat și a 
reușit să schimbe multe reguli. A modernizat multe mecanisme 
guvernamentale sau în interiorul partidului. A avut forţă, dar 
ghinionul lui a fost că s-a lovit de o societate de plastilină, care nu i 
s-a opus. O societate slabă, care i-a hrănit orgoliul, transformându-l 
în aroganță. Și-a împușcat câinii de vânătoare, crezând că bătălia 
s-a încheiat. A acceptat tot mai mulți adulatori și lăutari, a început 
să se ferească de oglinzi. Însă a muncit fantastic, a tras ca un rob. 
Nu ştiu ce termopane sau ce case a făcut, dar am fost martor la o 
dedicare fantastică, la un sacrificiu total. Nu am văzut în politică 
pe cineva care să fie atât de robace. Poate nimeni nu va remarca 
asta vreodată, dar este o calitate care ar putea compensa multe 
dintre păcate. A fost lăsat să facă greșeli, a fost lăsat să exercite 
o autoritate care a dus populaţia la o adevărată revoltă la vot, 
ajutată şi de manipulări grosolane. A fost sabotat tăcut și eficient 
de nemuritori și de slugile lor. Nemuritorii l-au atacat din toate 
unghiurile politicului şi, până la urmă, indecizia lui și respectul 
reflex pentru ei l-au făcut să piardă. Urma lăsată de el în politică 
este destul de importantă, dar se va vedea, probabil, mult mai 
încolo. 

Dar în aceste ultime luni, Adrian Năstase nu mai este 
politicianul falnic despre care am crezut că a răpus sistemul. Nu 
este în stare să accepte că politica poate să nu fie singura lui viaţă. 
Un om inteligent ca el ar fi putut să spună într-o dimineaţă: 
există viață si dincolo de politică. Ar fi câştigat respectul tuturor şi, 
probabil, dorinţa oamenilor de a-l revedea întors în politică, după 
rezolvarea problemelor cu justiţia. Cere să fie iubit de oameni pe 

care nu i-a iubit, cere să fie acceptat de cei pe care nu i-a lăsat 
să intre nici măcar în holul biroului. Se plânge de trădare, cere 
recunoștință, vrea să fie scrisă istoria faptelor sale, suspină că nu a 
fost organizat Congresul PSD de către Cozmâncă (el singur ştiind 
cine trebuie să iasă). Este poate atacat pe nedrept, poate că a trecut 
prea brusc de la extazul puterii la agonia hăituitului. Dar nimic nu 
justifică faptul că nu vede clar realitatea tristă că a pierdut această 
bătălie și ar trebui să înţeleagă că indecizia lui în a tranga relaţiile 
de putere cu nemuritorii sistemului este o lecţie pe care ceilalți au 
învăţat-o. Nu mai poate vedea nici măcar solidaritatea celor care 
îl respectăm încă. Îşi îndepărtează prietenii şi se zbate să fie zilnic 
în mijlocul unei scene pe care nu se mai joacă piesa lui. Ar vrea 
să fie şi înăuntru, dar și la marginea partidului. Nu înţelege că a 
pierdut bătălia în momentul când a ales să nu concureze cu lon 
Iliescu. Uşor, ușor ne vorbeşte despre deviaţionismul conducerii, 
despre trădarea oamenilor apropiaţi, despre vremurile luminoase 
din guvernul care i-a purtat numele. Toţi se bucură să vadă că își 
lasă strategii să facă trucuri ieftine de victimizare, că face gesturi de 
paradă, că se plânge de persecuție. Uneori mă uit la unele dintre 
lungile talk-show-uri ale domniei sale cu inima strânsă, sperând 
să nu mai văd vreun moment de vulnerabilitate care să-l arate 
slab. Văzând căderea sa tristă, nu mă consolează sfârșitul erei 
nemuritorilor. Adrian Năstase parcă seamănă, în unele gesturi, cu 
nemuritorii pe care credeam că i-a înfrânt. Probabil că integrarea 
ne va obliga să facem instituţii adevărate, mai tari ca oamenii, 
legi mai influente ca telefoanele politicienilor, politici adevărate, 
conduse de experţi, nu de nepoți sau de nepoate. Ar trebui să 
mă bucur, pentru că am senzaţia că numai când vom scăpa de 
vechii salvatori, Pizh/anderi ai politicii noastre, România va începe 
să intre într-o epocă de adevărată modernitate. De câte ori mă 
gândesc la asta mă cuprinde imensa tristeţe că sistemul se dărâmă, 
dar îl ia cu el pe fostul Premier, ca ultim tribut. Adrian Năstase a 
învins sistemul prin faptul că a promovat o nouă generaţie politică, 
generaţie care îi poate duce proiectul mai departe, generaţie care 
s-ar putea să câștige. Această generaţie nu îl omagiază acum, dar 

ar putea s-o facă de pe podium. Îmi doresc bucuria de a-l vedea 
pe Profesorul nostru în ale politicii bucurându-se pentru succesele 
foştilor săi învățăcei. 

10 noiembrie 2006 


Politica inutilă 


ând scriu aceste rânduri (2006, n.a.), am senzaţia că ne aflăm 

la capătul unui ciclu politic și istoric, într-un moment în care 
asistăm la sfârșitul sistemului politic românesc. Fără a ne aștepta 
ca acest lucru să se întâmple peste noapte, îmi pare destul de clar 
că actualul sistem politic românesc este falimentar și schimbarea 
lui devine o probă obligatorie pentru noi toți. 

Saptesprezece ani pierduţi. În 17 ani, politicienii nu au 
fost capabili să structureze o strategie de dezvoltare economică 
a României. Atunci când s-a realizat o strategie de dezvoltare 
durabilă, ea a rămas doar pe hârtie, nimeni nu a ridicat un deget 
măcar pentru punerea ei în practică. Chiar dacă decalajele istorice 
nu pot fi eliminate cât ai bate din palme, România a rămas să 
perpetueze o societate a subdezvoltării durabile. Instituţiile 
democraţiei s-au dezvoltat puţin şi practicile civismului sunt mai 
mult simulate. Dezindustrializarea şi hemoragia externă a forţei 
de muncă nu au primit niciun răspuns din partea politicienilor. 
Prăbuşirea sistemului de educaţie şi proliferarea unui mecanism 
de achiziţie a diplomelor prin intermediul unor SRL-uri de 
învățământ superior sau ucigașul sistem de îngrijire a sănătăţii 
nu au reuşit până acum să ducă la reforme consistente care să 
treacă dincolo de interesele politicienilor aflaţi, prin rotaţie, la 
putere. Privatizarea economici a fost singurul proiect politic care a 
avut continuitate, dar aici se vede cel mai bine faptul că interesul 
public nu este încă destul de important, încât să contrabalanseze 
interesele private ale politicienilor și ale oligarhiei politice. 

O politică a improvizației şi diletantismului a fost înlocuitoarea 
unui adevărat management strategic al societății. Dacă studiem 
programele partidelor politice de la ultimele alegeri, o să vedem 
că programul impus de Bruxelles privind integrarea României 
reprezintă substanța tuturor programelor, chiar și a partidelor 
contra sistem. Politica ultimului deceniu şi jumătate a reuşit 
doar să perpetueze un marketing al urii şi o retorică a respingerii 
emoționale a adversarilor politici, deveniți subit duşmani de moarte 
(după cum o atestă şi azi discursurile de înfierare ale tuturor 
liderilor politici de partid). În același timp, omniprezenţa retoricii 
de demascare a dușmanului politic a făcut imposibil orice examen 
critic veritabil. În hărmălaia celor care demască ceva în fiecare zi 
este imposibilă promovarea analizei sau a vocii specialiștilor în 
sociologie, economie sau politologie. 

Politica — zgomot de fond. Trăim tirania acustică a zgomotului 
de fond al politicii. Politica este mai mult zgomot de fond decât 
un proiect de societate. Astfel, politica este un fel de halucinație 
a celor care participă la proces sau scriu despre asta. Contactul cu 
realitatea politică a Parlamentului European m-a convins că numai 
la nivelul jocurilor de limbaj mediatic sau analitic politica noastră 
este ceea ce credem noi că este, de fapt, politicianul român este 
doar o umbră a ceea ce nici măcar nu există, este un fel de copie 
a unci fantome, copie a unei intenţii neclare, niciodată puse în 
practică. Politicienii ştiu destul de vag, ceea ce ar trebui să facă, dar 
nici măcar o clipă nu s-au hrănit cu iluzia că aceste lucruri ar putea 
deveni vreodată operaţionale şi în România. Un excepţionalism 
românesc a fost mereu invocat, fie sub forma „nu am ajuns noi în 
stadiul acela”, fie în cea a sofismului privind distanţa uriașă dintre 
teorie și practică. 

Politica românească este handicapată de faptul că nu poate 
crea mituri, are o capacitate zero de simbolizare. Oamenii sunt tot 
mai fascinaţi de vulgaritatea politicii, dar şi-au pierdut capacitatea 
de a admira sau de a crede în cineva. În condiţiile unei politici 
a simpatiei spontane, emoţionale, politicienii sunt iubiţi sau 
respinși fără motive şi fără o fundamentare cât de cât elaborată. 

Un marketing al urii este folosit de așa-zișii strategi; răspunsul 
emoţional este o hoardă care înjură și nici măcar nu-l ascultă 
pe celălalt. Politicienii nu dialoghează pe teme politice, pe teme 
structurate pe probleme reale, adună dosare unii despre alţii, se 
duelează pe tema „cine este mai corupt”. Intelectualii nu au ce să 
caute în această dispută, pentru că ei nu au case, mașini, acareturi 
sau conturi pentru a merita să fie băgaţi în seamă. Românii cred 
doar în ceea ce văd la televizor sau în ceea ce aud de la prieteni 
sau vecini, prea puţin pentru a crea un câmp de dezbatere publică. 
Războiul românilor împotriva lor înşişi. Privită din acest 
unghi, politica pare un război civil al românilor împotriva lor 
înșiși. Un discurs public antipolitic, la modă astăzi în România, 
scade credibilitatea instituţiilor politice sub orice limită, astfel că 
trăim sub zodia unei litanii antidemocratice, tot mai des adusă în 
spaţiul public de o serie de intelectuali de dreapta. Halucinaţiile 
colective sunt adevărurile cele mai clare ale societăţii româneşti. 
Dacă reciteşti paginile amare scrise de Ştefan Zeletin, Caragiale, 
Rădulescu-Motru, Drăghicescu, Arghezi, Camil Petrescu, George 
Călinescu sau alţi intelectuali interbelici, ai senzaţia că România 
nu avansează în constituirea unei culturi politice a democraţiei. 
Politicianismul definit de Rădulescu-Motru ca un gen de 
activitate politică — sau, mai bine zis, o practicare meșteșugită a 
drepturilor politice — prin care câţiva dintre cetăţenii unui Stat tind 
şi, uneori, reuşesc să transforme instituţiunile și serviciile publice, 
din mijloace pentru realizarea binelui public, cum ar trebui ele să 
fie, în mijloace pentru realizarea intereselor personale, este şi astăzi 
tema cea mai importantă a imaginii mediatice a politicii. 
Conflictul este singura miză a politicului. Pentru politicieni, 
conflictul este o formă de legitimare şi un fel de verificare 
a atașamentului. Atașamentul la un grup sau la o ideologie 
trebuie probat, căci loialitatea este în politica noastră cea mai 
importantă valoare. Conflictul politic este continuu, el nu 
poate avea o rezolvare, căci ar dispărea politica şi personajele ei. 
El apare la toate nivelurile organizării sociale ca o teatralizare a 
vieţii politice. Conflictul permanent se transmite şi în interiorul 

trupelor, iar politica noastră are aspectul unui război total. 
Când vine o guvernare nouă, totul se ia de la început, se refac 
legi şi ordonanţe, nimic nu rămâne ca fundament. Catalizatorii 
principali ai conflictului sunt sfetnicii, consilierii liderilor şi cei 
aflaţi la niveluri intermediare de decizie. Cei mici, în lipsa altor 
raţiuni ale politicii, fac o competiţie de loialitate care nu se poate 
exprima decât în cadrul unui conflict permanent cu alte partide. 
Se naște o cultură a conflictului care este incapabilă să genereze 
proiecte serioase, pe termen lung. Poate doar proiecte demagogice 
sau acţiuni cu caracter polemic. Cultura conflictului are nevoie 
mereu de adeziune publică și de aici politica noastră primeşte alte 
două rele: marketizarea și populismul. Conflictul politic ca miză 
a politicii blochează ascensiunea specialiștilor, căci valorizarea 
agresivităţii creează false ierarhii în structurile politice. În această 
situaţie, femeile au tot mai puţine șanse să răzbată, societăţile 
noastre tradiţionale neacceptând „războinici cu fustă”. Logica și 
discursul confruntării dezvoltă şi o anumită logică de argumentare. 
Retorica politică devine o armă, nu un instrument de educare. 
Conflictul permanent produce și îndepărtarea oamenilor de 
politică, conflictul nu poate aduna în jurul lui ceva. Dincolo de 
absenteismul electoral care crește, credibilitatea instituţiilor are 
de suferit serios. Dacă citeşti studiile de sociologie, ai senzaţia că 
democraţia nu are cum să funcţioneze într-un asemenea dispreţ 
instituţional. Fiind o politică de război, nici politicienii nu ies la 
pensie, îmbătrânirea clasei politice fiind un fenomen pe care nu 
reuşim să-l stopăm pentru că, nu-i așa, generalii nu ies la pensie! 
Conflictul ca singură miză a politicului produce şi propagă o regulă 
a suspiciunii generalizate, în interiorul organizaţiilor politice, dar 
şi faţă de societatea civilă. Există prea multe secrete de partid, dar 
şi trădători de meserie. „Sursele” din politică generează cele mai 
multe evenimente de informare. Din cauza acestei mize continue, 
intelectualii fug de angajare politică căci, paradoxal, angajamentul 
îi etichetează public și devin proscrişi, cel puţin pentru cei care 
se simt pe o altă baricadă politică. Conflictul permanent are 
nevoie de un teren de mare vizibilitate socială, astfel că sediul 

politicii a devenit televiziunea, cu toate efectele colaterale ale 
acestui fapt: vulgaritate, spectacol ieftin, inconsistență, prevalența 
emoţionalului faţă de raţional. Conflictul produce o identitate de 
conflict, o identitate de confruntare. Po; şi ei. Fi sunt dușmanii 
care trebuie răpuși prin orice mijloace. Iar acest lucru schimbă 
fundamental și strategia politică: nu mai avem o politică orientată 
spre rezolvarea problemelor sociale, ci o strategie orientată spre 
confruntarea cu inamicul. Logica de confruntare distruge viitoarea 
funcţionare a coaliţiilor politice. Nici Convenţia Democrată din 
România și nici Alianţa DA nu au reușit să reziste la putere decât 
în iureșul confruntărilor electorale unde ura era singurul operator 
de solidaritate. În fine, în politica-război, prada este una dintre cele 
mai importante motivații. Funcţionând ca principală resursă internă 
de motivaţie, oferirea de posturi în administraţie produce lefegii 
tradiţionali ai partidelor şi privează administraţia de specialiști. 

Lecţia lui Gennaro Ciancio!, un prieten italian din Cluj, 
este una pe care încă n-o înţelegem. Gennaro a scris două cărţi 
şi le-a publicat pe cheltuiala lui, demascând corupţia de sistem 
din România. Unii se uită la el ca la un Don Quijote care crede 
în fantasme, cei mai mulţi îi aduc aminte că o carte sau 10 cărţi 
nu schimbă nimic într-o ţară coruptă; explicaţia cetăţeanului 
european Gennaro este simplă, dar, în același timp, crezi că este 
un discipol al lui Habermas: există spații publice ale democrației 
care trebuie ocupate de oameni, sunt zone de protest pe care, dacă nu 
le ocupă cetățenii, le ocupă puterea. Aţi vrea să vină cei de la putere 
să ocupe aceste spaţii, să mimeze ei opoziţia? Cetăţeanul plătitor 
de impozite trebuie să-și folosească toate drepturile, iar dreptul de 
a protesta a fost cel mai greu câștigat și se pierde cel mai ușor, ne 
arată toată istoria. 


! Gennaro Ciancio, fost subofițer în poliţia italiană, a venit în România în 
1997 şi, alături de familia lui, a deschis un restaurant în Cluj-Napoca. În 
paralel, s-a implicat în comunitatea locală, a fost vicepreşedinte al Camerei 
de Comerţ, a publicat cărți despre justiţia din România și Italia și a inițiat 
un proiect de lege privind integrarea romilor în UE imediat după cazul 
Mailat (2008). A fost unul dintre bunii mei prieteni, care m-a făcut să găsesc 
resorturile de a face ceva pentru ţara mea și de a nu mă da bătut. 

O politică mioapă. Cei mai mulţi dintre politicieni își 
construiesc proiectele viitorului pornind exclusiv de la modelul 
trecutului și nu se adaptează la realitatea într-o continuă schimbare. 

În general, politicienii miopi sunt prizonierii orizontului 
lor imediat și înţeleg foarte puţin din ceea ce se întâmplă în 
viaţa politică şi socială. Ca prizonieri ai orizontului lor propriu, 
politicienii atinşi de miopie se înconjoară, în funcţii publice, de 
familie, de prieteni, cumetri, fini, cumnaţi sau şogori. Pe relaţii 
de cumetrie se poate ajunge lesne viceprim-ministru, din contabil 
de firmă, ministru, sau nașu de cununie te poate pune prefect. 
Cei care fac acest tip de politică se închid în sine, în loc să se 
deschidă spre societate. Îşi blochează calea spre ceilalți, se asfixiază 
încet. Dacă politicienii români s-ar gândi măcar cinci minute pe 
săptămână la ceea ce sociologii numesc legea gradelor de separare, 
şi-ar da seama că posibilitatea de a penetra în medii cât mai 
diferite este dată tocmai de deschiderea spre oameni noi, spre 
spaţii încă neexplorate, spre categorii de populaţie din ce în ce mai 
îndepărtate de grupul lor de definiţie sau origine. Dacă ar lua în 
echipe oameni noi, şansele de a se insera în reţele de multiplicare 
ar fi cu atât mai mari. Politicianul miop nu priveşte în jurul său 
decât foarte rar, iar atunci când o face, se uită cu dispreţ, ură sau 
nepăsare. Fl nu ştie astfel mare lucru despre România și nici despre 
lume. În mediul lui se creează un fel de narcoză a grupului mic 
în care nimic nu poate să pătrundă, nici informaţii, nici oameni, 
şi nicio schimbare nu mai devine posibilă. În interiorul unui 
asemenea grup, consensul afectiv ucide totul. 

Exaltarea ideologică. Nu mai avem timp de contra ideologii, 
cum scriam în anul 2000, în cartea mea Jara ze/espectatorilor 
fericiţi, este nevoie de acţiune, acţiunea este antidot sigur și 
singurul împotriva disperării. Mai ales că observăm imposibilitatea 
unui examen critic asupra istoriei şi devenirii noastre. Exemplul 
procesul comunismului şi idealizarea trecutului ne conving asupra 
zădărniciei oricărui efort românesc de evaluare sau luciditate 
istorică. Elanul retrospectiv şi idealizarea au fost constantele care 
au creat condiţiile falimentului politic. Am încercat să reconstruim 


68 œ Vasile Sebastian Dâncu 


un trecut iluzoriu, nu un viitor probabil. Ca la Orwell, de 150 de 
ani, rescriem trecutul pentru a controla viitorul. Dar viitorul are 
nevoie de un proiect, iar acesta nu se poate mulţumi cu utopiile 
noastre retrospective. 

Lipsa fundamentului moral al politicii noastre reprezintă, 
poate, începutul tuturor relelor. O lipsă generală a raportării la valori 
care nici măcar nu sunt invocate în spaţiul intern al dezbaterii. Cel 
mai bun exemplu este măsurarea distanţei dintre vorbe şi acţiuni 
politice, acolo unde se poate. După 17 ani în care toate partidele 
se întrec în condamnarea migraţiei aleşilor de la un partid la altul, 
iată cum arată un tabel al transferului de politicieni și al modului în 
care primarii se reorientează după alegeri spre putere. Nici valorile 
stângii, nici cele ale dreptei nu sunt un liant destul de puternic 
pentru a păstra o minimă coerenţă între angajamentele politice faţă 
de electorat şi comportamentul politic efectiv. 


Alegeri Măsurare Măsurare Alegeri Măsurare Analiză 


————— 2000 IPP 2001 IPP 2003 2004 IPP 2005 IPP 2006 


PSD 1050 1584 1951 1704 1652 1263 
PD 483 407 307 392 475 786 
PNL 251 262 209 447 553 656 
UDMR 148 149 159 186 193 195 
Indep. 159 90 115 82 68 102 
PUR 32 64 76 124 97 89 

AN) DNA OS 
PRM 66 53 37 82 60 4l 
Alţii 768 348 121 128 72 47 


2957 2957 2975 3145 3170 3179 
Tabel: Migraţia primarilor (Institutul de Politici Publice, 2007) 


Politicienii participă cotidian doar la cursa de ademenire a 
votanţilor. Politica nu se poate reduce la marketing politic sau 
tehnici de influențare. Analiştii se înghesuie la televiziune să 
vorbească doar despre asta, ca și cum politica ar fi doar o mare uzină 
de manipulare şi sugestibilitate. În deceniul și jumătate trecut de 
la Revoluţie, procesul de reconstrucţie a elitelor a cunoscut o fază 

de reconversie a elitei nomenclaturii comuniste într-o nouă elită 
economică sau politică. Societatea civilă a fost, în tot acest timp, 
incubator pentru construcția unei contraelite de dreapta, care 
astăzi ține un tot mai vehement discurs antidemocratic. 

Politica inutilă. Politica nu este o activitate inutilă, cred 
doar că actuala politică românească este una ce corespunde unei 
nefericite tradiţii de încremenire istorică. Cred că este o politică 
primitivă, barbară, premodernă. Sunt convins că managementul 
unei societăţi trebuie făcut de oameni politici, selecționați prin 
grile și criterii democratice. Nu pot crede că există o elită, undeva 
prin labirintul social, care ar putea să înlocuiască ceea ce pune 
competiţia democratică în instituţiile puterii. Oricât am huli 
votul democratic, cred că este periculos discursul unor exaltaţi 
ideologi ai dreptei care propagă confuzia afirmând tot mai 
obraznic că masele sunt un organism amorf și tembel și reduc 
judecata procedurilor democratice la proceduri strict electorale. 
Cred, alături de profesorul Adrian-Paul Iliescu, o minte lucidă 
a acestui timp, că „substanța democraţiei nu stă în vot sau în 
regula majorităţii... ci în amplificarea participării, amplificarea 
dezbaterii publice şi amplificarea libertăților individului” şi că 
discursul împotriva democraţiei și a instituţiilor sale reprezintă 
un adevărat pericol pentru societatea noastră. Politica noastră este 
inutilă pentru că nu a reușit să aducă societăţii noastre plusul de 
inteligenţă de care avea nevoie. A fost inutilă și pentru că nu a 
încercat măcar să-și închipuie viitorul României. Mă înspăimântă 
tradiţia culturii noastre politice, încărcată de toate relele societăţii 
noastre, tradiţie care nu ne poate oferi nimic bun ca model, oricât 
am încerca noi să idealizăm trecutul nostru politic pre comunist. 

Nu sunt pesimist, chiar dacă de multe ori am simţit 
disperarea sau rușinea de a fi politician. Cred că politica noastră va 
scăpa de atributul inutilităţii atunci când va integra în proiectele 
ei, de stânga sau de dreapta, credinţa în posibilitatea unui proiect 
de schimbare a lumii noastre. Schimbare programată, inteligentă, 
urmare a unor eforturi de gândire pragmatică, nu așteptarea ca să 
se îndeplinească miracole după integrarea în NATO sau UE. 

Dar politica va rămâne inutilă până când va creşte activismul 
politic al intelectualilor şi al cetăţenilor în general. Înţeleg inactivismul 
oamenilor și, uneori, am spus tinerilor politicieni: ĉngeleg inactivismul 
vostru. Nu este lumea voastră, nu vă recunoaşteți nici în partid, nici în 
mediul social, mediul nu vă aparține. Nu are cum să vă placă ceea ce 
trăiţi. Știu de ce nu vă place politica: este pentru voi o lungă așteptare, 
până se vor căra boşorogii de azi și o să vă vină rândul şi vouă. Politica 
nu are viață, sunt puțini cei care cred în valori autentice: de stânga sau de 
dreapta. De unde ştiu asta? Simplu, nici măcar nu se vorbeşte despre ele, 
nimeni nu le invocă. Trebuie să împrumuţi ceva din sufletul tău politicii. 
Dacă nu împrumutăm din sufletul nostru politicii, ea rămâne moartă. 

Cred că politica va rămâne inutilă dacă nu va face apel la valori. 
Acceptăm necritic tot ceea ce se vehiculează în spaţiul politic, nu 
participăm la prelucrarea ideilor şi de aceea intelectualii acestei 
ţări nu se apropie de noi. Am auzit de multe ori în ultima vreme 
ideea că noi construim capitalismul acum și, vezi Doamne, noi 
toţi trebuie să participăm la acest efort. Actualul prim-ministru a 
câștigat Preşedinţia PNL cu un document intitulat „Să construim 
împreună capitalismul în România”. Este o absurditate: noi, 
cetăţenii, nu construim capitalismul, capitalismul se construieşte 
singur, îl construiesc capitaliştii. Noi nu construim capitalismul, 
dar participăm fără voia noastră la creşterea averilor lor, contribuim 
la nașterea de capitaliști. 

Ni se spune zilnic că, în fond, capitalismul este bun pentru 
că aduce piaţa liberă. Să fim serioşi, capitalismul nu a însemnat 
niciodată piaţă liberă; piaţa liberă nu se reduce la capitalism; de la 
începuturile sale și până în prezent, capitalismul a format oligarhii 
corporatiste care au dominat piaţa, acţionând tocmai împotriva 
liberului schimb al mărfurilor. Capitalismul nu e sinonim cu piaţa 
liberă. Să fim atenţi: o altă gândire unică se instalează dacă nu 
avem curajul să intrăm în dezbaterea de idei! 

Îi înțeleg pe oamenii care spun că nu suportă sectarismul politic, de 
stânga sau de dreapta. Sectarismul de stânga este o închidere într-un 
proiect destul de vag definit, o luptă cu o dreaptă închipuită. Dacă 
un guvern de dreapta face o lege a pensiilor, nu este bună pentru 

că pensionarii sunt ai stângii. Sectarismul de dreapta apare la fel de 
frecvent — dacă stânga militează pentru egalitate, când un guvern 
de dreapta face o discriminare pozitivă, ea trebuie eliminată, deși 
poate ea alină o suferinţă. 

Dar ceva tot nu înţeleg! Nu înţeleg de ce noi, politicienii, 
dar şi ceilalți români, nu visăm să schimbăm lumea. Politica nu va 
mai fi inutilă când va interioriza un adevăr incontestabil și trist: 
viața este un infern pentru tot mai mulţi oameni. Aţi văzut două 
evenimente recente, desfăşurate la distanţă de câteva zile: lansarea 
topului celor trei sute cei mai bogaţi români și revolta nefericiţilor 
din Zăbrăuţi. Cei mai bogaţi români au, în total, o avere care 
ajunge la 20% din PIB, primii 1000 au, probabil, 50%, dar toţi 
am plecat acum 17 ani de la aceeași linie de start, cu bagaje puţine 
şi cu buzunare goale. O violenţă îndreptată împotriva celor slabi. 
Acești trei sute şi colegii lor din topul celor 1000 şi cei 5000 au 
deja ce apăra şi o să vedeţi ce aranjamente democratice vin pentru 
cei care nu vor reuși să plătească toate tarifele impuse de ei. 

A face politică înseamnă a avea o atitudine faţă de o stare a 
lucrurilor care te nemulţumește. Trebuie să ne dorim să schimbăm 
lumea și să credem că acest lucru este posibil. Dacă nu participăm 
la schimbare, ea se va face oricum, dar fără noi. 

Moștenirea crizei. Am moştenit tradiţia unui sistem politic 
interbelic neperformant și profund corupt. Politicieni fără viziune 
care nu s-au gândit niciodată să sacrifice ceva pentru naţiune și 
capitalişti de carton care, încă de la începutul secolului trecut, 
aveau cifra de afaceri realizată prin afaceri cu statul. Dintre toate 
determinările contemporane ale activităţii politice, cel mai bine se 
vede la noi dimensiunea conflictuală. Aș fi vrut să numesc politica 
noastră în aceste texte o politică pentru barbari, cum spune 
profesorul Daniel Barbu într-o excelentă lucrare, o politică a 
instinctelor primare în care populismul este tot mai prezent. Mi-ar 
fi plăcut să se cheme fara de unică folosință, după o expresie pe care 
am folosit-o într-un discurs parlamentar care a schimbat cursul 
unei dezbateri privind destinul Fundaţiei Gojdu. Nici Anatomia 
răului nu este un titlu disponibil, fiind o carte de filosofie politică 

a profesorului Adrian-Paul Iliescu, lucrarea cea mai lucidă despre 
tradiţia politică românească, cel puţin din perioada postbelică. 
Nici Însemnări din țara măgarilor nu am avut cum s-o numesc, 
din pricina îndrăznelii de a o scrie a unui avocat din Bârlad, cu 
peste 100 de ani înainte de a mă naște eu. 

Consensul antidemocratic şi democraţia fragilă. Cu toate aceste 
slăbiciuni, zi de zi, mass-media și chiar instituţii politice participă 
la construirea unui consens antidemocratic. Filosofi de ocazie sau 
intelectuali de dreapta defilează pe ecranele televizoarelor criticând 
hoarda de sălbatici care populează Parlamentul, stimulând direct 
soluţiile autocratice care pun între paranteze democraţia şi, 
din poziţiile de putere unde se află în acest moment, mimând 
independenţa politică, critică masa amorfă care este populaţia și 
ridică în slăvi un trecut politic interbelic colorat ideologic, dar 
asemănător până la identitate cu vremurile triste de astăzi. În 
condiţiile în care avem o stângă încă timorată de eticheta neo- sau 
criptocomunistă, cu care este întâmpinată la orice simulacru de 
dezbatere, şi o dreaptă care zilnic se plânge că democraţia nu îi 
selecţionează pe cei mai buni, nu duce până la capăt raţionamentul 
abandonării ei, dar nici nu se chinuie să participe la perfecţionarea 
mecanismelor ei. Astfel, democraţia românească este fragilă și 
tradiţia politică românească la care ne-am racordat simbolic nu 
ne sprijină la consolidarea ei. Societatea este moartă, iar iniţiativa 
civică este zero. Sindicatele au fost înghiţite de partide, liderii lor 
devenind parlamentari, miniştri sau oameni de afaceri. Până în anul 
2000 au mai existat mişcări de stradă care creau măcar impresia că 
societatea se mai poate revolta. Mișcările contestatare au dispărut 
aproape cu desăvârșire. Venirea dreptei la putere a înglobat în 
corpul politic partea activă, militantă, a societăţii civile, cele mai 
cunoscute personalităţi devenind miniștri, consilieri prezidenţiali 
sau ambasadori. Dacă nu ar fi lupta între grupuri oligarhice sau 
dintre acestea și Preşedintele Traian Băsescu, nu am avea decât 
consens amorf sau campanii împotriva partidelor din opoziţie. 

România nu mai visează. Societatea noastră nu visează să 
se elibereze, ca alte societăţi. Am fost de multe ori în Franţa în 

perioada protestului tinerilor împotriva unei măsuri de dreapta, 
cea a numitului CPE, primul contract de muncă al absolvenților. 
Tinerii au ieşit şi au blocat orașele, studenţii au dat foc cărților, 
parcă arătând că vor să se despartă de memoria culturală. După 
câteva luni de lupte de stradă cu trupele guvernului, tinerii și 
societatea civilă au învins. Capitalismul nu a reușit să impună o 
măsură de sclavie pentru începutul carierei unui tânăr absolvent. 
Sigur, nu este posibilă comparaţia patriei noastre cu Franţa 
revoluţionară, dar la noi nici măcar un tânăr nu ar fi ieşit în stradă, 
niciun părinte nu ar fi observat că se întâmplă ceva nefiresc cu 
carierele viitoare ale copiilor lor. După miracolul din decembrie 
1989, ar părea că energia noastră de contestare s-a consumat total. 
Românii nu visează să se elibereze, noi visăm să emigrăm. Suntem 
tot mai izolaţi unii de alţii și nu credem că există un mod de 
viaţă care ar putea depăși capitalismul individualist şi societatea de 
piaţă. A prins, în schimb, mitul că lumea merge spre un progres 
nedefinit în care, până la urmă, toată lumea o duce bine şi toţi 
devenim liberi. Câştigă teren sentimentul de neputinţă, iar pentru 
cei mulţi doar miracolul mai poate aduce o lumină. Gigi Becali, 
tribunul care aruncă bani, îl înlocuiește pe tribunul care arunca 
doar cu vorbe despre naţiune şi dușmanii ei care au adus răul pe 
acest picior de plai. Blazaţi şi speriaţi de viitor, românii nu observă 
că am intrat într-un sistem social în care zeul profitului ameninţă 
viaţa. 

Putem crede într-o lume mai bună? Într-o societate în 
care se sinucid copiii de dorul mamelor plecate prin Europa la 
muncă, deși și în România se poate munci, e drept, pe bani mai 
puţini, nici măcar nu se mai chinuie vreun politician sau vreun 
intelectual să spună că se poate construi o societate mai dreaptă. 
Nu avem o avangardă intelectuală care să creadă în acest proiect, 
o avangardă care să aducă oamenilor promisiunea unei lumi mai 
bune, nu doar subvenţii la hectar sau creştere de salarii ori locuri 
de muncă pe care statul nu le mai poate crea. După ce am trecut 
prin experienţa de guvernare și apoi prin cea de senator, am acum 
o iluzie în minus: ştiu că nu ajunge să vină stânga la putere ca 

să se realizeze acest vis al omenirii, deşi o stângă progresistă poate 
fi o condiție necesară pentru a demara acest proiect. Nu putem 
depăşi un fel de realism posibilist, o paradigmă care ne-a băgat 
în cap faptul că trebuie să ne limităm la ce e posibil: nu sunt 
bani de salarii, producem puţin, suntem neperformanţi, vom 
atinge nivelul altora doar peste câteva decenii, peste două sau 
trei generaţii. Ni se spune că trebuie să mai așteptăm, dar, tot 
așteptând să se întâmple minuni, se măreşte distanţa socială dintre 
noi și oligarhie, polarizarea socială devine tot mai evidentă, iar 
noi devenim tot mai slabi, mai săraci și mai deznădăjduiţi. Visul 
emancipării sociale devine tot mai utopic sau, dacă îi ascultăm pe 
intelectualii dreptei cu lefuri grase de la stat, emanciparea socială 
este o revendicare bolşevică. Frica de transformare socială a creat 
utopii accesibile, iar viitorul a dispărut din discursul public sau din 
limbajul politic. False conflicte şi campanii anticorupţie care nu au 
niciun rezultat practic, doar schimbarea raportului de forţe între 
grupuri de interese, animă în mod artificial o letargie existenţială 
exemplară. În timp ce în Occident se poate observa emergenţa 
unei noi subiectivităţi anticapitaliste, grupurile militante pe 
teme tot mai specializate creează ideologii și moduri de viaţă 
care resping modelul capitalist, la noi — militantismul este mort, 
grupuri de persoane apărând sporadic în spaţiul public pentru a 
polariza simpatia pentru persoane. Câteva grupuri economice au 
oferit posturi bine plătite la televiziuni sau ziare pentru câteva zeci 
de intelectuali cu notorietate şi voci mai critice. În câteva luni, 
intelectualii cei mai populari ai României au fost cumpăraţi la 
legătură, ca și ceapa sau pătrunjelul în piaţa Obor. 

Depresie socială şi neputinţă. Suntem parcă în interiorul 
tragicului absurd descris de marele poet Fernando Pessoa: 
„Nefericit eşti tu şi cei care trag prin lume mașina care produce 
fericire”. Ca politician nu poţi trece ușor peste inhibiţia conținută 
în eşecul comunismului: nu ai dreptul să vrei să-i faci pe oameni 
fericiţi împotriva voinţei lor. În practica socială a secolului trecut, 
încercarea comunismului a produs crime în masă, dar nu mai 
avem voie să nu facem nimic pentru a îmbunătăţi viaţa oamenilor, 

chiar dacă ei nu-și pot imagina în fiecare moment mijloacele și 
poate nici nu mai au energia de a visa la o lume mai bună. Nu 
te poţi aştepta la o participare spontană a oamenilor la acţiuni 
de contestare, deși ei îşi dau seama că lumea este strâmbă și 
ceva ar trebui făcut. Oamenii sunt câteodată solidari cu cei care 
acţionează, dar ei înșiși nu se îndeamnă să participe, mai ales că 
orice contestare socială are costuri, iar beneficiile sunt colective, în 
cele mai multe cazuri. Un mare intelectual care a cunoscut cel mai 
bine dinamica nașterii spiralei tăcerii povesteşte că în asemenea 
situaţii „toţi fug din sfera publică şi se închid în casă, societatea 
se alarmează și orice solidaritate organizată dispare, tăcerea se 
lasă peste ţară, iar noi devenim suspicioşi şi ne ascundem după 
cuvinte”?. Nu mai trăim dictatura comunistă, dar aceste cuvinte 
ale marelui contestatar sunt foarte actuale pentru zilele noastre. 
Trăim o apăsătoare tristeţe în care ştim că nu se poate face nimic, 
poate lucrurile se vor rezolva de la sine. Nu o putem rupe cu un 
prezent care parcă este un trecut pe care nu-l putem schimba. 
Lipsa de activism ne face să reproducem o ordine socială, o stare 
de lucruri care nu ne convine, dar care ne face pe mulţi să părăsim 
ţara sau să visăm la părăsirea ei. Suntem în mijlocul unei depresii 
sociale în care o neputinţă morbidă se combină poate doar cu un 
narcisism al eşecului. În plus, consumul de antidepresive a crescut 
în ultimii ani exponențial, ca şi tabloul sinuciderilor. 

Cuvântul „viitor” a dispărut din politică. Problemele societăţii 
sunt prezentate ca și probleme tehnice şi sunt minimalizate ca fiind 
probleme de gestiune. Universul vieţii noastre se virtualizează 
pentru că nu putem acţiona, ne uităm ca la televizor la o lume 
pe care nu o putem schimba. Se produc crime adevărate lângă 
noi, dar le privim ca şi pe genericele hollywoodiene ale lui Adrian 
Sârbu de la Ştirile de la ora cinci. Virtualizarea lumii înseamnă 
izolarea noastră și închiderea într-o subiectivitate care nu se va mai 
deşerta niciodată pe străzi, ca în decembrie 1989. Nimeni nu mai 
vorbeşte despre viitor. Parcă trăieşti în trecut, căci doar trecutul 
nu se poate schimba. Viaţa noastră se transformă în spectacolul 

vieţii noastre. Devenim spectatori la propriile noastre vieţi. De 
fapt, suntem victimele unei mari păcăleli în care gestiunea socială 
este separată de politică. Politica este prezentată mai mult ca o 
activitate care operează cu niște date ale socialului şi economicului, 
de un determinism mecanic. Politicienii vorbesc la televizor sau 
fac băi de mulţime, ei sunt un fel de îngeri care nu au legătură cu 
fericirea sau nefericirea noastră decât din patru în patru ani, cu 
ocazia unor campanii electorale. 

Antidoturile disperării. Nu ştiu dacă această carte poate să 
dea răspunsuri. M-aş bucura dacă ar reuşi să pună niște întrebări 
corecte. Cred că răspunsurile sunt puternic contextualizate, pe 
când doar întrebările sunt eterne, deşi nu întotdeauna oamenii le 
formulează în interesul lor. Aceste rânduri reprezintă şi mărturia 
vie a unei experienţe pe care o trăiesc personal. Scrierea acestei 
cărţi este o modalitate prin care încerc să dau un răspuns personal 
la întrebarea: Cum suportăm nedreptatea şi inegalitatea? Ce 
răspundem, ce strategii cognitive sau intelectuale folosim pentru a 
răspunde, a ne ascunde sau pentru a neutraliza întrebarea? Putem 
să ne prefacem că totul merge bine, iar cifrele creșterii PIB-ului 
sau statistica economică ne pot aduce justificări. Putem să dăm 
vina pe cei care nu au reușit și să ne spunem că există condiţii 
pentru o cursă socială corectă, iar pierzători au fost mereu și ei 
trebuie să-și ducă crucea. Cred că a trecut timpul pentru amăgiri 
sau minciunele calde. Cred că o politică a lucidităţii este posibilă 
şi urgentă. Nu cred că suntem sortiţi la un mileniu de mlaștină 
balcanică, dar fără acţiune speranţele noastre se vor ofili curând. 
Joan Baez spunea odată că „acţiunea este antidotul disperării”. 
Se referea la o practică socială pe care încerca s-o schimbe cu 
o chitară de lemn, poate se referea la propria ei viaţă. Acţiunea 
este calea regală de a face politică. Nu gargara, nici sloganul, 
nici frazele sforăitoare sau săritura zilnică la gâtul adversarului. 
Câştigarea puterii și impresionarea publicului sunt doar mijloace 
pentru a atinge scopuri care derivă din valori. Acţiune politică 
înseamnă să faci ceva pentru oameni. Să faci legi sau regulamente, 
să cunoşti necazurile lor şi să cauţi soluţii, să oferi o viziune, să-i 

ajuţi să facă singuri ceva mai mult pentru propria lor existenţă. 
Campania electorală continuă, lupta cotidiană dintre politicieni 
şi partide arată cât de imatură este viaţa politică românească. În 
multe locuri, în spatele unor victorii electorale strălucitoare se află 
mizeria şi disperarea, deşertul social şi sărăcia. Uneori, victoriile 
unor oameni politici pot fi înfrângeri pentru oamenii din acele 
comunităţi. Vine vremea când oamenii politici trebuie să fie 
evaluaţi după acţiunile lor de politică adevărată, nu după gargară 
sau după performanţele de campanie politicianistă. 

Se sinucide viitorul României. Politica noastră este inutilă căci 
a produs un pseudo-capitalism în care democraţie înseamnă doar 
libertatea de vot. Toate aceste mari cuceriri ale noastre de după 
Revoluţie nu folosesc la nimic. Deja suntem tot mai singuri în faţă 
cu o lume tot mai strâmbă și cu o mare de nefericire pentru tot mai 
mulţi oameni. Putem să ne facem că nu vedem, să ne închidem în 
cartiere rezidenţiale bine păzite. Dar, o singură politica orientată 
spre schimbare merită timpul și sufletul nostru. Cred că politica 
merită mai mult decât disprețul oamenilor. Politica poate câştiga 
respect doar dacă îi adăugăm credinţa noastră că această lume 
poate fi schimbată în bine, prin forţa unirii şi solidarităţii noastre. 
În seara în care termin acest text este 1 martie şi televiziunile au 
tratat ca o ştire comună, de duzină, un fapt sfâșietor, un fapt de 
un tragism deosebit: încă un copil s-a sinucis din cauza dorului 
pentru mama plecată să lucreze în străinătate. A fost aproape un 
fapt divers, a fost tratat rece, fără nicio emoție, fără a se reliefa 
dimensiunea tragică a situaţiei, mai ales că nu era primul copil 
sinucigaş. Anul trecut s-au sinucis mai mulţi copii, dar acum 
evenimentul a fost expediat prin note fugare în câteva ziare. 
Constantin, de 8 ani, din Uricani, s-a sinucis după ce mama lui 
a plecat la lucru în Germania. O ţară în care se sinucid copii de 
tristeţe, nu din joacă sau imitație, este un fel de deşert populat cu 
niște fiinţe ciudate. Nimeni nu a observat că viitorul României se 
sinucide! După statistici, sunt zeci de mii de copii, mai ales prin 
părţile Moldovei, lăsaţi în grija bunicilor, a fraţilor mai mari, în 
orfelinate, la vecini sau chiar singuri, iar mamele lor sunt plecate în 

străinătate la muncă. Dacă atât de ușor ne părăsim copiii, probabil 
că ar trebui să studiem procesul mai serios, căci s-ar putea să ne 
fie afectată capacitatea noastră de perpetuare a naţiunii şi creşterea 
noilor generaţii. 

Am scris această carte cu disperare, dar şi cu nădejde. Cu 
disperare generată de lipsa unei majorităţi pentru schimbarea 
României. Cu disperarea că nu avem destui tineri în politică, dar 
şi cu tristeţea că ei nu se deosebesc cu nimic de cei mai vârstnici. 
Cu nădejde, pentru că am cunoscut şi în politică, dar şi în afara 
ei, oameni disperaţi de ancestrala moştenire a politicii româneşti. 
Cred cu tărie că undeva departe, la Bucureşti, Timișoara, lași, 
Braşov sau Satu Mare, există mulţi oameni care visează la o 
schimbare a politicii româneşti. Sunt oameni cărora le pasă de 
România în mod real, nu doar demagogic sau dintr-o scrânteală 
auto înnobilată ca naționalism. Poate într-o zi va veni un lider care 
ne va împinge să facem o echipă pentru a schimba România din 
temelii, care nu va cere nimic, dar va oferi libertatea de gândire și 
de acţiune celor care vor să reconstruiască totul dincolo de costuri 
şi de liniștea noastră iluzorie. 

Nu ştiu câte responsabilităţi politice pot fi lăsate pe 
umerii politicienilor. Oricum, nu cele mai importante, pentru 
că politicienii români sunt obişnuiţi cu supunerea oarbă şi cu 
superficialitatea. Nici măcar nu își pot închipui că ar fi măcar 
martori la un eveniment important. Pur şi simplu, cei mai mulți 
politicienii români se sperie că ar putea deveni, ei înșiși, subiecţi 
importanţi în devenirea ţării. 

Dar primul lucru care trebuie făcut este să spunem STOP 
acestei politici inutile. Depresia socială pe care o trăim ne face să 
credem că singurul lucru pe care-l putem face este să ne adaptăm 
acestei lumi de o manieră cât mai egoistă cu putinţă. Însă noi ar 
trebui să rupem această izolare şi să participăm la naşterea unor 
rețele de solidaritate concrete. Numai în reţele de solidaritate ne 
putem elibera de frica de viitor. Politica nu se rezumă la partide, 
parlamentari, guverne sau președinte. Majoritatea politicienilor 
se sperie că într-o zi ar trebui să se bazeze România pe ei. Nu au 

nici măcar puterea de a se considera subiecți ai istoriei pentru 
că nu-și pot închipui faptul că ei sunt cei care trebuie să facă o 
Românie mai bună. Înfricoşata clasă politică românească aşteaptă 
fiecare zi să vadă ce i-a mai pregătit istoria. Deci trebuie să privim 
mai departe, căci dincolo de televizor sau de baia de mulţime a 
politicienilor se deschide o lume. 

Răspunsul este acțiune, întrebările puneţi-le dumneavoastră! 


Noiembrie, 2006 


O boală a democraţiei româneşti: 
sectarismul politic 


emocrația noastră cunoaşte un virus letal: sectarismul politic. 

Sectarismul social-democrat, liberal sau pedist este o închidere 
în proiecte destul de vag definite. Sectarismul este lupta cu un 
dușman închipuit. Dacă un guvern de dreapta face o lege a 
pensiilor, nu este bună pentru că pensionarii sunt ai stângii. Dacă 
stânga face o măsură de liberalizare, ea nu este bună fiindcă era de 
drept a liberalilor. 

După logica sectară, numai agenţii portocalii sunt luptători 
împotriva corupţiei, au câștigat brevet pentru 1000 de ani, restul 
sunt baroni de stânga sau oligarhi liberali. Sectarismul duce la 
o luptă de uzură politică în care protagoniștii uită de obiectul 
politicii. Un politicianism vulgar înlocuiește atitudinea realistă faţă 
de acţiunea celuilalt, trădarea sau deviaţionismul sunt atributele cele 
mai frecvente, iar coloana a V-a — o imagine relevantă. În loc să 
caute lucrurile ce trebuie făcute (şi în politică mereu va fi nevoie 
de inteligenţă şi imaginaţie pentru a creşte eficienţa societăţii și a 
reduce sărăcia), mulţi politicieni se justifică în politică doar prin 
păzirea purității doctrinei sau apărarea tradiţiei de stânga sau de 
dreapta. 

Când am propus reforma profundă a PSD, am spus că trebuie 
să facem ceva pentru a ne apropia de tineri şi de intelectuali, lucru 

evident pentru toată lumea. Atunci, unii pesedişti m-au acuzat 
de deviaţionism de dreapta. Nostalgicii fesenismului au spus 
doct că ne părăsim electoratul tradiţional, că este periculos, ca o 
să devenim un partid mic. Ce raţionament făceau acești profeţi 
orientaţi spre trecut? Voiau să spună că tinerii sunt de dreapta sau 
că intelectualii nu trebuie deranjaţi pentru că şi ei sunt de dreapta. 
Ori, mai grav, raţionamentul lor era că se supără bunicii dacă îi 
chemăm şi pe nepoţii lor la vot cu noi. Credeau că nu ne mai 
votează ţăranii dacă avem un mesaj şi pentru profesori? 

Sectarismul liberal dinamitează în aceste zile ultimul partid 
istoric, PNL. Sectarismul a lovit mai întâi conducerea actuală, 
legitimată prin Congres. Confruntaţi cu contestări generate de 
interese de control al puterii sau incitări din Dealul Cotrocenilor, 
echipierii lui Tăriceanu i-au exclus pe contestatari. Analiştii au 
început să spună că un partid democratic are în chiar definiţia 
sa dreptul membrilor de a dezbate public și în interior strategia 
conducerii și politicile promovate de partid, inclusiv prin critică. Şi 
nu conducerea stabileşte ce se poate dezbate și până unde. Evident 
că nu este departe de adevăr o asemenea constatare generală. Dar 
culmea este că platformiștii argumentează demagogic tocmai 
prin maxime sectariste: întinarea idealurilor liberale, pierderea 
identităţii, trădarea liberalismului. Este uşor de criticat, dar 
aproape absurd să spui că Tăriceanu nu este liberal convins. Mai 
ales că toată acţiunea lui de guvernare este una tipic liberală. 

Sectarismul este o minciună politică a celor care vor să se 
menţină sau să câştige puterea fără a avea un proiect politic de 
dezvoltare a societăţii. Atunci când te confrunţi cu complexitatea 
dezvoltării comunitare, când vrei să faci o politică orientată spre 
creşterea calităţii vieţii sau a solidarităţii și justiţiei sociale, observi 
că ideologiile sectare nu au nicio relevanţă. Suferinţa umană și 
mizeria nu au culoare politică, așa cum săracii nu sunt ai stângii și 
nici bogaţii nu sunt proprietatea dreptei. 

Noiembrie 2006 

Politica fără mesaj 


A Tribute to Paraziţii 


pos noastră este surdă, mioapă, dar mai ales... mută. Nu 
transmite niciun mesaj, doar simulează, în campanii, diverse 
mesaje cu ajutorul unora care se pricep la publicitate. Dar nici 
în campanie electorală comunicarea nu are loc, căci oamenii nu 
sunt obişnuiţi să asculte deoarece nu au o relație de comunicare 
iniţială, începută cu mai mult timp înainte. Deși în fiecare zi 
gălăgia politică este asurzitoare, mesajul este aproape nul. 

Nu vorbesc aici despre ceea ce spun profesorii la şcolile de 
ştiinţe politice, despre cum se construieşte mesajul în discursuri 
sau programe ale partidelor politice. Această scolastică ţine de 
observaţie şi de didactică, poate o fi bună pentru a-i învăţa pe 
alţii, dar abilitatea de a face politică adevărată nu se prea învaţă la 
şcoală. Cred că şi eu le spun studenţilor de la cursurile de marketing 
politic că mesajele trebuie să întâlnească orizontul de aşteptare al 
publicului, că trebuie să fie simple, scurte, uşor de reţinut şi cât 
mai vii, mai emoţionalizate. Dar asta este teorie pentru cercetători 
sau analiști. Până una, alta, politicienii nu se nasc la facultăţile de 
politologie sau sociologie. 

Politicienii adevăraţi sunt purtători de cuvânt ai unor 
atitudini colective pe care le fructifică sau chiar le creează în unele 
cazuri. Fiecare moment social și politic se structurează pe scheletul 
unor atitudini sociale și politice, date subiective pe care încearcă să 
le descopere sociologii prin sondaje, interviuri sau focus-grupuri. 
În unele cazuri, ei chiar reușesc, dar asta nu înseamnă că, în mod 
automat, rezultatele studiilor se transformă în mesaj politic în 
care oamenii să se recunoască și pe care să-l poată urma. Pentru a 

reformula în comunicarea politică ceea ce ai găsit printr-o schemă 
de cercetare este nevoie de multe lucruri asupra cărora nu voi 
insista aici. 

Aici voi vorbi doar de personajul politic care va spune 
mesajul. Acesta trebuie să aibă talent şi empatie în comunicarea cu 
oamenii. Unii pot să fie buni actori și simulează foarte bine chiar 
şi emoţiile. Dar majoritatea nu au decât şansa să fie sinceri, să se 
identifice cu mesajul și să-l transmită odată cu credinţa că este o 
cauză cu care se identifică şi ei. Fără aceasta, oamenii simt falsul și 
simularea, iar credibilitatea nu apare. Sunt lideri politici care nu 
pot citi decât discursuri goale, formate doar din jargonul politic şi 
administrativ al campaniilor sau al ideologiei de partid. Am avut 
experienţa să văd oameni care ocoleau tocmai cuvintele cele grele, 
adevărate, cele care conţin sânge și sudoare din discursul scris de 
alţii. Aşa cum am văzut politicieni care nu puteau spune decât 
cu jumătate de gură cuvântul prieten, alţii care se speriau pur și 
simplu de cuvântul justiție sau lideri care preferau să se refugieze 
după un limbaj de lemn, asociat cu un zâmbet fals. 

Liderul care are o poveste de spus sau care este sincer, atât cât 
se poate, are mult mai mare șansă să găsească rezonanţă la ceea ce 
spune. Oamenii simt falsul și sunt greu de păcălit. De multe ori, 
din lipsă de alternativă, ei votează cine ştie ce caricatură, dar asta 
nu înseamnă că i-a convins. 

Oamenilor trebuie să le vorbeşti despre ei şi despre viaţa lor, 
nu despre tematicile abstracte sau despre macropolitică. Nu doar 
că nu sunt pregătiţi pentru discursuri savante, dar vor să vadă ce 
poate face politica pentru ei, măcar pentru că li se cere ceva în 
schimb, adică votul. 

Mi-avenit în gând să scriu aceste rânduri nu pentru a teoretiza 
despre semiotica sau pragmatica mesajului politic, ci pentru că am 
discutat azi cu un prieten jurnalist, un băiat inteligent care învaţă 
în fiecare zi câte ceva, şi mi-a confirmat o senzaţie pe care o am 
tot mai acut şi eu: mesajul politic este tot mai slab, dacă nu cumva 
tinde chiar să devină inexistent. „M-am odihnit grozav în campania 
pentru euroalegeri, îmi spunea prietenul meu jurnalist de politică, 

pentru că nu a fost nicio comunicare, nicio polemică și nici măcar 
un dialog pe care să fiu nevoit să-l urmăresc.” Este adevărat, se 
pare că tot mai mult politicienii comunică încercând să valorifice 
anumite reflexe ale populaţiei, în loc să caute să comunice cu 
electoratul. De aceea sunt îndreptăţit să spun că partidele nici nu 
prea au electorat fidel, poate doar publicuri captive prin poziţie şi 
condiţie socială, publicuri care au dobândit nişte reflexe aproape 
condiţionate. 

Să luăm doar campania de euroalegeri, unde nu am auzit 
nimic despre spaimele integrării, nici urmă de curosceptici sau 
eurorealişti măcar. Toţi candidaţii au spus că promovează România 
şi interesele ei, dar nu au spus care interese și ce legătură au aceste 
interese cu nevoile omului de pe stradă. Sigur, toţi au spus un 
lucru incorect şi mincinos: că viitorii deputaţi europeni vor aduce 
fonduri europene pentru ţară şi popor, lucru pe care nu are cum 
să-l facă niciun eurodeputat. 

Televiziunile de ştiri apărute ca ciupercile în ultimii ani îi 
urmăresc pe politicieni peste tot, de dimineaţa până seara, şi nu fac 
decât să dilueze și mai mult o esenţă care nu prea există. Se discută 
multe ore pe zi despre cele mai banale gesturi și despre fapte fără 
nicio semnificaţie pentru economia globală a comunicării dintre 
politicieni şi populaţie. Politicienii ajunşi la televizor vorbesc 
despre factualitatea politică, despre războiul dintre palate și votul 
uninominal, stereotipuri repetate la infinit și golite de sens spre 
disperarea jurnaliștilor care îşi dau seama că nu primesc răspunsuri 
care să aibă sens sau să facă istorie. 

Dar mesajul politic nu se produce doar în politică și de către 
politicieni. Mesaje politice și sociale trimit și literatura sau arta. 
Mesajele politice se produc în fiecare dintre straturile societăţii 
şi, de cele mai multe ori, ele exprimă atitudini veritabile, născute 
din trăire şi din experienţă. De mai multe ori, ele apar pentru că 
mesajul politicienilor pe aceste teme lipseşte. Cu ajutorul unor 
limbaje specifice, oamenii își comunică atitudinile şi emoţiile 
generate de interacţiunea lor cu politica sau cu problemele pe care 
şi politica este obligată să le abordeze. 

În acest sens, vă propun să analizăm, fără a cădea în 
pudibonderii de doi lei, textul Mesaj către Europa, una dintre 
ultimele piese ale trupei Paraziţii. Am fost şi eu apostrofat de 
unii când am vorbit despre realitatea dureroasă a unor moșşteniri 
lugubre ale comunismului în politica românească de azi. Cei 
supăraţi şi cu musca pe căciulă au spus că limbajul a fost dur, 
de mahala sau nepermis. Dar s-au ferit să combată sensul, adică 
mesajul. Am primit sute de mesaje de încurajare atunci şi doar 
o critică pe e-mail, încurajată de Organizaţia PSD din Focșani. 
Haideţi să citim împreună textul băieţilor de la Paraziţii — mai 
bine ar fi să-l ascultăm sau să vedem videoclipul excelent îmbogăţit 
vizual —, fără false pudori şi fără a încerca să dăm vina pe cuvinte. 
Fără să folosească toate cuvintele și temele specifice hip-hop-ului, 
politicienii care se ocupă de relaţia cu Europa ar putea lua ca 
bibliografie aceste versuri. Nu vă luaţi după unele mici derapaje, nu 
doar lingvistice, dincolo de fascinația pentru Europa sau dorinţele 
de a câştiga bani la Madrid sau Roma, milioane de oameni din 
România se recunosc cu siguranţă în strigătul de demnitate al 
băieţilor de la Paraziţii: 


Mesaj pentru Europa 


Nu suntem ciori 

Nu stăm în corturi 

Facem eforturi 

Să ne elevăm şi nu cântăm pe străzi 
În Viena la acordeon 

Noi nu cerşim cu handicapul la vedere 
Să facem avere 

Și nu ghicim viitorul în palmă în dughene mizere 
Noi nu purtăm fuste înflorate 

Și nu furăm din buzunare 

Nu emigrăm în Suedia cu 7 copii 

Să ne daţi ajutoare 

Pentru cei care sunt mai pudici 

Sau care strâmbă din nas 
La întâlnirea cu viaţa adevărată 
Exemplificarea se opreşte aici. 
(Pentru oamenii vii, mesajul complet — în albumul Slalom 
printre cretini) 


11 ianuarie 2007 


Dulcea alunecare spre sclavie 


Si în democraţie este simplu să te transformi în sclav. Se poate 
întâmpla lin, fără măcar să-ţi dai seama. În timp ce ai senzaţia că 
ări cum nu se poate mai liber. 

În democraţiile noastre, drumul spre sclavie nu este plin de 
suferinţă. Nu te leagă nimeni la stâlpii infamici și nici nu te pune 
cu nasul în fum de ardei iute. Ba, din contră. Drumul spre sclavie 
poate să fie o alunecare ușoară, fără să simţi ceva special. Câteva 
semne există și le poţi observa dacă eşti atent. Prima dată poate 
observi că părerea ta nu seamănă cu cea a multora dintre semenii 
tăi. Vezi că este evident și chiar raţional ceea ce crezi tu, dar ceilalţi 
parcă sunt orbi la argumentele tale. Nu-i nimic, îţi spui, oamenii 
sunt proşti, nu înţeleg. Te uiţi la televizor, dar acolo analiştii care 
critică puterea politică sunt tot mai rari. Sunt contraţi de telefoane 
în direct sau, pe forumuri de ziare, sunt apostrofaţi dur de o serie 
de forumişti cu experienţă. Li se spune „bolşevici”, „comuniști”, 
„fascişti”. Nu ştii ce să crezi, dar ideea ta îţi este încă vie în minte. 
Unul dintre prietenii tăi este scos de la un show de televiziune 
pentru că l-a criticat pe unul dintre politicienii puterii. Este înlocuit 
de analiști cu papioane fine care vorbesc despre Existenţa cu literă 
mare, nu despre vulgare vieţi de român. Totul ar fi perfect, spune 
un filosof de televiziune, dacă nu ar fi opoziţia asta care stresează 
din când în când puterea cu întrebări în Parlament sau cu cereri 
de demitere sau revocare. Conducerea înţeleaptă nu este lăsată să 
reflecteze şi să planifice de către două-trei voci neprelucrate din 

popor. Aproape că te aştepţi să auzi că opoziţiei ar trebui să-i 
confiscăm corzile vocale. 

Vezi cu ochii tăi lucruri despre care ţi se spune că au fost doar o 
iluzie nefericită. Oricum, vin oameni plătiţi să măsoare cum scazi tu 
în sondaje chiar și atunci când dormi. Totul este să accepţi că eşti mic, 
insignifiant, un gândac ușor de strivit sub talpa grea a democraţiei 
îndelung așteptate. Şi că nu există nicio cale pentru a se valida 
social părerea ta. Te poţi trezi că nevasta ta este ameninţată discret 
de directorul instituţiei unde lucrează. O mână de oameni gălăgioși, 
pentru că gargara este singura lor șansă, îi conving, pe unii să-și dea 
demisia ca să scape de tracasare. Televiziunile încep să aibă stăpâni tot 
mai clari, iar ziarele nu mai rămân pe mâna jurnaliștilor. Informarea 
publică este, nu-i așa, o chestiune prea serioasă pentru a putea fi lăsată 
pe mâna jurnaliștilor. Da, jurnaliştii sunt pericole sociale, pot şantaja, 
se pot asocia în scop infracţional și ar putea chiar să o ia razna, să vrea 
într-o zi să strige despre goliciunea regelui. Bărbaţii aceia puternici de 
la putere se împart în două găști şi se joacă de-a oligarhiile, se bat cu 
săbii ninja în sala tronului. Tu, spectator de televizor, trebuie neapărat 
să-ţi ţii gura, altfel o să scazi în sondaje. Trădarea devine pe zi ce trece 
o acuzaţie tot mai frecventă, miniștrii sunt acuzaţi de acest lucru, 
iar aleşii din Parlament sunt zilnic arătaţi ca nişte tembeli adormiţi. 
Faţă de marile probleme de trădare ale ţării, micile tale nedreptăţi sau 
probleme îţi vor părea tot mai ridicole. Nimeni nu vorbeşte despre 
săraci sau despre bolnavi. Nici bătrânii sau handicapaţii nu mai au 
dreptul la vizibilitate. Salariile nu se pot mări, pensiile nu pot creşte. 
Doar averile celor din top 300 se pot dubla de la an la an. Procurorii 
pot asculta pe oricine 30 de zile, fără mandat, și se argumentează că 
aşa este bine. Nu putem schimba nimic, ţi se spune, și frica începe să 
îi cuprindă pe cei mai mulţi. Peste toate, Marele Bărbat devine singura 
soluţie. 

Frica începe să „crească ca o buruiană”, cum scria Havel 
despre societatea de dinainte de 1989. Începi să recunoști frica, era 
un sentiment pe care l-ai trăit mai demult. Bună și frica, poţi să te 
consolezi, este şi ea o certitudine! Apoi faci tot mai multe concesii; 
lucruri şi nuanţe la care ţineai devin mai puţin importante. Te uiţi tot 

mai des la televizor și televizorul are oameni plătiţi să-ţi spună totul. 
Lumea ta este tot mai interpretată de alții. Te simţi încolțit, începi 
să taci tot mai mult. În loc să te revolți, te gândești tot mai des să 
emigrezi. 

Intelectualii — sau cei care au orgoliul să se numească așa — fac 
liste de susţinere pentru cei mai puternici oameni în stat. Ei îi taxează 
pe cei slabi ca fiind o ameninţare pentru democraţie. Nu mai știi ce să 
crezi, eşti debusolat. 

Vorbeşti tot mai puţin despre politică, fotbalul devine un subiect 
serios, ca și buletinul de sport de la televizor, tot mai lung și fără faze 
de gol. Un meci vorbit despre care nici măcar nu ştii dacă a avut loc. 
Nimeni nu mai vorbeşte despre viitor. Parcă trăieşti în trecut, căci doar 
trecutul nu se poate schimba. Viaţa ta se transformă în spectacolul 
vieţii tale. Devii spectator la propria ta viaţă. 

Februarie 2007 


Fabulă politică sau Templul invadat de maimuțe 


radul de subdezvoltare a unui sistem politic este vizibil şi 

din modalitatea în care media este analizată și reprezentată 
politic de către analişti sau chiar de către subiecţii ei, politicienii. 
Societăţile democratice mai dezvoltate nu vorbesc toată ziua despre 
politică. Acolo, politicul are locul lui, la concurenţă cu socialul, 
cultura, sportul și diferitele forme de divertisment. Politicienii 
apar la televizor mai mult în campaniile electorale sau atunci când 
sunt evenimente deosebite sau crize. Politicienii nu sunt cei mai 
interesanţi oameni și nimeni nu se chinuie să-i ducă toată ziua la 
televiziune. Nici parlamentul nu este un uriaș studio de televiziune, 
ca la noi. În general, societatea recunoaște rolul politicii, peste tot 
politicienii nu sunt cei mai iubiţi, dar nimeni nu cheltuie atâta 
energie pentru a-i înjura. De fapt, sunt miniștri care nici măcar 
nu merită energia unei moţiuni de cenzură sau convocarea unei 
şedinţe a Parlamentului. O simplă înjurătură ar ajunge sau chiar un 

gest de lehamite. Germania sau Franţa sunt ţări care nu își permit 
televiziuni care să-i urmărească pas cu pas pe toţi parlamentarii 
şi să transmită în direct toate conferințele de presă ale partidelor, 
indiferent de mărimea lor. Cred că în România se produce un 
experiment politic, voit sau nu, prin supraexpunerea politicienilor 
şi politicii. De dimineaţa până seara, politicienii stau pe ecrane; 
nici nu mai există emisiuni cu atributul „politică”, pentru că 
aproape nu există emisiune fără politică. Realitatea TV, Antena 3, 
Naţional TV, OTV, B1, chiar şi TVR sunt posturi de televiziune 
care mediatizează consistent orice mişcare a politicienilor. Evident 
că nu este nimic rău în asta, se face chiar o importantă economie, 
deoarece producţia de divertisment costă mult, iar circul şi umorul 
involuntar al multor politicieni sunt gratis. Cele mai multe dintre 
faptele mediatizate nu sunt lucruri importante, sunt cotidianităţi 
fără nicio relevanţă socială sau politică. Este un fel de mediatizare 
a conflictului permanent (normal pentru politică, până la un 
punct), un fel de reflectare a golului imens de idei, personalităţi sau 
inteligenţă. Este greu de înţeles această funcţionare a televiziunilor, 
cum pot să se finanţeze cu asemenea orientare faţă de piaţă, mai 
ales că studiile arată că publicul nu este interesat de politicieni şi 
de politică. Poate la asta se referea Preşedintele României când 
vorbea despre grupurile economice care investesc în media pentru 
a influenţa politica românească. Ce-i drept, putem acuza mogulii 
din presă, este o temă banală în sociologia presei sau politologie, 
dar este cinstit să spunem că este greu să manipulezi prin selecţii de 
invitaţi sau prezenţă media o societate atât de bombardată de puncte 
de vedere, inclusiv ale opoziţiei, evident și ale preşedintelui însuși. 
Acest fenomen curios de adaptare mediatică la o piaţă inexistentă 
are o faţetă ultrademocratică: opoziţia politică are ocazii nesperate şi 
nemaiîntâlnite de a exprima în fiecare moment un punct de vedere. 
În condiţiile acestea, este destul de greu să manipulezi o societate 
informată, dar acesta este subiectul pe care vreau să-l comentez. 

Aş vrea să observăm că acest spectacol politic care se desfăşoară 
ca o telenovelă în faţa noastră primeşte, din cauza lipsei de analiză, 
de montaj, cenzură şi selecţie inteligentă a faptelor, atributul unui 

spectacol vulgar, comun, inutil sau chiar subcultural. Ceea ce 
se poate arăta la televizor este mai ales un fel de fabulă politică. 
O fabulă în care, în loc să apară politici publice, aspecte sociale, 
instituţii și produsele deciziei lor, mecanisme de coordonare sau 
de control, planificare socială sau negocieri politice, rezolvare 
de conflicte sau alte componente ce constituie viaţa politică de 
la guvern, parlament sau consiliu judeţean, apar nişte metafore 
antropomorfizate care acţionează caricatural. Așa cum noi am 
pus pe seama animalelor tot felul de defecte şi le punem să 
joace în nişte roluri nefireşti, tot așa şi politica este schematizată 
ca fiind exclusiv rodul unor pasiuni, defecte sau motivații de-o 
umanitate vulgară. Şi, culmea, parcă din ce în ce mai mult 
politică este tot mai hormonală, instinctuală, emoţională. Parcă 
doar voinţele oamenilor dictează lucrurile, nu sunt determinări şi 
reguli economice sau constituţionale. Instituţiile politice par doar 
acoperișuri pentru a nu cădea ploile peste politicienii de acolo. 

Noi, politicienii, suntem primii care ne raportăm la politică 
doar sub raport uman, fără să ne debarasăm de primitivismul de 
a vorbi despre treburile ţării doar ca reflex al voinţelor celor care 
sunt vremelnici pe funcţii. Metafora scenică, teatrală după care 
este reflectată politica în democraţiile normale este mai aproape 
de esenţa politicii. Actorul politic interpretează roluri definite (de 
Constituţie, de reguli sau regulamente) și are doar o mică marjă de 
libertate. Partitura politică de stânga sau de dreapta poate să aducă 
diferenţe, dar nu personalitatea politicianului este determinantă 
pentru configurarea politicii. 

La noi însă am crezut şi credem în oameni providenţiali, fără 
de care nu se poate, fiecare partid eliminând ipoteza pensionării 
din politică. Inventăm funcţii de preşedinţi de onoare sau 
posturi de parlamentar pe viaţă sau îi lăsăm pe lideri să decidă 
lucruri importante doar prin exerciţiul gândirii lor providenţiale. 
Nepotismul și nevestismul sunt fenomene profund umane, le 
acceptăm cu nonşalanţă ca un tribut normal ce-l dăm cezarului. Nu 
este media vinovatăpentru că nearată o politică neinstituţionalizată, 
emoţională. Noi înşine facem o politică hormonală, în care nu 

sunt reguli, nici principii, nici valori. Hormonii sunt, de cele mai 
multe ori, declanșatorii actelor politice fundamentale. 

Preşedintele a hotărât să fie mai jucător — ce-i drept, nu avea 
cum să accepte rolul de statuie pe care i-l pregătiseră cei pe care 
i-a propulsat la putere. Acum, politica merge pe liniile de forţă ale 
faptului că Băsescu și Tăriceanu nu se mai suportă, Tăriceanu fiind 
un Brutus nerecunoscător. Afacerile comune ale unor politicieni 
se transformă în alianţe politice cu siglă electorală, sexualitatea 
unor lideri produce motive de certuri și despărţiri definitive 
de proiecte politice. Consilierii sunt decorativi, sunt păstraţi 
doar pe bază de loialitate, specialiștii adevăraţi intră repede în 
conflict cu cei care nu acceptă să fie contraziși sau nu pot primi 
evaluări sau prognoze negative. Omenesc, prea omenesc, este și 
comportamentul societăţii civile, cea care are prieteni şi dușmani 
stabiliți în copilăria politicii româneşti. Au dreptate doar prietenii, 
ceilalţi nu vor ajunge să aibă dreptate nici din întâmplare! Nimeni 
nu se gândeşte la argumentele adversarului, ele sunt automat 
interpretate ca fiind lucruri false, efecte ale adversităţii politice. 

Politica hormonală nu poate produce rezultate intelectuale 
sau genera schimbarea României. Ce vedem zilnic la televizor este 
o fabulă sinistră la care publicul se uită ca la un meci de fotbal 
ciudat în care regulile se schimbă din minut în minut, jucătorii 
trec de la o echipă la alta, arbitrii dau goluri, se joacă la mai multe 
porţi, se fac blaturi, tabelele de marcaj arată nişte scoruri ce nu 
au legătură cu realitatea din teren. Ce-i drept, și publicul aplaudă 
jucătorii mai mult pentru defectele lor. Totul este uman, ușor de 
înţeles doar de noi, balcanici de la porţile Orientului. Iar politica 
fără instituţii şi reguli, principii sau valori care să consolideze 
roluri și rosturi, guvernată doar de emoţii și hormoni, pare un 
templu budist părăsit, invadat de maimuțe. 


Martie 2007 

Intelectuali prinşi în maşinăria politicii 


Sa scris atât de mult despre intelectuali şi politică, încât este 
greu sau inutil să mai scrii ceva. Poate este mai bine să nu te 
raportezi deloc la textele cunoscute, dacă ai propria experienţă de 
martor, subiect sau observator. O să încerc să fac abstracţie de tot 
ce am citit, deşi ani de zile am avut obsesia pozitivă a construcţiei 
unei sociologii a intelectualilor, şi de faptul că am deja o jumătate 
de carte (lăsată în ciornă de la intersectarea mea cu politica) pe care 
provizoriu am numit-o Sociologia ideologiilor noastre cele de toate zilele. 
Voi elimina chiar și tentaţia de a face referire la neîncrederea lui Pareto 
în intelectuali, pe care îi numește „intelighenţia flotantă” și ne spune 
că ei vor ţine mereu partea celor care deţin resursele de putere. 


Nimeni nu-i iubește pe intelectuali în politică 


Militanţii nu se bucură când se anunţă că un intelectual a 
intrat în partidul lor pentru că partidele sunt un fel de echipe de 
căutători de aur care nu văd cu ochi buni creșterea numărului 
de guri ce trebuie hrănite din prada de după câştigarea alegerilor. 
Sunt consideraţi profitori sau chiar naivi. Vechii militanţi vor avea 
întotdeauna justificarea următoare: votul ţăranului simplu sau 
şomerului este egal cu cel al academicianului, deci lăsaţi-o mai 
moale cu sfaturile pentru a câştiga intelectualii de partea noastră. 
Toate partidele au intelectuali, profesori universitari sau artişti, 
dar rareori o să-i găsiţi pe liste de parlament sau de guvern. 


Intelectuali la pachet 


Din când în când, în situaţii în care ar trebui să existe o 
serioasă dezbatere publică pe teme importante, apare o listă cu 

aproape 100 de intelectuali care susţin ceva ce nu poate impune 
vreun preşedinte, premier sau partid. Aceste liste ne aduc aminte 
de adeziunile regizate pentru proiectele împușcatului, dar și de 
aprigele dispute dintre CDR și FSN. Lista de stânga este mai rară, 
nu s-a structurat niciodată, căci atunci când s-a încercat opunerea 
ei dreptei, de regulă, ar fi trebuit să se lupte pentru susţinerea lui 
Ion Iliescu, or sunt mulţi intelectuali care se consideră de stânga, 
dar nu-l pot susţine pe Iliescu. Lista de dreapta de 15 ani începe cu 
Andreescu şi se termină cu Zub şi ea conţine o parte de intelectuali 
cunoscuţi, dar şi nişte intelectuali de care auzim doar din aceste 
liste. În loc de dezbatere publică a ideilor, de toleranță, intelectualii 
au preferat încolonarea în spatele unor lideri politici. S-au livrat la 
pachet, la legătură, în loc să-și expună ideile pe tarabă. 


Vitrina cu intelectuali 


Intelectualii sunt buni de arătat, sunt un fel de vitrină pentru 
alegeri. De aceea ei sunt căutaţi mai ales în jurul alegerilor, cu 
iluzia că aduc voturile altor intelectuali. Dar, din nefericire, greu 
vom găsi la noi intelectuali care să poată funcţiona ca directori de 
opinie, lideri transmiţători de influenţă, cum spunea un sociolog 
acum mai bine de 50 de ani. Ei nu au cum să aducă voturi 
pentru că partidele nu îi lasă să îşi impună propria voce. Puși să 
recite discursuri de partid, chiar dacă o fac cu talent, ei nu pot fi 
convingători pentru că masa intelectualilor votanţi, colegii lor, îi 
consideră, de regulă, niște trădători. 

Ar trebui să devină invizibili 

Liderii nu suportă notorietatea unor intelectuali din jurul lor. 
Şi mai ales se enervează la gândul că pot fi consideraţi „produsul” 
acestora. Chiar dacă au beneficiat mereu de „punctajele” acestora. 
Nu vreau discurs, îi spune liderul intelectualului, vreau doar 
punctaje scurte de idei, de acolo-încolo mă descurc. Dar faptul 
că presa ţine partea intelectualului și nu a marelui conducător, 
dacă izbucnește un mic diferend sau o dispută, este de nesuportat 
pentru lider. Când un intelectual din partid dă un interviu apreciat 
de colegi sau de breasla lui profesională, Marele Conducător o 

să-l felicite ironic și o să-i explice că există o ordine de precădere: 
lucrurile importante le spune e/. Dacă intelectualii ajung în 
sondaje la niveluri de notorietate sau încredere care pot fi luate 
în seamă, aceasta este deja o aroganță și urmează să fie pedepsită. 
Marele Conducător de partid începe să scoată cărţi pe bandă 
rulantă şi atunci dispare ultimul atu al intelectualului. Soluţia 
intelectualului: să devină, pe zi ce trece, tot mai invizibil. 

Scribi inutili 

Intelectualii sunt buni să scrie documente privind 
modernizarea partidelor, bune de invocat la presă cu ocazia 
congreselor sau a altor foruri. Atunci, mapele celor din teritoriu și 
cele pentru presă trebuie umplute cu texte lungi, complicate sau 
cu strategii desenate în PowerPoint. Aceste texte rămân moarte, 
nu le citeşte nimeni și nu vor deveni niciodată programe politice. 
De ce? Simplu, partidele nu sunt echipe organizate cu scopul de a 
moderniza România, de a construi proiecte pe termen lung. Citiţi 
definiţia partidului politic din orice dicţionar de politologie şi o să 
înţelegeţi că intelectualii sunt folosiţi pentru a argumenta bunele 
intenţii, nu pentru a scrie programe de pus în practică. 


Învins de demagogia faptelor 


Conducătorul politic ajuns lider de partid începe să creadă 
în predestinare și în organicitatea ascensiunii sale și atunci caută 
să şteargă urmele traseului său. Întotdeauna în şedinţele de partid, 
când unul sau altul dintre intelectuali vor face apel la valorile 
fundamentale sau la moralitate, sunt pregătiţi să se ridice unii lideri 
din popor care vor demonstra indirect, dar cu mare subtilitate, 
inutilitatea intelectualilor din partid. Aceşti militanţi care câştigă 
de mult timp alegerile în sătucul sau orășelul lor vor spune cu voce 
tare și răspicat că trebuie să mergem în mijlocul oamenilor, că 
vorbim prea mult în birouri și folosim cuvinte prea meșteșugite, 
că programele de acţiune politică sunt o prostie și că trebuie să 
ascultăm doleanţele oamenilor amărâţi. Vor bate cu pumnul în 
masă şi vor spune că sunt unii care stau prea mult la televizor în 
loc să-l însoţească pe marele lider în satele şi orașele patriei. De aici 

încolo vor da exemple sugestive cu dublarea procentelor după ce 
a trecut liderul pe-acolo, cu scrisori de mulțumire pentru ultima 
vizită primite de la un grup de pensionari. Ce ironie, tocmai el, 
intelectualul, este învins de demagogie! 


Fără capital 

Ultima slăbiciune a intelectualului este aceea că el nu poate 
aduce bani la partid. Şi nici prietenii lui, alţi intelectuali, nu au 
bani de donat. Când vin campaniile, în jurul liderului se nasc 
gărzi pretoriene formate din foşti chelneri, drumari, benzinari sau 
alte forme de capitaliști ce investesc în politică. Ei sunt daţi ca 


exemple de dăruire, schimbă strategii de alianţe, iar intelectualul 
simte cum banii înfrâng ideile. 


Și totuși... 


Dincolo de aceste detalii de funcţionare, intelectualii care 
fac politică ar trebui să fie din ce în ce mai mulţi. Pentru că nu ne 
este indiferent cine face politică şi pentru că ar fi singura formă 
prin care s-ar putea crea diferenţa dintre stânga şi dreapta sau ar 
putea să fie puse în practică valori în politică. România nu va 
avea nicio şansă dacă doar comuniștii neconvertiţi, securiştii, 
băieții sub acoperire, chelnerii, inginerii de nota 5, cântăreții, 
dansatoarele, contabilii de CAP, schimbărorii de valută sau alte 
tipuri de aventurieri vor face politică. Clasa politică de astăzi, croită 
în laboratoarele încă nedesfiinţate din 1990, este una care ocupă 
fraudulos biroul de comandă al societăţii românești. Progresiv, ea 
trebuie schimbată, dar nu cu fiii, nepoţii sau cărătorii de geantă ai 
actualilor conducători politici. Dacă intelectualii le vor schimba 
compoziţia, ciorba va începe să aibă un alt gust. Cât timp nu vom 
avea o societate civilă solidă, despărțită de partide, intelectualii vor 
trebui să facă politică în partide. Cu toate problemele despre care 
am vorbit mai înainte. 

Prins în maşinăria politicii, intelectualul poate defecta 
sistemul prin mai multe moduri: prin influenţa sa, prin faptul că 
poate deveni un pol pentru nemulţumiţi sau pentru că se poate 
ridica dincolo de cerinţele burţii. În cel mai rău caz, ca un şoarece 

rătăcit prin panoul electric, poate roade la cabluri sau produce 
scurtcircuit prin sacrificiul său fără de voie şi neobservat decât de 
electricieni. 


26 iulie 2007 


Politica şi dictatura emoţiilor 


Ibe găsesc aproape în fiecare zi un fapt politic care să 
ne facă să clătinăm din cap cu disperare, să dăm cu pălăria de 
pământ sau să sărim în sus de doi metri. Miniştrii sunt puşcăriași 
pentru o zi, mor oameni în explozii de blocuri după ce sistemul 
neperformant s-a privatizat, cum ne-au cerut învățătorii noștri 
occidentali. Politicienii se plâng că sunt ascultați de SRI — pentru 
a contracara ştirea de mâine, în care ei sunt consideraţi hoţi — sau 
ne speriem o zi că intrăm într-un dezastru demografic. Dar totul 
durează o zi sau două, adică atât cât poate ţine tensiunea unei 
emoţii. Nu urmează nimic apoi, ca şi cum viaţa noastră politică 
ar avea la bază regulile de aur ale mondenităţii: totul trebuie să 
fie facil şi, dacă se poate, în fiecare zi trebuie să găsim ceva nou, 
căci publicul monden se plictiseşte foarte repede. Şi poate că nu 
este o exagerare comparaţia, viaţa noastră politică este un soi 
de mondenitate frivolă pentru că se desfăşoară doar sub semnul 
emoţiei. Nu se pot impune teme de discuţii, reforme sau strategii, 
deoarece totul păleşte în faţa emoţiilor care însufleţesc totul. 

Pe scena politică evoluează doar oamenii purtători de emoţii 
şi sentimente puternice. Năstase îl urăște pe Băsescu după ce 
acesta l-a bătut în campanie. Iliescu este supărat pe Băsescu pentru 
că iniţiază dezbaterea despre Revoluţie, lustraţie sau mineriade, 
Băsescu îl urăște pe Tăriceanu pentru că acesta nu şi-a dat demisia 
când a promis. Pediştii nu pot colabora cu pesediștii pentru că 
aceştia au vrut să-i desființeze, peneliștii se feresc de pesedişti 
pentru că sunt urmașii comuniștilor și nasul fin al electoratului lor 
este deranjat de mirosul de salopetă, pediștii îi urăsc pe penelişti 


96 œ Vasile Sebastian Dâncu 


pentru că i-au dat afară de la guvernare. Geoană este supărat pe 
Băsescu pentru că l-a bătut la capitală, Patriciu îl urăște pe Băsescu 
pentru că i-a pus niște cătușe reci pe mâini, Iliescu este supărat 
pe Geoană pentru că l-a bătut la alegerile din PSD ș.a.m.d. La 
nivel local se multiplică aceste relaţii emoţionale în sute şi mii de 
dueluri şi respingeri, astfel încât totul se întâmplă în ţara noastră 
în funcţie de emoţiile politicienilor. 

Emoţia şi sentimentul sunt singurele motoare care mișcă 
scena politică, singurele care alimentează și ghidează acţiunea 
politică şi activitatea celor mai multe instituţii ale ţării noastre. 
Majoritatea politicilor publice le-am făcut sub presiunea integrării 
europene, dar am lăsat totul baltă după închiderea dosarelor de 
negociere. Am uitat repede de dramele din spitalele de psihiatrie 
care arată ca niște lagăre de concentrare. Sărăcia romilor nu mai 
este subiect al politicii şi nici viaţa din zonele monoindustriale 
miniere nu ne impresionează decât dacă are loc vreo explozie care 
ucide mai multe vieţi. Am uitat de copiii care se sinucid de dorul 
mamelor plecate în străinătate la lucru și de cei care stau în corturi 
în urma inundaţiilor de anul trecut. 

Orice dramă socială îi impresionează pe politicieni doar atât 
cât durează spectacolul de televiziune al vreunui caz spectaculos. 
Politica a devenit o telenovelă cu nesfârșite episoade. Trecem de 
la un episod la altul, vine noaptea și a doua zi viaţa politică va fi 
impresionată de altceva. În urma acestei emoţii nu rămâne nimic, 
totul se uită și a doua zi o luăm de la început. 

Singurele lucruri durabile sunt emoţiile conducătorilor. Ele 
rămân să structureze viaţa şi dezbaterea politică, precum ne-a 
arătat învăţătoarea din clasa a treia că se mișcă pilitura de fier 
după câmpul magnetic. Emoţiile conducătorilor sunt criterii și 
far călăuzitor, ţin loc de programe şi politici. În funcţie de ele se 
fac alianţe, guverne și coaliţii. Ca și bunăstarea conducătorilor, 
mai importantă decât bunăstarea naţiunii, emoția conducătorilor 
devine doctrină și program politic și se transmite la cei de jos 
mai ceva ca focul prin prerie. Înlocuim raţiunea cu emoția și 
pe specialişti cu fete frumoase sau cu tineri imberbi. De aceea 

dictatura emoției în politică nu poate decât să privilegieze 
efemerul, instantaneitatea, clipa și nu durata, forma şi nu fondul. 
În politică, emoția învinge şi umileşte rațiunea în fiecare zi. 

Facem teledonuri fastuoase și ne emoţionăm pentru soarta 
bătrânilor sau a sinistraţilor. Dar nimic nu urmează emoţiei decât... 
uitarea. Nu transformăm emoția în politici publice, nu căutăm să 
facem ceva pentru schimbarea unor stări de lucruri. Politicienii 
reacţionează doar în campaniile electorale sau atunci când media 
îi trage de mânecă. Dar campaniile electorale sunt rare, iar media 
înlocuiește tot mai mult informaţia cu emoția, fiind un partener 
tot mai bun pentru politicieni. 

În aceste condiţii, chiar și publicul este educat încet-încet 
să ceară doar telenovelă politică, şi nu proiecte politice serioase 
sau rezultate palpabile. Înţelegem campania electorală ca spectacol 
emoţional în care aproape totul este permis, dar în restul timpului, 
oamenii politici ar trebui să se ocupe de administrarea societăţilor. 
Să caute soluţii, să meargă înaintea comunităţilor pentru a 
descoperi căi noi spre bunăstare sau măcar soluţii durabile la 
crizele tot mai dese. Oamenii politici trebuie să fie cei care conduc 
societăţile spre descoperirea unor sensuri şi direcţii de dezvoltare. 
Ei trebuie să încerce să înţeleagă viitorul și să-i tragă şi pe ceilalți 
după ei. În schimb, majoritatea celor de succes în România se 
luptă pentru o notorietate obţinută cu orice preţ, pentru prezenţe 
televizuale fără mesaj, cu mimarea îngrijorării, zâmbete cât mai 
multe şi privitul cât mai des spre camera unde se aprinde becul 
roșu. 

Cotropiţi de emoţii, vânzători de sentimente, simulând 
afecte, supuşi dictaturii publice a emoţiei, oamenii politici români 
au pierdut deja sensul politicii. 


25 septembrie 2007 

Monica Frassoni 
sau Despre femei în politică 


e tot mirăm de ce parlamentele din ţările nordice au mai 

mult de 50% femei şi guvernele de asemenea. E un moft, e 
o activitate nerentabilă, bărbaţii lor de ce se lasă conduși? Spre asta 
merge lumea? Bărbaţii mioritici mârâie sceptici, dar nici femeilor 
mioritice din politică nu le vine să creadă că acesta este viitorul; 
ele s-au obişnuit cu masculinizarea politicii de la noi și, după ce au 
intrat în politică, se simt mai bine alături de bărbaţi. 

Mi-am readus aminte de aceste lucruri, în Parlamentul 
European, când am participat la confruntarea româno-italiană 
privind decretul de expulzare al guvernului de la Roma. Comisarul 
Frattini a venit cu o lungă polologhie în care a amestecat programele 
pentru romi, situaţia lor de ncincluziune, cu prevederile Directivei 
nr. 38 din 2000, care permite expulzarea unui cetăţean european. 
A căutat să ne spună că decretul va trece prin parlamentul italian, 
că se vor face modificări, că se va vedea ce va ieși. Evident, a 
încercat să nu facă nicio evaluare, să tragă de timp și ne-a testat 
şi vigilenţa, indicând o serie de interpretări abuzive ale Directivei 
nr. 38, de exemplu, posibilitatea de expulzare a unor cetăţeni 
inactivi care sunt o povară pentru sistemul de asigurări dintr-o 
ţară europeană. Evident, șefii de grupuri, înscriși la cuvânt, căci 
era rost de vizibilitate, nu l-au criticat pentru aberaţiile spuse, ei 
aveau discursuri retorice pregătite dinainte. Mulţi parlamentari au 
vorbit frumos despre România și despre faptul că romii nu pot 
pune o etichetă doar bazată pe omofonie, nici pe România, dar 
nici pe Roma, capitala Italiei. S-a vorbit mult și demagogic despre 
drepturile omului. Italienii au încercat să salveze imaginea Italiei 

prin două strategii discursive: atacându-l pe Frattini, cu care au șters 
pejos din cauza unui interviu cioroianian (vine de la Cioroianu, nu 
de la Cioran, Doamne ferește!), sau atacând guvernul italian. De 
fapt, au atacat guvernul pentru că nu a fost destul de prompt în a 
alunga ţiganii înainte de scandal. Prin ambele stratageme au făcut 
toate eforturile să ascundă xenofobia italienilor și ultimele acte de 
violenţă îndreptate împotriva românilor. Majoritatea celor care au 
vorbit au fost bărbaţi, luptători adică, conform unei definiţii sexiste 
a politicii contemporane. Cu toţii au încercat penibil, mai ales 
colegii de stânga, să-l ascundă în spatele vorbelor lor pe demagogul 
rasist Walter Veltroni. La un moment dat, italienii s-au încurcat în 
iţele demagogiei şi au început să se certe între ci. Românii care au 
vorbit au vorbit bine, răspicat și, doi din trei, în engleză (singurii 
care nu au vorbit în limba lor), au vorbit corect politic, dar nu au 
sărit calul, au arătat că sunt europeni. Am văzut cum nici bărbaţii 
români, nici italienii nu sunt pasionali, nu sunt nici sinceri, jucau 
doar un joc destul de penibil al corectitudinii politice. În acele 
momente, s-a ridicat la cuvânt o femeie mărunţică, negricioasă, 
cu expresie de studentă sau asistentă robace, Monica Frassoni, 
preşedintele Grupului Verzilor din PE. A vorbit conclavului de 
bărbaţi care îşi înnodau limbile în șmecherii lingvistice despre 
ipocrizia lor și despre o meteahnă a lui Frattini: a spune altceva 
în funcţie de auditoriu. Dar ultimele propoziţii au căzut ca un 
trăsnet peste întregul conclav al ipocrizici: cum își permite Italia, 
o ţară unde mafia are o cifră de afaceri de 80 de miliarde de euro, 
să facă atâta scandal pentru nişte amărâţi de emigranţi români şi să 
jignească România? Vorbea despre ţara ei cu durere, dar cu sinceritate. 
S-a făcut o liniște de mormânt, bărbaţii politicieni ipocriţi, care nu 
aveau curajul nici să spună adevărul, nici să se lupte deschis fiecare 
pentru dreptatea poporului său, au început să se uite pe sub mese, 
prin mape sau pe pereţi. Monica Frassoni a primit aplauze, dar, 
după ea, discursurile au continuat să curgă la fel, gestul ei de curaj şi 
demnitate a fost îngropat din nou de hărmălaie. 

Am văzut atâţia bărbaţi fără bărbăţie în politica naţională 
sau europeană, încât aştept clipa când femeile vor fi mai multe 

în politică. Vorbesc de femei adevărate, cu vocaţie, nu secretarele 
promovate de politicieni, amantele sau nepoatele. Sunt sigur că 
politica atunci ar fi preocupată să facă lumea mai bună și chiar 
ar reuşi să facă asta. În acea seară mi-aş fi dorit să fiu preşedintele 
României pentru a putea să-i dau cea mai mare decorație a ţării 
mele femeii aceleia firave, care într-o seară de noiembrie, prin curaj 
şi sinceritate, a recâștigat demnitatea politicii, pentru trei minute. 


12 noiembrie 2007 


Sfârşit de campanile — între Africa şi America 


mpania electorală nu a avut loc! Am putea spune asta fără să 
căutăm un efect de stil. Pur și simplu, dincolo de afișe şi câteva 
emisiuni în care s-a şters pe jos cu nişte candidaţi din coada listei, 
trimiși pentru a ostoi setea de sânge a televiziunilor, nu a fost nimic. 
Nu s-a transmis vreo idee, nu s-a operaţionalizat vreun concept. 
Poate doar Partidul Naţional Liberal, uzând de bani mulţi și outdoor 
menit să complexeze, a avut o oarecare coerenţă stilistică; nu a fost 
ceva deosebit de creativ, dar s-a lucrat corect şi decent. Dincolo de 
asta, am văzut doar încercări penibile și realizări de amatori. Niciunul 
dintre partide nu a reușit să transmită o idee pe care să o pună 
într-o poveste simplă, care prin imagini și tipologii de personaje să 
transmită ceva despre oameni, despre Europa sau despre partidele 
implicate, măcar. Până la urmă, tot ideea vechii securităţi că ea 
promovează România în afară a fost cea mai clară poveste spusă în 
această campanie şi s-a şi potrivit accidental pentru că scandalul cu 
Italia a arătat că bravii noştri liberali au un concurent puternic în 
promovarea ţării: ţiganii noştri rătăcitori prin Schengen. 

Mi-am adus aminte că mai toate partidele au experţi străini, 
plătiţi cu milioane de euro, sau experţi români pe care îi schimbă 
între ei ca echipele pe fotbalişti. Recent am citit mai multe studii 
despre campaniile electorale din Africa și am observat că marii 
lideri africani aveau în echipele lor, dar și au și acum, experţi în 

magic, un fel de luptători cu spiritele, clarvăzători, numiţi nganga. 
Bokassa, Sekou Toure sau Mobutu au avut la dispoziţie un fel 
de witch doctors, meseriaşi puşi să influenţeze ocult masele în 
favoarea lor. Desigur, dacă Mama Omida sau alte vrăjitoare de pe 
lângă Bucureşti ar vorbi, am afla cu surpriză că şi mari politicieni 
români le-au trecut pragul, ei personal sau nevestele lor grijulii. 
Tot mai mult, în ultimii ani, cercetători în comunicare occidentali 
demonstrează că luptătorii africani cu spiritele și vrăjitoarele nu 
sunt cu mult deosebiți de spin-doctorii care sunt priviţi ca salvatorii 
candidaţilor, mai ales în America, experţi în publicitate capabili 
să schimbe radical imaginea candidaţilor și să ghidoneze opinia 
publică spre a vedea vultur acolo unde e cioară sau tigru acolo 
unde, în realitate, avem doar un pisoi alăptat de curva politică. 

Cultura politică de la noi predispune la o apropiere mai mare 
a consultanţilor politici de ngangi din Africa, decât de spin-doctorii 
americani. Consultanţii apar la televizor şi spun că totul ţine de 
bani, cine bagă mulţi bani în opera lor are cele mai multe șanse 
de câștig. Și în Africa, interviurile făcute de sociologi în Camerun 
sau Nigeria arată o explicaţie asemănătoare: cine a avut mai mulți 
bani să-și ia cei mai tari nganga va câștiga orice alegeri. 

Atât consultanţii politici, cât şi clarvăzătorii africani își creează 
o mitologie bine alimentată prin prietenii lor din mass-media. 
Una dintre ele este că sunt creatorii adevăraţi ai personalităţilor 
politice sau cei care i-au reinventat. Un lucru care-i apropie şi mai 
mult pe toţi consultanţii politici, africani, americani sau români, 
este mitologia echidistanţei ideologice: ei sunt amorali, obiectivi 
şi neatinşi de vreo ideologie, deci pot lucra cu oricine și, mai ales, 
pot lucra chiar simultan cu candidaţi care sunt în competiţie. A 
fost şi cazul marelui James Carville şi al soţiei lui, care au lucrat 
pentru Clinton și George Bush în același timp. La noi sunt cazuri 
destule, chiar și în campania aceasta, dar în România funcţionarea 
este și mai interesantă; sunt consultanţi care anticipează crize și 
atacuri ale adversarilor, pe care ei înșiși le produc, prin sfaturile 
dare celorlalţi. Îşi spun mercenari şi afirmă peste tot că absenţa 
convingerii ideologice face parte din meserie și doar așa pot păzi 
un candidat de capcane, ceva apropiat de teoria eunucilor care 

păzesc haremul. La noi, de la cazanul lor de înţelepciune încearcă 
să-i hrănească pe toţi combatanții: în această campanie, un slogan 
destul de prost a fost vândut unui alt partid. 

Ca și nganga, care pleacă din localităţile lor, şi consultanţii 
politici sunt meseriași nomazi: fie călătoresc departe de profesia 
care le-a oferit diplomă şi specializare, fie se mută de la un partid 
la altul, fie umblă de la ţară la ţară. Ngangii africani spun că au 
încă o pereche de ochi, dobândiţi prin iniţiere în vrăjitorie, spin- 
doctorii americani fac previziuni pe baza sondajelor secrete (şi, în 
general, sunt sociologi sau politologi); la noi, sursa specializării 
este la fel de secretă ca a ngangilor. 

Dar ceea ce-i apropie pe spin-doctorii sau pe ngangii din România 
sau Africa de spin-doctorii americani este că își părăsesc stăpânii care 
la un moment dat nu mai pot plăti (şi Clinton a recunoscut) și apoi 
scriu cărți, mărturisesc pe blog sau la televiziune multe lucruri penibile 
despre foștii stăpâni. Ngangi; de peste tot au transmis o idee pe care o 
cred şi clienţii lor, dar și publicul: e; sunt sursa secretă de putere a omului 
politic. Şi îi mai apropie ceva, fie că sunt anganga, consultanţi, consilieri, 
spin-doctori sau clarvăzători: ei niciodată nu sunt responsabili pentru 
eşecuri, nu își asumă responsabilitatea. Mereu sunt de vină partidul, 
candidatul sau opinia publică. Ei nu-și contabilizează eşecuri, doar 
presupusele victorii. Campania electorală nu a avut loc, dar ngangii 
şi-au luat cu siguranţă banii şi fac deja proiecte pentru locale. 


26 noiembrie 2007 


Ieşirea din tăcere 


n prieten italian, înţelept şi sensibil, mi-a trimis azi un mesaj 
de felicitare pentru alegerea mea într-o funcţie politică, 
având următorul text: Un șef politic nu trebuie să-i asculte pe toți cei 
care vorbesc, trebuie să aibă capacitatea de a asculta la cei care nu pot 
să vorbească. l-am mulţumit în gând şi am stins televizorul rușinat. 
Mi-am dat seama că de trei ani ne uităm la spectacolul sinistru 

al unei politici de gălăgie şi ceartă, cică pentru interes național şi 
legalitate. Constituţia și legile sunt pretexte pentru cei care se prefac 
a reprezenta diferite categorii de cetăţeni. De fapt, politicienii puterii 
se reprezintă doar pe ei, iar de vorbit vorbesc mai ales în numele unui 
pseudo-capitalism în care democraţie înseamnă numai libertatea de 
vot. Televizoarele sunt pline de teme care nu interesează pe nimeni, 
iar din ziare aceleași mutre nu ne mai spun nimic. Lipsa unei culturi 
de stânga face să nu mai avem politicieni sau intelectuali care să ne 
îndemne să visăm că lumea poate fi schimbată. 

Am ajuns să-i credem pe apologeţii dreptei care spun că 
legile pieței pot face ordine între lupi şi mici, când ei se amestecă 
în libertate, deși avem în faţă un adevăr incontestabil: viaţa este un 
infern pentru tot mai mulţi oameni. O mamă se aruncă de la etaj 
cu copilul în braţe, în timp ce din revistele colorate ne zâmbesc trist 
tinere femei frumoase care își pierd copiii în tribunale după ce s-au 
lăsat păcălite de capitalişti care voiau doar să se înmulțească pentru 
a avea copii „frumoşi ca ele și deştepţi ca ei”. Primii 300 dintre 
bogaţii României au deja 20% din PIB, primii 1000 probabil au 
50%. Problema este că toţi am plecat acum 17 ani de la aceeași 
linie de start, cu bagaje puţine și cu buzunare goale. Oamenii sunt 
o marfă pentru ei. L-am uitat cu toţii pe sindicalistul Săhleanu, 
care a fost ucis la comanda unora dintre primii noştri capitaliști. 
Noi toţi suntem și o să fim o marfă pentru capitalism dacă nu 
reuşim să ne solidarizăm pentru a rezista. Cei din top vor institui 
pe zi ce trece, tot mai puternică, democraţia bâtei și vor pune un 
zid de sticlă între ei şi săraci, pentru a se vedea numai de-afară 
înăuntru, căci nu pot trăi fără exhibiţionism. 

Acum 10 ani, loan Rus m-a invitat la biroul lui de partid, nu 
ştiu pentru ce, nu aveam sigur o chestiune politică. M-am plimbat 
o jumătate de oră printre oamenii de pe o stradă principală din 
Cluj, m-am uitat în stânga și în dreapta, să nu mă vadă cineva, 
şi am intrat în viteză. Printre colegii mei de la Universitate și 
studenţii mei era o mare rușine să faci parte dintr-un partid sau 
să fii văzut pe-acolo. Recunosc acum că atunci mă înșelam, nu 
ştiam că nu trebuie să aştepţi ca alţii să schimbe lumea în locul 
tău. Cu ce drept le ceri altora să facă asta sau îi critici dacă tu nu 

faci nimic? Când eşti parte a nepăsării generale, nu meriţi nimic. 
Îți meriţi soarta! 

Trebuie să ne dorim să schimbăm lumea şi să credem că acest 
lucru este posibil. Dacă nu participăm la schimbare, ea se va face 
oricum, dar fără noi. Nu cred în ideea că a triumfat capitalismul și 
că acest sistem politic şi economic nu mai trebuie pus în discuţie, 
iar cei care o fac devin duşmanii poporului. În România mai ales, 
nu mai contează cine şi cum a obţinut capitalul atâta vreme cât 
oamenii găsesc la acești capitalisti un loc de muncă. 

Cei mulţi nu pot să vorbească, nu mai are cine să-i audă şi 
nici ei nu mai cred că merită să-şi strige nefericirea, şi cel mai greu 
este să-i scoţi pe oameni din tăcere. Să-i convingi să caute o cale 
de a vorbi, de a protesta, de a se exprima. Unii pleacă aiurea în 
lume, alţii rămân aici, în liniștea cea aducătoare de amorţeală, de 
marasm și de iluzia că totul e bine şi trăim în cea mai bună dintre 
lumile posibile! Anana Stratulat, femeia care a primit un Bentley 
de culoarea ochilor ei, a descoperit că durerea în tăcere este mai 
mare și că unele vise ne costă scump. Cristina Datcu nu a mai 
descoperit nimic, ea a murit în tăcere, poate cu mult înainte de a 
se strivi de caldarâm, alături de fetiţa de doi ani. 

În fiecare zi ar trebui să facem un mic pact între învinși, cum 
i-ar zice Sabato: adică să ieşim din tăcere, să refuzăm a mai fi parte 
a nepăsării generale! 

30 ianuarie 2008 


Sfântul Valentin al politicienilor 


A 
| ziua în care m-au ales preşedinte de organizație județeană, 


tinerii din organizația noastră m-au invitat la o acțiune politică: 
să distribuim prezervative în căminele studenţeşti și felicitări de 
Valentines Day. Nu mi-a displăcut ideea măcar pentru că mă 
considerau destul de nebun să o fac, dar cred că nu o să mă duc. 
O să fac altceva în această zi, nu pentru că sunt scorţos sau pentru 

că mi-ar fi ruşine ori pentru că aș crede că este un lucru vulgar. 
Din contră, pentru tinerii dintr-un partid, această sărbătoare este 
o ocazie să arate că sunt normali sau poate chiar mai normali decât 
s-ar crede, dacă fac un spectacol simpatic dintr-un fost tabu. 

Fi, tinerii, se definesc prin iubire şi este normal să gândească 
un asemenea proiect pentru că pot să-l ducă la capăt cu sinceritate 
şi cu bucuria de a crede că, pentru o zi, au înzestrat cu suflet păpușa 
gonflabilă care este politica. Mă îndoiesc însă că trebuie să nearuncăm 
cu disperare și cu toată conducerea partidului pe această sărbătoare 
pentru că ne creează iluzia că am depăşit handicapul de imagine pe 
care-l avem încă și mai ales ne ajută să ne minţim asupra faptului 
că lumea ne priveşte cu bunăvoință pe noi, politicienii, și că, iată, 
politica s-a integrat în viaţa normală a oamenilor. Nici pe departe! 
Politicienii caută încă orice ocazie pentru a pune în practică toate 
formele de demagogie, iar cei care nu sunt capabili de altceva nu 
sunt de condamnat. Mulţi politicieni nu au nici sensibilitate socială, 
nici idei, nici voinţa de a face ceva pentru oameni şi este normal să 
participe cât pot de des la spectacolul simulării bunăvoinţei și grijii 
faţă de ceilalţi. Ei pot să se ocupe de spectacole ieftine sau să facă 
diferite evenimente de pomeni electorale. 

Sfântul Valentin al politicii are buzunarele pline de cadouri 
şi ar trebui să vină în parcările guvernelor, parlamentelor sau 
primăriilor cu camioane grele şi remorci pentru că unii politicieni 
nu pot trăi fără ca fiecare zi să le aducă ceva în schimbul funcţiei şi 
grijii afişate faţă de oameni. Sfânt al prevestirii primăverii, Valentin 
trebuie să schimbe garderobele doamnelor și să aducă bijuterii 
grele pe trupurile nevestelor sau șefelor de cabinet. Pentru unii 
politicieni, această zi ajunge să le aducă și ceva mai spiritualizat, 
adică imaterial, dar nu vă grăbiţi, nu e vorba de iubire sau liniște 
sufletească. Este vorba de puterea pură, uneori pierdută de mersul 
istoriei sau de inventarea votului. Puterea pură, chiar neînsoţită 
de alte daruri, ca un drog care oferă plăcere prin umilirea celor 
slabi sau din consumarea voluptăţii de a asculta muzicalitatea 
cuvântului „șefu'”. Pentru putere în forma ei pură, mulţi devin 
dinozauri capabili de orice ticăloșie, doar pentru a nu ieşi 
niciodată din funcţii, indiferent de vârstă. Pentru aceștia, masca 

puterii pe care au purtat-o li s-a lipit de chip şi nu sunt capabili să 
mai accepte o altă viaţă, de fapt, nu mai pot să trăiască normal. În 
politica noastră, mulţi dintre aceşti politicieni au rămas ancoraţi 
într-un trecut glorios pentru ei, dar trist şi mizer pentru noi, şi 
acum se încăpăţânează să ţină România ancorată în acel timp. Au 
atâta nonşalanţă şi simulează atât de convingător utilitatea lor, 
ţinându-se de scaune, dizgraţios, încât noi stăm prostiţi, ne uităm 
la ei şi nu facem ce ar fi normal: să le tragem scaunul de sub 
cur şi să-i scoatem afară în stradă. Ne-au păcălit spunându-ne că 
suntem tineri, că avem timp și o să vină şi rândul nostru, dar între 
timp vedem că România rămâne la coada Europei, iar ei și-au 
adus deja odraslele lângă jilțuri, iar nepoţii, secretarele, amantele, 
până şi şoferii lor se pregătesc să-i înlocuiască pentru a păstra 
intact vechiul sistem. Ei, păzitorii pușcăriei noastre, au început să 
declare neconstituţională firava libertate câștigată de iluzia născută 
în niște zile călduroase de decembrie 1989. Ei, care ne fugăreau cu 
miliția prin căminele de fete dinainte de 1989, acum se uită la noi 
cu înţelegere mimată și probabil că trimit şoferii să cumpere flori 
pentru secretare sau soțiile uitate acasă. 

Dragobetele nu era bun probabil pentru politicieni căci era 
neaoș şi trimitea doar la iubire. Dragobetele nu este sărbătoarea 
cadourilor, ci un personaj al iubirii cosmice, logodnicul păsărilor. De 
Dragobete, flăcăii și fetele se îmbrăcau frumos și, beţi de primăvară, 
îşi căutau perechea pentru toată viaţa. Nu se potriveşte asta 
politicienilor care divorţează cu ușurință şi viteză. De Dragobete, 
în satele românești, băieţii îşi crestau braţele și se făceau fraţi de 
cruce, pecetluind cu sânge prietenii care durau până în ceasul 
ultim. Și din acest motiv, Dragobetele nu era interesant; în politică 
sunt doar interese, parteneriate de afaceri, cumetrii sau alte forme 
de relaţii economice, nu crede nimeni în prietenie sau tovărășie. 

Sfântul Valentin era normal să-l facă praf pe flăcăul 
Dragobete acolo unde oamenii nu au încredere în valorile lor 
pentru că au fost învăţaţi că ura de sine şi autoflagelarea sunt căile 
izbăvirii. Inimile de carton și pluş sunt mult mai vizibile decât 
fiorul năucitor al iubirii care ne îmbată sau ne îmbolnăvește, 
uneori pentru o întreagă viaţă. Unde mai pui că iubirea poate 

răni atât de tare, încât o viaţă întreagă să nu găsim leac. De ce să 
aleagă politicienii un băiat de la ţară când puteau să se orienteze 
spre un sfânt creat de firmele de marketing, sfânt ce etalează 
pe tarabă prezervative, inimioare sau flori de cristal? Cadoul ca 
semn al dragostei naște reciprocitate, poate imediată, poate chiar 
consumată pe loc. Sfântul Valentin ne cere doar o zi din an; este, 
ca și politica, un angajament limitat. Nu e Valentines Life, ci doar 
Valentines Day. Mandatul de o zi al sfântului cu inimioare era cel 
mai ușor de acceptat și de către politicieni. Nici ei nu se gândesc 
la strategii sau angajamente pe termen lung. 

Am întâlnit bărbaţi și femei care fac politică cu sufletul, de 
regulă la nivelurile de jos, și care alimentează plăpânda flacără a 
speranţei că politica noastră va putea face lumea mai bună. Sunt 
însă prea puţini. Sunt încă prea puţin influenţi. Mulţi sunt încă 
prea tineri, ceilalţi sunt, după buletin, prea vârstnici. 

Dacă politica ar fi decentă, nu s-ar amesteca în viaţa celor care 
pot să-și mai acordeze sufletul să cânte, chiar și pentru o zi, căutând 
un celălalt cu care să îmbrăţișeze eternitatea. Tinerii pot să facă asta 
şi ei sunt singurii care pot trece peste comercialul care invadează 
totul. Mi-ar plăcea să nu-i bruiem în această zi cu Valentinul nostru 
politicianist. Mă simt tânăr și aş merge alături de ei, dar ceva mă 
opreşte. Nu mai pot împărtăși iluzia că putem, într-o singură zi, să-i 
montăm suflet păpuşii gonflabile numită politică. 


Happy Valentines Day! 


1 februarie 2008 


Ce cred proştii despre politică 


po spune prostul, este locul unde oamenii pe care el îi 
simpatizează sunt încurcaţi să facă Binele Națiunii de oamenii 
pe care nu-i simpatizează. Despre Binele Națiunii, prostul nu 
ştie prea multe, dar se emoţionează când se vorbeşte despre el la 
televiziune sau în campanie. El este convins că politica îi împarte 

pe oameni în buni şi răi, iar el îi simpatizează exclusiv pe cei buni. 
Prostul crede că ţara asta ar fi fost un paradis dacă am fi reuşit să 
alegem un anumit om în fruntea statului. Dar, mai grav, crede 
prostul, este faptul că omul providenţial l-am avut sau îl avem, 
cu siguranță, dar a fost blocat de consilieri, minţit de sfetnici, 
oprit de securiști, influenţat de nevastă. Nu se gândește cum ar 
aduce bogăţia peste ţară un singur om, dar, dacă îl întrebi, îţi 
spune: ar veni investiţii străine cu nemiluita, americanii ar aduce 
ajutoare mai multe, nemţii ne-ar da bani pentru apa noastră 
minerală pură, oamenii ar munci mai cu spor și ar plăti impozite 
de bunăvoie etc. Prostul se entuziasmează de câte ori vede pe 
unul care vine în campanie cu parul și spune că va eradica, va 
băga în pușcărie, va beli, va pune mitraliera pe ei. Este bucuria 
prostului să se gândească la viitoarele măceluri sau la pușcăria pe 
care o vor înfunda cei care nu-i plac. Ce-i drept, de fiecare dată a 
văzut că, în urma promisiunilor, nu s-a întâmplat nimic, dar el a 
uitat acest aspect. El se uită mai departe cu nesaţ la televizor să- 
şi găsească politicianul care-l va salva pe el de la sărăcie şi ţara de 
corupţie. Se uită prostul la televizor și îi simpatizează pe cei care 
nu se lasă, vorbesc repede, peste interlocutori şi peste moderator, 
şi au răspuns la orice. Se loveşte prostul peste ceafă și spune cu 
voce tare: „Uite, tu muiere, ce bine combate, ce al dracului e 
tipul ăsta, e bun că-i diliu! De regulă, prostul nu vorbește despre 
politicieni decât cu domnul, chiar şi atunci când nu sunt prezenţi 
şi chiar şi atunci când nu votează cu ei; e o formă de respect şi este 
ca şi cum ar fi servitorul lor, ca şi cum le-ar duce cafeaua la pat 
cu ocazia respectivă. Se simte şi el ca făcând parte din societatea 
politic, atunci când vorbeşte despre politicianul domn X. Dacă s-a 
întâmplat să participe la vreo baie de mulţime şi politicieni de la 
Bucureşti au trecut la mai puţin de trei metri de el sau l-au atins 
cumva, atunci omul nostru este în al nouălea cer. Prostul se uită 
la televizor la cât mai multe emisiuni politice și crede că acolo este 
locul în care se face politica, acolo se dau pensii, se măresc salarii. 
Prostul este sigur că preţurile se pot stabili la guvern și că nimic nu 
ne împiedică să facem salarii cât casa, totul este să nu se prindă cei 

de la UE, NATO sau FMI. Ei sunt cei care nu ne lasă. În multe 
situaţii, amicul nostru crede că ar fi bine să interzicem partidele 
politice şi, eventual, să lăsăm un singur partid la putere, partidul 
pe care îl iubeşte el, căci opoziţia nu are rost, prea îi încurcă pe cei 
care vor să facă treabă. Prostul se uită în spate și crede că scrutează 
viitorul. Îşi aduce aminte ce bine era mai demult şi se chinuie să 
trezească morţii, cu credinţa că soluţiile vechi care l-au avantajat 
demult vor fi valabile tot timpul. Pentru orice se întâmplă negativ, 
el va căuta mereu vinovaţi din afara grupului său, a partidului sau 
a ţării. În general, el este sigur că nu se poate face nimic dacă nu 
va rămâne în politică. 

Prostul, când ajunge la putere, o înfulecă pe nerăsuflate, vrea 
totul şi nu acceptă s-o împartă cu nimeni. Vrea să ia toate resursele 
şi toate funcţiile. Se aruncă asupra funcţionarilor şi vrea să-i aducă 
pe toţi în partidul său ori îi lasă fără serviciu. Se vede doar pe 
el în toate oglinzile și vrea ca el și ai lui să ocupe toate vitrinele. 
Când câștigă, începe să-și exhibe rănile și cicatricile ca semne 
de nobleţe. Vorbeşte doar despre luptele duse şi se plânge cât de 
mult a fost năpăstuit. Măsoară eroismul în dosare penale, cine 
nu le are înseamnă că nu s-a luptat pentru partid, spune el, sau a 
pactizat cu duşmanul. Prostul vorbeşte în numele unui electorat 
fix, care nu se schimbă, nu pleacă, nu moare, nu emigrează. Este 
o schemă mentală pe care o perpetuează ca pe un abţibild lipit de 
creier. Categoriile sociale pe care le percepe a nu-l vota, prostul 
le urăște sau le ignoră, pur și simplu. El nu recunoaşte niciodată 
că a pierdut şi de aceea nici cauzele nu pot să-i fie clare. Sunt 
câteva cauze principale: a fost furat de adversari, sondajele trucate 
au influenţat electoratul sau electoratul lui nu a mers la vot, pe 
când electoratul adversarului a avut un comportament electoral 
exact pe dos. Prostul se revoltă împotriva celor care cred că este 
important să ai o strategie sau un plan bun de campanie: trebuie 
să mergi între oameni, să vorbeşti cu ei, să afle mesajul tău, restul 
este o prostie, la naiba cu intelectualii, cu cei care merg la televizor 
sau au pretenţia că politica trebuie să fie făcută și cu inteligenţă, 
nu doar cu şoşonari. Prea mulţi intelectuali vorbesc în politică, 

spune el; dacă ai bani și poţi umple cât mai multe pungi cu ulei, 
zahăr şi un kil de făină, alegerile sunt rezolvate. Dacă prostul este 
complet școlarizat, atunci este valabil cunoscutul catren: Cu prostul 
neşcolarizat/ te lupți puţin şi ai scăpat! dar duci o luptă colosală/ cu 
prostul care are şcoală. 

Poţi întâlni diferite tipuri de proşti mai ales la nivelul de 
leadership politic. De exemplu, prostul solemn este un gen de prost 
care se încruntă cu gravitate de câte ori spune câte-o banalitate și nu 
este aplaudat. Nu-și aduce nimeni aminte să fi spus vreodată ceva 
cu sens, dar îşi asortează corect pantofii la cureaua pantalonilor şi 
geantă. Prostul slugarnic este periculos pentru că se teme de orice 
schimbare şi trebuie să fie mereu ecoul unui șef. Prostul fudul 
se visează orice şi candidează oriunde. Nu lasă nicio ocazie fără 
să se autopropună, să pretindă, să ceară ori să se simtă frustrat 
pentru că există mereu cineva mai mare în funcţie, în grad sau în 
avere. Nu se simte bine fără birou, secretară, gardă de corp care 
să-l apere. Să-l apere de ameninţări imaginare, căci de disprețul 
oamenilor nu te poate apăra decât bunul simţ. Prostul nevrotic are 
senzaţia că nu a fost integrat în echipă, că se petrec în spatele lui 
mașinării, că mereu cineva vrea să-i ia locul, că se întâmplă multe 
lucruri fără el. Prostul ajuns, destul de ușor de găsit, se luptă să-şi 
schimbe vocabularul, maşina, casa, nevasta, ţigara și prietenii din 
tinereţe. Mai este şi prostul deştept, cel care se încurcă în propria 
ştiinţă și în sfaturile consilierilor și ajunge să facă prostii mai mari 
decât ar face şoferul sau bucătăreasa lui. Probabil că sunt multe 
tipuri ideale de prostie în politică, dar putem să le rezumăm într-o 
categorie amplă: prostii de ceilalți. De regulă, prostul crede că toţi 
alegătorii sunt proști. Nu îşi dă seama că și mama lui e alegător, și 
soţia, chiar și el... cel puţin atunci când merge să se voteze pe sine. 

27 martie 2008 

Baia de mulţime a politicienilor 


Țările în care politicienii fac băi de mulţime sunt 
democraţii jalnice 


pez: de oameni, închiși după garduri de sârmă ghimpată și 
apăraţi de zeci de gorile înarmate, președinții şi alți politicieni 
se pogoară din când în când în stradă să facă ceea ce ei numesc „băi 
de mulţime”. Pentru un om normal, o baie de mulţime trebuie să 
fie văzută ca un fenomen ciudat, oricum, o rămăşiţă a trecutului 
îndepărtat. O readucere în actualitate a unor comportamente gregare 
din epoci barbare sau cel mult primitive. Din altă perspectivă, în 
zilele noastre, problema contemporană a leadershipului este cum 
anume se pot manipula așa-zisele mulțimi inteligente (smart mobs) 
şi nu poţi decât să te miri că politicienii mai pot apela la această 
jenantă tehnică. E adevărat, nu este România singura ţară europeană 
unde politicienii apelează la acest procedeu, dar la noi totul poartă 
amprenta inconfundabilă a șarlataniei și a spectacolului ieftin. 

De ce apelează politicienii la starea de mulţime? Au spus-o 
Gustav Le Bon, Gabriel Tarde sau Sigmund Freud, dar pentru 
secolul XXI parcă e nevoie de a căuta și alte explicaţii, mai ales 
legate de supraviețuirea acestei tehnici. Starea de mulţime este 
diferită de caracteristicile individuale ale celor care o compun. Nu 
este nici o sumă a lor. În mulţimi, oamenii acţionează automat şi 
pot alterna de la violenţă la entuziasm. Scăpând de inhibiţii şi de 
responsabilitate, oamenii se comportă prin imitație şi folosindu- 
se de impulsurile creierului reptilian. Individul din cadrul unei 
mulțimi suferă o importantă modificare a activităţii psihice, 
raţionalul fiind eclipsat de emoţional, sugestia fiind principala 
modalitate prin care se poate comunica. 

Simulări și oameni aduși cu arcanul 


Dar în cazul băilor de mulţime nu se ajunge la veritabile 
mulţimi psihologice. Avem mai degrabă situaţii în care mulţimi 
artificiale se comportă ca și cum ar acţiona hipnotizate de marea 
personalitate a liderului. Oamenii sunt aduși peste tot în lume la 
vizitele prezidenţiale de către patroni, partide sau de către agenţii 
plătite care mobilizează şi plătesc oamenii cu ora. În unele cazuri se 
folosește ocazia unor sărbători religioase sau sunt folosite alte prilejuri 
pentru a se arunca un lider în bazinul de mulţime transpirată. Dacă 
am studia bugetele locale ale unor orașe mici sau comune din cele 
mai sărace zone ale ţării, am vedea că peste tot primarul consumă 
o mare parte pentru a sărbători ceea ce se numesc Zilele Oraşului 
X, ocazii cu care se mănâncă mici, se cântă manele și se fac băi de 
mulţime. Localitățile n-au canalizare sau gunoaiele sunt cât casa, însă 
edilii se întrec în sărbători fastuoase. Dar victimele cele mai frecvente 
ale unei băi de mulţime sunt elevii de la şcoli. Ei sunt un public 
captiv care, de cele mai multe ori, foloseşte ca mașină de simulat 
entuziasmul public la vederea politicianului. 


O minciună grozavă 


Baia de mulţime are multe funcţii în societate. Dar este în 
principal ocazia pentru o minciună complexă. Potentaţii locali îi 
cadorisesc pe protectorii lor de la centru sau din capitală. O baie 
de mulţime se dă ca o şpagă. O şpagă semiotică, dar tot şpagă, 
până la urmă. Organizatorul arată forţa lui de mobilizare, cât este 
el de ascultat de oameni, dar, mai ales, îi arată şefului său politic 
cât de iubit este el de mase, ce venerație suscită. Mă plimbam 
uncori în spatele puhoiului deschis de preşedintele sau premierul 
României, la câţiva zeci de metri în spate, şi am descoperit mereu 
cum oamenii se întorceau cu dispreţ sau indiferenţă, cum le 
dispărea brusc de pe faţă zâmbetul de entuziasm forţat. 

Dar băile de mulţime sunt mai prezente şi datorită 
televiziunii, căci pe baza lor se pot construi minciuni mediatice. 
Mulțimea este prezentată ca un fel de eşantion pentru un sondaj 
de opinie. Este văzută ca un fel de Românie în miniatură. „Dacă 

aplaudă, se minte politicianul, înseamnă că mă iubesc.” „Sunt un 
eşantion reprezentativ pentru ţara noastră, îşi spune politicianul 
obişnuit cu sondajele, asta înseamnă că România mă iubeşte.” 
„Eşti mare, şefu'”, se gudură primarul sau parlamentarul pe lângă 
şeful său. Dar nu întotdeauna politicienii cred în minciuna băii 
de mulţime. Unii privesc cu dispreţ la oamenii simpli care se 
înghesuie să le pupe mâna, se uită de sus la ei, le spun „bizoni”. 
Am cunoscut mulți politicieni care fugeau repede în hoteluri după 
o baie de mulţime pentru a se dezinfecta cu spirt. 

„Este un semn de putere, face bine la psihic şi la imagine” 
mi-a spus odată un baron local, detestat de o Românie întreagă, 
dar îmbrățișat de niște bieţi pensionari aduși de primarul unui 
târg, moldav. 


Conducători populiști şi elite ignorate 


Conducătorii care trec prea des prin piscina mulţimii se 
bizuie pe un populism primitiv şi, de regulă, nu respectă elitele. 
Cu ştiinţă sau fără să-și dea seama, se opun evidenţei după care 
civilizaţia modernă se constituie de către elite și nu poate progresa 
decât prin ele. Din păcate, majoritatea conducătorilor noștri se 
limitează la a căuta în perimetrul partidului propriu pentru a 
promova personalităţi care să constituie elita românească. Elita 
românească veritabilă este, din nefericire, săracă. Elita intelectuală 
săracă este inofensivă. Guvernul face cadouri masei și vrea să 
cumpere elita care-i cântă în strună. Argumentarea populistă 
prin mulțimile adunate să performeze conduite aplaudative este 
o dovadă de simplism sau chiar de ticăloșie. Fără un program 
de promovare a unor elite veritabile, clasa politică deschide loc 
naşterii unor elite opulente, formate din caricaturi ale poporului 
român. Cei care se uită zilnic la televizor sau prin revistele noastre 
şi se delectează cu viaţa lui Iri și Moni, cu Țânţăreanu şi obsesia 
sexului obosit sau cu odiseea Bahmuţeanu-Prigoană înţeleg că 
elita românească se ocupă doar cu shopping-ul, digestia, orgasmul 
povestit. O zgură formată din elite tâmpite și maneliste se naște 
peste ligheanul în care fac baie politicienii, iar națiunea şi valorile 

ei se sufocă dedesubt. Tinerii își pierd speranţa şi se pribegesc în 
cele patru vânturi, dorind să scape de România ca de un vis urât. 


Omagiu 


Nici eu nu mai pot crede cu toată tăria că vom putea scăpa 
odată de băile de mulţime şi de cei care abuzează de ele. Totuşi, 
îţi aduc un omagiu la coada acestui text al meu, ţie, Isaia Faur, 
nebunule ce le strici regia de îmbăiere politicienilor. Tu eşti mult 
mai lucid decât noi, ceilalţi. Tu și cerneala ta sunteţi singurul 
pericol pentru liniştea şi competențele liturgice ale organizatorilor 
de mulţime. Păcat că nu folosesc şi intelectualii cerneala pe care 
o au la dispoziţie... Am mai mare încredere în hoţii de buzunare 
care, din când în când, le fură ceasurile navigatorilor prin marea 
fără valuri a prostiei adunate sub formă de mulţime. 


7 iunie 2008 


Spălătoria politică 


Pe Băsescu a ieşit la televizor să laude votul uninominal 
şi succesul ultimelor alegeri, dar a spus un lucru cu care nici 
dânsul nu ar trebui să fie de acord: votul uninominal i-a spălat 
de păcate pe o serie de baroni locali care erau înainte acuzați de 
diferite fapte de corupție. 

„Au obținut voturi, sunt legitimi” părea a spune preşedintele. 
Moderatorul i-a replicat palid că justiţia ar trebui totuși să fie 
singura care se pronunță, dar preşedintele nu a mai auzit asta și 
a rămas la ideea lui. În euforia odelor adresate uninominalului, 
mulţi dintre noi au uitat că a fi ales prin vot direct este doar un 
pas spre onorabilitate politică. Ceilalţi paşi trebuie făcuți prin 
activitate avizată, prin dedicare față de interesul public și prin 
moralitatea actului de servant al celor care te-au ales. Şi jurnaliștii 
greşesc masiv dacă spun că nu s-a schimbat nimic, că au fost aleși 

doar baronii, că uninominalul nu a adus nimic. S-a schimbat 
foarte mult prin acest vot uninominal. 

A crescut aroganţa celor care vor fi confirmaţi la comanda 
consiliilor județene și peste puţin timp o să vedem că nimeni nu îi 
va mai putea controla. Mai ales că legalitatea la noi este ca un fel 
de manual alternativ. Au crescut sumele implicate în campanie, 
inclusiv pentru cumpărarea votului. La Ştefăneşti am văzut doar o 
parte a interesului instantaneu și sincer pentru vot şi democraţie. 
Am întâlnit personal zeci de comune în care candidaţi la primărie 
sau judeţ au dat bani pentru voturi. Zeci de camioane cu obiecte 
de uz casnic sau plase cu zahăr și ulei au fost basculate peste bietele 
sate sărace ale României. 

Am intrat în epoca unei adevărate economii politice a votului. 
Vom vorbi de acum încolo despre investiţii electorale, preţ mediu al 
votului pe mediu de rezidenţă, rentabilitate, turnover, rentabilitatea 
capitalului angajat, credit furnizor electoral. Și electoratul sărac 
a început să saliveze deja la această abordare tranzacţionalistă a 
votului. Am auzit în multe cămine culturale pe unde am trecut în 
această campanie întrebarea timidă, dar destul de distinctă: Voi ce 
ne-aţi adus? Liberalii ne-au dat găleți, pedeliştii, ulei şi zahăr. 

A dispărut şi cerința de morală minimă pentru candidaţi. 
Mulţi primari de orașe mari sau şefi de consilii judeţene sunt 
burdușiţi de dosare penale sau fapte penale prescrise. În condiţiile 
ineficienţei justiţiei şi demagogici luptei împotriva corupţiei, 
chiar cerința moralității pare caducă. Au fost aleşi pentru că sunt 
puternici, cunoscuţi. Am avut de multe ori discuţii amicale sau 
dușmănoase cu colegi de partid care considerau dosarele penale 
un fel de decorație, un semn al faptului că s-au luptat cu puterea. 
Spuneau în subtext: nu ai dosare penale, nu esti luptător, ele sunt 
cicatricele pe bătrânul trup de pesedist, penelist, pedelist... 

Au apărut trupele de asalt de bodyguarzi sau trupele de 
asalt pregătite să blocheze ieşirea oamenilor din case sau să-i 
descurajeze pe adversari. Votul a devenit o afacere personalizată, 
un război personal ca și viaţa descrisă în manele prin cuvinte ca 
„bani”, „duşmani”, „valoarea mea” et cetera. Partidele foloseau 

multe mijloace instituţionale şi aveau o oarecare birocraţie în 
abordarea campaniei, uninominalul mioritic este o înfruntare de 
street fighting. 

În fine, parcă nu mai este nevoie de specialişti. Nu ingineri 
sau profesori care vin cu proiecte, ci oameni cu discurs agramat 
sau gureși fără de proiect plac din ce în ce mai mult. Popularitate 
ieftină şi machiaj strident de borduristă. Mediocrii votează 
mediocri, majoritatea decentă — dacă nu este un mit — nu mai 
merge la vot. 

Spălătoria de pete funcţiona şi până acum. Prin ajungerea la 
putere, politicienii îşi blocau dosarele, presau justiţia, poliţia sau 
parchetul. Alţii și-au făcut televiziuni sau ziare, investiţii politice 
perfecte pentru șantaj, dar mai ales pentru a presta servicii de 
spălătorie publică. Spălătoria funcţiona și prin migraţia continuă 
spre cei care ajungeau la putere. Cred că, dintre politicienii de pe 
Scena Mare a Circului Politic, cei mai mulţi sunt cei care au trecut 
pe la cel puţin două partide. Erau spălătorii mai mult sau mai 
puţin automate, unele funcționau cu centralistă, altele cu bani, ca 
tonomatele. 

Votul uninominal este o practică nouă şi în viitor s-ar putea 
dovedi a fi o grilă mai bună de selecţie pentru politicieni. Însă 
euforia noastră de acum poate să strice dacă nu suntem realiști. 
Preşedintele a greșit; votul, chiar uninominal, nu dă nicio 
valoare politicianului şi nici nu-i spală de păcate pe cei care au 
avut câteva milioane de investit în aceste alegeri. Într-un sistem 
de democraţie neterminată, cum este al nostru, uninominalul la 
consilii a fost proiectat și împins înainte chiar și de unii care voiau 
să găsească o spălătorie politică ecologică: baia de mulţime prin 
vot este un argument de imunitate la acte de justiţie, superior 
celor tradiţionale, care aveau un grad mai mare de risc de recidivă 
sau de decolorare. 


10 iunie 2008 

Colonizare mentală, dominație şi clientelism 


Proiectul distrugerii Parlamentului 


Va deputaţilor în cazul Mitrea-Năstase și indignarea publică 
ce a însoţit acest eveniment readuc în discuţie funcţionalitatea 
şi imaginea unei importante instituţii democratice, Parlamentul 
României. Pus în situaţia de a se pronunţa într-o problemă pe care 
nu ar trebui să o abordeze nicicum, fiind doar de resortul justiţiei, 
Parlamentul nu a făcut nimic special. Putem să-i înjurăm mult 
pe cei doi sau doar pe unul dintre ei. Adrian Năstase este deja 
ţintă pentru toţi. Nu vreau să-l apăr pe liderul PSD, dar trebuie să 
observăm mecanismul general. Parlamentul este de multă vreme 
ţap ispăşitor. Se vede că este doar un instrument pentru apărarea 
unor interese individuale. Dar vreau să fie clar: nu este vorba de 
interesele clasei politice, așa ceva este greu de conceput la noi. 
Este vorba doar de interesele unei oligarhii politice interesate să 
se folosească de Parlament ca de o cârpă cu care să-și lustruiască 
pantofii când merge la talk-show-ul de seară, adevăratul loc al 
desfășurării vieţii politice. 


Imaginea dezastrului politic 


Parlamentul României este privit de popor ca o instituţie 
greu de suportat. Poate mai greu de suportat chiar decât vechile 
instituţii ale dictaturii. Parlamentul hoţilor, parlamentul ruşinii 
naţionale, parlamentul VUP, parlamentul adormiţilor şi ţeparilor 
sunt cele mai blânde expresii, mult mai soft decât cele de pe 
forumurile ziarelor. În sondaje, încrederea în parlament scade 
continuu, dar pe nimeni nu interesează asta. Acum este în jur de 
21%, dar neîncrederea este la peste 62%. Am scris odată un text în 

apărarea parlamentului care i-a emoţionat pe mulţi parlamentari 
şi cititori. Scriam atunci că, dincolo de defecte, este ultima barieră 
a democraţiei, că el semăna cu ţara, cu noi. De atunci au trecut 
doi ani şi am studiat cu atenţie și din interior ce se întâmplă, 
m-am uitat mai atent la funcţionarea acestei instituţii. Nu este 
haos, aşa cum ar părea la prima vedere. Fundamentale nu sunt 
interesele individuale care să se intersecteze şi să dea senzaţia de 
ignorare a interesului naţional. Nu este o împiedicare a instituţiei 
în lipsa de cultură politică sau lipsa de civilizaţie democratică. 
Din contră, Parlamentul României este o instituţie controlată 
perfect de oligarhia politică transpartinică. Este o instituţie care 
nu parazitează viaţa politică, cum cred unii, ea este un catalizator 
şi o întreprindere politică vie. Este însă o instituţie folosită perfect 
de o elită politică post-decembristă. Şmecheria politică a unei 
oligarhii transpolitice centrale, interesată de păstrarea dominării 
câmpului politic din România, funcţionează de fiecare dată. 
Control păstrat din 1990, când s-a tras pentru legitimarea unor 
personaje, şi deţinut în fiecare moment politic, indiferent de cine 
se află la Cotroceni sau la Palatul Victoria. 


Colonizarea mentală 


Imaginea parlamentului e proastă și nu se poate face nimic, 
se spune mereu. Mass-media este peste tot în lume un prădător 
care-i atacă pe parlamentari, aceasta este imaginea pe care elita 
politică o transmite opiniei publice şi mai ales cadrelor politice şi 
membrilor parlamentului. 

Prin intermediul mediei de la București se produce o 
colonizare mentală pentru restul ţării, inclusiv pentru parlamentarii 
veniţi din provincie. Să fiu clar, nu media este de vină. Ea face ce 
trebuie, acţionând după modelul pieţei jurnalistice, dă publicului 
ceea ce cere și lucrează cu materialul clientului. Dar parlamentarii 
acceptă ca o fatalitate imaginea de coșmar a instituţiei unde 
activează, căci au pierdut controlul propriului lor destin. Încep să 
accepte orice şi de fapt să nu mai înţeleagă prea mult, se predau. 
Se bucură de micile elemente de trafic de influenţă pe care le oferă 

poziţia de influenţă, iar unii, destul de mulţi, se bucură doar de 
salariu și de alte drepturi legale. Dar mitul că toţi parlamentarii 
sunt proşti sau corupți este destul de bine implementat în opinia 
publică. 

Nicio revendicare nu este permisă; cine face ceva gălăgie este 
repede luat deoparte şi p/ay-maker-ul din fiecare partid îl întreabă 
care este problema lui şi îl rezolvă sau îi dă o compensație. Nici 
presa nu mai cere nimic parlamentarilor şi parlamentarismului. 
Parlamentul are pentru media o singură funcţionalitate: să confirme 
stereotipurile negative. Când parlamentarii sunt nedemni de 
statutul lor, mass-media are o misiune ușoară; reflectarea simplă a 
comportamentelor vine în întâmpinarea așteptărilor publicului. Şi 
este normal să aştepte asta; este regula de marketing fundamentală. 
Vă daţi seama ce ar risca un jurnalist dacă ar face un ciclu de 
emisiuni cu tema: Parlamentul — fabrica de decizii bune, pentru 
națiune? Dincolo de rima involuntară, este greu să justifici așa 
ceva chiar dacă s-ar găsi multe argumente, dar într-un cadru de 
simbolizare negativă, ca jurnalist nu prea este simplu să contrazici 
publicul. De regulă, o pot face doar jurnaliştii cu mare prestigiu 
profesional, doar lor li se permit asemenea erezii. Societatea civilă 
nu are ce să facă pentru a distruge această colonizare mentală care 
induce ideea că Parlamentul este adevăratul rău politic. IPP SAR, 
Transparency International au depășit faza emoţională și fac studii şi 
măsurători cantitative şi profesioniste asupra activităţii parlamentare, 
dar, evident, surprind și multe deficienţe ale activităţii. 


Tap ispăşitor 


Ideea după care Parlamentul este sursa disfuncţiilor din 
politica românească este menţinută cu drag, de către elita politică 
oligarhică, chiar de către conducătorii acestor instituţii. În primul 
rând, pentru că unei instituţii slabe i se pot se pot impune orice 
interese economice. Un parlament care nu se respectă, care nu are 
ce mai apăra, face orice la comanda şefilor. Nu ne putem apăra 
imaginea, par să spună șefii, trebuie măcar să fim solidari. Orice 
am face, imaginea Parlamentului va fi proastă mereu, este un dat. 

Când am venit în parlament, am încercat să le spun colegilor 
că este nevoie de o strategie de recâștigare a încrederii populaţiei în 
această instituţie a democraţiei. Am insistat că ne trebuie o strategie 
de transparenţă şi de parteneriat cu mass-media, că jurnaliștii au 
nevoie de informaţii și de un centru de presă. La Senat, ei scriau 
ghemuiţi pe sub scări, pe genunchi, grupurile nu aveau purtători 
de cuvânt şi nici evenimente fixe de comunicare. S-au schimbat 
puţin lucrurile astăzi, dar nu fundamental; cred că este încă un 
chin, o pedeapsă să fii jurnalist la Parlament. 

Am mai încercat să propun ca Senatul să instituie practica 
unor rapoarte specializate pe probleme de interes naţional, 
cum are senatul francez, rapoarte făcute de parlamentari sau de 
specialiști independenţi şi care sunt elemente importante pentru 
imaginea funcţionării unei societăţi și elemente de ghid pentru 
reglementare. Am fost privit cu ură şi întrebat: Nu-ti place cum 
funcționăm? Facem asta deja de 15 ani şi lucrurile merg bine. 

Oligarhia politică acceptă situaţia mediatizării negative 
din partea mass-mediei şi mai ales imaginea publică deosebit 
de negativă a parlamentului. Conducătorii partidelor au resurse 
suplimentare pentru a se vizibiliza public şi a se exprima. Ei apar 
la ştiri, la talk-show-uri (îndeosebi partidul-televizor are acest 
rol) şi îşi măsoară notorietatea prin sondaje. Parlamentul sunt 
ceilalţi, par a spune ei în stil sartrian. În schimb, reușesc să creeze 
o solidaritate a răniților în jurul lor. Parlamentarii care nu merg 
la talk-show-uri și care fug, pe holuri când se apropie jurnaliştii 
de ei sunt adevăratele victime, se simt mereu agresaţi de media, 
iar ameninţarea externă îi face să se refugieze în braţele şefilor lor. 
Unii primesc premii de loialitate prin trimiterea la televizor în 
situaţii nonconflictuale și la televiziuni de nișă, unde îi văd doar 
familia şi doi trei prieteni pe care ei îi sună să se uite. În schimb, 
şefii politici se programează seară de seară, iar de la partid se trimit 
SMS-uri cu indicaţia: Astăzi, la emisiunea X, participă domnul Y. 
La aceste emisiuni, ei nu se încordează să apere imaginea instituţiei 
— eventual se vor justifica prin vot la nivelul conştiinţei fiecăruia, 

că este democraţie internă şi ăsta e nivelul politicienilor. Deşi 
parlamentarii comuni au apărat ca mielușeii cauze ale unor lideri, 
indicaţii transmise de ei, niciodată aceştia nu vor recunoaşte, ci 
vor da vina pe bieţii parlamentari care votează aiurea și nu pot fi 
controlaţi. 


Efectul de dominație 


Dominația politică a unei oligarhii centrale ar putea fi oprită 
doar de un parlament puternic. Acesta ar putea crea o solidaritate a 
unor interese provinciale şi ar disipa astfel nucleul puterii absolute 
exercitată de la centru. Dar nimeni nu este interesat de asta; 
dacă cineva încearcă, este linșat repede, cu mijloace democratice. 
Parlamentul este instrumentul cel mai bun pentru formarea unei 
clientele politice. Elita centrală își poate crea cel mai bine aici 
reţele de clientelism politic. Dominația prin reţele clientelare este 
o metodă sigură care dă rezultate perfecte într-o societate ieșită 
proaspăt din dictatură, obişnuită să aștepte ordine de la superiori 
şi mai ales semnale de la Bucureşti. Clientelismul este un raport 
de dependenţă personală care se bazează pe un schimb reciproc 
de favoruri între două persoane, patron și client, care controlează 
resurse inegale. De cele mai multe ori aţi auzit media vorbind 
despre parlamentari ca fiind „omul lui X sau Y”. Aproape nu pot 
fi descrise grupurile parlamentare fără a se face apel la o abordare 
prin reţele clientelare. Elita centrală din aproape toate partidele şi-a 
constituit o reţea puternică de clienţi politici teritoriali, în funcţie 
de care evoluează chiar și raporturile de forţă de la conducerea 
partidelor. Dar subiectul clientelismului face obiectul unui 
studiu mai sistematic, științific. Deveniţi clienţi, parlamentarii 
vor cere minimum necesar de la elita conducătoare. Clienţii cei 
mai cuminţi şi mai docili primesc diferite bonificaţii. Secretari 
de comisii permanente sau ocazionale, plecări în străinătate. În 
general, au secretare și mașini (adevărate, nu Loganuri, ca restul), 
primesc diferite sinecuri. La aprobarea bugetului, clienţii vor cere 
câte ceva pentru orașele sau judeţele lor, pentru a arăta preocuparea 
politică, dar nu vor exagera cu cererile. 

Premise pentru populism? 


Descalificarea instituţiei parlamentare foloseşte şi visului 
secret al politicienilor cu notorietate care cred că va veni ziua în 
care vor fi în centrul unui asemenea vârtej care s-ar putea să-i 
propulseze undeva sus. Exemplul lui Traian Băsescu, care a devenit 
popular în cadrul unor acţiuni anti sistem şi a unei comunicări 
agresive, a creat speranţe în capul multora din elita politică. Într-o 
politică de tip clientelar, orgoliul elitelor centrale este hrănit zilnic 
de supunerea aberantă și loialitatea afișată, așa încât mulţi visează 
să ajungă pe un asemenea val. Ca salvatori fără soluţie, dar ca 
înlocuitori pentru niște instituţii politice care nu funcţionează, 
vedem cu toţii. Mulţi politicieni de vârf au recurs la cunoştinţele 
mele de sociologie pentru a mă întreba dacă este adevărat că 
Băsescu avea doar 7% intenţie de vot în vremea în care Stolojan 
umbla prin ţară în calitate de candidat. Când le confirmam, 
vedeam pe faţa multora mijind un zâmbet discret de speranţă 
şi coada cometei unui vis de mărire parcă le lumina faţa. Un 
parlament puternic se opune întotdeauna derivelor populiste sau 
autoritariste ale premierului sau preşedintelui, deci nu foloseşte la 
nimic o asemenea instituţie. 


O revanșă? 


Decredibilizarea parlamentului foloseşte și emoţiei unora din 
elita politică moştenită de dinainte de 1989. Dispreţul unora faţă 
de democraţie este evident în tot ceea ce fac sau spun în interiorul 
partidelor şi, uneori, chiar în public. Sunt veniţi din comunism, 
în care s-au simţit bine și unde nu au reușit să urce până unde 
şi-au dorit. Această frustrare le-a consolidat un sentiment al 
predestinării. „Vedeţi, domnule profesor, îmi spunea un bătrân 
politician, tot noi suntem şi acuma la putere, vezi că fără noi nu se 
poate cu toate teoriile şi tâmpeniile lor democratice.” Pentru mulţi 
dintre supraviețuitorii vechiului regim şi ajunși în poziţii-cheic, 
crearea unor reţele clientelare și distrugerea instituţiilor democrate 
este un ţel, un proiect sau chiar o revanșă. 

Proiectul distrugerii Parlamentului este unul sistematic, 
condus cu migală, talent și chiar emoție implicată. Nu trageţi în 
Parlament, el este deja o victimă! 


15 august 2008 


Ostaticii politicii 


A scult cu interes povestirile oamenilor despre cum au devenit 

embri de partid. Mulţi au visat să participe la o lume 
nouă, au vrut să pună umărul. Pe cei mai mulţi i-a adus la partid 
altcineva, un om de încredere, un prieten, o rudă, un șef. Unii 
s-au înscris în partide fiindu-le frică de viitor, gândind că în lumea 
asta trebuie să ai pe cineva, cineva trebuie să te apere la nevoie. Am 
întâlnit şi mulţi oameni care s-au înscris din revoltă sau pentru 
o nedreptate care li s-a întâmplat. O parte, deşi nu o recunosc, 
au vrut să fenteze competiţia socială (care și-așa nu e dreaptă), 
să obţină o funcţie, un post în administraţie, să facă mai mulţi 
bani. Sunt şi unii care au fost obligaţi să se bage ca să-și protejeze 
afacerile sau funcţiile obţinute prin muncă şi profesie. 

Când ne uităm de aproape, vedem că 99% dintre membrii 
de partid nu vor ajunge niciodată consilieri, parlamentari sau 
miniștri. Vor avea mereu obligaţii: să cotizeze, să meargă la şedinţe 
nesfârșite, să meargă îmbrăcaţi în culorile partidului în campanie, 
să facă propagandă. Şefii lor de la partid vorbesc despre ei cu 
apelativul „membru”, cu referire vulgară la scârbavnicul mădular. 
Sunt criticaţi şi umiliţi la şedinţe, de foarte puţine ori au dreptul 
să vorbească. Când vor să spună ceva critic, pot critica doar 
adversarii. 

În schimb, fără a muşca din tortul puterii, vor trebui să 
gestioneze cotidian damnarea publică. El, ca membru de partid, 
este considerat partizan, deci are o gândire bolnavă de ideologic, 
contaminată. Ca și cum ar trebui mari procese cognitive pentru 
a aprecia cât de greu trăieşti, cum circuli prin oraș, dacă îţi ajung 

banii. Penelistul, pesedistul sau pedelistul înregimentat devine 
automat escrocul ce fură ţara, nesimţitul care fuge de justiţie, 
porcul ce se tăvălește prin grădina de trandafiri a patriei. 

Are însă o boală pe care o resimte de la început și de care unii 
nu se vindecă până la capăt: sindromul Stockholm. Este un ostatic 
care îşi iubeşte călăii, şefii lui de partid, mai mari sau mai mici. 
Este un ostatic în toate sensurile şi foarte greu găseşte resorturi să 
încerce a se rupe din această condiţie. În perioadele de conflict 
pe care le-am avut în ultimii ani cu conducerea de la Bucureşti 
a PSD, m-au contactat mii de oameni prin e-mail, prin telefon 
sau oprindu-mă pe stradă ori trăgându-mă deoparte la multele 
noastre congrese pentru a mă felicita și a spune că, subiectiv, sunt 
alături de mine. Doar atât pot ei, respect şi solidaritate mută. Dacă 
toţi aceşti oameni nu ar fi fost ostatici și ar fi avut resorturi să-și 
manifeste libertatea, s-ar fi putut schimba un întreg regim politic, 
nu doar nişte amărâte de hotărâri ale partidului sau cei dintr-o 
conducere fără de har. 

Membrul de partid este un ostatic pentru că altfel nu s-ar 
putea lăsa târât într-un act de imbecilitate cosmică, cum a fost 
ultimul protest al Partidului Conservator faţă de experimentele 
CERN. Să mergi să protestezi în faţa ambasadelor, ca profesor de 
fizică sau chimie, împotriva unui experiment ştiinţific, doar, doar 
vei mai sensibiliza nişte bieţi rătăciţi speriaţi de sfârşitul lumii, este 
o dramă pe care nu o poţi explica decât prin lipsirea totală de orice 
libertate. 

Ostatic fiind, nici pesedistul nu face nimic în faţa unui lucru 
care îl revoltă dincolo de orice limită. Trădarea PUR i-a trimis 
pentru patru ani în opoziţie și am asistat la jurămintele tuturor că 
niciodată nu vor mai tracta partidul lui Voiculescu spre Parlament. 
Şi acum, de la București, primește sarcini de a se pregăti să cedeze 
locuri pentru cine știe ce parașutați politici sau să poarte din ușă în 
ușă portretele unor foști adversari, doar pentru că niște băieţi din 
conducere au nevoie de ciutacii sau cristoii lui Felix. 

„Nu poţi face nimic, îmi spune un prieten, muncitor la o 
firmă de cablu, ostatic și el la PNL. Dacă aş spune că Guvernul 

a făcut doar 5 kilometri de autostradă, că e totuși puţin pentru 
patru ani, aș fi îndemnat de șefi și colegi să tac, oricum și ei știu 
asta. Ce vină am eu, spune el colegilor de serviciu când îl critică, 
puteam eu să schimb acest ritm?” 

Ostatic este și pedelistul care a trebuit să nu crâcnească atunci 
când niște peneliști, colegi de campanie, au venit să ocupe poziţii 
în partidul său şi acum trebuie să asiste cum echipa de aventurieri, 
venită fără de bagaje şi merinde, se luptă să ia poziţii în faţa 
pediştilor vechi, care s-au luptat cu Iliescu sau Constantinescu. 
El trebuie să tacă și o să tacă, cu siguranţă, chiar dacă aceștia vor 
reuși. 

Ostaticului politic i se cere mereu să urască oameni care nu 
i-au făcut nimic şi pe care doar i-a văzut la televizor. Este trimis 
să vorbească oamenilor despre niște așa-zise programe politice 
care pentru el și ai lui nu au nicio logică, sunt simple înșiruiri de 
promisiuni. 

Când dumneavoastră, cei fără de partid, vă simţiţi trădaţi 
de politicieni, înșelaţi în speranţa că lucrurile merg spre mai bine, 
gândiţi-vă că există pe lume cineva care este într-o situaţie mai 
proastă: membrul simplu de partid. Nu este liber să protesteze, 
este singur, nu are niciun sprijin din partea societăţii civile, este 
privit strâmb de dumneavoastră, fericiţii independenţi. Poate că s-a 
năruit şi singurul lui sprijin: visul că lumea poate să fie schimbată 
în bine, iar el poate face ceva pentru asta. Plăteşte destul pentru 
această naivitate și încă ar mai putea face un lucru pe care nu-l pot 
face cei independenţi: să schimbe clasa politică. 

Au rămas puţini, doar unul din o sută de clujeni mai este 
membrul vreunui partid. Dar dacă toţi oamenii înscriși în partide 
ar vorbi, protestul lor ar putea dărâma scena șubredă a politicii 
româneşti. Schimbarea se poate face doar acolo, în interior, 
restul e iluzie. Poate nici n-ar trebui să vorbească, doar să fluiere, 
profilactic, cinci minute la fiecare şedinţă de partid. 


12 septembrie 2008 

Duşmani ai poporului şi deşertul politic 


A că se apropie campania electorală, avem parte de un 
peisaj al unei Românii isterizate de politică. Șefii partidelor 
se aruncă într-o luptă care ar trebui să dea imaginea unei mini- 
apocalipse. Strategii de campanie le spun, probabil, că trebuie 
activaţi membrii și simpatizanţii. Unii mai şcoliţi cred că este 
nevoie să se facă demarcări clare de teritoriu şi marcaje ideologice. 
Fiecare idee trebuie marcată cu fierul roșu al ideologiilor, să se 
ştie că este de stânga, de dreapta sau de centru. Comunicatorii 
cu pretenţii de spin doctors le spun liderilor că este nevoie să se 
spună poveşti credibile în care trebuie să apară trei roluri măcar: 
Duşmanul (Zmeul, adică), Salvatorul (adică partidul său) şi 
Victima, care este poporul. Oamenii trebuie să ştie clar că sunt 
victime ale adversarului politic şi că își datorează partea de fericire 
acelui Făt-Frumos care apare pe ritmurile din We are the champions. 

Construirea instituţiei dușmanului poporului devine astfel 
cea mai importantă preocupare de precampanie și campanie, 
suntem într-un proces de direcţionare a emoţiei negative spre 
adversarii politici. Pentru PNL și Tăriceanu, dușmanii poporului 
sunt foştii colegi de guvernare și peremiștii. Există și un dușman 
pe care-l înfierează mai puţin în public, dar care este considerat 
indezirabil doar în şedinţele de partide: PSD-ul lui Geoană 
şi Iliescu. Pentru Boc și pedelişti, dușmanul poporului este o 
combinaţie de penelişti şi pesediști, dar mai ales maleficul 322, 
adevărat 666 al numerologiei politice. Partidul Social Democrat 
are un dușman „de moarte”, cum ar zice prezentatoarele de la 
sport, aflat în combinaţia Băsescu-PD-L, dar și un dușman bun 
de pus în discursuri: dreapta și guvernul corupt şi neperformant 
al liberalilor. 

În toată această nebunie și bătaie cu noroi, un singur lucru 
creează contrast prin soliditatea și permanenţa lui: suferința 
oamenilor. Ea nu va dispărea niciodată, însă politica şi politicienii 
ar trebui să caute soluţii, să-i întrebe pe experți ce ar trebui făcut 
pentru a schimba câte ceva. Dacă politicienii s-ar uita mai atent, 
ar constata că foamea este încă cel mai mare dușman al poporului. 
Sunt peste trei milioane de români aflaţi sub limita stabilită pentru 
un trai decent. Pentru milioane de ţărani bătrâni, fără pensie sau 
cu pensii de batjocură, dușmanii cei mai mari sunt îzo/area şi 
singurătatea. Din patru în patru ani primesc cupoane de motorină 
sau mici stipendii pentru recoltă, iar la alegerile locale, primarul 
le aruncă niște lopeţi de balast pe ulițele noroioase. Atât, în rest 
doar o lungă aşteptare a copiilor plecaţi la oraș sau în Europa. 
Pentru bătrânii pensionari de la oraș, ţintă privilegiată pentru 
toate partidele, pensiile mărite sunt repede anulate de creşterile 
la preţurile utilităţilor şi ale produselor de strictă necesitate, iar 
duşmanii lor principali — boala și mizeria — rămân să-i însoţească 
până la cimitir. Profesorul de română sau de matematică nu are 
timp să se preocupe de duşmanii politicienilor care-l momesc cu 
creşteri salariale în campanie, căci este învins de ruşinea că nu-i 
ajung banii pentru cărţi sau pentru o haină mai bună. 

Politicienii nu se pot apropia de electorat pentru că au 
probleme cu identificarea dușmanului poporului. Duşmanii din 
ficţiunea politicienilor nu au nicio legătură cu dușmanii adevăraţi 
care-i îngenunchează pe români. Solidaritatea ar însemna un 
război împotriva suferinţei, sărăciei, bolii, singurătăţii pe care să-l 
ducem toți, fiecare cu mijloacele lui. 

Politica noastră este bolnavă de individualism pentru că nu 
este în stare să renunţe la bătaia de stradă nici atunci când ar trebui 
să încerce a gândi la ceea ce ar trebui să se întâmple în viitorii 
patru ani. Măcar din în patru ani ar trebui ca elita politică să facă 
efortul de a se lupta cu un dușmanii reali, non fictivi ai românilor. 

„Nu poţi face nimic acum, îmi spune un bun prieten, jurnalist 
de politică, nimeni nu te va urma dacă faci proiecte serioase, ştii că 
politica este circ și spectacol, nu doar la noi. Suntem și prea săraci, 
nu avem cultură politică, iar instituţia dușmanilor fictivi este mai 

eficientă. În plus, din proiectele de cadouri electorale, le mai pică 
şi oamenilor câte ceva.” „Trebuie să faci compromisuri pentru a 
rămâne în luptă” îmi spune un politician important, încercând 
să mă convingă să-mi schimb o decizie. „Mulţi gândesc așa la 
început, dar trebuie să te adaptezi, să faci compromisuri.” 

Ştiu cum e, am făcut și eu compromisuri. Dar compromisul 
este renunţarea la o valoare până mai ieri sfântă pentru noi. Ne 
resemnăm și începem să ne reconstruim universul fără acea valoare. 
Lumea noastră devine tot mai săracă în valori, stima de sine este 
afectată, fără să ne dăm seama intrăm într-un lanţ al slăbiciunilor. 
Viaţa noastră se golește, încep să dispară oameni dintre noi, fiecare 
prieten pierdut ia cu sine o valoare în care credeam odată. Nu te mai 
poţi întoarce la viaţa normală, te influenţează o culpabilitate şi o 
incapacitate de a te uita în urmă te împinge mereu înainte... Nu ştii 
practic spre ce mergi, dar te chinui să contabilizezi succese sterpe. 

Politicienii, captivi în cuşca politicii, nu mai au curajul să 
dea ochii cu viaţa reală. Nu se pot închipui decât eterni candidaţi, 
mereu aleși, întotdeauna utili prin experienţa deosebită câștigată. 
Fiu al compromisului, politicianul român se isterizează din patru 
în patru ani în confruntarea reală sau simulată cu dușmanul 
fictiv din alt partid sau chiar cel din partidul propriu, dar nu are 
curajul de a se uita înapoi pentru a vedea că dușmanii adevăraţi 
i-au nimicit firava sa armată și el mărșăluiește tot mai singur prin 
deşertul politic. 


28 septembrie 2008 


Sindromul Pinocchio 


per: minciuna din politică se vorbeşte de mii de ani. Cu 
înțelegere sau cu viclenie, cu oroare câteodată, dar cele 
două fenomene au fost mereu puse în legătură. Avem și un tratat 
intitulat Arta minciunii în politică, tratat din 1733 şi atribuit lui 
Jonathan Swift. Unii contestă paternitatea lui ilustră, dar sunt 

destule argumente pentru ca acesta să fie considerat autor. În epoca 
modernă, basmul lui Collodi şi personajul Pinocchio au furnizat 
suportul pentru crearea unui tip caracterial și a unui sindrom 
de personalitate. În faţa multora care analizează basmul dintr-o 
perspectivă biblică, marele scriitor italian Eduardo Sanguineti 
spunea că este un text capital al culturii moderne. Meritul lui 
Collodi a fost acela de a fi realizat o povestire organică folosind un 
colaj extraordinar de situaţii deja existente şi cunoscute. Pinocchio 
este contrariul acelei groaznice cărți numite Cuore: aceasta te învaţă 
numai să plângi, în timp ce basmul cu păpuşa de lemn te învaţă să 
râzi şi să te descurci întotdeauna și în orice situaţie. 

Mioriţa noastră, venită parcă din paradigma lui Cuore, 
inimă de copil, este străină de poporul căreia i-a fost impusă ca 
mit fondator, popor care parcă se apropie mai mult de modelul 
descurcăreţului Pinocchio. 

Dacă cineva spune că politicienii mint, ori i se zice că e prost şi 
a aflat doar acum, ori că este un pleonasm. Minciuna în politică este 
aproape normală, cred unii analişti. Este normal, pentru că politica 
este până la urmă un joc, o convenţie. Oamenii îi iubesc şi îi votează pe 
cei care sunt convingători, nu pe cei care sunt sinceri. Spectacolul face 
parte din politică şi, odată cu el, în casa politicii intră și disimularea. 
O specie de așa-ziși consultanţi politici, izraeliano-români, care se 
mută mereu la cei de la putere pentru a-i ajuta să piardă, vorbește des 
la televizor exhibând un fel de cinism al marketingului politic, făcând 
din şmecherie şi minciună un fel de esenţă a politicii. Minciuna e o 
armă folosită cu inteligenţă, spun ei, iar cine nu o folosește este exclus 
din jocul politic. Poate că minciuna este rentabilă, poate că a spune 
adevărul ar fi mai puţin pragmatic, în multe situaţii. 

Chiar dacă oamenii ştiu că sunt minţiţi, nu cred că arta de a 
face politică se poate baza pe minciună. Cred că politica înseamnă, 
în primul rând, credinţa în valori și mai ales instinctul de a fi 
solidar cu oamenii din grupul tău de apartenenţă sau cu un grup 
aflat în dificultate sau în suferinţă. 

Unii ajung să facă din minciună un reflex, o a doua natură. 
Mint așa cum respiră, mint aşa cum ar da bineţe, dincolo de 

postura sau situaţia în care se află. Minciuna începe să devină în 
politica noastră un poligon de întrecere. După ce în patru ani s-au 
făcut doar patru kilometri de autostradă, ministrul responsabil 
spune, fără să clipească, că în viitor se vor face 2.000 km, plus alte 
mii de kilometri de drumuri judeţene. Pardon, vine un alt partid, 
noi vom face mai mulţi kilometri, în plus noi vom trimite oameni 
în cosmos. Vom face din România a şaptea putere economică din 
generale suntem la toate capitolele la coada clasamentului mondial, 
mult după Burkina Faso şi Zimbabwe. Românii împrăștiați prin 
lume sunt momiţi cu 20.000 de euro, iar când nimeni nu crede, 
marele politician plusează: 25.000 euro şi credite cu dobândă 
subvenţionată de stat. La ultimele alegeri, câştigătorul Bucureştilor 
a învins desenând cu mâinile prin aer autostrăzi suspendate peste 
marile bulevarde şi lumea nu a râs deloc, nici măcar nu i-a spus 
şmecherește: „Hai, bre Sorine, lasă caterinca, noi te votăm oricum 
pentru că esti smecher de Primăverii. Un micuţ lider de opoziţie 
spune că va lua fotoliile de sub fundul senatorilor propriului partid, 
după ce le vor fi câștigat chiar prin această gogoaşă. 

Nu, acestea nu sunt promisiuni, cum aţi putea să credeţi, 
căci în această situaţie ne-am putea imagina că autorul lor a fost 
convins că se pot face, dar n-a avut condiţii, nu a fost lăsat, s-a 
înşelat etc. Nu este cazul, acestea sunt minciuni spuse cu nerușinare 
şi lipsă de respect. 

Un om normal se poate întreba, firesc, cum poate cineva să 
îşi închipuie că ar putea să fie crezut spunând asemenea tâmpenii. 
Mincinoşii din politică își creează propria realitate, propria lume. 
Acolo sunt dictatori absoluţi și cumulează Ministerul Adevărului. 
Drama celor atinși de sindromul Pinocchio este că povestea lor se 
termină prost, nu are happy-end-ul poveștii lui Collodi. Mincinoşii 
mari ai politicii au un trist sfârșit: încep să creadă ei înșiși în 
minciunile lor. Se luminează şi se uită cu uimire la construcţia lor 
genială. Se cred salvatorii lumii și nu înţeleg de ce, la un moment 
dat, lumea îi ocolește. Trăiesc drama că sunt mari neînţeleși, 
generoşii pe care popoarele nu-i merită. Când se va arunca cu 

roşii după ei, se vor crede cristoși răstigniţi și doar atunci când vor 
fi aruncaţi cu şuturi în fund de pe scenă se va vedea că au fost doar 
nişte păpuşi de lemn și cârpă, nişte marionete. 


10 octombrie 2008 


Efectul Tolea Ciumac în politică 


Do- ministrului Gabriel Oprea pune un diagnostic 
pe momentul politic actual. Sistemul politic românesc este 
bolnav, iar grupurile de interese au invadat viața politică. Atacarea 
unor structuri ale siguranței statului de către crima organizată 
este semnul transformării statutului și al pierderii monopolului 
violenţei legitime pe care-l are statul, cum zice Max Weber, dar 
mai ales al pierderii autorității şi a funcțiilor de asigurare a ordinii 
şi justiției sociale. Convoiul de 2.000 de interlopi şi cetăţeni din 
Craiova, de la înmormântarea celebrului Caiac, transmis în direct 
la televiziuni, a arătat un model în care, acolo unde instituțiile 
statului renunță la atribuţiile de ordine publică și siguranța 
cetățeanului, în locul lor, aceste atribuții sunt preluate de lumea 
interlopă și de grupurile de interese. Poliţia și politica din unele 
oraşe sunt în conexiune cu grupuri mafiote, aceasta fiind una 
dintre semnificaţiile luptei împotriva generalului Virgil Ardelean. 

Cu generalul Ardelean la Interne, în funcţia de control intern, 
interlopii politicii nu ar fi reușit să-și promoveze în funcţii de 
conducere, mai ales la inspectoratele judeţene, poliţişti corupți sau 
afiliaţi unor grupuri de crimă organizată. După ce Liviu Dragnea 
a reuşit să impună aberaţia controlului total al judeţelor prin 
preşedinte de consiliu judeţean şi prefect de la același partid, lucru 
acceptat şi de PD-L, ce mai lipseşte din ecuaţia controlului total al 
resurselor unui judeţ? E simplu — șeful inspectoratului judeţean de 
poliţie pus de grupurile de interese. Lucrare perfectă, ecranaj total. 

Am văzut și clanul Vanghelie trimițând presei armaghedoane 
(rimează cu vanghelioane) prin intermediul finului său Stochiţă, 

cu aberaţii despre Grupul de la Cluj, şi un complot pentru ruperea 
unităţii de monolit a PSD. Această aberaţie, lansată şi pe un 
armaghedon distribuit de un jurnalist de la o televiziune prietenă, 
arată lipsa de inspiraţie a marelui inchizitor, moralist şi păzitor al 
identităţii PSD, care este Marian Grămăticul. L-am văzut acuzând 
de corupţie un vicepreşedinte de la Ilfov, îl văd cărând stindardul 
luptei anti-Băsescu și nu pot observa o grozavă nepotrivire: 
niciodată PD (şi nici PD-L) nu a pus un adversar serios pentru 
marele lider din sectorul 5, mereu a avut cel mai slab competitor. 
A trimis un candidat femeie sau un tânăr fără notorietate şi fără 
experienţă. Nu cumva el este bufonul care simulează lupta cu 
preşedintele şi, prin aceasta, o devalorizează? 

Nu pot să nu mă mir cum liderii PSD nu observă capcana pe 
care le-o întinde grupul celor ce s-au opus alianţei cu PD-L. Aceștia 
se luptă să distrugă alianţa și caută soluţii pentru a crea un scandal din 
care PSD să iasă de la guvernare, pentru a fi posibilă o bătălie cu Traian 
Băsescu în toamnă, alături de PNL şi UDMR. Obsesia că Băsescu 
vrea să rupă PSD este deja o tâmpenie veche şi e repetată de prea mult 
timp ca să mai reziste ca explicaţie. Dar dacă este repetată insistent, 
ca ar putea deveni realitate în cazul în care s-ar pune problema unui 
scandal în coaliția de guvernare și PSD ar trebui să plece. 

În sociologie, acest fenomen se numește profeție care se 
autorealizează. Ce să mai spun de tâmpenia cu Grupul de la Cluj 
care vrea să rupă PSD? Numai inteligenţa de primate dâmboviţene, 
pe care o etalează unii, poate agita acest pericol, după ce loan Rus 
şi cu mine ne-am dat demisia din toate funcţiile, nu am candidat, 
am revenit la meseriile noastre și ne simţim foarte bine așa. Unii 
foşti colegi de proiect şi-au pus cenușă în cap și au spus că Grupul 
nu există și nici n-a existat vreodată. Au fost iertaţi. Hoţilor înţeleg 
să le fie frică de Virgil Ardelean, dar de reformă sau modernizare 
politică, de descentralizare sau de autonomie decizională în 
administraţia locală cine să se mai sperie? Ele au fost îngropate și 
a rămas doar ura unora care şi-au pierdut funcţiile sau complexul 
celor fabricaţi de mini revolta de la Congresul din 2005. Ce să 
înţelegem din invocarea Grupului de la Cluj, chiar în condiţiile în 

care ne-am lăsat la vatră? Că este nevoie de noi, că spaima și ura 
celor care ne invocă ar trebui să ne mobilizeze? Mulţumim pentru 
atenţionare, ne gândim. 

Gabriel Oprea a plecat cu demnitate din funcţia de ministru, 
dar cei care aplaudă victoria unor politicieni contestaţi nu de mult 
de toată lumea vor ajunge în scurt timp să regrete că nepăsarea 
noastră a produs în politică mici monștri pe care societatea i-a 
scăpat de sub control. I-am văzut des la televizor şi ne-au devenit 
familiari, simpatici. Unii aveau dosare penale barosane, dar, în 
bulibăşeala noastră, nu mai ştim cine este vinovat și cine nu. 

Alţii erau agramaţi și fără şcoală, dar presa i-a promovat 
pentru a lovi în partidele din care veneau sau pentru a face spectacol. 
Am populat lumea politică cu personaje bizare, cu giboni, cu hoţi 
sau torţionari, iar aceştia încep să preia controlul. Numesc aceasta 
„efectul Tolea Ciumac”, ca să nu îi spun Frankenstein. Dan 
Diaconescu l-a creat pe Tolea, în disprețul decenţei televizuale, 
iar într-o seară, în direct, creaţia lui l-a ridicat pe sus şi l-a dus 
la tomberon. Mulţi dintre gibonii, hoţii și golanii promovați și 
priviţi cu indulgență în politică deja așteaptă cu tomberoanele la 
ușa politicienilor spilcuiţi, marii lideri politici ai momentului, dar 
şi la uşile studiourilor sau redacţiilor de ziar. 

16 ianuarie 2009 


Povara stângii 


pie despre înghețarea salariilor este un foarte bun prilej 
privind modul în care se răzbună politica pe cei care promit 
uşor sau despre cât de mult cântărește identitatea. Preşedintele 
a lansat ideea îngheţării salariilor, dar dacă rămânem la această 
temă, nu vom ajunge la niciun rezultat. 

Este o măsură care ar trebui gândită doar într-un sistem de 
compensare. Depinde, ea poate fi acceptabilă dacă se îngheaţă preţurile, 
de exemplu, condiţie imposibil de realizat în economia sălbatică de 

piaţă. Sau dacă s-ar putea prezerva toate locurile de muncă; s-ar 
realiza astfel o altă condiţie, şi aceasta la fel de utopică. Măsura nu 
este oportună pentru că poţi arunca toate costurile crizei doar pe 
salariaţi, oameni care oricum suportă sistemul dezechilibrat de pensii 
din România. Aflat la guvernare, PSD are o dificultate suplimentară 
— povara identităţii. Cei de dreapta, în situaţii de criză, se ocupă de 
cei bogaţi, dau ajutoare structurale pe baza unor teorii cu aer savant, 
stânga însă este condamnată să-i apere pe cei mulţi, adică pe cei care 
au suportat — în istorie — toate crizele economice ale capitalismului. 

Cum ar putea PSD, un partid de stânga, mă întreabă un 
jurnalist, să accepte o asemenea măsură? Din păcate, PSD trebuie să 
aibă un program de stânga adevărat, care se revendică prin credinţa 
în valori, nu doar prin gratuităţi și cadouri pentru populaţie. Ce 
diferenţă a fost între PSD, PD-L şi PNL în privinţa promisiunilor 
de campanie, în timp ce criza mondială începuse, în februarie 2007, 
în SUA? Niciuna. Toate cele trei partide au dat dovadă de proiecte de 
comunicare cu accente de populism exemplar (de stânga, de dreapta 
— nu poţi să-l cataloghezi). Din nefericire, politica românească nu se 
revendică de la sisteme de valori care să cristalizeze acţiunea politică. 

La vorbe şi promisiuni e liber în campanie, acolo unde nu 
există credinţe ferme şi proiecte serioase ale partidelor. PSD a 
renunţat la o parte a identităţii sale când a ales să facă o coaliţie în 
interes naţional cu PD-L. PSD trebuie să fie avocatul celor mulți 
în Guvern, dar va trebui mereu să negocieze cu PD-L, mai ales că a 
făcut greşeala de a lua toate ministerele care redistribuie bani de la 
buget. În locul negociatorilor PSD, aş fi împărţit frățeşte cu PD-L 
ministerele cu potenţial de conflict social, mari consumatoare de 
fonduri, ştiind că nu vor fi bani în 2009. Probabil, nici pesediștii nu 
au putut să facă o proiecţie veridică spre criză, s-au gândit, poate, 
că banii daţi pensionarilor, salariaţilor în sănătate, educaţie sau 
funcţionarilor conservă voturi ori aduc unele noi. Este adevărat, 
gândirea este valabilă pentru regiuni sărace și în condiţii de belşug, 
când se poate da de la centru. 

Mulţi manageri politici din PSD provin din zone caracterizate 
de sărăcie, iar acest lucru afectează, dacă nu mă înșel, şi viziunea 

PSD, uneori. Sper să nu se supere foștii mei colegi, nu-i critic, 
îmi dau și eu cu părerea, poate era mai inteligent să împărțim și 
riscurile, și posibilele avantaje cu PD-L. Mai ales în condiţii de criză, 
alocaţiile sociale vor fi insuficiente, vor crea nemulțumiri. Oricâte 
ar încerca să facă miniștrii PSD responsabili, stânga ar putea pierde 
din simpatie. Dacă faci în patru ani 100 de km de autostradă (un 
mizilic într-o lume normală!), la noi poţi deveni erou naţional, dar 
pentru scăderea nivelului de trai nu te iartă nici votanţii tăi. 

Cred că PSD poate să-și păstreze identitatea de stânga și în 
condiţiile coabitării cu PD-L (nici ei nu sunt cine ştie ce dreptaci!), 
însă venind mereu cu proiecte, cu imaginaţie, cu strategii creative 
de adaptare la criză. De multe ori, proiectele mici creează efecte 
mari, printr-o lege a epidemiilor sociale. Vor fi momente când, 
invariabil, pesediștii se vor opune în guvern unor măsuri, dar nu 
poate fi singura strategie de a rezista identitar. 

Cât despre păstrarea capitalului electoral, în condiţiile crizei, 
trebuie mânuită cu atenţie o asemenea intenţie (na, că fac versuri!) 
pentru că o poţi păţi, poţi primi eticheta de demagog și o pot crede 
asta chiar și cei pentru care te-ai luptat, dacă o duc rău. Avem un 
paradox recent: PSD s-a luptat cu Guvernul Tăriceanu pentru bazinul 
său electoral: ruralul. A obţinut câte ceva, a făcut concesii guvernului 
pentru măsuri de asistenţă a locuitorilor din rural. Când colo, pentru 
prima dată, la ultimele alegeri, votul pentru PSD a venit din... urban. 
Țăranii au primit prin biserici și primării liberale câteva din miliardele 
de euro din deficitul lui 2008 şi i-au votat pe cei care aveau cheile de la 
cămară, nu pe cei care se luptau pentru banii lor de agricultură, care 
le-au mărit pensiile și care au readus unele subvenţii. 

În condiţii de criză, fiecare gest politic trebuie cântărit, 
cercetat, trebuie făcut studiu de impact, este periculos să te conduci 
doar după instinct. Din păcate, încă nu cred că suntem capabili 
să creăm strategii de criză eficiente, cu toate bunele intenţii ale 
Guvernului, pentru că majoritatea politicienilor români gândesc 
mai ales în termeni de cheltuire de resurse, nu știm să gândim 
efecte programate creatoare de resurse. Povestea cu cota unică nu 
a fost verificată şi, în condiţii de scădere economică sau stagnare, 

nu cred că de la cota unică a venit creşterea recoltării de venituri 
la bugetul de stat. 

Cred că se pune o presiune prea mare pe PSD, pe baza 
faptului că este un partid de stânga. Când nu sunt bani, identitatea 
de stânga este o povară în sistemele neevoluate, care au conservat 
prea mult moștenirea comunismului. 

E o sarcină grea, dar PSD are o șansă de a se reforma (nu 
credeam să mai scriu vreodată această frază!). Să ne aducem aminte 
că, între 2001 şi 2004, PSD şi-a conturat ideologia de stânga, 
dar în administrarea ţării a făcut ce trebuia pentru integrarea în 
NATO și încheierea negocierilor cu UE. 

Este un moment complicat pentru PSD, dar cred că îl va 
trece cu bine în colaborarea şi confruntarea cu PD-L, căci în 
guvern sunt oameni cu experienţa guvernării 2001-2004, când nu 
s-a condus ţara după ureche, ba din contră. Problema va apărea 
la partid, unde s-ar putea să se despartă apele. Sub presiunea 
crizei am putea să asistăm la apariţia unor dispute de clarificare 
ideologică. Stânga baronilor sau cea a vechilor comuniști, bazată 
pe melodia gratuităţii traiului pentru popor, ar putea pierde teren 
în faţa unui curent de social-democraţie cu spirit european, mai 
imaginativ, mai creativ, mai apropiat de calea a treia. Norocosul de 
Geoană mai are o șansă... pe care nu cred că o va folosi. 


31 ianuarie 2009 


Fără inimă 


u este un început despre poezia omonimă a lui Nichita 

Stănescu, apărută în Măreţia frigului, deşi mai bine am 
vorbi despre poezie decât despre politică. Despre politica noastră 
dâmboviţeană este greu să vorbim în termeni prin care asociem 
umanitatea cu existenţa inimii, cu iubirea sau solidaritatea. Nu, 
politica noastră nu are inimă, dar nu din cauza faptului că mult 
prea des spunem că este o curvă. 

Cu siguranţă, multe dintre femeile pe care viaţa le-a învins în 
aşa hal s-au prăbușit, undeva la începuturi, sub povara unei mari 
iubiri. Poate altele au căutat, ori mai caută încă, imaginea unui 
bărbat care există doar în visele devenite tot mai înceţoșate. Este 
un misoginism vulgar să asemuim politica cu o femeie, indiferent 
cât de jos a căzut aceasta din urmă în lupta cu viaţa. Nici politica 
românească nu merită asta pentru că politica noastră este doar o 
construcţie fără de inimă. Nu ştim ce este: animal de pradă sau 
Golem, mutant defect genetic, ori poate un fel de lichen crescut 
pe trunchiul social, sau tufa de vâsc verde crescută din putregaiul 
unui arbore deja mort. Un copil ameţit de poveşti ar putea spune 
că este o vrăjitoare care fură inima celor care intră în peştera ei. 

Politica noastră a renăscut într-o noapte de Crăciun în care 
ne-am ucis conducătorul, fără judecată, fără a da o şansă ca viitorul 
să se nască pe o minimă analiză a trecutului. Uciderea lui Nicolae 
Ceaușescu i-a ferit pe mulţi de a da explicaţii, a blocat nașterea 
unui sistem politic care să se bazeze pe un pic de lumină și un fir 
de adevăr. Un ţap ispăşitor a fost de ajuns pentru ca victimele să se 
îmbrăţișeze cu călăii, pentru ca palmele pline de sânge să fie şterse 
discret de cămăşile albe ale victimelor comunismului. 

Cei care au ucis în noaptea de Crăciun sunt azi eroii zilei, se 
uită la noi cu scârbă de dincolo de geamul fumuriu al limuzinelor și 
ne cer să le pupăm mâna ca și marilor eroi. Slujitori ai dictatorilor 
care şi-au ucis stăpânul — azi sunt apostolii lumii noi. 

Politica noastră nu și-a putut recâștiga inima nici în cele două 
decenii care au urmat pentru că ura a fost singurul combustibil 
care îi mâna pe oameni să facă politică. Vechii activişti, care au 
câștigat chiar dacă s-au trecut, cu voia noastră, ultimii pe listă, au 
avut nevoie să-și păstreze scaunele şi proprietăţile furate. Vechea 
aristocrație ieșită din pușcării nu avea cum să aducă o perspectivă 
luminoasă, o rază de speranţă, din sufletele lor chinuite și familiile 
risipite prin lume sau prin ţărână. Fiindcă mai erau puţini, în 
rândul lor s-au adunat lichele și netalentaţi, frustraţi sau acoperiţi 
care-i supravegheau înainte. Încet, încet au început şi ei să semene 
cu dușmanii lor, cu torţionarii. Şi-au promovat în politică nepoţii 
şi copiii, secretarele şi amantele. Nu au vrut nici ei să-şi închipuie 

viitorul. S-au închis în ură şi în căutarea vechilor proprietăţi, iar 
după dispariţia lui Corneliu Coposu, chiar că nu a mai rămas nimic. 
Nici urmă de jenă, niciun pic de demnitate. Oamenii au devenit 
doar subiect electoral. Campania — singura rațiune a carităţii, iar 
candidatura — singurul cadru de exersare a solidarităţii cu ceilalţi. 
În campanie, orfelinarele sunt platou de filmare, bărrânii circulă 
gratuit sau fac excursii la mânăstiri, dar, după alegeri, totul revine 
la normalul de dinainte. Decorurile sunt puse în magazie pentru 
alegerile care vin, mașinile Dacia sunt înlocuite cu jeepuri și 
limuzine, iar satele sunt din nou părăsite timp de patru ani, până 
la viitoarele alegeri. Copiii nu mai sunt păpușile cu care se pozează 
politicienii şi nici bătrânii din azile nu mai sunt sărutaţi pe obraz 
de doamnele parlamentar. 

Închişi în partide ca în niște parcuri, politicienii încep să-și 
spună unii altora poveştile pătimirii lor. Ceilalţi, fără excepţie, devin 
dușmani pentru că, spun ei, fură din averea poporului. Mă uitam 
cu stupoare cum, la întâlnirile comitetelor naţionale ale partidelor, 
bărbaţii se pupă, exact ca în filmele cu Mafia, chiar dacă s-au 
văzut recent. Am înţeles mai târziu, după discuţii cu mulţi colegi 
care nu ştiau de ce-i întreb eu: cu toţii se aflau în competiţie, dar 
dădeau astfel un semn că nu sunt în conflict deschis. Un fel de 
semn de supunere, așa cum un animal învins îşi pune gâtul aproape 
de gheara dușmanului ca un semn că se predă. Un semn că sunt 
în aceeași barcă. După ce ies de-acolo, de la şedinţele unde se iau 
marile hotărâri, se urăsc destul de sincer și cu mai multă putere. 
Uneori se urăsc mai mult între ei decât îi urăsc pe adversarii lor. Am 
descoperit singur că sunt colegi care te pot uri cu o mare putere doar 
pentru că ocupi o funcţie sau pentru că te văd des la televizor. 

De ce să investeşti ură când poate că o doză de indiferenţă ar 
fi de ajuns? Această întrebare mi-o puneam într-o seară, așteptând 
pe aeroportul Otopeni, când niște politicieni se bucurau că un 
ministru din partidul lor era dat pe mâna justiţiei și altul putea 
să-l urmeze peste câteva zile. Nici legea şi nici sentimentul de 
dreptate nu erau motorul patimii cu care discutau, ci ura. O ură 
pe care am văzut-o la mulţi atunci când în interiorul partidului cer 
vot secret, o ură gratuită, o ură care avea în spatele emoţiei ideea că 

altcineva a fost prins, a plătit, iar ei vor scăpa prin acest sacrificiu, 
aproape ritualic. Cel puţin pentru o vreme, căci mecanismul urii 
este greu de oprit, el trebuie mereu alimentat cu noi și noi capete 
care cad. Ca într-un mecanism descris mai demult de scriitorul 
Cornel Nistorescu, cu câinii din Delta Dunării: sunt aduși vara de 
turiști, iar toamna rămân fără de mâncare şi se mănâncă unii pe 
alții. Rămâne în iarnă unul singur, care moare și el, singur, plin de 
răni, lihnit de foame. 

Când ura din interior guvernează partidele, cum să ne putem 
închipui măcar vreo urmă de sensibilitate pentru singurătatea 
copilului orfan, sărăcia şomerului sau viața mohorâtă a bătrânilor? O 
politică fără inimă sau, cum spunea Julien Benda, în 1928: „Secolul 
nostru va fi fost secolul organizării intelectuale a urii politice”. 

Ura a devenit principala pasiune politică şi a început să se 
întindă și în interiorul partidelor, ca un virus distrugător. Faptul 
că pesediştii se urăsc tot mai sincer cu pedeliștii nu mai este o ştire 
interesantă. S-a trecut la faza următoare: în fiecare partid camarazii 
se urăsc între ei cu destulă putere. lar ura nu poate să ducă decât la 
nimic, la deşert, la moarte. lar moartea ei, a politicii noastre, este 
doar o prelungire firească a acestui joc absurd. 

Dincolo de mize, dacă noi, românii, am învăţa să ne 
îmbrăţişăm din când în când, am avea fericita ocazie să auzim o 
inimă care bate... A celuilalt, dar, mai probabil, inima noastră. 


Februarie 2009 


Politically incorrect 


Ti bis țara când nu merg pe stradă şi când nu mă uit la televizor. 
Acest gând al lui Octavian Paler mă urmăreşte în ultima vreme, 
acum, când de fapt realizez că au trecut 10 ani de când am 
reînceput să scriu eseuri de critică a realităţii sociale şi politice. Au 
trecut 10 ani, aceasta este a treia carte, cinci ani nu am scris niciun 
rând pentru că am fost membru al Guvernului sau în conducerea 

unui partid de stânga, 10 ani în care am încercat să transmit idei, 
să critic, să sensibilizez, să conving, să visez la schimbarea la faţă a 
României, cum spunea Cioran în tinereţe. Am participat direct la 
realizarea a două obiective pe care le consideram epocale, istorice 
pentru România: acceptarea patriei noastre în NATO şi semnarea 
integrării în familia ţărilor europene. Am fost și în mijlocul 
acţiunii pentru un alt obiectiv politic important: democratizarea 
PSD prin eliminarea prin vot a lui Ion Iliescu din fruntea PSD 
şi începutul unui proces de reformă profundă, cum l-am numit 
atunci, poate amăgindu-mă singur. În fiecare dintre momentele 
menţionate, pe care le consider încă istorice, am crezut că istoria 
nu face paşi înapoi şi că patria mea, odată lansată pe o orbită, pe 
un zrend al istoriei, îşi va putea valorifica potenţialul şi va putea 
deveni o societate normală şi prosperă. Am crezut că Europa este 
o locomotivă care ne va trage și pe noi spre modernitate. 

Nu s-a întâmplat asta, nu mai cred că Europa ne va salva, 
chiar fără voia noastră, cum credeam acum câţiva ani. După 
douăzeci de ani de la ceea ce am numit atunci revoluţie, suntem 
o ţară fără speranţă, fără resurse și fără proiect. Din democraţia 
noastră a rămas doar populismul, restul s-a dizolvat în corupţie, 
nepotism, şmenuri sau orice altceva. 


Politica de scandal 


Scandalul de corupţie este singura tema de spectacol politic. 
Politicienii adună case şi se afundă în scandalurile cu rubedenii. 
Toţi aşteaptă ca electoratul să se oripileze de scandalurile familiei 
adversarului lor politic, dar acestea, în campanie, nu contează 
prea mult. Opinia publică s-a desensibilizat din cauza expunerii 
repetate la scandal, cu sau fără rost. Imaginea politicienilor este 
erodată, iar a instituţiilor politice și administrative este la pământ. 
Oamenii nu mai au nicio speranţă în contribuţia politicianului ca 
om, conștiință, sau ca minte responsabilă. În fond, cei mai mulţi 
oameni știu că, dacă ar fi în locul politicianului X, ar face aproape 
la fel: s-ar gând la rubedenii, la acumularea de case și alte acareturi. 
La noi, umbrele din biografia de politician fac parte dintr-o ceaţă 

în care este învelit orice lucru din spaţiul public mioritic. Presa nu 
se simte responsabilă în a aduce dovezi irefutabile în scandaluri, 
iar ca o consecinţă a scandalului, politicianul nu se simte obligat 
să răspundă serios şi documentat, iar opinia publică, de regulă 
indiferentă, uită foarte repede. Mătușa lui Adrian Năstase, 
soacra lui Mircea Geoană, băiatul lui Păcurariu, fetele sau fratele 
preşedintelui Băsescu sunt aproape personaje mitologice pentru că 
par a fi construcţii cu rol de campanie sau producţii conjuncturale. 
Puțin documentate, scandalurile mor repede și nici instituţiile nu 
fac niciun efort pentru a căuta adevărul sau măcar un adevăr cât 
de cât bazat pe fapte. De aici, simularea generalizată în ritualul 
tuturor scandalurilor publice. 

Conducătorul unei cruciade recente se întreținea seara, 
cordial, la un pahar, cu presupusa victimă, iar unii „cu brand” 
anti-Băsescu sună la Cotroceni, din când în când, pentru a vedea 
dacă nu au dat prea tare la televizor în şeful statului. Publicul a 
mirosit mascarada şi cred că se mulțumește să înjure din colţul 
gurii, nu mai crede pe nimeni şi prin asta, cred, actuala generaţie 
politică şi-a atins unul dintre scopuri: nu contează cine a fost 
comunist, securist, delator, hoţ, disident sau victimă, este bine 
să nu fie criteriu, să hotărască doar potenţialul media și resursele 
relaţionale. 

Aici, în Balcani, funcţionarul şi familia lui sunt proprietarii 
funcţiei respective, uneori funcţia respectivă a fost cumpărată pe 
patru ani, este o investiţie pe care vrea s-o recupereze cât se poate de 
repede. În general, doar interesele directe și campaniile electorale 
produc scandaluri şi investigaţii puternice în România, în rest... 
mocirlă, o mlaștină care înghite totul. Se animă moralitatea doar 
când apare lupta pentru scaune. 


Românilor nu li se mai pregătește nimic 


Avem campanii electorale dese, dar ofertele politicului sunt 
sărace și total nerelevante. Din punct de vedere politic, lipseşte 
poziţionarea clară a candidaţilor, lipsesc alternativele de program, 
nu avem efort de reflecţie, doar scandal. O societate normală este 

cea în care candidaţii la fotoliul de președinte aduc viziuni despre 
viitor, viziuni fundate pe proiecte de societate. Cornel Nistorescu 
a inventat odată sloganul Români, vi se pregăteşte ceva, dar astăzi 
putem spune aproape sigur: Români, nu vi se mai pregătește nimic. 
Avem, în schimb consilieri străini care sunt priviţi ca nişte mari 
specialiști, despre care se vorbeşte în şoaptă. Consilierii străini sunt 
mai mult sperietoare pentru adversari, decât utili în campanii. Știu 
multe lucruri despre campaniile negative, dar cunosc România de 
pe Internet și pot fi ușor anticipate reacţiile lor. E o crimă să dai 
milioane de dolari unor agenţi de influenţă ipotetici, în timp ce 
sute de tineri specialiști români să nu fie nici măcar băgaţi în seamă. 
Uneori, la master sau la doctorat, corectez referate la disciplina 
Marketing și comunicare politică, mai bune din punctul de vedere 
al conceptelor strategice sau inventarului de mesaje decât tot ceea 
ce vedem în campanie, făcut pe bani grei. 

Partidele nu au cadre pregătite pentru că nu au o politică 
de resurse umane. Niciunul nu este în stare să își organizeze un 
departament de cadre. Lipsesc institutele de formare a militanţilor; 
PSD a avut la Institutul „Ovidiu Șincai” niște secţii acreditate de 
master, dar nu ştiu dacă mai funcţionează. În rest, doar instituţia 
Scolii de vară, un fel de ocazie pentru a se da bătrânii partidului 
în stambă la sfârșitul verii și pentru a cunoaște prospăturile 
organizaţiei de tineret. Un partid care nu are structuri de formare 
politică nu poate nici să atragă specialişti tineri. Ei au nevoie să 
se adauge inteligenţei partidului, să fie acceptaţi de partid. La 
nesfârșit vom visa că experţi independenţi vor fi promovați de 
partide, dar acest lucru nu se poate întâmpla, decât ca excepţie. 
Partidele nu acceptă decât oameni pe care îi consideră de-ai lor, 
din gașcă sau, cel mai simplu, rubedenii. Este o teribilă suspiciune 
în partid, ceva comparabil cu rasismul; cei din alte tabere sunt 
respinși. La fel şi independenţii — nu au nicio valoare în ochii 
partizani, cât de deştepţi or fi. 

Dar constatăm și o altă deficiență de organizare, inexistenta 
instituţiei simpatizantului. Un partid ar trebui să aibă în organizarea 
sa şi un compartiment pentru simpatizanți și să-i accepte pe 

aceştia ca şi cum ar fi membri. Simpatizanţii sunt trecuţi în caiete 
speciale, nu plătesc cotizaţii, nu sunt stresaţi cu şedinţe, dar sunt 
consideraţi o zestre a partidului. Aici sunt mulți specialiști, experți 
care nu se simt bine să fie conduși de președintele-chelner sau 
de şeful cu multe dosare penale sau NUP-uri, dar sufletește sunt 
legaţi de o cauză și vor să activeze politic. Aceasta este o mare 
problemă pentru PSD în Transilvania, unde sunt mulţi oameni 
care sunt simpatizanți de stânga, dar nu vor să fie colegi de partid 
cu Vanghelie, de exemplu. Dar pe aceşti oameni nimeni nu-i 
invită, nimeni nu le cere părerea, nu-i organizează. Iar cei care sunt 
deja membri se feresc să caute oameni valoroşi ca să nu se împartă 
prea tare plăcinta politicii. Eventual, se aduc prieteni şi neamuri, 
pentru că resursele pe care le oferă partidele sunt limitate. 

Eu recunosc că nu am încurajat pe nimeni dintre cei 
apropiaţi să se apuce de politică, deși am văzut că unii voiau. Am 
considerat că sunt dator să le spun tinerilor că este nevoie să se 
formeze într-un domeniu şi abia apoi să încerce o carieră politică. 
Pentru că mai exista și următoarea explicaţie: sistemul politic şi 
cel administrativ nu sunt pregătite să se folosească de capitalul de 
inteligenţă al oamenilor care ar ajunge acolo. 

Din nefericire, există şi o serie de stereotipuri şi mituri care 
îi fac pe intelectuali să stea deoparte, în tribuna politicii. Ideea 
că un specialist trebuie să fie neutru, să nu se implice, să își facă 
doar treaba lui la serviciu, în laborator, la universitate. Dacă vrei 
să ai etichetă de neutru, poţi face asta, dar într-o zi o să te întrebi 
cui foloseşte, doar științei, în general? Poate este prea puţin, 
comunitatea ta are nevoie de creiere. Societatea civilă rămâne 
un mit la noi, ea nu va face nimic în locul tău, angajarea este 
unica soluţie. Fiecare se poate duce acolo unde simte. Dacă eşti 
competent şi crezi că ai ceva de spus, de ce să lași niște proști sau 
ticăloşi să nenorocească ţara la infinit? Neparticiparea este o formă 
de lașitate. Măcar trebuie să încerci, iar dacă nu-ţi iese, te poţi 
întoarce la scris, la studiu sau la cercetare. Nu trebuie să fii membru 
de partid, important este angajamentul pentru o cauză. De multe 
ori o să găseşti în alte partide oameni cu care ai să rezonezi — nici ei 

nu s-au născut membri de partid —, oameni cu care o să poţi face 
proiecte comune pentru a schimba starea de lucruri. 

Sistemul politic este construit cu fundul spre oameni, cu 
faţa spre conducători. Prima consecinţă este că loialitatea este cel 
mai important criteriu de apreciere a oamenilor. Despre un om de 
partid se spune prima dată al cui om este. Asta este prima definire, 
primul cerc identitar de heteroidentificare. Când un conducător 
pleacă de la cârmă, el trebuie să fie urmat de o cohortă de apropiaţi, 
dacă nu l-au trădat înainte, o altă tradiţie românească. 

Un alt motiv: sistemul politic din România încă nu a 
descoperit la ce sunt buni specialiștii. Doar lupta electorală este 
valorizată, în rest nu contează altceva. Partidele nu sunt interesate 
de o bună guvernare, ci de resursele bugetare. Nu vedeţi că, după 
ce se termină bătălia pentru buget, în România se face brusc 
linişte, se aude doar un ronțăit prelung? În afara unui electoralism 
greţos, nu prea existau alte politici publice urmărite strategic la 
noi în ţară. 


Tânăra generaţie de politicieni nu este o speranţă 


Cu toate acestea, o melodie pe care o auzim tot mai des 
este plângerea că nu avem tineri valoroși care să schimbe sistemul 
politic. Așa o fi, dar din laşitatea unei generaţii terminate nu 
poate răsări o generaţie eroică. Poate doar una mai spilcuită, mai 
telegenică sau mai nerușinată. Nu are cum să schimbe lumea o 
generaţie de tineri, tinerii pot doar să se conformeze sau să aducă 
mici retușuri de cârcotaș. Între tinerii din politică nu există 
romantici sau naivi, ei de regulă au proiecte personale articulate 
comunicaţional şi relaţional, au venit în urma unei relaţii cu un 
senior, iar în promovarea lor au prevalat relaţia de rudenie, relaţia 
afectivă sau loialitatea. Printre acestea se pot strecura și inteligenţa 
sau buna intenţie, dar schimbarea structurală a sistemului nu se 
poate face decât cu barda sau luptând în echipă. Nu cred că politica 
este o ocupaţie pentru tineri, ci una pentru oameni maturi, serioşi 
şi responsabili. Tineretul este important în politică atunci când se 
luptă pentru condiţia socială a celor tineri, pentru condiţii mai 

bune de studiu sau pentru protecția sau condițiile bune la prima 
angajare în muncă. Dacă le cerem tinerilor prea mult, cădem în 
păcatul ipocriziei. Dacă ar fi să le cer ceva tinerilor care fac politică, 
le-aş cere să nu repete modelele de rele practici ale bătrânilor de la 
care învaţă acum. Atât! Este de ajuns, încă nu se cunoaște în istorie 
o societatea condusă de tineri! Totuşi, între bătrâni ipocriţi ori 
retrograzi și tineri superficiali și oportunişti, îi prefer pe ultimii. Haideţi 
să nu tragem în tinerii care sunt înfrânți de politică, să ne uităm la lipsa 
de voință de schimbare ce caracterizează întreaga noastră societate! În 
fond, nimeni nu i-a ajutat pe tineri serios în politică pentru că li s-au dat 
doar funcţii, dar nu le-a oferit modele viabile. 


Un politician și un proiect ar putea face ceva 

să ieşim din pesimismul social 

Comunist sau necomunist, bătrân sau tânăr, bărbat sau 
femeie, contează mai puţin. Primul politician care va avea 
sentimentul predestinării sale va putea schimba decisiv această 
ţară tristă. Este vorba de sentimentul care te face să uiţi de poftele 
tale pentru a îndeplini o misiune; îţi lași familia plină de pofte 
sau partidul căutător de funcţii și bani din buget şi te dedici 
progresului unei societăţi. Dar nu un progres simulat, superficial, 
bun de arătat în campanie, ci unul esenţial, de profunzime. Un 
politician care va avea curajul să viseze la schimbarea la faţă a 
României, cum spunea Cioran în tinereţe, cred că va găsi încă zece 
bărbaţi care să i se alăture. O idee serioasă privind modernizarea 
României va găsi baionetele necesare, problema este că omul acela 
trebuie să creadă în ea, cu putere și cu sacrificiu. 

Nu ştiu dacă omul acela există, de câteva ori am crezut că 
l-am întâlnit, de câteva ori am rămas trist cu gândul că mi s-a părut. 
Câteodată glumesc cu prietenii mei și spun că o să candidez în 
2014 pentru funcţia de Preşedinte al României, dar este, desigur, 
un mod de a alina o amărăciune. Dacă aş candida la Preşedinţie, 
le-aş vorbi oamenilor sincer, deschis, despre toate suferinţele mele 
din cei zece ani de politică. Aș propune o altă formă de agregare 
politică, probabil un partid nou, de expresie civică, fără justificări 

istorice sau demagogie patriotardă. O formaţiune care să se 
constituie în chiar acţiunea de comunicare politică și mobilizare. 
I-aş îndemna să uite tot ce ştiu despre politică și să se gândească 
atunci când votează la oameni pe care ar avea curajul să-i lase să 
doarmă la ei acasă și să-i împingă de la spate pe aceşti oameni 
spre politică, căci noi, românii, avem păcatul de a aştepta să fim 
propuşi. Oamenii pot învăţa să iasă din pesimismul social în care 
ne aflăm azi, încă mai pot valoriza şcoala mai mult decât învârteala 
şi munca mai mult decât comerţul cu vechituri. 

Le-aş spune oamenilor că trebuie reinventată școala 
românească, nu doar formele de examinare, și că acest lucru 
trebuie să ne coste pe fiecare, după puteri, nu doar bugetul statului. 
Temele importante pentru o campanie adevărată ar fi modalităţile 
echitabile de a împărţi costurile sociale, astăzi plătite doar de cei 
săraci, reconstrucţia mecanismelor comunitare de solidaritate 
colectivă sau necesitatea unor forme de economie solidară sau 
de comerţ echitabil. Nu aş vrea însă s-o mai lungesc cu această 
joacă de-a politica, nu cred că aş câștiga cu asemenea idei. Săracii 
României sunt momiţi în campanii cu ulei, zahăr, bere sau rachiu, 
primarii — cu fonduri de la Guvern pentru biserici fără enoriaşi 
sau școli care nu se vor termina niciodată. Pregătisem pentru anul 
acesta scheletul unei lucrări cu scop de ghid electoral, ceva de 
genul „500 de întrebări pentru candidaţi” sau „500 de idei pentru 
România”, dar m-a lovit un soi de descurajare, de lehamite, și am 
lăsat-o la faza de proiect, gândindu-mă că nu va interesa pe prea 
mulţi în cadrul noilor obiceiuri electorale din campaniile noastre. 


O democraţie bolnavă 
sau cum ne bucurăm de libertate pe furiș 


Influenţa cetăţenilor în politică rămâne minimă, iar spaţiul 
public românesc se caracterizează printr-o distanţă imensă între 
cetăţeni şi putere. Un spaţiu pe care nu avem cu ce să-l umplem, 
decât poate cu nesimţirea funcţionarilor publici care îl umilesc pe 
cetăţean în fiecare moment al interacțiunii lor. Auzim câteodată 
de cetăţenie civică sau de participare civică şi atunci ne este clar 
că se vorbeşte despre altă ţară. Oamenii nu ştiu la ce foloseşte 

informarea, iar speranța lor că ar putea schimba ceva prin votul 
sau activitatea lor civică este firavă. Semnele clare că democrația 
noastră este bolnavă vin din lipsa de încredere a cetățenilor în 
instituții sau în reprezentanţii aleși de ei în administraţie. 

Politicienii fac apel la voinţa majorităţii și la poporul suveran, 
dar este poporul suveran? În niciun caz, poporul nu participă la 
niciuna dintre deciziile importante; pur şi simplu, a fost exclus 
din spaţiul public. O nouă aristocrație provenită din capitalismul 
de cumetrie teoretizat de Ion Iliescu a pus mâna pe putere. O 
elită surdă, rapace și arogantă a blocat toate intrările în sistemul 
de putere. Democraţia excluderii funcţionează cu o tot mai 
sistematică frecvenţă în toate situaţiile în care decidem câte ceva. 
O Constituţie croită să rezolve situaţii de distribuţie a puterii între 
un prim-ministru și un preşedinte care s-au apucat s-o modifice 
la un moment dat este siluită în fiecare zi chiar de judecătorii puși 
să aducă lumină. Cine conduce România, ne întrebăm în multe 
situaţii, Preşedintele sau Premierul? Niciunul, pentru că Premierul 
are putere şi bani, iar Preşedintele are doar fani, simpatizanți la care 
poate face apel când începe un conflict. România se balansează 
între un regim prezidenţial şi unul parlamentar, iar românii se 
uită năuciţi la acest spectacol și îl aleg pe cel cu care vor ţine, ca 
la fotbal. 

Absenteismul masiv nu este un blam la adresa oamenilor 
politici, nu este un gest conștient de revoltă, aşa cum îl prezintă 
unii analişti prin presa noastră. Este un gest de abandon, un semn 
de abrutizare a cetăţeanului care nu mai caută soluţii, nu mai crede 
că ar fi cineva capabil să facă ceva pentru el sau pentru România. 
Votul exprimă cetăţenia politică, iar atunci când doar 30% din 
bucureşteni se prezintă la urne, este semn că poporul nu are în 
niciun fel dorinţa de a se simţi suveran. Absenteismul nu este 
nici grevă electorală, ci o formă de fraudare din partea publicului, 
aşa cum era furtul din proprietatea socialistă. Românii declară în 
toate sondajele din ultimii zece ani că sunt foarte interesaţi de 
alegeri, că vor merge să voteze cu siguranţă, de regulă, în jur de 
70%. De ce mint atunci, de ce nu spun adevărul ca să transmită 

clar o atitudine? Ştiu că nimeni nu are cum să-i pedepsească, iar 
bietul operator de interviu s-ar bucura să audă adevărul, în sfârșit, 
ca să nu-l mai critice șeful că a contabilizat minciuni. Dar, nimic, 
cetăţeanul nu se revoltă când nu merge la vot, el fură pur şi simplu 
ceva din edificiul democraţiei, nişte timp pentru el. Politicianul îl 
minte firesc, cetăţeanul face la fel, dar nu ca să se răzbune; o face 
din convingere şi pentru că așa a fost obişnuit să se comporte cu tot 
ceea ce nu poate fi cuantificat doar în dreptul lui. El, sigur, știe că 
are dreptul de a nu merge la vot, dar nu își ia acest drept conștient, 
deschis, ci îl fură, își ia această libertate pe furiș. Absenteismul, la 
noi, nu este unul de protest, adică politic, ci este unul cultural sau 
social, comportament învăţat din dezinteres faţă de participarea 
şi acţiunea colectivă. Nu avem absenteism de protest, ci vot de 
protest: voturile pentru un Vadim, Becali sau chiar Oprescu sunt 
voturi împotriva partidelor, politicienilor și guvernărilor de toate 
culorile. Avem o proporţie interesantă de vot antisistem, partide 
antisistem şi, un lucru ciudat, preşedinte antisistem. 

Analiştii se întreabă doct de ce nu merg oamenii la vot, iar 
alții, şi mai docţi, spun că așa este și în Europa. Dar nu e așa. Nu 
merg din lene, plictiseală, indiferenţă și lehamite. Nu e niciun 
program filosofic sau civic în spate, pur și simplu cei mai mulţi nu 
merg pentru că nu le „iese” nimic. De aceea la locale a plouat peste 
satele româneşti cu bani, ulei, zahăr, telefoane mobile, beri, mici, 
pături, cizme, găleți și alte tipuri de mesaje cu un conţinut adânc 
de program politic european. Guvernanţii liberali au câștigat 
alegerile la sate, semn că mesajul lor a fost perfect integrat de o 
conștiință civică şi o cultură politică evoluate şi modernizate peste 
noapte? Nu merg oamenii la vot și pentru că sunt dezamăgiţi de 
alegerile proaste pe care tot ei le-au făcut în trecut. Au votat de 
multe ori aiurea, la mişto, l-au votat pe unul că e mai diliu, i-au 
taxat cu sictir pe unii intelectuali care își încercau șansa, iar acum 
văd că lucrurile nu merg bine, dar nu ştiu de ce. În ruptul capului 
nu ar putea să accepte că ei sunt cei care au greșit când au votat 
hoţi, caricaturi sau șmecheri care le-au promis fântâni cântătoare, 
şosele suspendate sau cine știe ce alte fantasmagorii. Din păcate, 

mergem spre mai rău, candidaturile sunt tot mai demagogice, 
mai lipsite de substanță, iar modul în care oamenii cântăresc 
candidaturile este tot mai defect. Din păcate, cu prezență mică 
sau mare, calitatea politicienilor este neschimbată. 

Parlamentul nu este o oglindă, el nu reflectă diversitatea socială. 
Este o oglindă deformată, reuşind doar să stimuleze sentimentul de 
excludere al celor care nu reușesc să se vadă reprezentaţi. După două 
decenii de parlamentarism, niciun ţăran nu a ajuns în Parlament, 
deşi trăitorii de la ţară sunt aproape jumătate din populaţia 
României. Excluderea și subreprezentarea sunt sentimente care pot 
fi resimţite de multe categorii sociale. Femeile, de exemplu, dar şi 
tinerii sunt excluși din politică, dar cu precădere sunt excluși cei 
peste 90% din populaţia ţării care nu activează în niciun partid, în 
calitate de membru. Independenţii nu pot pătrunde în Parlament, 
ei neputând nici măcar să se înscrie în cursa zisă uninominală în 
colegii; un candidat independent trebuie să depună 100.000 de 
semnături, iar unul de partid doar... 5.000 de semnături. Printre 
exclușii din politică sunt și muncitorii sau funcţionarii publici. 

Pentru a le folosi ca grup de manevră, minoritățile naţionale 
au un grup parlamentar format din 18 reprezentanţi, dar și 
două minorităţi inventate: rutenii (care sunt ucraineni toată 
ziua) şi macedonenii slavi (o minoritate contestată de Republica 
Macedonia). În schimb, avem multe categorii de vârstă, habitat sau 
profesie care sunt minoritățile politice nebăgate în seamă, uitate 
de toată lumea. Nu avem ecologişti în parlament şi nici regalişti, 
regionalişti, ţărani, muncitori, tineri și femei. Un parlament 
format din jurişti (mulţi făcuţi la apel de seară), ingineri (inclusiv 
agronomi) şi... politicieni de profesie, mulţi politicieni care devin 
automat şomeri dacă nu mai sunt aleși. 


Ca un meci de fotbal, politica 


Am scris destul de mult despre politică şi fotbal. Mă 
fascinează asemănările și mai ales modul în care acest sport vulgar 
şi plin de manelişti este o ciumă emoţională care ne robeşte 
sufletele. Fotbalul seamănă cu politica, aşa cum toate lucrurile 

dintr-o societate sunt înlănţuite. Dacă în politică nu contează 
întotdeauna cine votează, ci acela care numără voturile, în fotbal 
de multe ori contează doar cel care suflă și cine ridică steagurile 
pentru offside. Şi în politica noastră, ca în fotbal, se vorbește 
mult, dar rezultatele sunt tot mai proaste; politica și fotbalul sunt 
paradisuri ale valizelor cu bani şi multe posturi se moştenesc. Copiii 
arbitrilor devin arbitri, nevestele, copiii sau nepoţii politicienilor 
devin politicieni. Conducătorii de cluburi se întâlnesc la DNA 
cu politicieni de marcă, transferul de jucători nu este diferit de 
migraţia politică și galeria îţi strigă numele în politică, dar şi în 
fotbal, doar dacă plăteşti. Bucureştiul trebuie să câștige mereu, 
iar Provincia trebuie să tacă şi să se mulţumească cu firimituri. 
Deocamdată, Clujul le strică şmecheriile dâmboviţene la politică 
şi fotbal, iar eu mă bucur că am fost primul care a avut curajul 
să sară la bătaie. Mandatul de antrenor sau cel de ministru de 
Interne e la fel de scurt, iar Mitică Dragomir, Hrebenciuc, Becali, 
Copos, Pinalti și alţii activează în culisele comune ale fotbalului și 
politicii, hotărând scorul. Absenteismul din tribune seamănă leit 
cu cel electoral, iar cei care fac rost de bani nu retrogradează, își 
pot mereu cumpăra locul în Divizia Naţională. Sintetic: politica 
este un joc de fotbal asemănător cu cel din Occident, unde câștigă 
mereu cei care au bani pentru a merita victoria. 


Am fost membru al unui Guvern 


Nu ştiu nici acum prea bine ce căutam. Am plecat la 
Guvern după multe frământări și cu promisiunea că voi rămâne 
independent. Şi, dincolo de faptul că am ajuns chiar vicepreşedinte 
PSD, am încercat să rămân așa. Am fost convins de Năstase că 
integrarea în NATO și negocierile cu UE nu au nicio șansă fără 
oameni din România, nu doar din București. Ne-a sugerat că 
oamenii lui Iliescu nu vor accepta vreodată să dea frânele ţării 
pe mâna străinilor, că sunt obişnuiţi să pescuiască în ape tulburi 
şi încă nu s-au consolidat economic. Am plecat în echipă cu doi 
prieteni (în grup, și crimele sunt mai uşor de făcut), loan Rus şi 
Vasile Puşcaş. 

Am lucrat doi ani încheiaţi pentru asta, într-un guvern de 
stânga, cu toate că, atunci și acum, prietenii mei îmi spun că eu 
sunt de dreapta. Nu eram pregătit pentru politică şi nici acum 
nu sunt. Mi-e ruşine, nu-mi plac băile de mulţime, nu știu să 
tac, nu pot să mă conformez unei linii de partid. Nu am făcut 
nimic care să mă facă să-mi fie rușine, mi-am sacrificat patru ani 
pentru iluzia că îmi servesc ţara. Eu am fost mulţumit atunci să fac 
asta şi am putut să trec peste proiectele Doamnei Năstase, peste 
comportamentul unor colegi. 

Sigur, ajuns la București, am mai înţeles un lucru: statutul 
de membru de partid te încurcă mai mult decât te ajută, dar 
încă pentru a face politică nu se poate din alt statut. Partidele 
sunt însă, din nefericire, puţin dezvoltate la noi. Centralizate, la 
discreţia liderului, favorizează loialitatea în locul competenţelor. 
Sunt organizate cu faţa spre lider şi cu... spatele la popor. Spre el 
se întorc doar în campanie electorală. Dar discreditarea partidelor 
este totuși o greșeală. Avem datoria să le modernizăm, să căutăm 
grile de selecţie şi mecanisme de democraţie internă. Încă nu 
există formulă de democraţie fără partide, cu toată utopia votului 
uninominal. Societatea civilă și presa ar trebui să facă planuri 
de invadare a partidelor de către oameni serioşi, competenţi, 
cu spirit nou, și să-i discrediteze pe cei cu atitudini bolșevice. 
Antipartidismul ajută partidele să rămână la cheremul unor lideri 
mici în proiecte şi slabi la atitudine. 


Grupul „de la Cluj” a fost, cred în continuare, 
cea mai interesantă încercare de reformă a PSD 


A fost ideea mea, la îndemnul lui Rus să facem ceva. Primul 
document l-am scris în 2001 şi i l-am prezentat lui Năstase: erau 40 
de întrebări despre Transilvania la care trebuia să răspundă PSD. 
Toţi mi-au spus că PSD este nereformabil, eu m-am încăpățânat 
să nu cred. Nici acum nu sunt convins cu totul. Am scris apoi 
documentul cu care l-am bătut pe Iliescu, Reforma profundă a PSD, 
şi nu mă aşteptam ca Geoană, după ce va câştiga, să-i aducă înapoi 
pe toţi bolşevicii şi securiştii. Dar, dincolo de toate acestea, Grupul 
de la Cluj a fost o izbucnire de luciditate a stângii românești și, 

mai ales, a provinciei. A fost și o perioadă de euforie, aproape doi 
ani în care am visat cu toţii şi am realizat câteva lucruri. Grupul 
de la Cluj a fost un nume dat nevoii de schimbare, renunţării la 
imobilism şi centralism de tip bolşevic. 

Acum este greu să fie vizibil, căci toţi ochii sunt îndreptaţi 
spre „femurul porcin” al guvernării. Sigur, am făcut şi noi unele 
erori, mai ales în identificarea unor oameni care să materializeze 
ideile noastre, în credinţa că istoria nu face paşi înapoi şi în 
ideea că, în fond, comunismul a murit, el nefiind niciodată prea 
implementat în România. Am greșit şi în modestia de a crede că 
nu noi trebuie să ne urcăm la volan după ce am construit mașina. 
A fost şi un accident neprevăzut: loan Rus s-a îmbolnăvit când ar 
fi fost momentul să luăm puterea. 

Am militat pentru un partid deschis, în care să vină tineri, să 
vină intelectuali, o stângă care să se ocupe de proiecte pe termen 
lung și care să fie respectată. Am dorit o stângă care se adresează 
unor oameni concreţi, nu unor scheme ideologice de la începutul 
secolului XX, denumiri generice: muncitorii, țăranii, săracii etc. 
Nu va trece mult și aceste idei vor învinge. Grupul de la Cluj 
nu este un mit al presei cum a spus un coleg, ci un nume dat 
nevoii de schimbare în PSD, dar şi în alte partide. Este un vis al 
majorităţii încă tăcute. 

Social-democraţii din Transilvania (mă includ şi pe mine) 
nu au înţeles următoarele lucruri: primul este că, atunci când 
cineva se luptă să schimbe ceva, nu ajunge să-l aplauzi, ci trebuie 
să-l sprijini, să-l împingi de la spate, să pui umărul, să-i iei o parte 
din greutate. Alt lucru ar fi că nu ajunge să vrei să fii şeful PSD 
ca să se schimbe toate lucrurile în acest partid. Fiecare dintre noi 
trebuie să adoptăm schimbarea şi să participăm la ea chiar dacă ne 
afectează. Dacă loan Rus devenea președinte al PSD, cum voiau 
mulţi dintre colegii noștri, problema reformei nu se rezolva de la 
sine. Rezolvarea presupunea să ne schimbăm fiecare dintre noi o 
parte din proastele obiceiuri și reflexe. Colegii noștri ar fi trebuit 
să se prindă că este necesar să mergi până la capăt, că nu poţi 
face pauze de o bere între etapele reformei şi modernizării. Noi 

nu puteam și să centrăm, şi să dăm cu capul, aşa cum ne cere 
câteodată mai ales presa. Am făcut un proiect, am lansat direcţii 
de acţiune, am argumentat și am fost consecvenți în sprijinirea lui. 
Dacă majoritatea credea că este necesar, atunci trebuia să se pună 
pe lucru. Presa confundă reforma internă cu votul ca experienţă 
de evaluare internă. 

Cel mai important lucru pe care lumea nu l-a observat este 
că nu trebuie să confunzi o idee cu purtătorii ei. Meritul nostru 
este că ne-am bătut pentru modernizarea stângii, eliminarea 
bolşevismului, descentralizarea și respectul diferenţelor dintre 
regiuni. O doamnă editorialistă a scris că doar am vorbit, că am 
făcut doar proiecte. Dar ce să faci altceva? Trebuia să chemăm 
minerii în sprijinul ideilor noastre? I-am chemat pe toţi pesediștii 
şi, timp de două congrese, ideile noastre au produs efecte. Suntem 
noi vinovaţi pentru că conducerile alese pe baza acestor programe 
s-au folosit de ele doar electoral? Nu este normal să ni se reproşeze 
nouă activitatea celor care ne-au scos din joc. Noi putem fi criticaţi 
pentru proiect. 


Dar stânga, nici măcar ea? 


Este întrebarea pe care mi-o pune destul de des câte un 
student. Nu cred că stânga adevărată se poate naşte prin imitație 
sau prin implant. Din nefericire, în România comunismul a fost 
adus pe tancuri ruseşti, iar urmele se văd mai tare după 1989. 
Reconvertirea comuniștilor în democraţie este o jalnică imitație a 
stângii sau dreptei. În legislatura 2004-2008, Senatul era condus de 
un fost şef din nomenclatura comunistă, iar Camera Deputaţilor, 
de nepotul unei ilegaliste torţionare. 

Un comunism terorist nu putea naște decât un hibrid cu o 
ciudată înfățișare și abilităţi cameleonice. Nimeni nu are nevoie de 
o stângă curată și nici de o dreaptă cinstită, adică unii au nevoie, 
dar ei sunt prea mici, iar strigătul lor de disperare a fost înăbușit de 
televiziunile zgomotoase sau de ziarele făcute să ascundă adevărata 
faţă a realităţii. Suntem un popor care îşi vinde votul pe ulei și 
zahăr sau mici și bere, la alegere. Ce înseamnă pentru oamenii 

flămânzi şi speriaţi ideea de solidaritate sau cea de echitate? Ce 
să facă ei cu ideea de toleranţă când cel mai simplu este să întinzi 
mâna, să aştepţi pomeni, să urăşti sau să te pleci pentru a primi 
o dregătorie? În momentul în care mi-am dat demisia din toate 
funcţiile am simţit cum unii dintre colegii de luptă cu ţigănia din 
social-democraţie sau cu bolşevismul dâmboviţean au răsuflat 
ușuraţi şi s-au îndreptat spre aeroport să-i aştepte aliniaţi pe 
Geoană și Vanghelie, care puteau aduce ceva avantaje. Am învăţat 
multe despre politică în cadrul organizaţiei de Cluj a PSD. 

Când am demisionat împreună cu loan Rus din toate funcţiile, 
o parte dintre colegii noștri erau obosiţi de o luptă de uzură cu baronii 
locali și voiau și ei o afiliere cât mai aproape de cămara politicii; 
principiile reformei nu aduc funcţii publice. Am înţeles acest lucru 
şi am plecat pentru că, pentru acel timp, lupta nu mai avea sens, 
ne apropiam de formarea guvernului cu PDL și ei aveau nevoie să 
se supună celui care împarte tortul. PSD Cluj pornise prost după 
Revoluţie și doar în 2004, o excepţie, am reușit să câştigăm primul 
loc în judeţ, învingând Alianţa DA. PDL a reușit să urce pe o criză 
de identitate a comunităţii noastre. Nu cred că o comunitate care 12 
ani votează Gheorghe Funar se poate trezi dintr-odată. A votat din 
nou nevrotic, o iluzie şi niște fraze demagogice. Oferta noastră a fost 
serioasă şi oamenii pe care-i avem pot fi puși la concurs cu pedeliştii, 
om cu om, am câștiga fără nicio problemă. Dar politica nu se face cu 
cântarul de farmacie sau testul de inteligenţă. Avem și noi, pesediștii 
clujeni, defectul că nu suntem capabili să facem orice pentru victorie, 
uneori așteptăm prea mult doar de la lideri. Vom câștiga atunci când nu 
vom mai putea fi atacați generic pentru baroni corupți sau comuniști. 
Este o explicaţie pe care, în campanie, am auzit-o de mii de ori de la 
alegători. Vremea stângii va veni în Transilvania când oamenii îşi vor 
fi dat seama că ţara nu o fură ungurii, ci un capitalism românesc sau 
străin, irațional și corupt, condus de la centru. Când vor vedea că ei 
contează doar prin energia pe care și-o vând, poate vor căuta nu o 
variantă de frondă, ci candidaţi intelectuali care au și alt proiect decât 
îmbogățirea proprie. Sper ca asta să se întâmple înainte să ajung la 
vârsta „patriarhului” Iliescu, după expresia lui Viorel Hrebenciuc. 


Triburile ° 155 


Sensul principal al reformei era dispariția monopolului 
Bucureştiului şi a unei conduceri puse prin numire şi vot în 
unanimitate. PSD avea douăzeci şi ceva de vicepreşedinţi din 
Bucureşti şi doi sau trei din ţară. Judeţele erau parașutate cu 
clienţi politici, nu exista vot intern secret, totul era o variantă 
îmbunătăţită a vechiului PCR. Năstase predase conducerea, 
iar noua generaţie era umilită de revenirea oamenilor vechiului 
PSDR. Vechea generaţie de politicieni este obișnuită cu monopolul 
resurselor şi distribuirea lor cu ţârâita spre teritoriu. Dar aici PSD 
cu toţi baronii locali reali sau imaginari este un mic începător faţă 
de Guvernul Tăriceanu, iar actualul guvern a dus la perfecţiune 
distribuirea de resurse în mod clientelar; la modul cum distribuie, 
ar putea să stea la putere şi zece ani, dacă nu ar fi Constituţia 
care să ceară alegeri din patru în patru ani. Miza de belire a unor 
organizaţii din Transilvania a fost în principal de a închide gura 
privind cererile de descentralizare, fiscală mai ales. 

Mulţi oameni mă întreabă obsedant, de vreo trei sau patru 
ani, dacă nu e cazul să începem construcţia unui nou partid. Nu 
m-a interesat niciodată viaţa de partid şi nici structurile noi care 
s-ar putea înfiinţa. Am considerat activitatea mea politică drept 
o etapă tranzitorie, o „armată”, în fiecare zi visam că mă întorc 
la studenţii mei, la scris și la cărţile mele, la cercetare, la fotbal 
şi la berea cu băieţii. Îmi făceam AMR-ul. Nu-mi place să caut 
sponsori (mor de ruşine), nu vreau să mă lupt pentru a pune pe 
funcţii în administraţie tot felul de netalentaţi și neterminaţi. 

Îmi repugnă toate acestea, inclusiv aroganţa celor care se 
aflau de partea cealaltă a baricadei, mulţi veleitari, fără de însușiri 
(ah, Musil), care se uitau la mine ca la un bolşevic, ca la un prost 
sau chiar ca la un... animal. Unul dintre scriitorii mei preferaţi din 
adolescenţă (Groșan) a scris despre mine ceva de genul... unul din 
„Ferma animalelor”. 


Compromisul nostru 


Nu trebuie să fii taliban, trebuie făcute compromisuri în politică. 
Sigur, înţelegem, compromisul trebuie să fie principala problemă 

atunci când faci un partid sau conduci unul. Compromisul însă este 
o formă de justificare a mizeriilor mai mari sau mai mici. 

Marele compromis al românilor este încercarea de a nu plăti 
costuri sociale. Lupta noastră pentru reformă în PSD m-a convins 
că aşteptăm să facă alţii lucrul pentru noi, pentru că beneficiile 
se întind oricum asupra tuturor. Când vin unii la mine şi îmi 
spun că nu trebuie să cedăm, să ne luptăm pentru modernizarea 
partidului, le spun că, atunci când cineva se luptă să schimbe ceva, 
nu ajunge să-l aplauzi, ci trebuie să-l sprijini, să-l împingi de la 
spate, să pui umărul, să-i iei o parte din greutate. Fiecare dintre 
noi trebuie să adoptăm schimbarea şi să participăm la ea chiar 
dacă ne afectează. 

Machiavelli a fost concediat şi timp de şapte ani a devenit 
ţăran, s-a retras la ţară, unde prindea sturzi în capcane şi vorbea cu 
tăietorii de lemne. Şi-a terminat acolo Arta războiului şi Principele. 
Chiar dacă a eşuat în marele lui vis de a trezi măreţia în sufletul 
Principelui, perioada de retragere i-a folosit, cel puţin pentru 
fixarea posterităţii. 

Nu vreau să las ceva la mijloc, sunt mulţi oameni care mă 
opresc pe stradă, îmi scriu sau îmi telefonează, unii vin la mine 
cu proiecte de schimbare a României. Nu cedez, voi face în 
viitor multe proiecte, dar concreteţea lor va fi determinată și de 
receptivitatea celor din jur. Vrem să lucrăm la o serie de rapoarte 
despre starea naţiunii şi mai ales la o publicaţie care periodic să 
lanseze temele de dezbatere publică pe care le consider necesare 
pentru ca România să iasă din stagnare şi din această cacofonie care 
ţine loc de dezbatere publică și proiecte politice. Vom avea câteva 
teme urgente: Ce este social-democraţia de tip vest-european și 
cu ce se deosebeşte ea de ceea ce avem acum? Ce trebuie să facem 
urgent pentru ca România să ia, din mers, ritmul Europei? Ce 
se întâmplă în Transilvania din perspectiva descentralizării și a 
relaţiei cu Centrul? Starea identităţii și solidarităţii ardelene. Cât 
de realiste sunt și ce lipsuri au strategiile regiunilor de dezvoltare 
din zona noastră? Mă interesează şi mecanismele prin care statul 
român îşi poate încă păstra anumite prerogative absolut necesare, 

zone în care se încearcă a fi înlocuit de reţele de corupţie sau 
grupuri de interese nelegitime. Studiem mecanisme de inovaţie 
politică şi modul în care think-tank-urile pot schimba starea de 
lucruri. 


Românie de unică folosinţă 


Sunt convins că nu putem arde etapele și nu putem schimba 
destinul istoric, decât rareori. Popoarele se cunosc după modul 
în care îşi asumă înfrângerile, iar istoria noastră învățată la şcoală 
nu consemnează niciuna. Nu sunt tâmpiţi, sunt șmecheri și nu 
au avut niciodată ocazia să-și descopere demnitatea, astfel că nu 
au ce pierde. Nu sunt mândri, sunt doar orgolioși. Au fost atât de 
umiliţi, încât nu mai cred într-un Dumnezeu doar al lor. Cred 
că Dumnezeu se uită pe vizetă la ei doar duminica și în sărbători 
religioase, când sunt pregătiţi să-l primească. 

Românii au încercat să păcălească istoria retrăgându-se în 
păduri din faţa dușmanului. Nu am construit cetăţi și orașe căci 
era pericolul să ni le strice năvălitorii şi imperiile ce se luptau pe- 
aici. Dar acum nu mai avem unde să ne ascundem, acum trebuie 
să facem ceva, nu putem să scăpăm fără muncă și fără jertfă, cum 
spunea Eminescu. Nu ne mai putem fofila (ce verb!). 

Nu suntem superficiali, cei care am trăit înainte de 1989, 
ştim că este posibilă și o altă Românie. Sub dictatură, românii 
găseau mecanisme de evadare în literatură, artă, filosofie. Acum 
însă, oamenii sunt supuși unui proces de decerebralizare prin 
televiziune şi presă, sunt reduși la instincte şi pofte. Se distrug 
miturile colective și se înlocuiesc cu mituri de consum. Se uită 
prea mult la televizor şi televiziunea le dă iluzia că înţeleg ce se 
întâmplă. Au intrat în cursa distincţiei și comparaţiei cu ceilalţi 
şi atunci umblă după bani și prin consum vor să demonstreze că 
sunt... cineva. Din păcate, nu suntem americani, să ne permitem 
să fim proşti sau superficiali, pe noi nu ne apără statul, noi am 
făcut cea mai mare greșeală când am ucis statul român, greșeală pe 
care o facem zilnic. Nu suntem mai superficiali decât alţii, dar noi 
nu avem mecanisme colective de control al prostiei. 

Nu suntem nici poporul eroic care ne credeam, noi ne-am 
trimis copiii să moară la Revoluţie, apoi ne-am dat seama că nu 
iubeam libertatea, doar ne uram conducătorii. 

Cred tot mai mult că politica este necesară ca aerul pentru o 
societate. Cred că politica noastră încă nu s-a desprins de nevoile 
fundamentale, cele de la baza piramidei lui Maslow. Nu a ajuns 
la nevoile superioare, mai ales cele privind stima de sine. Politica 
noastră se va schimba când o să înţelegem că lipsa de organ pentru 
interesul de grup ne conservă sărăcia și rămânerea în urmă. Dar 
am sentimentul că facem pași înapoi cu politica de astăzi. Așa că 
m-am săturat să mai fac planuri, să mai vorbesc şi chiar să critic. 


Nevoia de sociologie critică 


Sociologul este martor și actor social și are dreptul (datoria?) 
de a exprima un punct de vedere în spaţiul public şi fără a aduce 
justificări ale chestionării altora sau contabilizării statistice. 
Sociologul poate să facă diferenţa dintre punctul său de vedere și 
punctul de vedere al ştiinţei. Dar în niciun caz nu trebuie să tacă 
sau să se limiteze a publica două-trei studii pe an în reviste ISI. 
Citesc lucrări ale unor colegi sociologi pe teme sociale importante, 
dar pe care nu le cunoaște nimeni sau doar studenţii lor, nici măcar 
colegii de breaslă. Dar, ce este mai trist, este că nici ei nu cred în 
forţa lor intelectuală, scriu doar ca să promoveze dintr-o treaptă 
didactică în alta. lar vocea lor de intelectuali și-au ucis-o demult. 
Se revoltă câteodată la vreun pahar de votcă, dar în rest se uită la 
televizor şi rareori comentează cu studenţii ce au văzut. 

Acum 10 ani am scris o carte împotriva pasivităţii intelectuale 
(Tara telespectatorilor fericiţi, 1999) şi cu credinţa că avem nevoie 
de contraideologii. Acum cred însă că stăm mult mai prost. Nu 
mai avem o sferă publică unde să se lovească ideologiile. Am 
devenit o societate decerebralizată care a renunţat să mai dezbată. 
În loc de dezbatere, aruncăm cu înjurături, iar talibanismul este 
în floare. S-au împlinit 90 de ani de la realizarea statului naţional 
român, iar noi nu am fost în stare să organizăm o sesiune solemnă 
a Parlamentului României, nici Academia Română nu a făcut 


Triburile ° 159 


nimic, iar la Alba Iulia nu s-a deplasat niciun politician important 
de la București. Doar Preşedintele Traian Băsescu a organizat un 
cocktail la Palatul Cotroceni cu ocazia Zilei Naţionale. Am trecut 
cu maşina prin oraşul Unirii în acea zi de sărbătoare şi am avut 
senzaţia că văd o Românie pustiită şi fără de vlagă, fără suflet şi fără 
energia de a păstra valorile. Vorbesc cu profesorul Liviu Maior, un 
istoric de mare forţă și mare angajament, ne întrebăm cum este 
posibil să fim atât de insensibili. Mi-e rușine că nu suntem în stare 
să ridicăm privirea mai sus de portofel. 

Când sunt departe de ţară, de televiziunile moguleşti, de 
ziare şi cunoştinţe de politicieni, încerc să vizualizez România. Să 
mi-o închipui fără aceste proptele, fără aceste ferestre prin care 
ne uităm zilnic spre lume. Revăd o serie de lucruri halucinante, 
lucruri care m-au șocat, m-au rănit sau doar m-au pus pe gânduri. 
Despre acestea am scris în această carte, părţi dintr-un tablou care 
pare ireal, apocaliptic uneori. Îmi aduc aminte de unul dintre 
poeţii copilăriei mele, astăzi dramaturg la Paris, Matei Vişniec, și 
de-al său Oraș cu un singur locuitor. Mă gândesc la un titlu pentru 
acest text: fară cu un singur locuitor. Văd românul simbolic ca 
pe un om abătut, deznădăjduit, trist şi costeliv, un popor care 
nu creează nicio sinergie. Fiecare român are România lui, nu se 
întâlnește niciodată cu ceilalți români, nu pun nimic împreună, 
se urăsc dincolo de garduri şi pereți, îşi târăsc singuri prin istorie o 
Românie ca pe un sac petecit şi plin de lucruri inutile. Fiecare își 
poartă identitatea ca pe o povară. Ca o rană. În străinătate, românii 
fug de români, iar copiii plecaţi caută să uite limba maternă. 

Iar acest jurnal al meu nu ia fapte cu intenţia de a le pune 
în ordine. Nu încerc să dau vreo rațiune, vreo tematizare, vreun 
tablou sintetic. Nu, eu preiau evenimentul, îl filtrez și îl pun acolo 
de unde l-am luat. Poate că am scris aceste trei cărţi” pentru a 
scăpa de temele lui Cioran din Schimbarea la față a României, 
pe care am citit-o pe ascuns, în tinereţe, când comunismul încă 
nu lăsase după el iluzia libertăţii. Au trecut peste ţara noastră 
câteva decenii de totalitarism bolșevic devastator şi totuși parcă 


° Tara telespectatorilor fericiți, Politica inutilă, Patrie de unică folosință. 

nimic nu s-a schimbat. I.L. Caragiale este la fel de adevărat ca 
acum peste 100 de ani. Uneori intelectualii se simt încântați 
că au descoperit această constantă, pare singura dintr-o lume a 
nesiguranţei şi a lipsei de suprafaţă a valorilor. Ce tristeţe, sigură 
este doar nesiguranța! Au trecut 100 de ani de destin ghebos și 
o singură rază de lumină, în 1989. Repede învinsă, iute distrusă 
de cei care s-au pișat pe flacăra speranţei unor tineri speriaţi când 
simt deșertul care îi aştepta în viitor. 

Noiembrie 2009 


10 minciuni despre criza politică 


Fe câteva stereotipuri despre criza politică pe care vreau să le 
resping de la început, deşi ele sunt abundente în mass-media și 
în mediile politice. Fac parte dintr-un fel de gândire de conservă, 
formule gata făcute pe care le acceptăm uşor fără să le gândim. În 
această perioadă s-a umplut media de panseuri despre cine pierde, 
cine câștigă din criză, cine este interesat să nu se termine, cine 
stă pe margine să nu se murdărească. Să încercăm un exerciţiu de 
gândire critică şi să luăm pe rând o parte din aceste locuri comune. 


Toată lumea pierde din cauza crizei politice 


Este o aberaţie şi un mod prin care politicienii își exagerează 
importanţa în societate. Este un mod de a spune că politica aduce 
tuturor bunăstare, minunate lucruri ne vin de pe urma partidelor, 
guvernelor. Toate vin din armonia lor, din perioada când ei nu se 
ceartă; atunci politicienii gândesc la marile beneficii sociale pe care 
le aduc ei şi echipele lor. Şi chiar dacă există procese sociale care se 
reglează prin decizii de factură politică, este exagerat să spunem că 
toată lumea pierde. Pot pierde unii, alţii pot să nu fie atinşi, chiar se 
poate și câştiga din criză. Când unii sunt daţi afară de la guvernare, 
vin alţii în loc, deci câştigă niște familii, nişte reţele de influență 
flămânde. 

Pierde România, scumpa noastră ţărișoară 


O altă gogoaşă fenomenală pe care o repetă politicienii 
la televizor sau analiștii cu aer savant. România pierde mai ales 
prin funcţionarea mașinăriei politice. Au trecut două decenii și 
noi pierdem teren faţă de ţările europene. Nu era criză politică 
atunci când s-a făcut praf agricultura, când industria a fost trimisă 
la fier vechi, când ne-am privatizat resursele... Suntem admirabil 
de subdezvoltaţi, cum ne-ar putea spune un Berthelot mai nou, 
venit să-și ia tainul pe la noi, iar noi facem caz de faptul că e 
criză politică de două zile. Maşinăria politică produce doar vorbe, 
nimic altceva. 


Pierde cel care a declanșat criza, 
deci hai să-l arătăm cu degetul 


Uneori, în loc să se caute soluţii pentru a ieși dintr-o criză 
politică, toată lumea se concentrează să definească vinovatul pentru 
criză. Cine a scos cuțitul, cine a băgat primul băţul prin gard. O 
adevărată pierdere de vreme, percepţia vinovăţiei este eclipsată de 
spaima de efecte. De multe ori, cel care a declanșat o criză politică 
şi are un plan ofensiv care-i reușește câştigă din criză chiar dacă 
este văzut ca fiind iniţiator. Câștigătorul ia totul și în politică, iar 
oamenilor le plac învingătorii. Foarte puţini şi destul de rar, cel 
care a fost dat afară din guvern, remaniat, umilit găsește în opinia 
publică o Maica Tereza care se apleacă să-l ridice din praf, să-i 
panseze rănile, să-l vrea de conducător. 


Opinia publică este îngrijorată 


Să fim serioşi, oamenii s-au săturat să aştepte lapte și miere 
de la politică! Foarte puţini știu ceva despre politică, şi mai puţini 
cunosc activitatea politicienilor, tot mai puţini merg la vot. Dacă 
se ceartă Boc cu Geoană, să ştiţi că oamenii simpli nu sunt loviți 
de neliniști existenţiale sau spaime legate de viitor. Ei oricum cred 
despre politicieni că sunt hoţi, iar când politicienii se ceartă, de fapt, 
lor li se confirmă un stereotip, deci se uită cu plăcere la televizor. 
Este şi o ocazie când dihonia politică îi ajută să mai afle despre 

furăciuni, corupţie şi alte fărădelegi care nu apar atunci când, în 
coaliţii, se împarte ciolanul pe felii și se consumă în linişte. Nu sunt 
aşa de îngrijoraţi oamenii că este demis un ministru și prin faptul că 
majoritatea oamenilor nu se interesează nici măcar de candidatul pe 
care-l votează. Se duc la vot ca oile sau pun ştampila pe unul care le-a 
dat o pungă cu ulei și zahăr. 


Opinia publică îl va sancţiona pe politicianul 
care a aruncat ţara într-o criză fără precedent 


Societatea nu are memorie prea bună. Este doar de scurtă 
durată şi imperfectă. E adevărat că se uită lucrurile bune făcute de 
vreun politician și se alege de multe ori cel care este mai tare în 
clanţă. Opinia publică nu are cum să sancţioneze pe cineva, pentru 
că avem în România doar o majoritate tăcută şi o societate civilă 
care s-a angajat la stat sau la privaţi. Avem doar amintirea unei 
societăţi civile care, în perioada când se lupta cu patrulaterul roșu 
şi Iliescu, era destul de solidă. Va sancţiona la vot, îl va pedepsi cu 
ştampila. Nici vorbă, la vot merg doar o treime din oameni, mai ales 
cei bătrâni și vulnerabili, care votează cu nostalgie sau cu spaimă, în 
niciun caz nu se duc să se revolte împotriva sistemului politic. 


Criza se rezolvă prin dialog; 
cine nu dialoghează este vinovatul de criză 


Comunicarea este doar o ideologie la modă. Criza politică 
nu este una de comunicare, este una legată de interese, de cele 
mai multe ori — interese economice. Comunicarea este doar 
un adjuvant; când nu apar interese ireconciliabile, politicienii 
comunică perfect, multe prea bine chiar, doar la televizor se ceartă. 
Criza este un conflict în care diferenţa de potenţial defineşte un 
învingător şi un pierzător. Se ocupă noile poziţii, după reîmpărţirea 
tortului respectiv, și lucrurile merg mai departe până la noua criză, 
declanșată de cel care vrea să schimbe ordinea existentă, să-și taie 
o bucată mai mare din ciolan. Așa că lăsaţi deoparte melodia cu 
dialogul politic continuu! Este deschis la dialog doar cel care are o 
anumită inferioritate la un moment dat. 

Criza se rezolvă prin mediere 


Este, ca şi ideea cu comunicarea, tot o formă de a vorbi pe 
lângă subiect. Criza politică de la noi nu are arbitru pentru că 
la noi nu se respectă nicio regulă, nici principii şi, evident, nici 
mediatori. Mai ales că în crizele politice de la noi nu există neutri, 
cineva care să stea olimpian şi să se uite. Într-o criză politică, fiecare 
încearcă să-și tragă un profit, cât o fi el de mic. Este o ocazie de a 
renegocia anumite poziţii de putere şi nu e cine să mai medieze. 


Oamenii nevinovaţi sunt cei care suferă 
din cauza unei crize politice 


Nu este adevărat, este doar o jumătate de adevăr. E adevărat 
că nici la crizele economice, nici la cele politice nu suferă cine ştie 
ce pierderi cei bogaţi sau politicienii aflaţi în funcţii. Dar oamenii 
care suferă nu sunt complet nevinovaţi. Ei sunt vinovaţi că au votat 
politicienii respectivi, că votează partidele fără discernământ, de 
multe ori doar pe baza unor emoţii. De ce nu votează independenţi, 
de ce îl votează în colegiul lor, zis „uninominal”, pe infractorul 
Ghiveciu, în locul unui jurist tânăr, fost ministru al justiției? 


Ţara are nevoie de guvern, 
România trebuie guvernată 


Asta ar părea o glumă dacă nu am auzi-o foarte des. Vara, 
miniștrii sunt plecaţi câte o lună prin ţările calde și ţara nu se 
dărâmă. Sigur, nu se poate fără pompieri, fără medici, fără poliţişti 
sau fără cei care fac pâine, adună gunoiul, dau apă caldă. Dar fără 
miniștri cred că se poate. Secretarii de stat şi directorii din ministere 
sunt, oricum, cei care fac munca cea mai importantă. Dar dacă 
am opri activitatea Guvernului trei luni? Nu cred că s-ar prăbuşi 
România! S-ar face nişte economii la buget și nu cred că s-ar observa 
lipsa executivului. Acum să trecem la partea a doua, cea cu faptul că 
România trebuie guvernată. Sigur, ar trebui, dar, din nefericire, ea nu 
prea este guvernată. Guvernare înseamnă mai mult decât gestiunea 
banului public, guvernare înseamnă proiectarea evoluţiei, inteligenţa 
prognostică și viziunea de viitor pusă în decizii și legi. La noi, istoria 

ni se întâmplă, viitorul vine peste noi ca o inundație sau ca o secetă. 
Avem creştere economică atunci când vin ceva investiţii străine sau 
când se face, prin voia Domnului, recolta mai bună de grâu sau 
porumb. La noi, când sunt bani, primul-ministru dublează numărul 
funcţionarilor publici sau aprobă legi speciale de salarizare în care 
unii privilegiați își dau salarii barosane. Asta nu e guvernare; sau, 
dacă cineva vrea să mă contrazică, să-mi arate indicatorii de măsurare 
a unei bune guvernări din România. 


Criza politică este un lucru rău 


Poate în Germania, la noi nu putem spune acest lucru. 

În timp de criză politică poate mai dispar o parte din 
politicienii fără de idei, poate mai scăpăm de unii înhăitaţi cu 
reţelele de crimă organizată. Nu este exclus să mai apară personaje 
noi, se vorbeşte şi despre tehnocraţi, dar doar din vârful buzelor, 
pentru că nimeni nu vrea asta și nici nu cred că această idee ar fi 
bună. Crizele sunt rodul unor conjuncturi favorizante, al unor 
factori de context care interacționează și uneori aceste crize pot 
duce la schimbare, la reformarea sistemului. În timpul crizei, 
în partide se activează grupurile disidente şi dispare unitatea de 
monolit sau domnia şefului suprem. Când este criză, șefii se mai 
consultă cu subalternii, strategii sau intelectualii devin importanţi 
pentru această perioadă. Audienţa la televiziuni creşte, jurnaliștii 
mai fac un ban cinstit, unii își fac bagaje şi, în consecinţă, se 
cumpără geamantane, sindicaliștii fac grevă și mai scapă câteva 
zile de lucru, sociologii fac sondaje, elevii nu merg la şcoală. În 
timpul crizei mai ies fantomele bătrâne de prin ungherele politice 
să ne dea sfaturi. Nici nu sunt sigur că este rău să fie criză politică. 
Îmi permiteţi o aroganță: Trăiască criza politică! 

1 octombrie 2009 

Politica noastră ucide speranța 


tau alături de fiul meu și ne uităm la un clip al lui Michael 

Jackson, filmat în Brazilia. El lăcrimează discret şi mă întreabă 
de ce a murit Michael fără să apuce aniversarea de șaizeci şi cinci 
de ani. Cred că este vârsta cea mai înaintată pe care şi-o poate 
el imagina, poate este chiar veşnicia pentru mintea lui. Îmi 
povesteşte apoi că, probabil, eroul lui nici măcar nu a murit, ci 
este undeva pe o insulă, pe o plajă, înconjurat de femei frumoase 
şi de delfini. Mă uit la el şi mă încurcă un nod în gât, dar privesc 
apoi preocupat spre un raft cu cărţi şi piticu nu observă. Vreau 
să-i spun că eroii care se cocoșează și se zbârcesc sunt jalnici, de 
aceea zeii trebuie să rămână tineri şi, ca să nu-i transforme în 
bătrânei paralitici, Dumnezeu îi ia la el din timp. Dar nu sunt 
sigur că ar putea înţelege şi mă mulţumesc să îi spun că şi eu cred 
că Michael e pe insula aceea. Mă întreb, însă: de ce este atât de 
puternic mitul, de unde se naşte în mintea copilului meu această 
speranţă? El are opt ani, eu, patruzeci şi opt de ani. Între noi sunt 
patru decenii şi mii de întâmplări prin care am trecut, cu bucurie 
sau cu suferinţă. El nu acceptă că sfârşitul e moartea și mintea lui 
plămădeşte un mecanism de apărare de o forță teribilă. Împotriva 
tuturor, a televizoarelor care zilnic dau omagii şi comemorări, a 
celor care îl deplâng pe marele cântăreţ, mintea şi inima lui au 
născut un fir de iarbă de care se agaţă speranţa. Eroul nu e mort, 
eroul nu are voie să moară. 

Din sufragerie aud frânturi printre certuri din talk-show- 
ul de seară, unul la care am fost și eu de multe ori. Ştiu ce se 
întâmplă, ştiu ce se discută, chiar și fără să ascult. Moderatorul 
nu moderează, invitaţii nu spun nimic ce ar putea aduce o 

informaţie pentru mintea noastră. Fiecare îşi apără şeful de partid 
sau partidul. Cu toate sofismele posibile, cu glume nesărate, cu 
orice minciună. Împotriva logicii, a bunei-cuviinţe, a raţiunii şi a 
moralei. Fără rușine, se joacă o comedie absurdă în care nu crede 
nimeni, toţi știu că este doar o formă de a consuma timpul. Poate 
că politicienii se gândesc la faptul că telespectatorii vor aprecia cât 
de tare s-a ţinut unul sau altul, cât de şmecher a fost, ce bine le-a 
zis-o duşmanilor. Poate sunt unii care cred că aşa e bine, dar ce 
vedem este, de fapt, o bătaie de stradă între ţigani fricoși, care se 
împung, superficial cu brişca, fără pericol, doar pentru zbierete şi 
spectacolul de impresionare. Este tot ce poate produce politica la 
noi în ţară. Mă întreb cum s-a putut ajunge la această stare jalnică. 
Nu pot crede că a fost mereu așa. 

Politica ar trebui să nască speranţa că omul nu este singur în 
faţa destinului. Oamenii se leagă de lideri sau de partide pentru a 
nu fi singuri pe pământ, cum spune preotul la căsătorie. Unii se 
duc spre partide pentru a reuși să conducă, dar trebuie să lupte 
pentru asta; în politica normală, puţine lucruri se primesc în dar. 
Puţini oameni sunt animale singuratice, cei mai mulţi caută să se 
asocieze cu alţii, în diferite forme. În sindicate, asociaţii, cluburi, 
clanuri sau familii. Pentru a putea să faci ceva în social, dacă ai 
vreun vis, un gând, vreun proiect, trebuie să te susţină şi alții, 
trebuie să obţii voturi. 

Pentru ca politica să poată naşte mituri mai departe, oamenii 
au dat politicienilor un statut aparte. Pe mulţi i-au transformat 
în vulturi deși, poate, în realitate erau doar niște piţigoi trişti şi 
rebegiţi. Politicienii nu înţeleg nevoia oamenilor de a-i urma pe 
alţii, nevoia de a crea mituri și imagini după care să se conducă. 
Nevoia de mituri a oamenilor naşte câteodată monștri, dar 
omenirea nu se opreşte niciodată din iluzia căutării oamenilor 
excepţionali, din credinţa că unii dintre ei au fost dăruiţi cu harul 
de a schimba lumea, de a fi călăuze pe drumul istoriei. 

Când un om politic veritabil — unul care a ajuns la o anumită 
popularitate — eșuează, atunci omoară cel puţin o speranţă pusă în 
el. Când un politician votat de câteva mii de oameni se murdărește, 

măcar puțin, cu noroi, el face o crimă, pentru că ucide visul mai 
multor oameni de a trăi mai bine. Uitaţi-vă la băile de mulţime, 
oamenii vor să te atingă dacă eşti politician, vor să pipăie astfel un 
vis. Ştiu că au fost minţiţi de multe ori, spun că politicienii i-au 
trădat, că nu merită nimic, dar vor fi prezenţi acolo, în mulţimea 
care se calcă în picioare, pentru a te vedea, pentru a da mâna cu 
tine. Am fost alături de conducătorii României când treceau prin 
mulţimi extaziate, am văzut feţele oamenilor şi m-am cutremurat 
de uriașa distanţă dintre visele lor şi ceea ce credeau conducătorii 
despre asta. 

Nu vă bucuraţi, i-am spus odată unuia, această mulţime 
vrea cu disperare să-și atingă cu mâna visul de a trăi mai bine, nu 
personalitatea noastră i-a adus aici, nici vreunul dintre meritele 
noastre, ci speranţa lor de a scăpa de sărăcie şi amar; acestea îi 
fac să ne atingă cu religiozitate. Voi, pardon!, noi suntem doar 
instrumente pe care ei vor să le încarce cu energie, pentru a reuși. 
În mașinile negre cu geamuri fumurii în care ne suiam, colegii mei, 
conducătorii, își aduc aminte, energizaţi, de sondaje și mă întreabă 
cum mai stau la încredere şi intenţia de vot: „Cu siguranţă nu sunt 
bune sondajele! Nu vezi, prietene, spun ei, ce emoție colectivă, ce 
mulţi oameni au venit să ne aclame, oameni care nu erau obligaţi 
de nimeni să stea în ploaie sau în frig?” 

Inutil să le spui că omul politic este doar un obiect, un 
intermediar între oameni şi realizarea unei vieţi mai bune, a unui 
trai decent. Un vis pentru care oamenii fac totul ca să și-l realizeze 
singuri, se luptă de dimineaţa până seara să facă asta, iar tu, ca 
politician, de multe ori trebuie doar să nu-i încurci. De cele mai 
multe ori, politicienii nu înţeleg asta, iar oamenii nu mai pot vedea 
viitorul din cauza lor. Egoismul politicienilor și lupta lor disperată 
pentru a ocupa tot spaţiul acela al puterii, cu familiile lor flămânde 
şi cu grupurile de interese, reprezintă imaginea degradată a unui 
mit. Un mit pe care oamenii l-au clădit cu greu, împotriva vieții 
lor nefericite, cu resursele lor de visare, tot mai firave. Oamenii au 
nevoie să creadă în curăţenia politicienilor şi în înălţimea de spirit 
a celor aleși, pentru o garanţie că nu sunt singuri, că drumul pe 

care merg, este bine ales. Astăzi, cea mai mare crimă a politicii este 
că ucide speranţa, că omoară visul oamenilor ca prin propriul lor 
sacrificiu să trăiască mâine un pic mai bine. 

28 noiembrie 2009 


Patologia politică a excesului 
Cum a putut pierde Mircea Geoană alegerile? 


M ă întreb cum a reușit Mircea Geoană să piardă, după ce coaliția 
care-l sprijinea reușise, la câteva zile după turul întâi, să ajungă 
la o diferenţă liniștitoare. Toate mergeau lin, spre o victorie facilă. 
Traian Băsescu nu avea prea multe mijloace pentru a ridica tensiunea 
electorală, mai ales că fusese fixat în stereotipul conflictualist, o 
etichetă care, bazându-se pe comportamentul de jucător, îl priva pe 
preşedinte de posibilitatea de a declanșa un scandal. O modalitate 
ar fi fost dezbaterile directe, dar aici Geoană a acţionat inteligent: a 
acceptat doar strictul necesar, adică o singură dezbatere. 

Cum din dezbaterea anterioară Mircea Geoană icşise bine, nu 
era de aşteptat nicio surpriză. Preşedintele era prizonier, iar alianţa 
electorală putea să-și calculeze şansele aproape aritmetic. Trebuia 
doar tras de timp și lăsate lucrurile să curgă. Nu erau necesare 
gesturi bruște, poate că nici publicarea obsesivă a sondajelor, 
de altfel corecte, cu Băsescu la mare distanţă sub Geoană, nu 
trebuia făcută. Era necesară doar prezenţa elegantă, pacificatoare, 
exemplificatoare pentru liniștea şi stabilitatea viitoare. 

A apărut atunci ceva care a bulversat totul, iar Mircea Geoană 
poate că nici nu este vinovat pentru asta — nici el și poate nici 
echipa de strategie de campanie. A devenit învingător şi cei din 
jurul lui au început să se miște pentru a contribui la victoria finală. 
Dacă îl cunosc bine pe Hrebenciuc, nu cred că el a gândit așa. El 
parcă ştia să aştepte, să stea camuflat, să nu se expună aiurea. Poate 
că aici lucrurile i-au scăpat de sub control pentru că fiecare a vrut 
să arate că este cel care l-a ajutat decisiv pe câștigător. 

Domnul Patriciu l-a ajutat cu filmuleţul de la Ploieşti, iar 
televiziunile partenere l-au dat de atâtea ori, până ce toată lumea s-a 
excitat prea tare (unii contra, alții pro). Dar, dacă tragem linie, cei 
mai mulți au ajuns la concluzia că este fals și unii deja s-au hotărât 
să meargă la vot. A venit apoi altcineva, care l-a dus la Timișoara, în 
loc să-l ducă la Alba Iulia. Considerată indecentă, alianţa semnată 
la Timișoara i-a activat împotriva lui pe anticomuniști, aceiași 
anticomuniști care nu fuseseră însă foarte sensibili la mesajul lui 
Traian Băsescu. 

În acel moment încă era preşedinte. Dar a venit ultima 
dezbatere şi vizita nocturnă la Sorin Ovidiu Vântu. Putea să 
recunoască faptul că l-a vizitat pe omul de afaceri de o mie de ori, 
nu s-ar fi creat o asemenea emoție. Dar fusese cu o zi înainte, s-a dus 
noaptea și, mai ales, a confirmat mesajul central al președintelui: 
este o copie, o jucărie, nu este autentic. Unele alegeri le-a făcut el, 
dar cele mai multe le-au făcut alţii. Probabil au fost făcute cu bună 
intenţie ori dintr-un pragmatism exagerat, dar este cert că au fost 
greșeli enorme. 

De ce nu au putut să aştepte susţinătorii lui, de ce nu au avut 
răbdare? Cred că suferim în politica românească de o patologie a 
excesului, dublată de o adicţie de conflict. Strategiile de conflict, 
nu cele de cooperare, reprezintă regula în politica românească. 
Parcă este o dependenţă de violenţă, o adicţie de adrenalină, 
dopamină, serotonină. Ca şi dependenţa de jocuri pe computer, 
comportamentul adictiv faţă de conflict dă o puternică emoție şi 
o implicare personală, un surplus de emoție și un fel de surogat de 
realitate. Violenţa politică și conflictul sunt importante şi pentru 
că stimulează o anumită solidaritate şi pot ţine loc de proiecte 
politice. Preşedintele a fost de nerecunoscut în campania de până 
la primul tur. Toţi spuneau că nu îl recunosc, că nu mai are forță, 
nici energie. În ultima dezbatere parcă a înviat. Oamenii l-au 
recunoscut, era el, fără însă a avea timp să se enerveze pe strategia 
lui de conflict. Oare a fost asta o strategie? Nu știu, poate. Cred 
că marea artă a strategului este să știi să-ţi înfrânezi instinctul de 
a ataca, de a declanșa prematur atacul sau violenţa. Nu-mi place 

să citez din Sun Tzu, dar bătrânul chinez are dreptate din nou: 
„Arată-te puternic atunci când ești slab și slab când eşti puternic. ” 
De ce am uitat noi adevărurile acestea simple? 


8 decembrie 2009 


Un nou partid politic? 
Despre senzaţia de elasticitate când păşim peste cadavre 


Por naşterii unui nou partid a cunoscut, în ultima 
perioadă, o vizibilitate crescută. De regulă, s-a bătut apa 
în piuă ori s-a vorbit emoțional despre asta. Duşmanii stângii 
aplaudaşi se bucură în secret, crezând că este sfârșitul adversarilor 
lor, deși ar trebui să fie mai inteligenţi, pentru că stânga și dreapta 
se susțin una pe alta şi nu este o veselie când îţi moare adversarul 
care îţi justifica existenţa prin toate acţiunile lui. Cei de stânga 
sunt supăraţi că le dispar oameni şi, în mod normal, cred că astfel 
le scade forţa. Aici nu sunt departe de adevăr. 

Cei neutri constată „avalanșa” de demisii, „valul” de plecări, 
„hemoragia” pesedistă sau disoluția PSD. Toţi tratează problema 
simplist şi amplifică fenomenul. La jumătatea lui 2010, sub 30% 
dintre alegători răspundeau pozitiv la întrebarea dacă ar fi nevoie 
de un nou partid politic şi cam toți atâţia spuneau că l-ar vota pe 
acest nou-născut politic sau îl creditau cu ceva șanse la următoarele 
alegeri parlamentare. În 2011, această cifră se apropie de 50% şi 
cred că este în primul rând un efect al mediatizării masive. Mai 
mult, cei ce se opun ideii că un nou partid este necesar nu aduc 
argumente raţionale, ci se mulțumesc să-i facă praf pe Gabriel 
Oprea şi pe independenţii lui, să-i pocnească pe Diaconescu și pe 
Sârbu ori să se plângă de faptul că Băsescu este un dictator care 
face şi desface partide. Să privim un pic, încercând să scăpăm de 
gândirea de cutie. Factori obiectivi există? Da, dar cât de obiectivi 
pot fi factorii de climat social? 

1. Avem practica europeană din ultimele decenii. 
S-au născut multe partide noi în Europa, numai că noi 
am avut obsesia să refacem realitatea interbelică și ne-am 
chinuit să refacem partidele istorice (prin istorie înţeleg și 
partidul comunist prin FSN şi ramurile de pe trunchiul lui). 
Cu toată explozia de partide din 1990, până la urmă nu au 
rămas decât partidele istorice şi partidele care se confruntă 
etnic. 

2. Încrederea foarte slabă în actualul sistem de 
partide. Partidele au 10% încredere și 85% neîncredere, 
deci un bilanţ dezastruos (-75%). Parlamentul este pe 
aproape, adică 14% încredere şi 85% neîncredere. Acum 
vreo trei săptămâni, grupul independenţilor lui Oprea avea 
33% încredere, iar respingerea 31% şi atitudinea neutră 
28%. Probabil că un lucru nou pare interesant, noul este un 
cui în care îți poţi agăța o speranţă. 

3. Răspunsul pozitiv la întrebarea privind nevoia 
unui nou partid a depășit deja 40%, ca şi procentul celor 
care spun că ar vota un nou partid. Mă feresc să numesc 
asta cerere socială, pentru că nu ştiu cât este de puternică 
o asemenea atitudine, cât de mult contează pentru oameni 
acest răspuns. 


Deocamdată, fără cercetări mai extinse şi mai fine, vorbim 
doar de niște răspunsuri afirmative la întrebări puse de operatorii de 
interviu. Experienţa mea îmi spune că, de multe ori, potenţialităţi 
sociale reale nu s-au îndeplinit din diverse motive. La fel, un partid 
politic de succes nu se naște doar când există niște parlamentari 
care au format un grup şi sondajele confirmă că oamenii privesc cu 
simpatie ideea de partid nou. Pentru a construi un partid mai este 
nevoie de câteva lucruri: media şi mediatizare — televiziunea este 
mama politicii astăzi. Evident, ea nu este de ajuns, exemplul cel 
mai clar fiind Partidul Conservator, un partid cu un grup media 
de calitate și foarte puternic, dar fără o constanţă ideologică și fără 
oameni cu credibilitate — oameni credibili, care să se poată adapta 

televiziunii și un program politic adresat spaimelor și speranţelor 
oamenilor concreţi. 

Dar ce semnificaţie poate avea nașterea unui nou partid de 
centru-stânga? Dacă ar apărea un nou partid, nu ar fi nici dezastrul 
stângii și nici victoria absolută a lui Traian Băsescu asupra opoziţiei 
şi democraţiei. Iată de ce cred eu aceste lucruri. 

Nu este o disoluţie a stângii, poate că este mai degrabă o 
diversificare a stângii româneşti, venită poate destul de târziu. În 
multe ţări, atitudinea de stânga este greu de introdus în același 
organism politic. Stânga cântă pe mai multe voci, de la virulență, 
trecând prin pacifism, la un centrism cu scăpări de dreapta. De 
ce nu ar fi așa şi la noi? Tinerii ar vrea un mesaj mai dur, mai 
anticapitalist, iar social-democraţia este considerată în multe 
culturi politice ca fiind prea bleagă sau este chiar acuzată de 
colaboraţionism cu triumfătorul capitalism. 

Sigur, mai simplu ar fi să-i înfierăm tovărășește ca trădători 
pe cei care pleacă şi au de gând să facă un partid de centru-stânga, 
dar ce facem dacă unii nu mai vor să fie confundați cu Vanghelie 
sau cu Mazăre? Poţi să-i obligi pe oameni să rămână în același 
partid toată viaţa? Mai ales când un partid este confiscat, în stil 
balcanic, de o gâscă ajunsă să-l conducă în interes patrimonial, ca 
să fiu elegant. 

Să nu ne facem că plouă. La ultimul congres al PSD s-a 
făcut o importantă modificare statutară, chiar dacă s-a spus că se 
va face un congres special pentru statut și ideologic: s-a eliminat 
criteriul candidaturilor pe specialităţi la vicepreședinți şi cel al 
vicepreşedinţilor pe zone geografice. Adică, Geoană a eliminat 
ultimele lucruri bune aduse în timpul domniei sale. Un partid de 
stânga are mare nevoie de specialiști și de reprezentare teritorială 
echilibrată, altfel nu are cum să câştige alegerile. Lui Marian Sârbu 
i s-a desfiinţat postul de vicepreşedinte, el fiind totuși cel mai bun 
specialist din PSD în domeniul muncii şi al solidarităţii sociale. 
Era mai bine dacă Oprea şi Sârbu plecau la PDL sau la PNL? Să 
gândim pragmatic: un nou partid de centru-stânga poate ajuta, la 
nevoie, la crearea unui pol de stânga, iar acel pol ar putea merge 

spre câştigarea alegerilor. Astfel, avem un echilibru politic mai 
bun, două partide puternice pe dreapta (dacă nu luăm în calcul 
UDMR) şi două pe stânga. 

Analiştii de dreapta să nu se bucure totuşi că se deşiră stânga. 
Odată ce s-a creat un partid, el nu rămâne legat de o coaliţie de 
guvernare sau de un preşedinte al României. Ce va face peste 
câţiva ani un partid de stânga nu avem cum să ştim acum. 

Amploarea discuţiei despre noul partid poate să producă un 
fenomen care în sociologie se numește profeție care se autorealizează 
sau predicție creatoare — un eveniment devine real ca o consecinţă 
a definirii lui ca fiind real. Altfel, discuţia despre un nou partid îţi 
dă o senzaţie de dezinvoltură intelectuală. Poate chiar senzaţia de 
elasticitate, în momentele în care cei care păzesc migraţia politică 
din România îi înfierează pe Oprea, Sârbu, Diaconescu și alţii. 

Am folosit ca subtitlu numele unei piese minunate, scrisă de 
Matei Vişniec drept omagiu lui Eugen Ionesco. lar invocarea unor 
cifre sau procente vine din cercetările Institutului Român pentru 
Evaluare și Strategie — IRES, făcute în ultima vreme de către mine. 


28 februarie 2010 


Politica indiferenţei 


T că în primul deceniu al eliberării noastre de comunism 
politica era de o calitate mult mai bună decât acum. Era, cu 
siguranță, mai naivă, dar avea multă consistență, avea consistenţa 
implicării totale. Oamenii veneau spre politică fără a cunoaşte 
trucurile de astăzi și erau cel puţin două direcţii de acţiune și de 
credinţă: unii fugeau de trecut şi credeau că se poate construi 
repede un viitor luminos, ceilalți încercau să păstreze elementele 
de bază ale unui trecut în care se simțeau siguri, voiau menţinerea 
unui statu-quo. Unii se temeau de trecut, ceilalți se temeau de 
viitor şi această spaimă îi unea destul de mult, îi făcea să se lupte 
cu aceleași arme, îi ţinea conectaţi. Visul neocomuniștilor de a 

face schimbări cât mai mici în structura deţinătorilor puterii se 
lovea de visul celor care doreau să arunce totul în aer ca să prindă 
şi ei un ciob, pentru ei sau pentru popor. 

Politica era viscerală şi analiștii așteptau ca ea să se profesionalizeze, 
să nu se mai facă doar cu sufletul, să devină raţională. Şi eu am crezut 
atunci că pasiunea strică, am crezut că uriașele mitinguri de protest sunt 
o barbarie şi că este nevoie de o politică mai aseptică. Ne-am înșelat cu 
toţii; ca şi apa distilată, care nu are gust, politica aseptică nu are suflet. 

În 1990, când zeci de mii de oameni strigau: „Nu ne vindem 
ţara”, ei nu se refereau neapărat la privatizare, ci se gândeau la 
România sau la localitatea lor amărâtă ca la ceva al lor, care nu poate 
fi înstrăinat. Oricât de absurdă ar părea astăzi această lozincă, ea 
era atunci semnul unei implicări majore în social. Când au strigat 
„Vom muri și vom fi liberi”, nu au ştiut că este o frumoasă figură de 
stil, era chiar un crez şi o alternativă pe care românii au ales-o, deși 
unii chiar mureau la câţiva metri mai încolo de ei, pe caldarâm. 

O politică primitivă, o să-mi spună unii, resentimentară sau 
exaltată. Da, poate așa este, dar nimic nu era joc, nimic nu era 
simulat, niciun trucaj sau demagogie nu exista, politica era legată 
de viaţa pe care o trăiam, cu prostia, simplitatea sau naivităţile ei. 

Acum trăim o altă etapă. Departe de a crede că am 
atins visata politică raţională, strategică, aceea care va aduce, 
matematic, fericirea şi bunăstarea, politica de azi este o politică a 
indiferenţei generalizate. De fapt, politica indiferenţei este modul 
de management al unei societăţi unde indiferența faţă de altul este 
regula de bază. 

Indiferenţa faţă de interesul public este principiul generator 
al întregii politici românești. Indiferenţa față de oameni este un 
principiu contrazis doar în campanie, când se activează brusc, în 
forme de spectacol grotesc, şi dispare repede. E adevărat, unele 
categorii de populaţie, cum sunt pensionarii, devin target electoral 
permanent, dar asta nu le rezolvă problema, ci din contră, îi face 
victime ale unui spectacol de compasiune trucată în toată perioada. 
Drama pensionarilor este generată de faptul că sunt mulţi, se uită 
la televizor şi merg la vot. Devin, astfel, „adrisanţii” unei piese de 

teatru care se joacă mereu în parlament sau la guvern, în consiliile 
locale, unde se arată continua zbatere pentru ei. Lucrurile nu se 
rezolvă niciodată, în schimb se ridică noi niveluri de aspirație, 
într-o telenovelă tristă, fără de sfârșit. Lucrurile nu se rezolvă 
pentru că nu sunt bani, dar și pentru că ar dispărea cea mai bună 
temă de a ţine cald un public naiv şi conectat, un public captiv. 

Unele categorii au obţinut, prin elite naive, bezmetice sau 
ticăloase, chiar dreptul la indiferenţă. Retragerea etniilor într-o 
zonă a autogestiunii de detaliu a creat deja rezervaţii de populaţii cu 
nevoi speciale. De câteva ori, pe când discutam, cu bună intenţie, o 
strategie naţională pentru îmbunătăţirea situaţiei romilor — lucrată 
cu nişte experți romi tineri și entuziaști —, am avut controverse 
absurde cu unii membri ai elitei lor, care se opuneau modernizării 
unor comunităţi („Ce te bagi tu? Trebuie lăsaţi așa, bulibașa 
lor ştie cel mai bine ce trebuie făcut, el îi duce la vot”), sau cu 
conducătorii unor ONG-uri, care mă acuzau de încercare de 
disoluţie a nucleului cultural și a miezului lor identitar. 

Astăzi, consider că politicienii care cumpără voturi în comunităţile 
sărace comit o crimă împotriva umanităţii — perpetuează sărăcia, mizeria 
şi violenţa din aceste comunităţi, dar mai ales îi condamnă pe copii la 
nefericirea de a reproduce destinul părinţilor. Ei sunt nu doar indiferenți 
faţă de viaţa şi de infernul acestor oameni, dar se fac vinovaţi de adevărate 
crime. 

Indiferenţa combinată a miniștrilor şi a doctorilor faţă de 
bolnavi ucide mii de vieţi în România de azi. Indiferent câţi bani 
se pompează, rezultatele sunt aceleaşi, sindromul morţii domnului 
Lăzărescu nu este doar o metaforă, ci a devenit un sub-brand al 
indiferenţei româneşti. 

Suntem o ţară fără autostrăzi, o ţară în care, din cauza acestei 
situaţii, avem un adevărat carnagiu pe drumurile sparte și aglomerate. 
Mor mii de adolescenţi care se întorc dimineaţa de la discoteci, dar 
aceasta nu este pentru politicieni un imbold de a duce la bun sfârșit 
acest proiect. Contează mai mult comisioanele sau firmele care 
lucrează ori cine a iniţiat proiectul respectiv: dacă este un adversar 
politic, trebuie sabotat cât se poate. 

Fiindcă toteste la modăsăvorbim despre politici de proximitate, 
avem în România o indiferenţă de proximitate. Instituţiile produc 
sistematic indiferenţă. Indiferenţa faţă de suferinţa semenilor este 
dublată de o indiferenţă faţă de viitor. Nu ne pasă de moştenirea 
pe care o lăsăm generaţiilor care vin, ne gândim egoist doar la 
copiii noștri. Ne indignăm retoric atunci când tânăra mamă își 
vinde copilul încă nenăscut, când politicienii vând pământul unei 
făgăduinţe de la Haga. O ţară plină de gunoaie la tot pasul arată 
indiferența pentru mediu, dar este și semnul unei lipse de respect 
pentru noi înşine. Semnul deteriorării raportului cu alții. 

Accept obiecţia că nu politicienii sunt vinovaţi pentru 
întreaga suferință umană de astăzi, da, este o demagogie a lumii de 
azi să dai vina pe o singură categorie. Dar politicienii sunt vinovaţi 
pentru că nu le pasă, că nu fac proiecte pentru a scăpa de sărăcie, 
pentru că nu simt că misiunea lor este mai mult decât o cursă 
pentru creşterea bunăstării personale. Ei trebuie să fie inspiratori 
specializaţi pentru proiecte de solidaritate colectivă. Ei ar trebui să 
facă aşa cum spun în campanie că vor face și trebuie să stea printre 
oameni cel puţin atât cât stau în campania electorală. 

Nu este inutil să ne întrebăm cum s-a ajuns aici, dar nici 
nu avem vreun mare avantaj dacă insistăm asupra cauzelor. 
Desolidarizarea de o societate bazată pe asocierea individualităţilor 
poate fi privită ca normală în timpurile noastre. Nu este bine, dar 
la nivel individual poate că este mai ușor de înţeles şi de gestionat. 
Politica este însă organizare colectivă prin excelenţă, organizarea 
pentru promovarea interesului comun. 

Din nefericire, sistemul politic este organizat să producă 
indiferența: individul este liber să nu participe la procesul 
democratic, la dezbaterea proiectelor comune sau la votul pentru 
desemnarea celor care se vor delega să-l gestioneze. Indiferenţa 
face deci parte din cultura morală a democraţiei, reprezentativă 
pentru asta fiind replica unui personaj din Rinoceri; lui Ionesco: 
„Dacă ne-am face griji pentru tot ce se întâmplă, nu am mai putea 
trăi”. Statul a fost delegat să aibă grijă de toate, noi nu mai avem 
responsabilităţi. Statul trebuie să se ocupe de bolnavi, de săraci, 

de dezastre, de educație, de sănătate, de securitatea tuturor, iar 
noi suntem nişte cetățeni-clienți care am plătit impozite pentru a 
nu mai avea nicio îndatorire faţă de semeni. Noi putem să stăm 
în pavilionul unui egoism vecin cu dezumanizarea. Indiferenţa 
este acceptată ca normală, mai ales în noul management public 
(anglo-saxon) sau în noua gestiune publică (așa cum o numesc 
francezii), relaţia noastră cu comunitatea fiind privită prin prisma 
cetăţeanului consumator de servicii de calitate sau a cetățeanului- 
client. Acolo, cum ar spune Foucault, modernizarea a făcut ca 
omul să întreţină tot mai puţine relaţii cu spaţiul de proximitate, 
iar individul a devenit membru al unei populaţii, o masă de egali 
în care nimeni nu se distinge. Sigur, considerentele filosofice sunt 
interesante, dar acolo civilizaţia şi emergenţa unor valori umaniste 
pot repara o parte dintre efectele negative ale acestui proces. 

La noi este altceva, la noi viaţa politică este bolnavă de 
indiferenţă, noi am ieșit doar de puţină vreme dintr-o barbarie 
care ne-a desensibilizat sistematic. Am acceptat să lucrăm pentru a 
moderniza orfelinatele și şcolile speciale doar atât timp cât baroneasa 
Nicholson făcea scandal și venea să verifice. Am uitat de bolnavii 
din spitalele de boli mintale, trataţi ca niște animale, imediat ce 
am semnat Tratatul de aderare la UE. Refugiul administraţiei în 
birocraţia indiferentă poate să producă cele mai mari drame. De 
exemplu, sunt mii de copii romi care nu au niciun drept la alocaţie 
sau la şcoală pentru că nu au un certificat de naștere. Nu e o dovadă 
constituţia lor somatică, cum ar spune profesorul meu de filosofie, 
că s-au născut? Este mai relevant un petic de hârtie? 

Spun că politica noastră este bolnavă de indiferenţă nu 
pentru că s-a modernizat, s-a sterilizat prin organizare sau 
birocratizare raţională. La noi este altceva, indiferența vine parcă 
din vocaţie. Este adevărat, ne-am eliberat de comunism, dar am 
devenit liberi şi indiferenți faţă de propria noastră condiţie umană, 
căci umanitatea înseamnă convieţuire. 

Politica şi-a pierdut sufletul, oamenii rătăcesc năuciţi prin 
spaţiul social. Cele două doamne care se luptă pentru Colegiul 19 
din București se bat pentru culoarea verde și cuvântul suflet, agăţat 

ca o broșă ciudată şi roz la reverul lor de femei pornite să câștige 
o funcţie publică. Cred că femeile ar putea face o altă politică, dar 
deocamdată sunt şi ele cotropite doar de retorica de campanie. A 
face politică doar cu sufletul poate fi la fel de dezastruos dacă nu 
faci o politică aplicată, utilă, care să ajute la schimbarea lumii. 

Noi suntem o colecţie de insule care se îndepărtează tot 
mai mult unele de altele. Începem să trăim o singurătate istorică, 
structurală, promovată ca model. Acum vreo zece ani am scris despre 
un om din Botoşani care s-a spânzurat sub plapumă, iar familia 
lui nu și-a dat seama că a murit decât după vreo săptămână. Mi-a 
părut atunci a fi un caz de singurătate cosmică a acelui om. Acum, 
tabloul general al societăţii guvernate de politica noastră arată un 
jalnic spectacol al indiferenţei generalizate. Indiferenţa nu mai 
este o raritate, ci o regulă. Avem parcă un contract de indiferenţă 
mutuală, indiferența ţine loc de relaţie socială. Stăm pasivi în faţa 
unui spectacol care te pune doar să aplauzi sau să votezi. 


20 aprilie 2010 


Politica fără utopie şi fără speranţă 
Societatea fără jucării 


m intrat într-o lume în care nu mai există loc pentru utopie. 
Trăim un timp în care teoreticienii și filosofii au declarat 
capitalismul ca ultimul stadiu al omenirii. Vă mai puteţi închipui 
ceva după el? Nici măcar criza care zguduie întreg sistemul nu are 
darul de a pune oamenii să gândească dacă urmează ceva după 
capitalism. Ar fi considerată o erezie, dar dacă totuși am face asta, este 
clar că nu te trimite nimeni la Canal, dar nici nu te bagă în seamă. 
Eventual, o să te înjure unii că ești comunist. Sigur, comunismul 
are cea mai mare vină: a îngropat sub milioane de cadavre ultima 
utopie puternică, utopie care a vitaminizat multe minţi, o perioadă. 
Lipsa reflecţiei sau raritatea ei este totuși mai puţin 
periculoasă decât lipsa reflexului de a gândi progresul, cu sau fără 

tuşe idealiste. Câteva lucrări există totuşi astăzi, dar au rămas la 
nivelul etichetei de anarhiste sau bizare. Michael Albert este un 
militant american care coordonează rețeaua Z-net, iar lucrarea 
lui, Parecon: Life After Capitalism, caută să introducă pentru 
viitor termenul de „economie participalistă”. Cartea sa are însă un 
ecou minor, fiind promovată doar în zone marginale ale publicului. 
O lucrare fascinantă, care vorbeşte profetic despre o nouă elită a 
puterii, este Netocrația, tradusă şi în româneşte, unde suedezii Bard 
şi Söderqvist aduc viziunea unei societăţi transparente şi polarizate, 
visată de pionierii internetului, o societate ierarhizată nu în funcţie 
de avere şi de performanţă, ci în funcţie de capacitatea de a controla 
noile mijloace interactive de comunicare. Am amintit doar două 
dintre lucrările care materializează astăzi un fel de utopii, dar care se 
feresc să se atingă de ordinea politică. Autorii lor spun că ei nu critică, 
ci pur și simplu constată că lumea se schimbă şi încearcă să ne arate 
direcţia spre care se merge. Ambele lucrări sunt interesante ca viziune, 
documentate, creative, dar parcă le lipseşte ceva. Lipseşte îndemnul, 
nu duc raţionamentul până la capăt, sunt inhibate de acest capitalism 
neoliberalist difuzat ca religie. Despre capitalism ca religie a scris, în 
1921, filosoful german Walter Benjamin: „În capitalism se recunoaște 
o religie, căci el servește la satisfacerea acelorași griji, chinuri și neliniști 
la care așa-zisele religii dădeau odinioară răspunsul.” 

Walter Benjamin credea că structura teologicăa capitalismului 
are trei elemente esenţiale: 

Fl este în primul rând un cult, poate cel mai extrem cult care 
a existat. El nu are o dogmă, o teologic, ci îşi extrage importanţa 
numai din cultul propriu. Utilitarismul capătă din acest punct 
de vedere coloratura lui religioasă. Cea de a doua trăsătură este 
durata permanentă a cultului, căci are loc o celebrare sans trève et 
sans merci („fără încetare şi fără îndurare”) a cultului. Nu există „o 
zi obişnuită”, toate sunt zile de sărbătorire fastuoasă şi cu pompă a 
binefacerilor lui. În al treilea rând, capitalismul este poate unicul 
caz al unui cult ce nu absolvă de păcate, ci se face vinovat de ele. 

Această celebrare zilnică se observă cel mai bine în perioadele 
de criză zbuciumată mediatic, adică atunci când ne aducem 

aminte de criză și televiziunile noastre de ştiri încep să ne deseneze 
dezastrul pe niște fl;pchart-uri imense, transformându-ne în elevi 
care trebuie să mimeze interesul, altfel sunt scoși la tablă. Vedem 
în fiecare zi la televiziuni discuţii inutile despre criză şi societatea 
românească, discuţii care nu aduc nici cea mai firavă dovadă despre 
existenţa vreunui neuron, stingher sau nu. Nicio soluţie la criză, 
nicio idee economică sau socială. Soluţii: remanierea miniștrilor, 
demisia guvernului, alegeri anticipate, stimularea economiei de 
către stat, reducerea taxelor etc., dar nicio strategie, nicio idee 
despre cum va arăta viitorul. 

Macroeconomiștii care nu au prevăzut criza nu mai vorbesc 
acum deloc, cred că nici nu prea mai au curajul să spună ceva, 
căci nu pot gândi out of the box, probabil se pot gândi doar la 
creşterea economică continuă, iar criza le pare doar o febră sau un 
accident. Când regula a devenit criza, ei ce să spună? Eventual, ca 
în orice religie, vor spune „Doamne ajută!” (unde Doamne = statul 
cel hulit). 

Nu ştiu dacă economiştilor, politologilor sau sociologilor 
noștri le lipseşte mai multă lectură sau înţelegerea vieții. Știu sigur 
însă că dominantă este lipsa încrederii într-un viitor mai bun, 
unul dintre elementele esenţiale ale reflexului utopic. Utopia este 
o impertinenţă pentru că produce o ruptură cu ordinea prezentă, 
îşi imaginează viitorul în termenii progresului. Societatea de acum 
caută să aducă ameliorări la crize, să asiste social, să repare, să facă 
mai suportabilă suferinţa, să reducă numărul celor cu probleme, 
dar a pierdut ideea progresului. 

În 2006, un cunoscut genetician francez, Albert Jacquard, 
în vârstă de optzeci și unu de ani, a publicat o carte, Mon utopie, 
una dintre ultimele utopii moderne, în care proiectează o societate 
unde raporturile dintre oameni și drepturile lor sunt priorităţile 
absolute, necondiționate de altceva. A înnebunit bătrânul profesor 
pozitivist sau a căutat să dea o speranţă? Cred că a vrut să arate, prin 
exemplul personal, că trebuie să producem idei, să fim creativi, să 
mobilizăm energiile societăţii, să incităm fantezia şi să provocăm 
inteligenţele să depăşească barierele pesimismului social. 

Am scris recent un articol despre stânga românească, care în 
ultimii douăzeci de ani a fost timorată şi nu a încercat să stimuleze 
şi să mobilizeze. Stânga (dar de ce nu și dreapta?) ar trebui să 
probeze că visul oamenilor de a trăi mai bine este realizabil, că, 
deși viaţa nu este un paradis fără de griji, fericirea este posibilă 
prin muncă și talent investit în acţiune. Cum să faci ceva pentru 
societate dacă nu stimulezi capacitatea oamenilor de a imagina 
o lume mai bună? Am pornit în acel articol de la economistul 
şi filosoful Friedrich August von Hayek, un militant împotriva 
teoriilor stângii. Până și von Hayek a fost, la un moment dat, de 
acord cu faptul că economiștii de stânga au capacitatea viziunii, 
pot să proiecteze şi să imagineze mult mai facil viitorul decât cei 
de dreapta, care sunt închistaţi într-o raționalitate contabilă și 
devin astfel mai puţin atractivi pentru strategiile politice. 

Când politicianul de stânga sau de dreapta vorbește doar 
despre dezastrul pe care îl aduce guvernul, despre criza care nu 
se va sfârși decât dacă el va veni la putere, moment în care îi va 
băga în pușcărie pe criminalii de la putere, realitatea este greu 
să se schimbe. E adevărat, publicul se va uita în campanie la 
meciul de wrestling dintre stânga şi dreapta (regizat sau nu), iar 
după terminarea meciului se va duce cu gamela la ușa guvernului 
sau a primăriei, pentru a primi ceea ce i-a promis învingătorul. 
Raționalismul și stilul „managerialist” de împărţire a PIB-ului 
au distrus potenţialul de influențare al politicii. La noi, s-a mers 
mult mai departe, satele și cartierele sărace sunt invadate în fiecare 
campanie electorală de camioane cu găleți, cu pungi de alimente 
sau cu cine ştie ce alte tâmpenii. Politica noastră spune franc: 
pentru votul tău îţi dau o bere și patru mici sau un litru de ulei și 
un kil de zahăr. Atât, să nu vii mai încolo să-mi pretinzi cine ştie 
ce, cetățene, am plătit preţul votului înainte, ca la bordel! 

Realismul politic al stângii și al dreptei îngustează câmpul 
de posibilităţi, ciunteşte realitatea și handicapează politica. Sigur, 
oamenilor trebuie să le spunem adevărul, dar o viziune catastrofică, 
un mesaj de ură şi răzbunare, un ton agonistic nu vor putea să 
mobilizeze decât o mică parte a populaţiei. Am publicat acest text 

pe blogul meu, un blog vizitat, dar am primit la aceste idei destul 
de puţine reacţii de la prietenii sau inamicii mei politicieni, semn 
că nu-i interesează, nu înţeleg sau nu au organ pentru asta. 

Recent, unul dintre dramaturgii și poeţii mei preferaţi, Matei 
Vişniec, făcea o observaţie tulburătoare: copiii noştri se joacă cu 
nişte jucării standardizate, cea mai mare parte a lor fiind făcute în 
China, şi asta arată — spune bucovineanul nostru exilat la Paris — 
că o societate care nu mai construiește jucării pentru copiii săi este 
una deja colonizată. 

Nu construim jucării pentru copii căci nu ne mai interesează 
viitorul, viitorul ni se întâmplă, poate cel mult să ne aducă premiul 
cel mare la Dan Diaconescu în direct. Fără utopie, se sufocă gândul 
şi moare speranţa. România este o ţară fără jucării, fără vise şi fără 
speranţe. 


6 mai 2010 


INVICTUS? 


Ai grijă ca partidul să nu se mute în tine! 


A” câteva luni, Emil, unul dintre asistenții mei, mi-a dat 
cu discreție un DVD cu ultimul film al lui Clint Eastwood, 
„Invictus”. „O să vă placă, mi-a spus, când aveţi liniște în vreo 
seară, căutaţi să-l vedeţi.” L-am purtat în geantă câteva săptămâni, 
alte câteva a stat în așteptare pe biroul meu. Mai auzisem câte ceva 
despre film, la un moment dat însă am crezut chiar că este vreunul 
dintre filmele comandate pentru a dezinhiba turiștii care ar trebui 
să producă bani pentru FIFA, în această vară, prin prezenţa la 
Campionatul Mondial de Fotbal. L-am văzut în ziua de Rusalii și 
a fost ca o prezenţă la biserică într-o zi de sărbătoare. Adică, un fel 
de ploaie peste suflet. 

Dincolo de unele tezisme de factură hollywoodiană, filmul 
m-a impresionat pentru că trimite la realitatea pe care o trăim în 
România acestui moment. Da, România este, ca şi Africa de Sud 

din acel moment, pe buza prăpastiei: este o țară profund divizată, 
săracă, având o oligarhie care funcționează transpartinic doar la 
hoție, dar care a lansat și întreține un rasism politic generator de 
conflict etern. O ţară fără speranță, fără niciun proiect. Ura pare 
singura resursă, dar energia urii nu poate aduce decât distrugere și 
haos. Căutând o speranță, ne uităm la actorii politici şi nu vedem 
nimic care ar putea să ne ajute să visăm măcar la o normalizare a 
vieții. 

L-am văzut pe Preşedintele României într-o conferință de 
presă făcută la miez de noapte, după interminabile discuții cu 
cei care susțin guvernul. Părea după o luptă cu morile de vânt, 
aveam senzația că nu are încredere că politicienii lui vor accepta 
să renunțe la privilegii, atâta timp cât obținerea de privilegii este 
tocmai esența participării lor la acest joc. Părea obosit, mi-a părut 
pentru prima dată învins. Nu și-a mai păstrat nici măcar reflexul 
de politician, acela de a promite că, într-o zi, vom vedea luminiţa 
de la capătul tunelului. Ne-a spus că nu putem să mai vorbim de 
investiţii publice în viitor, să uităm de autostrăzi sau alte utopii, 
pentru că nu vom reuși să producem resurse pentru asta. 

Am şi eu acest sentiment, mai ales că zilnic se găseşte vreun 
jurnalist care mă întreabă ce se va întâmpla, cum vom ieşi din 
această criză, cum văd eu viitorul. Sunt pesimist de data aceasta, 
nu văd nicio soluţie şi îmi este foarte greu s-o spun şi chiar mai 
greu s-o scriu. De două decenii există două Românii care se 
urăsc una pe alta, din ce în ce mai mult, iar de acum încolo, tot 
mai precis. Identificarea dușmanului este cea mai importantă 
preocupare a politicienilor. După 1990, „foştii” au încercat să-i 
ţină deoparte pe nou-veniţi sau pe naivii din partidele istorice care 
au încercat să recreeze o legitimitate istorică. După ce polarizarea 
comuniști-democraţi nu a mai avut destule resurse, a apărut o altă 
polaritate: noi şi ei. Noi suntem cei buni, ei sunt cei răi. Ei sunt 
sursa nefericirii noastre, ne-au dat jos de la putere, s-au îmbogăţit 
cu resursele pe care le-am fi putut folosi noi dacă am fi fost la 
putere mereu. Uneori, noi și ei însemna „stânga” și „dreapta”, 
alteori, „putere și opoziţie”, „roşii sau portocalii”. 

Din toată competiţia rămânea mereu ura, niciodată vreun 
efort de a trece peste diferenţiere în numele vreunui proiect. De 
ce nu am reuși să colaborăm cu toţii la un proiect, m-am întrebat 
adesea, şi răspunsul meu provizoriu este: din cauza resurselor pe 
care trebuie să le împartă cei care ajung la putere şi din cauza 
faptului că niciodată un lider nu şi-a înfruntat propria armată, 
decretând pacea și iertarea adversarului de până ieri. 

În filmul lui Clint Eastwood, Mandela face acest salt, pe 
care numai trei decenii de pușcărie te pot împinge să-l faci. Pus 
să desființeze simbolul rasismului, echipa de rugby a albilor, 
Springbox, Mandela refuză și face din această echipă, prin câştigarea 
titlului mondial, un moment unificator pentru o naţiune divizată. 

După 27 de ani de temniţă, Mandela înţelege un lucru 
pe care l-am auzit de la oameni care au făcut pușcărie la noi, în 
perioada obsedantului deceniu: trebuie să ai grijă ca puşcăria să nu 
se mute în tine! Dacă atunci când ieși pe poarta ei nu lași acolo tot 
ce ai simţit, înseamnă că o vei purta cu tine toată viaţa. 

„Națiunea noastră este flămândă de victorie”, spune Mandela, 
şi parcă se referă la România. Trebuie să uităm trecutul și să privim 
viitorul; nu poţi elimina simbolurile celorlalţi și apoi să le pretinzi 
să participe la construcţie. Trebuie să le ceri oamenilor imposibilul 
pentru a realiza ceva, trebuie să-i motivezi să facă tot ceea ce ei cred 
că nu pot, iar pentru aceasta, liderul are nevoie de inspiraţie. Oricât 
de exagerat ar părea, m-am gândit la România tot timpul filmului, 
am văzut același conflict şi o lipsă de speranţă asemănătoare. Am 
sentimentul că România este devastată de un rasism politic ce a făcut 
să nu se lege nimic în ultimele decenii. Nimic nu s-a făcut împreună, 
nu am avut eforturi colective, perioade de relativă prosperitate sau 
de construcţie, atunci când adversarul era încă pe jos, iar coerenţa 
era dată de proiecte externe sau de autoritarisme mai luminate. 
Prin rasism politic înţeleg o atitudine continuă de conflict între 
identificările partizane, un conflict prea subiectivat, care depăşeşte 
limitele unei competiţii politice normale. Identificarea partizană este 
prea puternică (un fel de spirit de hoardă), iar colaborarea în coaliţii 
politice devine imposibilă. Venirea la putere a unui partid politic 

produce, în mod reflex, discriminarea celorlalte, dar și respingerea 
resurselor de specializare din societatea civilă. Situaţia membrului 
de partid nu este una prea bună; l-am numit odată „ostatic al 
partidului”. Într-un text mai vechi, pentru care m-a înjurat un coleg 
de partid bătut în cap, am scris, cu referire la situaţia ingrată a celor 
care sunt prinși în această puternică integrare a partidelor: 

Când dumneavoastră, cei fără de partid, vă simţiţi trădaţi 
de politicieni, înșelaţi în speranţa că lucrurile merg spre mai bine, 
gândiţi-vă că există pe lume cineva care este într-o situaţie mai 
proastă: membrul simplu de partid. Nu este liber să protesteze, 
este singur, nu are niciun sprijin din partea societăţii civile, este 
privit strâmb de dumneavoastră, fericiţii independenţi. Poate 
că s-a năruit și singurul lui sprijin: visul că lumea poate să fie 
schimbată în bine, iar el poate face ceva pentru asta. 

Lipsa de colaborare pentru elaborarea unui nou proiect de 
societate este rezultatul unui adevărat rasism politic, încă prezent 
în viaţa noastră publică. Trăind în interiorul grupurilor politice, 
oamenii suferă tot felul de mutații, chiar şi cei care erau fiinţe 
rezonabile când au intrat acolo. Sigur, sunt și destui simulanţi sau 
şmecheri, traseişti politici prin vocaţie, dar cei mai mulţi membri 
din partide sunt sincer integrați. Cu toţii însă, cei implicaţi politic, 
suntem pândiţi de pericolul ca partidul să se mute în noi. Să nu 
ne mai putem închipui în afara lui, să nu mai putem privi lumea 
decât prin viziunea săracă a comunicatelor lui, să nu-l mai putem 
vedea pe celălalt decât ca dușman, iar ura să fie singurul sentiment 
care ne aduce împreună. 

În filmul lui Clint Eastwood, liderul lui găseşte inspirația 
într-o poezie din secolul al XIX-lea. Se eliberează de ură și caută 
să integreze simbolurile de succes, chiar dacă, înainte, aceste 
simboluri erau semnele suferinţei lui. Versurile lui Henley au fost 
scrise, se spune, pe patul de spital, când autorul devenise, prin 
suferinţă, posesorul unei etici superioare: „I am the master of my 
fate/ I am the captain of my soul”. 

Atunci când nu mai există nicio speranţă, când totul pare 
că merge spre dezastru, mai putem visa doar la o răsturnare a 


186 ° Vasile Sebastian Dâncu 


mersului „firesc” al prăbuşirii, prin intermediul unuia care s-a 
lecuit de ură şi s-a săturat cu totul de războaiele politice cretine, 
erori care ne-au adus aici. Cred că oamenii visează aiurea la cineva 
care ar veni să ne salveze din afara politicii, adică să ne ceară să 
facem imposibilul. Venind de dincolo de arenă, nu va fi crezut 
de nimeni, dar mai ales nu va fi urmat de nimeni. Nu-mi cereţi 
exemple, nu ştiu dacă acel om există, dar semnul recunoașterii lui 
poate fi următorul: va fi unul dintre cei în care partidul lui nu şi-a 
făcut cuib pentru vecie. 


26 mai 2010 


Dacă tace politicianul 
O propunere timidă 


ste august și toată lumea se află în vacanţă. Adică reduce 

motoarele, caută plăceri simple, locuri exotice sau poate 
doar umbra unui copac ori concertul păsărilor dintr-o pădure. 
De regulă, vara jurnaliștii sunt cei mai năpăstuiţi. Nu au ştiri, 
nu sunt siguri pe unde umblă publicul lor, dar mai ales lipsesc 
evenimentele publice. Ştirile cu locul în care se duc politicienii şi 
vedetele în vacanţă rezolvă doar una sau două zile, în rest bietul 
jurnalist trebuie să se roage la Dumnezeu ori să umble aiurit pe 
Google. Politicienii nu mai răspund la telefon sau își anunţă 
jurnaliştii preferaţi că nu vor fi de găsit timp de două săptămâni. 
Specialiștii în PR politic sau guvernamental pregătesc agende 
de vacanţă şi planificări pentru subiecte siropoase. Dar drama 
jurnalistului lipsit de fapte sociale majore, de evenimente politice 
consistente, rămâne intactă. 

Poate că aceste lucruri mai sunt valabile şi în alte ţări, erau 
valabile și în România, până anul trecut. Observ însă că acum 
politica nu își ia vacanţă, deși nu este nici măcar un an preelectoral. 
În fiecare zi, partidele şi şefii lor lansează atacuri, descoperă 
strategii, anunţă fericirea viitoare a poporului, condensată în cifre 

şi procente. În fiecare zi avem un scandal, o mare polemică, o 
ameninţare cu trimiterea în instanță. Plecat departe de casă, când 
deschid laptopul şi dau să caut ceva în presa noastră, mă lovesc 
de figura celor mai cunoscuţi politicieni și de declaraţiile lor 
grave şi profunde. Aud că unii s-au prins că PSD şi-a schimbat 
brusc strategia și atacă dur guvernarea, dar mă uit și nu văd nicio 
schimbare, ba chiar îmi pare că Victor Ponta este constant în 
ultima vreme, nu a schimbat nimic din ce a spus. Am citit că 
Victor Ponta le arată pisica guvernanţilor, dar preşedintele PSD 
se uită probabil nedumerit, pentru că lui îi plac mașinile, nu 
mâţele, în concediu. Citesc că guvernul Boc este un factor de risc 
pentru inflaţie (deși ştiam oricum că este un factor de risc pentru 
România). Unii publică secretul suspendării lui Băsescu, alţii scriu 
despre cum ar vrea Băsescu să fie suspendat. Numai lucruri grave, 
chestiuni de politică fundamentală, subiecte serioase, dar care mor 
a doua zi, ca orice subiect de vacanţă. 

Politicienii stau la Monte Carlo, la Nisa ori în Sardinia, cu 
telefonul la ureche câteva ore pe zi, şi vor să dea senzaţia că sunt 
obsedaţi și frământaţi de marile probleme ale României. Dau 
câteva telefoane și apoi merg la plajă. O mare golăneală, ultima 
găselniţă din telenovela simulării responsabilităţi și grijii faţă de 
societatea românească. Odată cu prăbuşirea încrederii în instituţii 
şi în partide, o strategie agresivă de prezenţă nonstop în spaţiul 
public, cu sau fără mesaj, face modă printre politicieni. Politicienii 
ne urmăresc deja ca la fotbal, om la om, pe tot terenul. Sigur că, 
dacă la 1 septembrie i-am întreba ce au spus în august, când erau 
relaxaţi în concediu, nu și-ar mai aduce aminte decât foarte vag. 
Sunt sigur că niciuna dintre indignările de vacanţă nu va avea 
vreo continuare în politica pe care vor reîncepe s-o facă odată 
cu sesiunea de toamnă a parlamentului. Această ultimă formă 
de demagogie politică agresivă mă face să propun o chestiune 
ecologică, de bun-simţ. Ce ar fi să decretăm luna august o lună 
fără politică, o lună în care politicienii și politica iau vacanţă? Am 
reduce un pic din poluarea media și am lăsa societatea să respire 
aerul de vacanţă fără poluantul sonor adus de politicieni. Nu cred 

că ar suferi cineva din cauza asta, poate şi politicienii ar veni cu 
minţile mai odihnite în luna septembrie. Poate că, vorbind mai 
puţin, chiar şi politicienii ar avea un pic de timp de reflecţie, ar 
spune apoi mai puţine prostii, revenind după treizeci de zile de 
abstinenţă la gargară. O vacanţă ar putea avea semnificaţia unei 
dezintoxicări, pentru politicieni, dar şi pentru public. 

Dacă ar tăcea politicianul, măcar pe timpul vacanței, poate 
s-ar auzi vocea altora, poate a unor intelectuali, poate a unor 
artiste care încă nu s-au sinucis. Chiar şi de niște liniște ar avea 
nevoie România, poate reuşim să ne regăsim. În copilărie, ţinând 
o fată de mână la un cinematograf, am fost cucerit de un cântec 
care spunea: „Dacă tace cântăreţul, tace viaţa.” Acum, matur, mă 
gândesc ce s-ar întâmpla dacă tace politicianul. Poate s-ar trezi la 
viaţă, măcar în vacanţă, un popor căruia îi e dor de viaţă. Atât de 
dor, încât se uită înainte şi nu vede nimic, se uită apoi spre Trecut 
şi o confundă pe ea, Viaţa, chiar și cu umbrele lui tenebroase. 


8 august 2010 


Energia visului în politică 


riedrich August von Hayek spunea într-un interviu de 

bătrâneţe că, după o viaţă de polemică îndreptată împotriva 
stângii, a constatat totuși că îi invidiază pe economiștii de stânga 
pentru un lucru: economiștii de stânga sunt vizionari, își permit 
să imagineze, să proiecteze viitorul. Marele economist de dreapta 
spunea că dreapta e mai raţionalistă, mai contabilă, mai închistată 
şi, de aceea, mai puţin atractivă. 

Multă vreme m-am gândit la ceea ce spunea marele filosof şi 
economist, laureat al Premiului Nobel pentru economie în 1974, 
dar nu am găsit corespondențe în politica de astăzi. Pentru că 
dreapta a rămas la fel de contabilă, dar stânga şi-a pierdut din 
energia creatoare peste tot în Europa, dar şi în lume. 

Dacă ne referim la România, atunci vedem că, de aproape 
două decenii, stânga românească, sub conducerea unor politicieni 
proveniți din vechiul regim, a tăcut timorată sau a încercat să se 
justifice prin pragmatismul cifrelor de buget sau al procentelor 
de creştere. „Vom creşte salariile cu 50%, vom dubla pensia 
sau alocația, vom face X kilometri de drumuri, vom construi 
6 000 de apartamente.” Stânga s-a luat la întrecere cu dreapta 
În promisiuni, ceea ce nu a avantajat-o, pentru că dreapta este, 
prin natura ei, conservatoare și lipsită de imaginaţie. Dreapta 
este tradiționalistă, raționalistă, căutătoare de profit, nu promite 
salvarea sau mântuirea. 

Poate că liderii stângii de la noi au avut o inhibiţie generată 
de utopia omului nou sau a societății comuniste, acel paradis unde 
fiecare urma să primească după nevoi, în timp ce va contribui 
după posibilităţi, lucru explicabil. Dar persistenţa acestei sărăciri 
a mesajului nu se mai justifică după două decenii de democraţie. 
Deşi ne-am îndepărtat mult de acele momente, proiectele stângii 
au rămas la fel de inhibate. Politica noastră are cotele de neîncredere 
de astăzi şi pentru că stânga românească ignoră energia pe care 
o poate aduce visul în politică. Politica este un mijloc prin care 
trebuie să potenţăm capacitatea oamenilor de a visa la o lume mai 
bună, la o societate mai dreaptă, la o lume cu mai multă libertate 
pentru individ sau cu o mai mare egalitate de șanse. 

Obsesia de a pune mâna pe putere cu orice preţ, de a 
elimina adversarul politic de la ciolan nu ajunge pentru a crea 
optimism, bunăstare şi entuziasm, țeluri pentru care oamenii 
trebuie să riște, să investească, să folosească mai multă energie 
pentru a aduce viitorul mai aproape. Un proiect de stânga trebuie 
să creeze entuziasm, trebuie să descătușeze energii. Până la urmă, 
politica este şi un spectacol care poate crea o nouă realitate. Un 
politician charismatic, dedicat unei viziuni, unui proiect construit 
pe speranţa unui viitor mai bun, poate trage după el oamenii spre 
o altă etapă din viaţa unei comunități. 

Stânga ar trebui să probeze că visul oamenilor de a trăi mai 
bine este realizabil, că, deşi viaţa nu este un paradis fără de griji, 

fericirea este posibilă prin muncă și talent investite în acţiune. 
Cum să faci ceva pentru societate dacă nu stimulezi capacitatea 
oamenilor de a imagina o lume mai bună? 

Când Martin Luther King a folosit formula „I have a dream”, 
el a lansat un proiect politic antirasial pe care astăzi Obama 
încearcă (sau declară că încearcă) să-l transforme într-un proiect 
planetar de construcţie a unei lumi mai drepte, mai echitabile, 
dincolo de inflaţie, deflaţie, stabilizare sau creştere. Nici atunci 
nu era uşor de imaginat egalitatea între rase, nici astăzi nu este 
ușor de imaginat o ordine mondială justă, un parteneriat cinstit, 
în numele umanităţii, între cei bogaţi și cei săraci, între cei mici şi 
cei mari. Dar pentru ca un vis să se realizeze în politică, mai întâi 
cineva talentat, charismatic, trebuie să-l aducă în faţa oamenilor. 

Stânga are și o altă postură care o poate înnobila: stânga 
poate visa pentru alții, stânga este obligată să viseze pentru alții, 
dacă își respectă menirea. Ea trebuie să-i reprezinte pe cei cu 
resurse puţine, pe cei care au pierdut competiţia şi poate nu mai 
au energia să viseze, să-și imagineze un viitor frumos pentru care 
merită să trăieşti, pentru care merită să faci sacrificii pentru a da 
educaţie copiilor. 

Din păcate, nici măcar oamenii de stânga nu cred în 
posibilitatea unui discurs de stânga care ar putea crea un consens 
imaginar, consens care ar putea fi punctul de plecare în schimbarea 
la faţă a României. 

De ce se întâmplă asta în România? Simplu, stânga modernă 
nu se naște prin decret într-o ţară postcomunistă. Este nevoie de un 
câmp de dezbatere de stânga, de o polemică stânga-dreapta, pe teme 
serioase, nu doar penibila controversă legată de cota unică. Există o 
nevoie a unei veritabile dezbateri despre stânga, dezbatere care nu 
a avut loc până acum. De câteva ori s-a discutat, dar discuţia a fost 
substituită de dezbateri despre guvernarea de stânga. Din păcate, 
discuţia despre stânga și rolul ci este blocată chiar și în Europa de 
confuzii, incoerenţe, neînțelegeri și de presiunea dreptei. 

Presiunea asupra stângii este foarte evidentă în următorul 
exemplu: „Ideea numită socialism este moartă şi intelectualii 

francezi care au încercat să facă din colectivism un lucru respectabil 
se ascund. Este un mare eveniment pentru civilizaţia occidentală. 
Partea culturii franceze care este inspirată din socialism este și va 
rămâne o nulitate mondială. Dar Franţa a început să se îndepărteze 
de scursurile acestei ideologii insipide pentru a-şi reocupa locul ei, 
cel al unei societăţi mândre şi realizate” (editorial din 7he Wall 
Street Journal, 31 octombrie 1983, citat în Liberation, 2 noiembrie 
1983). 

În România a fost complicat să-i contrazică pe cei ce se 
autointitulau adevărații reprezentanţi ai stângii. Nici măcar 
polemica dintre PDSR şi PD, partide de stânga la un moment 
dat, ramuri rupte din copacul FSN, nu a contribuit decisiv la 
naşterea unui curent de opinie solid de stânga. 

Există şi un bruiaj continuu al distincţiei dintre stânga și 
dreapta. Bruiajul distincţiei stânga-dreapta nu are ca agent doar 
ideea „sfârșitului ideologiilor”, falimentară deja, ci şi ceea ce am 
putea numi eclipsa distincţiei. În ultimii 25 de ani, ea se face 
prin golirea de conţinut a conceptului în cadrul unor încercări 
de depăşire: axa Blair-Schrâder. Deşi fără un succes prea mare, 
apar constant încercări de a repoziţiona partide sau candidaţi pe 
centru (nici stânga, nici dreapta) și chiar programe care încearcă să 
aducă alte unghiuri de vedere şi problematici transversale, cum a 
fost și este încă „ecologia politică “, un curent care pune în centru 
ideea raporturilor complexe dintre om și natură din perspectiva 
resurselor și a progresului uman. 

Invenţia centrului nu rezistă dinamicii și complexităţii 
jocului politic, centrul politic poate că nici nu există. Centrul este 
un loc în care se refugiază sau își trag, sufletul diverși politicieni, 
de stânga sau de dreapta, în perioade de criză economică și socială. 
Nu cred că are rost să ne pierdem în complicatele discuţii despre 
criterii care diferenţiază stânga de dreapta politică. Cred, alături de 
Norberto Bobbio, că egalitatea este steaua polară a stângii, criteriu 
care rezistă timpului. Pare evident: nu există încă în România o 
cultură de stânga veritabilă, consolidată. Acest lucru influenţează 
prestaţia partidelor, dar şi mișcările electoratului. 

Tabloul sumbru al politicii româneşti, lipsa de speranţă, lipsa 
de încredere, apatia, populismele greţoase și cumpărarea votului, 
toate acestea sunt facilitate şi de lipsa unei culturi de stânga, aceea 
care foloseşte și energia visului în politică. 


19 septembrie 2010 


Vocile şi limbile politicii 


Goethe despre România noastră 


igur, este o glumă de început, pentru a capta atenţia, mă refer 
la faptul că, acum mai bine de 200 de ani, Goethe îi scria unui 
prieten: 

„Precum un mare oraș, lumea noastră morală și politică 
e subminată de căi subterane, de pivnițe şi canale, la ale căror 
conexiuni şi amplasări nimeni nu pare să reflecteze sau să se 
gândească; cei care ştiu însă câte ceva despre ele vor socoti mult 
mai lesne de înţeles că aici sau acolo, acum sau mai târziu, 
pământul se surpă, fumul se ridică printr-o crăpătură şi se aud 
voci stranii.” 

Pare foarte actual acest fragment, parcă este scris special 
pentru România, chiar dacă este scris înainte de Revoluţia 
Franceză, deci are peste 200 de ani. Lumea noastră începe să se 
prăbușească şi vocile pe care le auzim ieşind la suprafaţă nu sunt 
totuși niște voci străine. Ne par stranii, cum spunea Goethe, dar 
noi le-am auzit tot timpul, sub forma unui ecou, ca o dublură a 
vocilor din politica noastră. 

Ca să justificăm Revoluţia, am vorbit câţiva ani limbajul 
libertăţii, unii cu naivitate, alţii doar atunci când era de faţă presa 
sau mulţimea. Mulţi au vorbit limbajul libertăţii din naivitate sau 
din speranţa că totul se va putea schimba doar cu trecerea celor 
douăzeci de ani de rătăcire, pe care magul roșu de la Răsărit, Silviu 
Brucan, îi prorocise (credeam că nu va avea dreptate). În primii 

ani după evenimente (vedeți cum ne-am speriat de cuvântul 
„revoluție” şi l-am lăsat să fie folosit doar de emanaţi), limbile s-au 
amestecat ca la turnul Babilonului, dar învățam să vorbim singuri, 
şi acesta nu era puțin lucru. 

După 1996, venind opoziţia la putere, am vorbit cu toţii 
limbajul dreptăţii şi al adevărului, credeam că, în fine, am 
terminat gâlceava, ne-am purificat și următorul deceniu va fi cel 
al recâştigării demnităţii. Ne-au murit apoi primele speranţe şi am 
învăţat limbajul sărăciei şi al mizeriilor. Am înţeles că, dincolo de 
vorbele lor, de steaguri sau de logourile meșteșugite, politicienii se 
încurcă în propriile interese şi pot fi o povară pentru visul nostru 
de normalitate. 

După 2000, ne-am crezut scăpaţi de inhibiţii și îndepărtați 
de trecut, am sperat să facem ultimele deconturi cu trecutul şi 
să ne legăm vagonul numit România la locomotiva istorici, mai 
precis la locomotiva modernizării, cea despre care credem că nu 
are marșarier şi că nu se opreşte niciodată. 

Au venit acceptarea Europei şi umbrela NATO, iar resursele 
nebănuite ale naţiunii ar fi trebuit să ţâșnească spre cer, precum 
un zăcământ de ţiţei proaspăt descoperit. Am început să vorbim 
o limbă străină, un dialect bruxellez, și fiecare dintre ncologismele 
pe care le rosteam părea a fi aducătorul unei ploi de bani peste 
România, bani europeni, „adevărați? — cum spunea des un 
politician în campanie. Limba şi vocile noastre nu ne păreau a fi 
prea autentice, însă luam asta drept semn al schimbării şi al noului 
pe care îl aşteptam. Ne-am răspândit prin lume şi am interpretat 
asta ca un semn al adaptării noastre la lume, al succesului. Am 
privit libertatea noastră de mișcare ca pe un drept natural, o parte 
a „mi-se-cuvine“-ismului cu care deja am început să ne obişnuim. 

În prima jumătate a deceniului au apărut multe mutre noi în 
politică, tineri sau maturi, unii au schimbat compoziţiile pozelor 
de grup, unii au propovăduit reforme, reformări, modernizări sau 
doar mersul spre normalitate, dar cei mai mulţi au fost înghiţiţi 
de pluton sau împinși înapoi de unde au venit. În 2006, după 
cum vedem acum, i-a dispărut până și lui Ion Iliescu dosarul din 

arhive. Nu cred că Nea Nelu și-a pitit dosarul, putea s-o facă în cei 
doisprezece ani când a fost cel mai tare om în stat. Semnificaţia este 
una mai profundă, trebuia să dispară trecutul unui fost comunist 
pentru că devenea deja o resursă în acest deceniu al bunăstării false, 
dar și al nostalgiei după comunism. Era o resursă pentru alţii, cum a 
fost mai mereu în ultima vreme. În plus, euforia democraţiei şi suflul 
celor nou-veniţi la putere, într-o nouă tentativă de a elimina ultimele 
rămăşiţe ale comunismului din politică, se manifestă conform unei 
moralităţi proprii, pragmatice şi amorale. Comunist cum este, sau 
cum a fost, Ion Iliescu nu cred că a dat ordinul ilegal de a i se distruge 
dosarul, probabil că i-a fost făcut cadou de un politician de la putere 
care avea nevoie de sprijinul PSD. Este doar o presupunere, speculez 
aici, nu am nicio informaţie, poate că asta îmi place să cred. 

Partidele, inclusiv cele cu probleme de legitimitate, au 
început să arate o altă imagine. S-au creat marile speranţe pentru 
deceniile care vin: bunăstarea, uninominalul, schimbarea clasei 
politice, meritocraţia şi tehnocratismul. E adevărat că, din când în 
când, aveam semne că trecutul revenea, dădea lovituri de undeva 
din culise. Dacă te uitai la purpura roasă a jilţurilor puterii, vedeai 
că dispunerea lor era la fel, doar că ocupanţii erau alţii. Începeai 
să vezi că odraslele foştilor iau locul părinţilor, că odraslele şefilor 
devin șefi pe nesimţite, că fiii arbitrilor arbitrează meciurile altădată 
arbitrate de taţii lor. Nu-i nimic, îţi spuneai, e doar o tranziţie mai 
ciudată, ca la noi. 

Euforia deceniului unu din noul mileniu s-a stins cu totul 
în doar doi ani. Când au început să se termine banii pentru 
Marele Traktir Politic Naţional (MTPN), am început să ne trezim 
ca dintr-o beţie oarbă. „Cum nu mai sunt bani? Uite cine ne 
conduce... Când a apărut această dictatură? Unde este libertatea 
presei, unde sunt patronii visători ai presei anului 1990? Ce-i cu 
tonomatele astea pe care patronii le mână din spate cu înjurături și 
şuturi în fund?” Dacă mă uit la mutrele nedumerite ale înţelepţilor 
noștri de azi, nu mă pot opri să pufnesc în râs. Mulţi dintre ei au 
susţinut, indecent și luând drepturi de autor, această stare de lucruri. 
Mulţi au creat-o, dar, din păcate, societatea noastră nu stochează 

mesajele trecutului, trăim doar în imediat. Este ciudată capacitatea 
noastră de disimulare. Uneori am senzaţia că prefăcătoria este o 
dimensiune importantă a spiritualităţii noastre, deşi se poate să 
fie universală. Doar că noi o alegem mai des, ne place minciuna 
mai mult decât asumarea responsabilităţii şi sinceritatea, dintr-o 
explicaţie simplă și obiectivă: niciodată societatea nu a premiat pe 
cineva pentru asemenea gesturi. Ba, din contră. 


Ce limbă vorbim acum? Vocile stranii? 


Am uitat bruxelleza, peisajul s-a schimbat dintr-odată. Au 
apărut la suprafaţă vocile stranii de care vorbea Goethe. Mahalaua 
politică a ieşit la suprafaţă peste noapte? Nu, prieteni, a fost tot 
timpul aici, aproape de noi. Mult mai aproape decât ne închipuim. 
Câteva stenograme cu lideri politici, oameni de afaceri şi jurnaliști 
au dinamitat liniştea pe care ne încăpăţânăm s-o proiectăm peste 
realitatea noastră. 

Plecat pentru o săptămână din ţară, descopăr la întoarcere 
un peisaj schimbat. Nu prea citisem pe net ştirile şi nu aveam cum 
să bănuiesc faptul că doar în trei zile se poate schimba într-atât. 
Un amic din armată îmi trimite un mesaj glumeţ: „Ce faci, ticălos 
mic, hahaleră de prieten ce-mi eşti? La noi se vorbeşte deja doar 
cu f..., doar cu p..., eventual cu m... Când o să te reîntorci, să vezi 
ce greu o să te adaptezi, comunist liric ce ești! Am vrut doar să te 
trag de brăcinar, ca de atenţie“. 

Mi-am adus aminte ceva ce am citit recent. În timpul celui 
de Al Doilea Război Mondial, un german a ţinut un jurnal al 
modificărilor lingvistice din timpul Germaniei naziste. A constatat 
cu acea ocazie că nu ideologia, discursurile, drapelele sau alte 
forme de discurs articulate produceau schimbări esenţiale asupra 
poporului german şi a societăţii, ci un lucru mai simplu, cuvintele, 
noi sau reevaluate, frecvenţa și folosirea lor în anumite expresii erau 
mijlocul cel mai eficient de propagandă. Acest lucru se întâmpla 
datorită faptului că era o propagandă mecanică și inconştientă, 
un fel de darwinism semantic, care se impunea încet, dar sigur, 
prin expresii izolate sau formule sintactice care îşi câștigau locul 

eliminând expresii mai puţin performante. Noul limbaj dă o luptă 
de vulgarizare, un adevărat război civil discret, dar care câștigă în 
fiecare zi noi teritorii. Limba învingătorului se impune nu pentru 
că este obligatorie, ci pentru că devine una dintre condiţiile de 
mediu, ca aerul sau ca apa. 

Descoperim că discuţia despre stenograme este dusă în 
primul rând de cei care au ceva în comun cu ele, sunt în cele 
publicate deja ori se află în cele care nu au apărut încă. Nu voi 
intra în această dezbatere, ea nu duce nicăieri și se va stinge în 
curând. Fiecare dintre participanţii la polemică va încerca să uite 
cât mai repede acest episod. Unii — pentru că au avut indecenţa 
de a arăta nişte chiloţi murdari în public, ceilalți — pentru că este 
vorba despre chiloţii lor. 

Noul limbaj este unul pornografic, vulgar, dar nu Sorin Ovidiu 
Vântu l-a instituit. Pe el l-am putea acuza cel mult pentru limbajul 
grupului său media, dar aici nu este cazul. Discuţiile cu politicieni 
şi cu unii angajaţi au loc sub semnul familiarităţii, limbajul este un 
indicator pentru relaţie și mai ales pentru tipul de relaţie. Există 
mulţi politicieni în România care nu pot rezista 45 de minute la o 
conferință de presă pentru că sunt obișnuiți să se exprime atât de 
liber în viaţa de zi cu zi, încât concentrarea pe discurs fără p... şi f... 
este un efort titanic și nu sunt siguri de rezultat. 

Vedeţi ce forţă are acest limbaj, este repede adoptat, ziarele 
au fost pline de titluri cu expresii din stenograme, televiziunile 
şi reţelele de socializare, forumurile au debordat în pastişe. Şi eu 
am intenţionat să public pe blog o scrisorică adresată madamei 
Politica, în noul limbaj. Deocamdată, mă bucur că am rezistat 
primei tentaţii. Parcă toată lumea așteptase să se dea drumul la 
înjurătura adevărată, cea care spune organelor pe nume. Epoca 
sugestiilor fine, a păsăricilor prezidenţiale, a scrisorilor Elenei 
Udrea către Ludovic Or (g) an s-a dus. 


Mogulii şi proiectele politicii 


Sorin Ovidiu Vântu nu este inventatorul politicii noastre şi 
nici al acestor politicieni sau jurnaliști. Vântu este tot creaţia acestei 

lumi. Influenţa lui Sorin Ovidiu Vântu este mare, cu siguranţă. 
Nu pentru că a cumpărat politicienii cu snopul, nici pentru că a 
făcut agenda politică. Este mare influenţa și ar putea rămâne așa 
pentru că această lume politică a avut nevoie de el. Politicienii i 
s-au oferit pe tavă, mulţi îl priveau ca pe binefăcătorul lor. Nu 
cred că Vântu are în soldă politicieni mai puţini din tabăra anti- 
Băsescu decât dintre cei aflaţi la putere, cei care se dau acum fete 
mari. Este numai o problemă de selecţie a stenogramelor. 
Multora le-a furnizat protecţie şi le-a oferit microfoanele și 
camerele de luat vederi pentru a fi văzuţi. Dar le-a oferit şi altceva 
— simulacre de programe și proiecte, subiecte de discurs. Ne-am 
făcut cu toţii, de jenă, că nu observăm ce a spus recent Vântu, că el 
încă din 2006 a lansat proiectul suspendării lui Băsescu. Nu cumva 
aceasta este una dintre cele mai ample acţiuni politice din ultimii 
cinci ani? Proiectul a furnizat mii de ore de discursuri, campanii, 
coaliţii, referendum, teme de campanie, programe comune. Nu 
cumva este cel mai tare proiect al politicii din ultimii cinci ani? 
Indirect, acesta a fost şi proiectul majoralrealegerii preşedintelui 
Băsescu: lupta împotriva celebrului 322, a parlamentului ticăloşit, 
împotriva mogulilor sau a tonomatelor a dat temele și pretextele 
pentru a câștiga încă un mandat de cinci ani, mandat care ţine la 
putere şi acum o guvernare care nu mai are nicio altă formă de 
legitimitate. Vântu brava, probabil, când a încercat să spună că i-a 
propus un program de reforme preşedintelui ca singură condiţie 
pentru sprijin, dar proiectul suspendării lui Băsescu, cu toate 
prelungirile lui, este un proiect major, care a ţinut loc de politică. 
Cel mai umilitor lucru pentru întreaga clasă politică nu este 
limbajul stenogramelor și nici slujul la Vântu, ci faptul că Vântu și 
media, în general, au oferit o vizibilitate care a ţinut loc de discurs 
şi de proiect politic. Cei mai mulţi politicieni stau pe posturile de 
televiziune şi vorbesc aproape în fiecare seară, dar nu au spus niciodată 
nimic serios, de care să ne aducem aminte. Beneficiază doar de ceea 
ce, în psihologia socială, numim efectul de simplă expunere. 
Încă o observaţie, poate un pic trasă de păr, dar nu total 
eronată: dacă grupurile media ale mogulilor, cele care-i urmăresc 

pe politicieni şi dau în direct chiar şi când aceştia tușesc, ar dispărea, 
să spunem, peste noapte, cea mai mare parte a politicienilor de la 
putere sau din opoziţie ar trăi o dramă. Ar trebui să caute alte 
modalităţi de justificare a funcţiilor şi a existenţei lor politice, nu 
doar hau-haul de la televizor. Cred că unii ar dispărea, alegătorii 
i-ar vedea nefardaţi, ar vedea că nu cunosc viaţa, că nu ştiu să 
vorbească deloc cu oamenii, că nu au nimic în cap sau, mai rău, ar 
putea fi întrebaţi ce meserie au. l-ar vedea pe unii că sunt mici şi 
diformi, că au o mână mai lungă, de la căratul genţii unui şef, sau 
cine ştie ce alte defecte. 

Până la urmă, dincolo de ilegalităţile sau imoralităţile din 
faptele lor, pentru care este normal să plătească în justiţie, mogulii 
sunt greu de înlocuit și cred că acesta este lucrul care le va conserva 
puterea şi influenţa în viitor, pentru încă o vreme. Aici înţeleg 
nedumerirea lui Vântu din textul unei stenograme: ce l-o fi apucat 
pe Băsescu să vrea să-l belească pe el, când ar fi putut fi folositor în 
orice program al președintelui? 


Nu vă impacientaţi, staţi la locurile voastre, 
nu se schimbă nimic! 


Noul limbaj vorbeşte de la sine despre pivnițele şi canalele 
unde s-a zămislit politica noastră. Cele care au însoţit-o mereu și 
o să o mai însoţească încă. Pentru că nou, faţă de ceea ce a scris 
Goethe, este că acum pivnițele și canalele care se dărâmă sunt 
repede construite la loc, camuflate bine, pentru că acolo se află 
miezul politicii noastre. Noul limbaj vulgar se impune repede, 
pentru că este limbajul nostru de zi cu zi, este limbajul relaxării 
noastre. Un politician bătrân îmi explica odată de ce trebuie să mă 
duc eu la televizor, nu el: „Tinere, tu ești profesor în civilie, ai fost 
obișnuit de la început să spui o sută de cuvinte fără a pune semne 
de punctuație cu p...” Noul limbaj nu este oglinda unei lumi, este 
chiar parte a esenței unei lumi politice a subteranelor. O lume 
prin care unii au trecut dinspre comunism spre capitalismul de 
azi. O lume din care au fost aduși minerii să planteze panseluţe, de 
unde au fost pregătiţi marii lideri, liderii sindicaliștilor, de unde 

s-au săpat canale pentru a fi devalizate băncile, unde au fost şcoliţi 
capitaliștii noştri. Tot aici sunt fabricaţi disidenţii și eroii bătăliei 
pentru civism și democraţie. 

Ar fi mirosit a canale și mai tare în viaţa noastră publică dacă 
nu ar fi luminile reci ale platourilor de televiziune, care mai curăţă 
ce se poate curăța, mai parfumează pe ici, pe colo. E adevărat că 
s-a ridicat un capac de canal și a început să miroasă urât, dar el va 
fi repede pus la loc şi sudat cu grijă, ca atunci când a venit George 
W. Bush la București să vadă curcubeul înălțat magnific peste ţară. 
Se vor mai surpa din subterane, dar nici nu mai este nevoie de 
foarte multe pentru că, deja, mulţi dintre oamenii grotelor au fost 
validaţi şi se află sub lumina reflectoarelor. 

Dragi concetăţeni, staţi la locurile voastre, nu s-a întâmplat 
nimic! Cuvintele urâte vor fi închise înapoi în cutie. Vă mai 
amintiţi? „Vorbeşte-le, vorbeşte-le” (Talk to them, talk to them), 
and they urged the crowd: „Staţi liniștiți la locurile voastre” (Stay 
guiet în your places)... Priviţi, Wikipedia e cu noi! 

24 octombrie 2010 


Ideologii lovite cu toporul 


D: ceva vreme am intrat și noi în faza de contestare a 
ideologiilor. 

Să nu vă speriați, nu am ajuns la vreo etapă de mare finețe, în 
care să dezbatem diferențe între ideologii sau posibilitatea sintezei 
lor. Nici măcar nu avem bătălia dintre stânga și dreapta sau discuția 
despre alte forme de agregare. Dacă ar fi așa, ar însemna că am fi 
ajuns la vreun stadiu de normalitate. 

Nu, la noi este vorba de lovirea ideologiilor în cap, cu toporul. 
Aşa cum s-a făcut adesea în vremurile de dinainte cu fenomenele 
de spiritualitate — metafizica, sociologia sau estetica, cibernetica 
sau meditaţia transcendentală. Adică, vin niște tipi într-o zi şi 
anunţă în piaţa publică: „Dacă teoria nu se potriveşte cu practica, 

asta e, cu atât mai rău pentru ea!” Mai sar şi alții pe la televiziuni 
sau radiouri şi aprobă prostiile acestea, ca şi cum ar fi nişte mari 
şi revoluţionare imperative ale momentului. Așa am ajuns acum 
la relativizarea stângii sau a dreptei, la eliminarea și aneantizarea 
lor. Pentru o guvernare care trebuie dată jos, se spune că nu mai 
contează aceste fineţuri, trebuie o coaliţie, indiferent cine se aliază 
cu cine, trebuie să fie aduși trădători, racolaţi mercenari. Nici 
migraţia politică nu mai este un păcat! Imperativul pragmatic al 
momentului conţine o moralitate intrinsecă. 

Nu discut despre guvernare, ar merita dată jos pentru foarte 
multe motive, care ţin de eficienţă şi de măsurarea performanţelor, 
ca să nu mai vorbim de comunicarea execrabilă, asimilabilă unei 
adevărate sfidări publice. 

Dar modalitatea prin care se renunţă chiar și la discuţia despre 
respectul ideologiilor este periculoasă. Politica este lăsată fără repere 
şi fără urmă de criterii sau de moralitate. Chiar să nu conteze nimic 
altceva, doar preluarea puterii să se poată justifica în sine? 

E adevărat că nu noi am inventat sfârșitul ideologiilor, iar 
politicienii noştri, cu câteva excepţii neglijabile cantitativ, nu i-au 
citit, cu siguranţă, pe Fukuyama, pe Daniel Bell, Raymond Aron 
sau Paul Ricoeur. Mulţi teoreticieni au încercat să contrapună 
ideologia ştiinţei și să arate cât rău au făcut ideologiile în istorie, dar 
discuţia filosofică nu are mari șanse să ajungă în zona polemicilor 
politice. În ultimele decenii, succesul cel mai mare l-a avut Francis 
Fukuyama, care a prevăzut sfârşitul istoriei, ca final al evoluţiei 
ideologice a umanităţii, şi universalizarea democraţiei liberale, ca 
formă finală de guvernare. El vede liberalismul modern ca fiind 
ideologia de la sfârşitul istoriei, prevestind de fapt triumful unei 
ideologii parţiale. În ultimii ani, şi el a început să se îndoiască şi 
să aducă unele corecţii profeţiilor din 1989, dar a rămas încă pe 
piedestalul unei iluzii, aşa cum făcuseră odată și Hegel sau Marx. 

Cea mai justă poziţie o are, în viziunea mea, Paul Ricoeur, 
care demonstrează că ideologiile nu pot să dispară, pentru că 
grupurile sociale au nevoie „de a-și da o imagine de sine, de a se 
reprezenta, în sensul teatral al cuvântului, de a juca și a se pune în 

scenă”, ele fiind variate forme ale motivaţiei sociale, ce fac posibile 
teorii și reprezentări globale ale istoriei şi integrarea unor grupuri 
în istoria totalizatoare. 

Pe urmele unor teorii mai mult sau mai puţin savante, 
putem observa că, într-o lume a crizelor şi a schimbărilor rapide, 
într-o perioadă de bombardament informaţional, oamenii au 
nevoie de interpretări coerente şi mai ales de sisteme articulate 
de informaţii, valori, imagini. Ideologiile oferă repere simple, au 
făcut parte din educaţia de la nivelul şcolii și al familiei, le avem 
în subconştientul cultural identitar, chiar dacă nu ne dăm seama. 
Ideologiile concentrează un conţinut mitic, aspirații şi idealuri 
bazate pe nevoi, oferă interpretări şi orientează spre anumite tipuri 
de acţiuni. Doar marxismul a putut crede în utopia că ştiinţa și 
reflexia ei în conştiinţa publică vor putea înlocui celelalte ideologii 
sau sisteme de credinţe. 

Discuţia privind ideologiile revine în comunicarea publică 
despre necesitatea unei alianţe unite a opoziţiei. În discuţia 
despre posibilitatea unei alianţe între PSD, PNL şi PC apar zilnic 
la televizor profeţi care spun că nici nu trebuie să ne gândim la 
diferenţe ideologice, că este urgent să se facă o alianţă. Distinși 
intelectuali au afirmat în direct, la ore de maximă audienţă, că 
nu este nevoie nici măcar de un program de guvernare, că trebuie 
oprită guvernarea Băsescu, iar restul se va rezolva de la sine. 
Înţeleg necesitatea alianţei şi imperativul pragmatic al schimbării, 
nu înţeleg de ce schimbarea nu poate fi făcută cu conştiinţa că 
trebuie să respectăm anumite diferenţe ideologice, pentru a le lua 
în calcul şi a încerca să le rezolvăm prin negocieri sau programe. 

Ideologiile nu sunt moarte, așa cum, din nefericire, cred 
foarte mulţi. Ideologiile setează o serie de incompatibilităţi care 
dinamitează alianţe, când nu te aştepţi. Ideologiile sunt sisteme 
de valori, în funcţie de ele oamenii se adună în jurul partidelor, în 
funcţie de ele şi românii își setează tot felul de aspirații. Politicienii 
cred că ei sunt cauza pentru care oamenii votează un partid, că 
nu contează nimic altceva, dar se înşală. Ei sunt consideraţi de 
către oameni exponenţi tipici pentru anumite valori, chiar dacă 

politicienii nici măcar nu s-au gândit la ele. Uneori, liderii resping 
ideologiile din gelozie, vor să fie doar ei cei iubiţi. Ideologiile sunt 
adevărate proiecte în sine, iar interesele liderilor se pot ciocni, 
câteodată, de interesele pe care le conţin ideologiile. Uciderea 
ideii de puritate ideologică sau a nevoii de proiect ideologic se 
poate face uneori exclusiv în beneficiul momentan al unor lideri 
politici. Unii lideri, conştienţi că au o slabă legitimitate internă 
sau externă, încep să se autoproclame singuri stăpânitori peste 
partide, dincolo de valori, considerându-se aspiratoare de voturi. 
Revenind la alianţă, se poate ajunge la o alianţă PSD-ACD, 
PSD şi Ponta nu prea au de ales, cel puţin așa crede toată lumea. 
PSD este deja de şase ani departe de putere şi, recent, odată cu 
proiectul candidaturii lui Geoană, a renunţat la vrabia din mână 
pentru cioara de pe gard. E adevărat că există și o presiune externă, 
dinspre societatea civilă, ca să accepte o alianţă cu PNL. Poate mai 
sunt variante, dar nu mai are nimeni timp să stea și să cugete. Nu 
va fi însă foarte uşor de făcut. De semnat este simplu, dar nu este 
vorba doar de posibilitatea de a găsi un limbaj comun între Crin 
Antonescu și Victor Ponta. Dacă se va face un proiect de societate 
sau un program de dezvoltare, această alianţă ar putea să dureze. 
Ar trebui să se facă mai mult pornind de jos, nu doar prin decret. 
Trebuie să fie luate serios în calcul elementele de ideologie care 
separă, de douăzeci de ani, stânga de dreapta. Oamenii vor cere o 
explicaţie legată de asta. Nici cei care se cred de stânga, nici cei care 
se autoidentifică a fi de dreapta nu sunt idioţi, ei pot înţelege că 
este nevoie de o lucrare comună. Dar să fie amestecați prin decret, 
pe ideea că nu contează ideologiile, că este o prostie să ţinem la 
identitatea ideologică, după ce 20 de ani i-am pus să se urască 
unii pe alţii tocmai din cauza acestei diferenţe, ar fi prea mult. Pot 
accepta pe moment, dar nu va rezista mult această iluzie. A trata 
oamenii cu respect în politică înseamnă încercarea de a le cere 
permisiunea, chiar dacă acest lucru este doar consultativ. Nu este 
mare lucru, singura exigenţă este legată de faptul că nu trebuie să 
le spui că tot ce ştiu ei despre politică, adică ce le-ai spus timp de 
două decenii, nu mai este valabil începând de mâine. Dacă încerci 
o şmecherie de sofistică sau o argumentare persuasivă, oamenii 

s-ar putea să accepte, spunând: „Uite ce frumos a vorbit domnul 
politician!” Dar să nu argumentezi și să te faci că nu există nimic 
în capul oamenilor în materie de vise, de iluzii, de fantasme este o 
violență gratuită, care nu poate avea succes pe termen lung. 

În Europa idealurilor ideologice moştenite din trecut, până 
şi porcul este asomat cu grijă, însă, în România, ideologiile sunt 
lovite cu toporul şi căsăpite în stradă de măcelari care nu știu ce 
fac. Sunt tranșate ca focile din filmele ecologiștilor care folosesc 
zăpada albă a nordului ca fundal. Diferenţa e că, în cazul nostru, 
nimeni nu leșină în faţa televizorului. 


17 ianuarie 2011 


Regula de aur a politicii 


u mai bine de două decenii în urmă, am început să scriu 

despre politică. Era în 1990, eram jurnalist și am deschis într- 
un ziar din Valea Jiului o rubrică, „Ce ştim şi ce nu știm despre 
democraţie”, titlu pe care nu-l alesesem eu, ci prietenul meu, 
Mircea Bujorescu. Venea o lume nouă peste noi, era entuziasmant, 
dar multe lucruri care ieșeau din catacombele istoriei ne păreau 
de neînțeles. Ca să înţeleg mai bine, m-am apucat de scris şi de 
citit. Am căutat înţelepciunile politicii la Aristotel, la Hobbes sau 
Locke, la Rousseau sau Montesquieu. Esenţa, înţelegeam eu, este 
dată de asocierea și respectarea unor reguli şi valori comune, legea 
trebuie să fie dincolo de subiectivitate. 

Poate erau prea vechi, m-am gândit în sinea mea, dar Max 
Weber, Tocqueville, Spengler, Pareto, Marx ori chiar Machiavelli 
sigur au fost mai aproape de modernitate şi au descoperit că regula 
trebuie căutată în scanarea intereselor individuale şi de grup, în 
ciocnirea lor și în organizările sociale și relaţionale bazate pe acestea. 

Şi acum, înainte de culcare, mai hoinăresc printre pagini scrise 
de Hannah Arendt, Sartori, Wright Mills, Bourdieu, contemporani 
care au căutat să ne arate cum democraţia se poate falsifica și 

transforma în contrariul ei și cum sclavii îşi pierd în primul rând 
libertatea de spirit, celelalte forme ale libertăţii le cedează, le vând 
sau le sunt luate pentru că nu le înţeleg valoarea și devin sclavi de 
bunăvoie sau fanii propriilor torţionari. 

M-am apucat de cercetări sociologice şi am crezut că regula 
de aur a politicii este rezonanţa liderilor cu aşteptările maselor. 
Am crezut că liderul, luminat de simpatia băii de mulţime şi de 
vreo sclipire interioară de moralitate sau de minimă inteligenţă, 
poate construi, împreună cu echipa sa, proiecte care să elibereze 
poporul din neştiinţă, pasivitate şi lene, prin constituirea unor 
majorităţi care pornesc şi fac să duduie motorul societăţii. Când 
acesta porneşte, încrederea socială activează milioane de oameni, 
care prin entuziasmul și sacrificiul lor construiesc o lume tot 
mai bună, tot mai dreaptă, unde cei puternici sunt constrânși 
sau interesaţi să aibă grijă și de cei slabi, de aceia care au pierdut 
competiţia. Am văzut apoi cum cercetările mele puteau fi uşor 
înlocuite cu o oglindă în care liderii să se vadă frumos. 

Am intrat în politică și am crezut că regula de aur a politicii 
este căutarea interesului comun şi moralitatea, măcar parţială, în 
acordarea mijloacelor la scopuri. Am crezut că echipele sunt în 
stare să împingă lucrurile înainte, chiar dacă trăim într-o ţară în 
care ne-am dori să mergem înainte, dar stăm cu spatele spre viitor. 
Am învăţat acolo că vânătorii de voturi sunt mai importanţi decât 
intelectualii sau inginerii sociali, că mercenarii din războaiele 
politice nu iau pauză pe timp de pace, ca să-i lase pe constructori 
în locul lor, ci transformă piaţa publică într-un război continuu 
pentru că doar la asta se pricep. 

Finalmente, am bănuit că în construirea de majorităţi găsim 
regula de aur a politicii, că numărul este măsura tuturor lucrurilor 
(nu în varianta pitagoreică, ci în varianta balcanică, a numărului 
de voturi aduse cu găleata sau cu halbele de bere date la schimb în 
ziua votului). Am constatat că nici majoritatea nu funcţionează, 
nimeni nu acceptă statutul de opoziţie, nimeni nu acceptă până la 
capăt această regulă. 

Poate că în consens se află regula, formula de aur, acea idee care 
ne va ajuta să înţelegem totul, trecutul, dar și viitorul țării noastre, 

adică viitorul copiilor noştri. Consensul pe marile teme şi valori se 
va impune cu siguranță, mi-am zis, nu există națiuni sinucigașe, 
doar oamenii izolați se sinucid. Am crezut multă vreme că în fața 
pericolului vom putea găsi dramul de inteligență necesar pentru a 
căuta mai degrabă ceea ce ne uneşte decât ceea ce ne desparte. 

Nu se poate acum, mi-am zis, poate că trăim un timp lepros, 
în care individualismul este potenţat de uluială în faţa libertăţii de a 
alege, și, vorba lui Sartre, această libertate ne împovărează. Dar, cu 
siguranţă, elitele sunt cele care construiesc istoria, ele reacţionează 
şi dau sensul, negociază cu eternitatea în numele tuturor. Cred 
că am răspunsul, m-am gândit, regula de aur a politicii ar trebui 
căutată în afara politicii, pentru că politica trebuie să fie doar 
teckne, cum spuneau vechii greci, doar unealtă, instrument. Elitele 
sunt cheia, așadar, prieteni — patroni de presă, moguli, mogulași 
ori simbriaşi la moguli —, promovați o elită românească, nu doar 
intelectuali care se uită narcisistic în camera de luat vederi! Căutaţi 
şi prezentaţi oamenilor excepţionalitatea din alte domenii, în jurul 
acestor oameni se vor reclădi speranţa și încrederea că România este 
un loc prietenos și normal de pe pământ, în care se va putea trăi 
normal, bine și frumos. Am crezut în regula de aur a elitelor până 
când, într-o seară, am văzut la televiziunile cele multe ale patriei 
cum se aliniaseră la mesele unui banchet în cinstea prietenului meu 
Marian Vanghelie, aflat în rebranding, un fost lider providenţial 
al României, un fost preşedinte al Academiei, jurnalişti, popor. 
M-am uitat, prostit, chiar și la reluări. Nu-mi venea să cred, dar, 
minunându-mă, mi-am dat seama că regula de aur era aproape, nu 
trebuia căutată în tratate sau cercetări complicate. În marea mea 
uimire mi-am adus aminte despre o formulă pe care un prieten, 
republican cu pedigree, mi-o spune din când în când, dar pe care 
până acum n-am înţeles-o şi nu am băgat-o în seamă pentru că, în 
aroganţa mea, am crezut că voi găsi o alta, mai intelectuală. 


REGULA DE AUR A POLITICII ESTE URMĂTOAREA: 
CINE ARE AURUL FACE REGULA. 


9 martie 2011 

Societatea invadată de politică 


ocietatea românească este invadată de politică, deși 
depolitizarea este declarată cel mai important imperativ, mai 
ales în campaniile electorale. După două decenii de democraţie, 
societatea se politizează pe zi ce trece. Nu mai rămâne nimic în 
afara politicului. Mai ales gândirea cotidiană, ea este prima victimă. 


Politicianismul nu este doar operă de politician 


Politicianismul este una dintre dimensiunile acestui fenomen; 
este una dintre patologiile discursului şi ale atitudinii politicienilor, 
astfel că nu e nevoie să consumăm spaţiu pentru a argumenta acest 
fapt. Politizarea este o dimensiune și se referă la acţiunile celor 
care vin la putere şi transformă totul în politic. Ei schimbă toţi 
funcţionarii publici cu membri de partid și transformă totul în 
interpretare politică, întreaga problematică socială devenind doar 
un aspect colateral al competiţiei politice. Dar opera de politizare 
are şi alţi agenţi, nu doar politicieni. Descoperi cu mare surpriză, 
citind analizele sociologice, că presupusele victime ale politizării 
sunt, de fapt, cei mai buni agenţi care transmit acest virus mai 
departe, într-un fel de epidemiologie politică. 

Politica a invadat gândirea și sufletul oamenilor dintr-o ţară 
săracă, iar aceştia au plonjat direct într-o lume pe care nu o înţeleg 
sau o gândesc doar în funcţie de visele și de utopiile lor. Este, 
poate, un fel de răzbunare a politicii, care, respinsă de oameni la 
nivel conștient, devine un fel de blestem pentru ţară. Românii 
încep să devină, fără de voie, ceea ce urăsc, adică politruci, iar 
gândirea politizată se extinde ca iarba rea. 

Justiţia nu este chiar o victimă inocentă 


Justiţia nu funcţionează bine în România şi asta nu se 
întâmplă doar pentru că politicienii intră cu bocancii în activitatea 
judecătorilor şi a procurorilor, ci mai ales pentru că aceştia din 
urmă încep să gândească politic. Nu telefonul preşedintelui, al 
premierului sau cel venit din partea deputaţilor este responsabil 
de luarea unor decizii strâmbe, ci chiar procurorii sau judecătorii 
gândesc politizat, se adaptează până la urmă la presiunea politică 
reală, fără îndoială. Mai ales atunci când se gândesc la consecinţele 
publice ale actelor lor se produce aproape sigur o infectare a deciziei 
lor de către gândirea politizată. Am cunoscut procurori care caută 
cu orice preţ doar nume mari din politică sau economie, pentru 
a se lansa în acest mod spre marile funcţii de la Bucureşti. De 
aceea arestarea preventivă a devenit un ritual politic în sine. De 
regulă, după arestare nu mai urmează nimic, pentru că dosarele 
sunt sărace şi slab întocmite, însăilate pe baza unor suspiciuni din 
presă. Închipuiţi-vă că un procuror se luptă pentru avansare, duce 
în arest preventiv pe cel mai tare om politic din oraș, dar clientul 
este judecat apoi de un judecător care vrea să arate, invers, că este 
imparţial, dincolo de presiunile statului, ale puterii şi, evident, 
nu-l condamnă, chiar dacă ar fi ceva probe. Omul acela de afaceri 
face vreo 29 de zile de puşcărie, rămâne traumatizat, dar în cele 
din urmă este achitat. 


Politizarea opiniei publice. 
Contracurentul de la Cluj 


Deşi doar în jur de 20% dintre români se declară interesaţi 
de politică şi doar vreo 27% de cancanul politic, totuși gândirea 
se politizează pe liniile de forţă ale simpatiilor faţă de politicieni. 
Prima aberaţie de acest gen am descoperit-o în sondajele de opinie 
pe care le făceam la Cluj, după ce Emil Boc devenise premier. 
Pe eşantioanele naţionale, cei care spuneau că ţara merge într-o 
direcţie greșită erau în jur de 75%, procent distribuit omogen la 
nivelul provinciilor istorice şi, cu mici diferenţe, între urban și rural. 
La Cluj-Napoca, orașul prim-ministrului, 62% dintre subiecţi 


208 e Vasile Sebastian Dâncu 


declarau că ţara merge într-o direcţie bună. A trecut aproape un an 
până să adopteși clujenii opinia generală. Bineînţeles, clujenii aveau 
experienţa mersului pe contrasens, doar l-au votat pe Gheorghe 
Funar timp de 12 ani, dar acolo era o rană istorică încă sângerândă 
şi o spaimă a ţăranilor, aduși la oraş de valurile industrializării, de 
a nu fi alungaţi de ameninţarea capitalistă înapoi acasă, iar Funar, 
ajutat de câţiva pensionari specialişti în diversiune, reuşise să-i 
pună acestei ameninţări eticheta de pericol maghiar, lucru care 
convenea chiar și ungurilor, care dădeau zilnic toate semnele de 
care Funar avea nevoie. Ca într-un fel de monstruoasă coaliţie, 
două forme de extremism care nu puteau rezista decât una în 
prezenţa celeilalte se potenţau împreună. Acum însă, în orașul cu 
procentul cel mai mare de studii superioare, această formă diferită 
de apreciere a dinamicii vieţii era totuşi aberantă. În fond, era o 
politizare în masă a gândirii unei comunităţi care rămăsese de pe 
vremea lui Funar cu reflexul de a se opune aprecierii celorlalți, 
cu un fel de sentiment absurd al unei excepţionalităţi pe care 
ceilalţi nu o înţeleg și, evident, cu gândul meschin ca Boc să aducă 
fondurile publice pe care ei le pierduseră pe vremea izolării din 
epoca Funar. Dar politizarea cuprinde şi forme mai largi, dincolo 
de autarhiile comunitare. 


Cum de simpatizanţii partidelor 
îşi explică diferit faptele sociale? 


Când preşedintele Băsescu a fost huiduit la Iași, pe 24 ianuarie 
2011, 72% dintre pedelişti credeau că acest fapt a fost regizat, în 
timp ce la pesedişti procentul era de 14%, iar la peneliști, de 29%. 
Sigur că este normal să existe o diferenţă de interpretare, diferenţa 
aceasta este însă enormă. Acordul faţă de acest gest este explicabil, 
aici doar 11% dintre votanţii pedeliști au o părere bună, în timp 
ce părerea bună, vecină cu satisfacția, a pesediştilor este de 69,3%, 
a peneliștilor de 62%, pe când udemeriștii, aflaţi la guvernare, 
sunt mulţumiţi doar în proporţie de 30% de acest gest. Dacă 
UDMR iese de la guvernare, în scurt timp, aş paria, procentul lor 
se va modifica radical. 

Dacă întrebăm un eşantion naţional: „Sunteţi de acord cu 
afirmaţia: românii ar trebui să muncească din greu pentru a duce 
ţara într-o direcţie bună?”, pedeliştii răspund în proporţie de 
91,4% că sunt de acord, în cazul pesediştilor acordul este de 69%, 
iar la penelişti ajunge la 78%, atitudinea diferită venind doar din 
faptul că nu vor să acorde o circumstanţă atenuantă guvernului 
pentru criza noastră economică. 

La fel ca răspunsul la cunoscuta întrebare legată de direcţia 
în care merge ţara, direcţia este bună pentru 3,3% dintre pesedişti, 
3,4% dintre peneliști şi... 48,2% dintre pedelişti. 

Testând acordul cu afirmaţia „aş vrea ca la absolvirea studiilor 
copiii mei să se stabilească în străinătate”, marii adversari, adică 
pesediștii şi pedeliștii, în proporţii aproape egale, 62%, se declară 
împotrivă, în timp ce simpatizanți liberalilor sunt de acord (54%). 

Politizarea gândirii afectează şi trecutul sau memoria socială. 
La întrebarea legată de percepţia modului în care trăiau înainte 
de 1989, pedeliștii afirmă doar în proporţie de 36% că trăiau 
mai bine, 47% dintre penelişti spun acelaşi lucru, iar pesediștii 
manifestă un acord de 54%. 

Nu este vorba aici de deosebiri generate de profiluri ideologice 
diferite, de diferenţe statistic relevante între compoziţia electoratelor 
partidelor. Acestea sunt responsabile pentru diferenţe mult mai mici, 
dar viziunile radical diferite, atunci când se fac judecăţi de existenţă, 
reprezintă politizări excesive ale gândirii și reprezentării socialului. 


Un pragmatism politic de orientare în administraţie 


A gândi politic este deja o cale spre reușită. Se spune atunci că 
un astfel de individ este „orientar” și colegii lui îl invidiază; poate 
nu-l respectă, dar nici nu condamnă vehement pe cineva care este 
orientat politic, expresie tot mai frecventă azi. Un individ orientat 
politic ştie să facă orice concesie pentru a ateriza mereu în tabăra 
învingătoare. Am cunoscut primari din comune care, atunci când 
nu este mandatul lor în joc, negociază fie cu cei de la putere, fie 
cu cei din opoziţie, care ar putea să vină la putere, procentul de 
voturi pe care să-l ofere, după ce își dau obolul propriului partid. 

Primarii gândesc și dirijează investiţiile doar spre ceea ce 
poate fi folosit electoral. Un populism greţos invadează orice 
formă de acţiune publică. Plăcuţele cu inscripţiile primarului, pe 
care ne spune cum a fost reabilitat, sub coordonarea sa, fiecare colţ 
de parc, se pun peste tot. 

Dacă vrea cineva să facă o investiţie, lumea se întreabă 
imediat al cărui politician sau partid este băiatul respectiv, pentru 
a înţelege dacă poate fi lăsat să facă sau nu ceea ce vrea. Dacă omul 
nu are încă o etichetă politică, atunci trebuie să-și pună. Ce-i drept, 
o va putea schimba repede dacă vin alţii la putere şi dacă va fi prins 
cu o alegere greșită, ceilalţi îl vor primi la sânul lor, în schimbul unei 
donaţii. 


Sărbători religioase şi politizare ceremonială 


Nici sărbătorile religioase nu scapă de zgura politicii. 
Sărbătoarea de la Nicula sau moaştele Sfintei Parascheva de la Iași 
sunt sărbători pe care nu ni le mai putem închipui fără politizarea 
ceremonială. Aici, clerul nostru este, alături de politicieni, 
destul de activ în atragerea unor gesturi politicianiste. Bătălia 
lui Flutur pentru a ne aduce lumina de la Ierusalim este deja un 
gest paradigmatic. În 2009 s-a adus o lumină la Patriarhie și alta, 
politică, direct la Suceava. În 2010 a adus-o din nou Flutur, iar 
acum citesc în Monitorul de Suceava că „sucevenii vor avea şi anul 
acesta lumina sfântă de la Ierusalim”. Iar în acest caz, preoţii noştri 
nu sunt niște victime, invitaţiile la asemenea evenimente curg 
către politicieni în preajma sărbătorilor, iar orice politician, cât o 
fi de minor, dacă este la putere, are loc în faţă la orice sărbătoare, 
pe principiul „să dăm Cezarului...”. 

Am pus nişte întrebări într-un sondaj făcut cu ocazia 
sărbătorilor pascale şi i-am întrebat pe oameni despre culoarea în 
care vopsesc ouăle de Paști. Aici nu i-am prins, oul portocaliu 
sau cel roșu sunt vopsite cu aceeași intensitate și de pesedişti, și 
de pedelişti. Dar ce să spun, am devenit și noi, observatorii, uşor 
paranoici, dacă am încercat această ipoteză. 

Românii nu ştiu cât de importantă este politica 


Din nefericire, interesul românilor pentru politică este 
foarte mic şi el scade pe măsură ce politica ne invadează viaţa. Deşi 
politica ne inundă de peste tot, românii privesc acest fenomen 
doar ca pe o ocazie egoistă, nu ca pe o șansă colectivă. Tipul 
de individualism din viaţa cotidiană va face, dacă nu suntem 
atenţi, să nu mai regăsim niciodată sensul aristotelic al politicii, 
mai apropiat de comunitate, de construcţia unui sens comun al 
activităţii îndreptate spre binele public. Politica, aceea care acum 
inundă societatea, a ucis speranţa și duce la banalizarea răului, 
cum scria Hannah Arendt. O politică invadatoare, care a pătruns 
în cotidian, vulgarizată, redusă la obţinerea de avantaje directe 
şi egoiste, ucide distanţa care ne poate permite să vedem miezul 
de vis, posibilitatea de speranţă şi de proiecte de acţiune comună 
din politică, dincolo de tipul de ideologie, dar prin intermediul 
sistemului de valori pe care-l conţine orice ideologie. 


19 aprilie 2011 


Congresele partidelor 


nu sunt evenimente importante 
O grilă subiectivă de observaţie și interpretare 
pentru tinerii analişti 


T nu au nicio consistență doctrinară sau politică și 
nici nu au vreo influență directă asupra realității sociale. Ele 
sunt ritualuri simbolice, de perpetuare a puterii și de relegitimare. 
Doar naivii își bat capul și le bagă în seamă, doar cei care cad 
în capcana politicii le consideră evenimente importante pentru 
reînnoirea sau primenirea clasei politice. 

Congresele partidelor politice sunt evenimentele cele mai 
mediatizate din România politică. Se vorbeşte despre acestea cu 
luni de zile înainte ca ele să aibă loc, se fac pronosticuri și se scriu 

hectare de analize. Mă rog, un fel de a spune analize, pentru că 
sunt mai mult nişte însăilări pline de stupidităţi, sau opinii de 
bun simţ, dar desprinse de realitatea politică. De ce se întâmplă 
asta, este destul de simplu de explicat. Congresele sunt niște meta- 
evenimente, organizate ca ritualuri politice, făcute să aibă alte 
funcţii decât cele pe care le declară în mod direct. 

Congresele partidelor aflate la putere nu sunt nici măcar 
momente demagogice sau populiste, chiar dacă uneori sunt 
considerate astfel. Ele sunt momente elitiste pure, contrapopulare, 
se referă doar la partid, nomenclatură sau militanţi. România sau 
restul populaţiei sunt doar referinţe secundare, de fundal. 

Orice congres se referă doar la posibilitatea de a câștiga din 
nou, la metode de a păstra puterea și la oamenii care pot face asta. 
Nu sunt un moment de bilanţ, de analiză sau de autocritică şi nici 
un prilej pentru proiectarea unui viitor mai fericit. 

Deci, să nu cerem congreselor politice ceea ce nu pot da, 
să le privim în lumina funcţionalităţii lor reale pentru dinamica 
puterii. Facem aici diferenţa cuvenită faţă de congresele partidelor 
aflate în opoziţie, mai ales cele ce urmează pierderii puterii, căci 
acelea se deosebesc semnificativ de cele ale partidelor care se află la 
putere. Semnificativ, aş spune, însă nu radical diferite. Dar scopul 
analizei noastre este să aducem în atenţie câteva elemente de 
simbolică politică şi mitocritică în analiza unui congres de partid 
aflat la putere, în cazul nostru, cel al PDL. 


Congresele partidelor nu vor schimba ordinea politică 

din partidul respectiv decât dacă partidul se află 

în opoziţie 

Congresul de opoziţie este o vânătoare de vrăjitoare și are ca 
scop principal să-i pedepsească pe cei care au pierdut puterea și au 
luat funcţiile din administraţie de la gura activiştilor și familiilor 
lor. Congresele nu propun noi ordini de valori, ele pot doar să 
pedepsească şi să impună un individ care să le taie capul vinovaţilor. 
Asta este singura schimbare reală pe care o face un congres de 
opoziţie. Nici măcar nu poate să gândească ceva pentru viitor. Nu, 

congresul din opoziție dă senzația că a votat pentru schimbare, 
dar, de fapt, dă securea în mâna unui nou călău, învestit. 
Congresele partidelor aflate la putere nu pot trece peste 
deținerea puterii şi nici nu au capacitatea să mute decisiv pentru 
schimbare pentru că s-ar produce o fractură în ceea ce priveşte 
distribuţia autorităţii din administraţie, de care este legată ierarhia 
internă de partid. Este greu de închipuit un asemenea proiect de 
tranziţie pașnică a puterii în familie, între grupuri. Transmiterea 
puterii este acceptată doar în cazul pierderii unei bătălii electorale. 


Un ritual al autorităţii 


Orice congres — sau convenţie — este un ritual politic menit 
să reafirme structurile de putere existente şi, eventual, să-i readucă 
la ascultare pe cei care au luat-o razna pe calea ideii de reformă ori a 
celei de schimbare de generaţii. Nu se organizează congrese pentru 
a divide sau ceda puterea, ci pentru unicul scop de a se întări 
puterea sau autoritatea. Uneori, acest ritual este realizat și pentru 
societate, pentru a se arăta ceva, pentru a se confirma unitatea 
unui partid şi pentru a se păstra o speranţă pentru militanţii din 
nucleul dur al partidului. Ca ritual politic, congresul nu este un 
ritual de iniţiere, ci unul de reînvestire, căci afirmă continuarea 
focarelor de autoritate, împotriva unor clevetitori, a atacurilor 
presei și chiar a opiniei publice care arată, prin sondaje, că nu mai 
iubeşte formațiunea politică respectivă. 


Ritualurile politice sunt standardizări, 
forme fixe de expresie, dramatizări 


La congrese putem descoperi numeroase fetișuri sau tabuuri. 
Menţionez unul singur, pentru început: mistica luptătorului 
neînfrânt, tema centrală a lui Emil Boc, care a spus de mai multe 
ori că a câştigat toate bătăliile la care a participat. Cei din sală au 
uitat realitatea statistică, adică faptul că în 2004 și 2008 partidul 
condus de Emil Boc a pierdut alegerile, dar a fost menţinut la 
putere prin contribuţia sau victoriile Președintelui Traian Băsescu. 

În cadrul congresului unui partid aflat la putere, opozantul 
principal al liderului se autoselecţionează și este încurajat din 
afara partidului de către media, analiști, opoziţie sau chiar oameni 
de afaceri. Opozantul se definește singur ca un luda, ca fiind un 
principiu negativ care sparge unitatea şi armonia internă. Lui i se 
dă iluzia că ar putea să câştige și asta îl pune în faţa posibilităţii de 
a face greșeli, mai ales pe aceea de a critica partidul. De regulă, el 
nu-l va critica niciodată direct şi nominal pe șeful cel mare, dar va 
face aluzii care vor fi interpretate ca atare. 


Congresul ca ritual politic este destinat 

în primul rând producerii de emoție 

Este cea mai bună fabrică de emoţii și acest lucru se vede 
mai ales în momentul de vârf: discursul Marelui Șef. În timpul 
discursului șefului suprem, emoția este la paroxism, nu se aude 
în sală decât bliţul aparatelor de fotografiat. Oamenii se ridică şi 
aplaudă frenetic, de regulă, peste 30 de secunde. Un șef cu mare 
sensibilitate poate recepta direct această emoție, poate chiar să 
lăcrimeze sincer partajând cu sala un fluid de emoție real. Traian 
Băsescu a jucat perfect acest rol, a reușit cu grijă să programeze o 
ordine neculminativă, pentru a evita derapajele posibile, a construit 
o emoție puternică iniţială de la care să decurgă restul lucrurilor. 
Prin tradiţie, în congresele de la noi, se preferă un crescendo, unde 
şeful vine în momentul culminant, dar Preşedintele României știa 
ce poate și a preferat să taie orice rezistenţă de la început. După 
plecarea şefului și ieșirea din sală, toţi dau buluc să iasă să fumeze, să 
scape de atmosfera încărcată, de aceea, în cele mai multe situaţii, se 
dă o pauză, pe motivul că trebuie condus şeful. Cei aflaţi în echipa 
de conducere nu ies, ei trebuie să stea acolo ca o continuitate, dar și 
pentru că nu s-ar potrivi cu starea celor aflaţi pe hol, ar putea deveni 
paratrăsnete de descărcare a emoţiei colective. 

Discursul Marelui Şef este momentul cel mai încărcat de 
emoție, iar un șef cu inteligenţă socială nu va scăpa niciodată 
acest moment, pentru că este prilejul care face să își piardă din 
credibilitate discursurile alternative sau contradictorii. Traian 

Băsescu a realizat, prin momentul înlăcrimat al povestirii privind 
întoarcerea spatelui de către Petre Roman, un moment esenţial 
pentru supunerea ritualică a tuturor faţă de conducător. În caz 
contrar, le-a transmis Preşedintele, priviţi la destinul celui care 
nu-l recunoaște pe șef: se pierde în jungla politică. Un Congres 
fără un asemenea moment se poate transforma într-o rebeliune cu 
justificarea că este nevoie de ordine și autoritate. 

Frica de izolare, de a rămâne singur în faţa unei posibile 
schimbări a puterii, a judecății sau a DNA, este cel mai tare 
sentiment de emoție negativă care domină sala unui congres. Șeful 
cel mare ştie acest lucru, a dat dovezi că nimeni nu este protejat 
dacă face pași greșiţi, chiar dacă se află încă la putere. 

Discursul şefului declanșează starea de idolatrie, necesară în 
cadrul unui asemenea ritual. De aceea, şeful nu va rămâne printre 
oamenii din partid după discurs, nu ar fi indicat să se retragă 
înapoi la locul său. Este indicat ca după discurs să plece, pentru a 
nu se risipi emoția, să plece aşa cum a venit, pe neaşteptate. Șeful 
nu trebuie să dea niciodată certitudinea că va veni la Congres, 
obţinând astfel culpabilitatea și nesiguranța celor din sală, pentru 
ca, atunci când intră, efectul să fie maxim. 

Iluziile opozantului și utopiile lui sunt singurul element 
de noutate și speranţă adus de un congres. I se creează iluzia că 
este susținut de peste tot, că societatea îl așteaptă ca pe un mare 
reformator, că i se vor uita toate păcatele vechi sau noi. Norocul 
opozantului este că nu are șanse să câştige, pentru că ar fi văzut 
că simpatia asta spontană ar fi durat mai puţin de 24 de ore, 
după victorie ar fi devenit la fel de indezirabil ca şi orice lider al 
partidului său. 

Congresul PDL, ca orice congres al unui partid aflat la 
putere, a fost un congres de afirmare și re-generare a forţei. Scopul 
principal a fost cel de perpetuare a puterii, de aceea sloganul 
principal al membrilor cei mai războinici a fost următorul: vom 
ieşi întăriţi din această bătălie. Un asemenea eveniment ritualic 
are şi rolul de a ţine conflictul din interior (de regulă, conflict 
pentru resurse de putere) la un nivel tolerabil și controlabil. 

Drama challengerului: el nu are cum să câștige, pentru că nu are 
un steag. Emil Boc a venit cu steagul partidului, lui Blaga nu i-a mai 
rămas nimic altceva decât să meargă împotriva steagului partidului. 
Nu avea cum să câștige, era din start doar un sparring-partner, chiar 
dacă era unul tare. A vorbit bine la Congres, dar discursul său a venit 
după ce Traian Băsescu a creat o atmosferă de emoție solidară și de 
frică de a te opune unei asemenea emoţii integratoare. 


Congresele politice sunt atent regizate după scenarii 

şi tehnologii complexe 

Analiştii naivi se plâng că au văzut elemente de regie sau 
detalii nespontane. Păi tocmai asta este esenţa unui Congres, 
nimic nu trebuie lăsat la voia întâmplării. În PSD, pierderea lui Ion 
Iliescu a fost multă vreme pusă de el şi echipa sa pe seama faptului 
că marele regizor, Octav Cozmâncă, a fost scos de la masa de regie 
de dispariţia tragică a soţiei, cu o zi înainte, iar înlocuitorul lui nu 
avea chiar atâta experienţă în impunerea de proceduri. Procedurile 
tehnice sunt importante și deloc neglijabile în configuraţia votului 
şi a rezultatelor. 

Lumina şi sunetul. Dacă sunt de partea șefului de partid, 
atunci discursurile se vor auzi inegal. Partea de sală unde vor fi 
grupaţi simpatizanţii opozantului va fi privată de sunet puternic și 
de lumină, discursul opozantului va fi lucrat tehnic încât să poată 
părea anemic și neconvingător, ezitant. Din contră, conducătorul 
partidului va beneficia de muzică victorioasă, înainte şi după, de 
întreruperi cu aplauze şi ridicarea sunetului la maximum. Ritmul 
îi poate fi dat de pauze şi de ridicări de sunet pentru cuvintele 
puternice, care devin semnale de ridicare a publicului în picioare. 

În regia congreselor mari este încurajat să intre al treilea 
candidat, clovnul, nebunul regelui. El este foarte important în 
detensionarea sălii sau chiar pentru a spune lucruri grave, dar care 
să nu conteze în lupta dintre cei doi candidaţi principali. Clovnul, 
dacă este inteligent și bine ales, va primi aplauze ca și Marele Şef, 
urmând ca lupta dintre cei doi candidaţi să nu mai fie un război 
de aplauze, ci unul al ordinii existente în partid. 

Clovnul este și un bun teritoriu unde se pot refugia cei mai 
mari oportuniști, ca nu cumva să se adune la Opozant, pentru 
o masă critică semnificativă care să rupă balanţa. EI este un fel 
de supapă de siguranţă necesară și este folosit strategic și tactic 
pentru diferite modalităţi de redistribuţie, mai ales când există 
posibilitatea unui tur doi, dar şi pentru a nu exista un al doilea tur 
de scrutin. Insula Clovnului este una de pe care se poate apoi sări 
cel mai ușor în barca celui care a învins fără mustrări evidente de 
conştiinţă și fără ca saltul să fie prea lung. 

Clovnul va fi răsplătit, nu doar de şefi, dar şi de mulţime. 
Domnul Paleologu va fi ales vicepreşedinte fără probleme, a avut 
o funcţie socială și politică importantă. 

Orice congres este un eveniment al negocierilor între tabere. 
Se distribuie liste în sală, se controlează votul prin cele mai 
subtile metode, se vând şi se cumpără diferite funcţii, la nivelurile 
intermediare se fac transferuri de membri între echipe. 

La congrese, bărbaţii se îmbrățișează și ritualul pupăturilor 
pe obraz este un rit de neagresiune. O formă de salut care arată că 
încă este pace. O formă de liniștire care îl asigură pe individ că mai 
există punți, iar cel care iniţiază sărutul (trădător, de multe ori) 
este cel care arată supunere sau cel puţin neutralitate. 

Mistica este la ea acasă în timpul congreselor și fantasmele 
colective reînvie. Am râs copios la ultimele alegeri, alături de o 
lume întreagă, de flacăra violetă și de obscurantismul asociat cu ea. 
Aţi văzut cravatele violete ale lui Emil Boc și Vasile Blaga, oamenii 
care urmau prin competiţie să producă un lider providenţial 
pentru viitorul României? 

XXX 

Nu trebuie să aşteptăm prea multe de la un congres politic. 
Este important doar pentru cei care sunt membrii sau simpatizanţii 
partidului care-l organizează. Dacă am fi mai deştepţi, nu am 
mai face atâta caz de congresele politice. Ele nu sunt evenimente 
importante! 


15 mai 2011 


218 ° Vasile Sebastian Dâncu 


Omul căruia i se cuvine totul 


E- au început să-i spună acestui lucru „mi-se-cuvinism”, dar 
parcă uşoara ironie şterge ceva din esenţa fenomenului. În 
plus, omul căruia i se cuvine totul nu vrea să fie introdus în nicio 
formulă, el ar avea nevoie de un cuvânt unic, strălucitor, poate 
aurit. Unul care, cu siguranţă, i se cuvine. Omul despre care încerc 
să scriu acum câteva rânduri reprezintă o tipologie socială destul de 
rară, deoarece majoritatea oamenilor au instincte sociale, iar unul 
dintre acestea este instinctul reciprocităţii. Dacă viaţa socială este 
o înlănţuire de activităţi în care avem nevoie unii de alţii, atunci 
este firesc să căutăm a echilibra contribuţia cu ceea ce primim, 
chiar dacă nu facem contabilitate exactă. Poate doar iubirea este o 
relaţie în care, cum spune Romain Gary, trebuie să dai fără a cere 
nimic în schimb, dar și aici există forme de răspuns. 

Omul căruia i se cuvine totul nu are aceste instincte, pentru 
el venirea lui pe lume a fost probabil o ocazie cosmică pentru 
ca lucrurile să primească sens. De aceea, vom localiza această 
specie în politică, acolo se poate desăvârși, ca aspirație şi lipsă de 
scrupule. Omul acela, dacă ajunge într-o funcţie publică, devine 
un colecţionar de orice, un mare depozit, adună în colecţiile sale 
toate jucăriile pe care nu le-a avut când era mic: mașini, tablouri, 
ceasuri, bijuterii sau orice lucru care poate avea valoare. În același 
timp însă adună în jur şi un lucru fără valoare în ochii lui, dar 
necesar: oamenii. 

Omul „mi-se-cuvinist” este un mare colecţionar de oameni. 
Îi colecţionează așa cum ar colecţiona tablouri, adică are nevoie de 
ei pentru panoplie. Oamenii aceia sunt jucăriile lui, trebuie să lupte 
cu toţii pentru slava lui, să-i fie servitori, adulatori, să-i cânte ode, 

ori să fie gladiatorii lui în spațiu. Oamenii din colecția lui trebuie 
să nu fie excepționali, dar mai ales să nu strălucească în vecinătatea 
lui, să nu aibă pretenţia de a li se respecta individualitatea sau chiar 
umanitatea. Pentru cel căruia i se cuvine totul, oamenii sunt doar 
nişte uriaşe păpuşi pe care le poţi muta cu telecomanda oriunde 
doreşti. Şi nu este doar atât! Oamenii cu care se înconjoară Omul 
(evident, cu O mare) trebuie să fie niște oglinzi în care el se priveşte 
şi se vede frumos. Când marele Om se duce la televizor, ei sunt 
cei care se înghesuie să sune pentru a spune ce fenomenal a fost 
Şeful, ce bine le-ai zis-o, sefu, geniale fraze, extraordinară glumă, 
fantastică audiența etc. În general, el este providenţial şi cere zilnic 
solidaritate cu el, fraternitate care să-l cuprindă din toate părţile, 
sacrificiul tuturor pionilor pentru supraviețuirea lui. 

De regulă, Omul căruia i se cuvine totul are și o soţie căreia, 
aţi ghicit, i se cuvine cel puţin la fel de mult, dar poate și mai mult, 
căci este Doamna sau Dânsa, femeia de fier din spatele bărbatului 
puternic. Ea dispune de fapt de tot şi pentru ea toţi oamenii 
subordonați soţului sunt o liotă de servitori, niște dobitoace care 
nu sunt destul de recunoscătoare. Ea se uită la soțiile celor din 
gaşca soţului și le tratează ca pe niște găini. Le va accepta doar 
pe cele care sunt obediente și care ţin ochii în podea sau pe cele 
care se îmbracă modest în preajma Marii Doamne. Uneori, seara, 
Doamna se uită la televiziuni şi, nemulțumită de filmele triste, 
sună la TVR să schimbe programul cretin care demoralizează 
masele. 

Când intră singur, din lăcomie sau lipsă de caracter, în 
bucluc, Omul căruia i se cuvine totul este atât de nefericit, încât 
crede că pentru cauza lui ar trebui să se dărâme lumea. Toţi ar 
trebui să se arunce în faţa tăvălugului Justiţiei, ar trebui să se 
oprească trenurile şi o grevă generală să paralizeze întreaga ţară. 
El este sigur în mijlocul unui complot, pentru că el ştie că nu 
greşeşte niciodată. Mereu dușmanii îl urmăresc sau adversarii 
politici îl hărţuiesc pe nedrept ca să nu ajungă să conducă spre 
paradis ţara asta care, fie vorba-ntre noi, nici măcar nu-l merită. 
Cei care nu deschid războaie în numele lui sunt niște trădători și 

nişte nemernici. Cei care i-au fost soldaţi, dar s-au lăsat la vatră, au 
greşit, ar fi trebuit să-i rămână grăjdari până la sfârşitul vieții lor. 

Dar nimic nu egalează în fast aniversările Omului căruia i se 
cuvine totul. Durează de regulă mai multe zile, iar șirurile lungi 
de oameni se pot vedea de departe cărând flori şi cadouri. Judeţele 
trimit dubiţe, concurenţii celor din funcţii gonesc pe drumuri 
lăturalnice cu peşcheșuri și plocoane mult mai mari pentru a fi 
numiţi de marele Guru în locul dregătorilor. Unii vor reuși să aducă 
daruri şi promisiuni spectaculoase şi atunci o să vedeţi cum, dintr- 
odată, Omul nostru devine mare reformator. Schimbă dregători, 
taie capetele unora deja prea vechi în jilțuri. Observaţi cu atenţie, 
daţi istoria înapoi, cele mai mari acte de bravură făcute de Marele 
Om se întâmplă după fastuoasele sărbători ale aniversării sale. 

Omul căruia i se cuvine totul nu poate da nicio luptă, pentru 
că nici nu-și poate închipui un adversar real. Chiar și această idee 
îl sperie, niciun adversar nu este demn să-i devină challenger. De 
aceea, el este fricos şi laş. Transpiră mult în zilele confruntărilor 
mari sau mici. Confruntările lui sunt doar mici, căci refuză orice 
luptă. Când vine vreo slugă să-i spună că îl atacă cineva, primul 
lucru pe care el îl spune este: hai să ne predăm. Când îşi pune 
armura de carton pentru emisiunile de televiziune, omul nostru 
are chilotul umed, chiar dacă ştie că este vorba doar de o simulare 
pentru acei gură-cască ce vor să înţeleagă politica de la televizor. 
Deşi nu a dat niciodată vreo bătălie decât prin intermediul altora, 
Omul „mi-se-cuvinist” se consideră un mare învingător. 

Te uiţi la el şi ți se face milă, nici măcar nu ai ce să-i spui. ÎI 
vezi cum se târăşte prin noroiul fiecărei zile şi nu te mai înduri nici 
măcar să-l calci peste mâinile grăsuțe cu care te pălmuia odată. Căci 
Omul căruia i se cuvine totul trebuie să se mulțumească doar cu un 
singur lucru adevărat, nefalsificat, venind din viața cea adevărată şi 
care i se cuvine cu adevărat: disprețul. Atât, dar şi asta este prea mult. 


22 noiembrie 2011 

Cel mai bun partid din România 


Sa sigur că această postare va avea mulți mușterii, deoarece 
trăim într-o societate a clasamentelor. Publicitatea trăiește 
tocmai din această dorință de clasament, de a fi în clasament, 
de a citi clasamente. Ne-am îndepărtat atât de mult de viaţă și 
de experienţele concrete, încât căutam mereu să ne spună cineva 
ce este mai bun. Așa au apărut experţii și expertologia, oameni 
care de multe ori se insinuează în viaţa noastră, mimând tot felul 
de forme de expertiză. Agentul imobiliar este un fost șomer care 
în viaţa lui nu a construit o casă, dar nouă ne explică tot ceea 
ce trebuie să ştim despre asta şi ce este mai bun în domeniu. 
Consiliera de matrimoniale nu a reușit să se mărite deşi a trecut 
de patruzeci de ani, dar ne dă sfaturi foarte bune despre căsnicie 
şi despre păstrarea ei. Experții şi consultanţii în politică ne cer 
mulți bani să ne spună cum trebuie să facem să fim votaţi mereu, 
deşi mulți dintre ei nu au reușit să fie votaţi vreodată — nici ca 
preşedinţi de asociaţie de locatari —, ne hrănesc cu sfaturi despre 
un lucru pe care nu-l cunosc. Nu sunt sociologi sau politologi, 
nici măcar specialiști în marketing, dar au devenit indivizi pe care 
reporterii îi gratulează cu apelativul „Domn' Profesor”. 

De multe ori am fost întrebat de oameni simpli de pe stradă 
care este cel mai bun partid politic, partidul care merită votat, cel 
care are politicienii cei mai serioşi şi care va face lumea mai bună. 
Niciodată nu am răspuns la această întrebare, chiar dacă uneori, 
cu strângere de inimă, îmi venea să spun că, prin comparaţie, deși 
nu este perfect, partidul la care eram şi eu arondat este cel mai 
bun. Nu am putut răspunde pentru că întrebarea este prost pusă, 
iar răspunsul nu poate fi decât unul imbecil. De fapt, răspunsul nu 


222 e Vasile Sebastian Dâncu 


contează, contează doar efectul de clasament. Cei care te respectă 
sau au încredere în tine te vor crede fără argumente, iar ceilalţi te 
vor înjura copios oricum, tot fără să te asculte, tot fără să se uite ce 
este dincolo de etichetă. 

Un partid care se intitula „cel mai bun partid” a câștigat 
alegerile în Reykjavik, în 2010, chiar dacă întregul lui program 
era o parodie după viaţa politică tradiţională și era condus de un 
comedian. Promitea o schimbare imposibilă, dar nu era cine să 
raţioneze serios. Poate că mulţi nici nu se uitaseră la ofertă, era un 
nou partid şi este bine să aduci schimbare în viaţa politică. Ce să 
mai spunem, un partid cu numele ăsta poate fi cel mai bun, deci 
haideţi să mergem să-l votăm, sunt oameni noi, iar dacă sunt şi 
tineri după buletin, atunci sunt sigur foarte mari specialiști. 

Cel mai bun partid din România poate avea succes garantat 
şi suntem siguri că ne va da multe lucruri de care avem nevoie. Ne 
va da salarii şi pensii mari, va face drumuri şi poduri, va da zile 
libere şi al treisprezecelea salariu. În plus, este important, nu ne 
va cere nimic în schimb. Cel mai bun partid ar trebui să aibă un 
om cinstit la cârmă, cinstit şi serios, care să ne trimită pachete de 
sărbători, să ne organizeze concerte în piaţa publică și să facă băi 
de mulţime. Evident, este important să-l putem atinge, că doar 
este unul din popor, şi să ne facem poză cu el, să trimitem copiilor 
în Spania sau în Italia să vadă că se schimbă lucrurile aici. 

Partidul cel mai bun din România trebuie să se nască repede, 
să putem absorbi fonduri europene şi să scăpăm de criza care ar 
putea veni după macrostabilitatea noastră. Criza din Franţa, Italia, 
Portugalia sau Spania s-ar putea întinde şi la noi dacă nu vine acest 
partid mai repede. Sau, Doamne fereşte, ar putea să ne distrugă 
liniștea stabilităţii și creşterii macroeconomice vreo instabilitate şi 
un trai subdezvoltat ca în Grecia. 

Sunt sigur că există și cârcotași care vor spune (poate fiind 
chiar convinşi!) că Cel mai Bun Partid din Romania există. Da, 
sunt mulţi care ştiu care este partidul cel mai tare de la noi și pe 
care îl votează mereu cu speranţa că le va aduce traiul cel bun. Dar 
când partidul se arată la fel ca și cele pe care le-a părăsit înainte, îşi 

schimbă repede părerea şi se mută la altul, care devine, la rândul 
lui, cel mai bun și mai serios partid; de fapt, singurul. Dar cel mai 
bun partid din România este sigur pe undeva prin zonă. Mulţi 
sunt siguri că trebuie doar găsit, ca o căpșună ascunsă sub frunze 
în Spania, sau ca o ciupercă dintr-o scorbură de copac. 

Din păcate, acest lucru este o iluzie şi cei care citesc acest 
post au tot dreptul să fie dezamăgiţi. Ştiu multe despre partide, dar 
nu ştiu dacă este unul care este cel mai bun. Evident, chiar şi eu 
ţin cu unul din când în când, dar asta nu îmi dă niciun argument 
să spun că este cel mai bun. Nici măcar eu nu ţin cu el pentru 
că ar corespunde unor criterii ştiinţifice de evaluare a partidelor 
sau guvernanţei moderne. Nici vorbă, ţin cu el pentru că, în 
lupta dintre toreador şi taur, eu ţin cu taurul, nu cu nesuferitul și 
sclemberosul de toreador care măsluiește lupta și-l ucide pe taurul 
cel fioros prin şmecherii și ajutoare. Unde mai pui că se și laudă 
cu asta și câteva zeci de mii de idioţi îl aplaudă frenetic, iar femeile 
orgasmează când trece el cu hainele aurite și pelerina roșie. 

Cel mai bun partid din România ar trebui să conducă 
guvernul când este votat, nu să aştepte ordine de la niște contabili 
de la FMI, care ştiu doar că trebuie să privatizeze tot, până ce 
ţara va deveni falită şi total expusă. Dacă am avea așa ceva, adică 
cel mai bun partid din România, atunci secretarul lui general nu 
ar avea curajul să îl critice pe preşedintele partidului atunci când 
acesta arată, în discurs, o faţă europeană şi demnă, civilizată, în 
competiţia cu o putere politică ieșită deja de pe şine. Sigur că 
partidul politic cel mai bun din România, presupunând că ar 
exista, ar avea niște bărbaţi care nu ar accepta ca băieţii deştepţi 
să vândă energie scumpă pensionarilor, care ar curma evaziunea 
fiscală legată de mâncare, cereale, petrol şi multe altele. Cel mai 
bun partid ar trebui să aibă şi nişte oameni cu ceva bărbăţie, care 
nu se sperie de rudele celor care comandă returnări ilegale de TVA 
pe bandă rulantă. 

Dar, prieteni, cel mai bun partid nu este o nălucă, oamenii 
încă sunt siguri că există, trebuie doar analiști buni care să-i 
recunoască meritele. Dacă am face un sondaj, cel mai bun partid 

din România cred că ar obţine foarte multe procente, cu mult 
mai multe decât obţine un personaj imaginar, Septimiu Comşa, 
pe care-l măsor din când în când și care stă destul de bine la 
notorietate sau încredere. 

Sunt sigur că fiecare alegător caută ocazia să-l voteze pe 
cel mai bun şi, mai ales, să voteze partidul care are și eticheta de 
cel mai bun, pentru că, nu-i așa, cetăţeanul merită ce este mai 
bun. Nici sigla nu ar arăta rău — CBPR (Cel mai Bun Partid 
din România) — şi cred că ar fi bine ca nici măcar să nu spunem 
programul. O să le spunem alegătorilor că le-am pregătit o 
surpriză, iar programul îl vom spune după ce câştigăm alegerile. 
În caz contrar, ne pot critica cei care au făcut politică până acum 
şi care și-au bătut joc mereu de popor. Nici slogan nu ne mai 
trebuie, deoarece numele partidului spune totul, iar excelența nu 
se justifică, ea se impune ca evidenţă. Am putea, dacă ne grăbim 
un pic, să aducem parlamentari cu mandate, mai ales acum spre 
final de mandat, când mulţi tremură pentru viitorul lor politic. 
În fine, se deschid mule posibilităţi, am putea să ne înscriem în 
oricare Internaţională (populară, socialistă sau chiar liberală), am 
putea să participăm la alegeri europene și să trimitem oameni în 
Parlamentul European. Dacă luăm puterea și vedem că, peste un 
an sau doi, unii cârâie că nu suntem cel mai bun partid, putem să 
facem rapid ceva: anunțăm că toţi membrii de partid au fost daţi 
afară și în locul lor aducem români din diaspora, cei care cunosc 
experienţa adevăratei democraţii. 

Vedeţi ce simplu este? O idee bună, un nume serios, oameni 
se găsesc din belșug. De alegători nu mai vorbim, ei stau acolo și 
aşteaptă. Vor să voteze ceva care să-i răzbune pentru două decenii 
de falsificare a democraţiei. Au şi o memorie destul de scurtă, 
nu-și aduc aminte prea multe din trecut; sunt oameni moderni, 
orientaţi spre viitor, chiar puţin neatenţi la prezent. 


19 februarie 2012 

Propaganda a murit! Televizorul doar minte 


ropaganda a revenit destul de des în declarațiile politicienilor 

din ultima vreme. Recent, Victor Ponta le-a spus miniştrilor 
într-o şedinţă, la debut, când ştia sigur că se înregistrează: „VĂ rog 
pe toți să demontaţi propaganda fascistă a PDL, că numai Jasciştii şi 
comuniştii vescriau istoria”. 

De partea cealaltă, Tismăneanu l-a etichetat pe Ponta ca 
„neghiob” pentru că acesta a spus despre Cărtărescu și Mihăieș că 
sunt propagandiști naziști. Ponta a răspuns: „(...) eu doar am redat 
limbajul tipic propagandei naziste folosit de doi asa-zişi intelectuali, 
nimic altceva. Sigur că domnul Tismăneanu, plătit şi pregătit să-i 
apere, a omis, în postarea sa, această realitate evidentă, atacându-mă 
tot pe mine cu aceleaşi expresii şi același dispreţ față de adevăr pe care, 
repet, îl puteţi găsi fie la propaganda lui Goebbels, fie la tovarășii cu 
care Domnia Sa a mers la şcoală şi la chefuri de nomenclaturişti!” 

Evenimentul Zilei anunţă că: „Ponta acoperă găurile de la 
TVR prin suplimentarea fondurilor direct de la bugetul de stat. 
Astfel, liniștea la televiziunea publică este asigurată înaintea 
alegerilor parlamentare. În timp ce la TVR şi radioul public s-au 
dat 26 de milioane de euro în plus, la Institutul Cultural Român 
s-au tăiat 4 milioane de euro”. 

Exemple de genul acesta pot curge la infinit, căci cuvântul a 
redevenit la modă mai ales după scandalul plagiatului și suspendarea 
lui Traian Băsescu. Nu continuăm, pentru că ar fi inutil, oamenii 
folosesc cuvântul propagandă fără să-l înţeleagă, doar din raţiuni 
de rezonanţă negativă. E adevărat, când spui propagandă, oamenii 
înţeleg că este vorba de manipulare sau de minciună. Dar nu este 
aşa, de fapt, în România, propaganda a pierit odată cu dispariţia 

oricărui proiect serios de societate, sau poate odată cu volatilizarea 
a două modele politice polare de viziune asupra societăţii. 

Momentul în care propaganda a murit în România nu poate 
fi localizat exact, dar poate fi plasat undeva după ce CDR a preluat 
puterea în anul 1996. Guvernarea speranţelor dreptei a aneantizat 
repede tensiunea dintre foștii comunişti și cei care doreau o altă 
ordine socială. Ineficienţa acelui guvern a condus la o societate 
amestecată, a combinat taberele prin migraţie politică şi diverse 
experimente și a decredibilizat discursurile politice bazate pe 
ideologia de stânga sau de dreapta. 

De atunci, poate doar cu excepţia perioadei dintre 2001 şi 
2002, când PSD a căutat să se fundamenteze ideologic ca partid 
social-democrat modern, pentru a se uita de originile comuniste, 
propaganda a dispărut. Nu am mai avut o dreaptă care să vină 
cu programe ideologice coerente, programe care să se opună 
propagandei de stânga, și astfel şi stânga şi-a dizolvat viziunea 
într-un program asistenţial cu accente populiste, orchestrat nu de 
comunicatori sau de propagandiști, ci de baroni locali sau militanţi 
cu valenţe de organizare, nu de inspiratori ai maselor. Trecerea 
uneia dintre ramurile fostului FSN — Partidul Democrat — la 
dreapta și mișcarea liberalilor spre stânga, în USL, au reprezentat 
ultima lovitură dată condiţiilor de renaştere sau supravieţuire a 
unei propagande politice la noi. 

Propaganda nu este orice tip de comunicare, ea nu se 
confundă nici cu minciuna, nici cu bombardamentul informaţional 
şi nici cu manipularea sau persuasiunea. Propaganda este un mediu 
de propagare, o putem defini mai bine prin noţiunea de câmp din 
fizică. Ea nu este responsabilă doar cu invitarea, împingerea unor 
oameni să voteze idioţi sau dictatori, ci mai ales răspândește o 
viziune, o reprezentare asupra lumii. Altfel spus, caută să transmită un 
tablou concret şi coerent asupra lumii, împănat cu valori, naraţiuni 
specifice sau ideologii. Este ceea ce Pierre Bourdieu numea violență 
simbolică, adică propagarea unui model de societate printr-o ideologie 
(dominantă, spune el) care este reiterată în toate manifestările media 
şi subordonată intereselor unor elite economice și politice. 

Propaganda se fundează pe o doctrină și are reţete și tehnici 
cunoscute încă din Antichitate (repetiţia, diabolizarea adversarului, 
mecanismul ţapului ispăşitor, simplificarea, orchestrarea și multe 
altele). Nimeni nu recunoaște că face propagandă; de două mii 
de ani, orice competitor acuză dușmanul de propagandă, despre 
el însuşi spune că doar informează sau face PR sau diplomaţie 
publică. 

Dar, astăzi, propaganda a devenit o mașină de influenţă 
mediatică, s-a transformat într-o mașină care răspunde intereselor 
unor grupuri răspândite prin partide şi ale unor reţele de militanţi 
politici care ocupă statul din patru în patru ani. Propaganda şi-a 
pierdut şi coerenţa din vremile trecute, fundamentul de valori şi 
ideologiile care aduceau o viziune, cât ar fi ea de parţială, asupra lumii. 

Propaganda a murit în România şi din alte cauze, nu doar 
pentru că dinamica politică de la noi a mers spre degradarea 
discursului politic și spre creşterea rolului pungilor cu produse în 
campania electorală. Unul dintre mecanismele propagandei, adică 
minciuna (chiar dacă nu este definitoriu pentru propagandă), 
nu este foarte ușor de folosit azi. Astăzi nu mai este atât de uşor 
de falsificat realitatea, chiar Goebbels le recomanda colegilor săi 
să mintă în propagandă doar atunci când este absolut necesar, 
deoarece capacitatea de informare a fiecărui individ şi accesul 
la surse fac ca propaganda să uzeze mai puţin de mecanisme de 
disimulare, de falsificare, şi mai mult de simulare sau stimulare a 
unor reacţii afective, emoţionale. 

O altă cauză este degradarea corpusului politic și a selecţiei. 
Ca să folosim termenii lui Bourdieu, putem vorbi de o elită 
politică? Vorbim foarte des de clasă politică, poate din cauza 
faptului că, în acest moment, politicienii români sunt de cea mai 
scăzută calitate intelectuală din istoria noastră. Aleși pe criteriul 
loialității faţă de şef, nu pe cel al competenţei, politicienii de azi 
nu se pot folosi de mijloacele fine ale propagandei, înţeleasă în 
mod clasic. Propaganda uzează de îndoctrinare, uncori afectivă, a 
cetăţenilor, este un proces mai subtil, care înseamnă conformism, 
acceptarea unor modele, interiorizarea unor atitudini. Ea nu 

violentează, ci creează o ambianţă pentru a convinge şi direcţiona 
discret opinia publică. Ea este şi acţiune deliberată asupra spiritelor, 
prin persuasiune și campanii dirijate înspre a obţine consensul 
sau pentru a fabrica anumite opinii, girate de specialişti sau de 
instituţii prin managementul percepţiilor, storytelling sau alte 
metode. Cine să folosească aceste metode? Nivelul politicienilor 
care cheltuie milioane pe consultanţi străini care implementează 
doar programe de PR politic și marketing electoral este prea jos 
pentru a avea răbdare, continuitate și proiect de a construi tradiţii 
politice. La noi, totul e electoralism, grabă de a lua puterea și a 
exploata rapid toate resursele ei, nimeni nu acceptă să cultive 
electoratul, intelectualii sunt folosiţi doar în campanie, apoi 
aruncaţi la gunoi. Este imposibilă reflecţia critică — și reflecţia 
politică, în general — în interiorul partidelor politice. 

Propaganda este într-o relaţie ciudată cu nivelul de ignoranță 
socială — contează cât este de mare nivelul ignoranței la un moment 
dat. La un nivel de ignoranță mare, cultivat şi stimulat de două 
decenii, este greu să mai poţi spera că vei putea veni cu programe 
de cultură politică și civică, kilogramul de zahăr sau de ulei fiind 
un argument mai bun decât ideologiile structurate ale propagandei. 

Dar, odată cu moartea propagandei politice, a murit și o 
formă care este importantă pentru orice stat: propaganda statului 
sau a naţiunii. Propaganda pe care o orchestrează statul în interior 
este realizată prin mijloacele instituţionale și are ca scop întărirea 
identităţii, consolidarea coeziunii sociale, creşterea încrederii 
sociale sau modernizarea mentalităților prin inculcarea unor valori 
ca toleranța, responsabilitatea civică, echitatea şi multe altele. 
Propaganda statală poate fi asimilată educaţiei naţionale; statele 
puternice au programe serioase în acest sens. România este un 
stat aproape eşuat din acest punct de vedere. Suntem într-o criză 
a valorilor şi într-o criză de identitate; românii ajunşi minoritari 
în Occident se adună greu în asociaţii şi, de regulă, se topesc în 
masa populaţiei, a doua generaţie de abia dacă mai înţelege limba 
română. Suntem obsedaţi de programe cu brandul de ţară, dar am 
uitat să încercăm să-i convingem pe cetăţenii români asupra nevoii 

de solidaritate şi de coeziune socială, asupra respectării unui trecut 
aşa cum a fost el şi asupra respectului valorilor, alături de nevoia 
de modernizare și de efort comunitar. Uităm să ne promovăm 
valorile, iar statul este ocupat din patru în patru ani de alt partid, 
care se rezumă la a face selecţii după criterii partizane. Politrucii 
deveniți responsabili ai statului contestă valorile culturale sau 
creatorii veritabili, judecându-i după sensibilităţile lor politice 
sau forțând macularea unora, prin legarea lor la căruţa partidelor. 
Oamenii nu se nasc cetăţeni, ei trebuie formaţi printr-un sistem 
de propagandă asimilabil educaţiei, iar a răspunde propagandei 
naţionaliste exagerate din perioada ceaușistă cu lipsa oricărei 
preocupări serioase pentru construcţia unei identități colective 
este o eroare cu consecinţe grave pe termen lung. 

În România, politicianismul primitiv şi gregarismul partinic 
au pârjolit totul, chiar și condiţiile pentru propagandă politică 
sau naţională. Imaginea unor posturi de televiziune agresive în 
transmiterea unui flux de mesaje politizate ne poate înşela, ele nu 
fac propagandă, ele doar mint cu neruşinare și dezinformează. 


9 octombrie 2012 


Dan Diaconescu şi lumea lui 


an Diaconescu a fost privit la început ca şi un șmecheraş de 

Caracal. Un băiat evadat din imperiul lui Voiculescu care 
face bani cu o televiziune de garsonieră. Inventase un fel de Hyde 
Park dâmboviţean unde veneau tot felul de personaje ciudate 
care vorbeau toată noaptea în faţa unui prezentator care le lăsa 
discursul lor natural, cu micile sau marile lor drame sau formele 
lor de protest. A intuit că oamenii simpli se pot identifica mai 
greu cu personajele din telenovelele sud-americane, acolo era un 
univers cu mii de bariere vizibile care despărţeau cele două lumi. 
Şi-a dat seama că, pentru unii, pentru cei mai sărmani din cartiere, 
chiar şi creaţiile gen „La bloc” reprezintă o lume artificială. A 

descoperit personaje care nu se deosebesc cu nimic de lumea săracă 
a mahalalelor: Magda şi Tolea Ciumac, Nikita, Ogică şi alţii. I-a 
pus să-și joace propriile roluri, să se încaiere, să se bată, să se certe 
sau să-și spună poveștile. Din acest joc a câştigat o grămadă de 
bani, ca orice oltean isteţ care vede o adunătură de fraieri. A creat 
un personaj semi-imaginar (care apare în poveste doar după ce a 
dispărut), un fel de Godot de Dâmboviţa, mai cunoscut acum 
decât personajele literare sau chiar decât 90% dintre politicienii 
noştri: Elodia. A acceptat politicieni şi refuzaţi din politică, şi 
pe cei care se luptau cu sistemul, iar televiziunea i-a fost închisă 
de Adrian Năstase. Apoi l-a avut și pe Preşedintele Băsescu în 
studiourile lui, atunci când acesta părea înconjurat şi izolat de 
televiziunile centrale în campania din 2009. Este în pericol să-l 
închidă CNA și în regimul Băsescu, cu motivaţia justificată că nu 
respectă regulile. Face spectacol ieftin și vulgar pentru cei care nu 
au educaţie să meargă la operă sau la bibliotecă și nici bani destui 
să meargă la restaurantele de pe bulevard. 


Legitimaţie de politician primită cadou 


Încolţit de justiţie, s-a gândit că poate folosi apărarea imunităţi 
politice și, la prima arestare, procurorii i-au emis legitimaţia de 
politician. Dacă până atunci ataca haotic, pe toată lumea, în momentul 
arestării a devenit la fel de credibil ca şi telenovelele lui cu personaje 
adevărate. 

A reuşit să arate oamenilor că sistemul ciocoiesc există, este 
violent și acţionează. Le-a spus oamenilor ce voiau să audă: că ar 
putea trăi fericiţi dacă nu ar fura politicienii. Este primul care 
le-a spus asta? Nu, se spune în fiecare campanie, nimeni nu-i 
îndeamnă pe oameni să se educe, să muncească mai mult, să facă 
economii când se poate. Toți politicienii promit că ei vor aduce 
paradisul pentru că toate nenorocirile se trag de la nemernicii care 
fură la guvernare. Şi-a legalizat, cu multe piedici, partidul, apoi s-a 
pus pe vorbit la televizor și pe turnee prin ţară. Sigur, discursul lui 
Dan Diaconescu este o culme a demagogici, dar multe discursuri 
ale politicienilor noștri consacraţi, europeni și spălaţi sunt pline 

de o demagogie la fel de mare. Vorbește despre poporul care va 
deveni stăpân, proprietar din nou și despre faptul că ziua judecății 
se apropie. În numele poporului vorbesc deja toţi politicienii 
români, poporul este cel mai frecvent cuvânt în orice campanie 
electorală. 

A promis douăzeci de mii de euro şi alte bazaconii, dar parcă 
asta au făcut-o și politicieni cu carieră strălucită la Washington. 


Lumea lui Dan Diaconescu 


„Există — scrie Andrei Pleşu, referindu-se la România lui 
Dan Diaconescu — în fiecare din noi o zonă inavuabilă de cruzime, 
curiozitate vicioasă, perversiune morală. A valorifica însă tocmai 
această zonă, a întărâta ce e mai rău în om, a face spectacol din 
mizerie, a convoca «publicul larg» la o extatică bălăcire în lături 
e cinic, e iresponsabil, e ucigător”. Este adevărat, televiziunile lui 
Dan Diaconescu sunt vulgare, poluează bunul gust şi stimulează 
poate „prost-gust, trivialitate, sub-nutriţie intelectuală, hârjoană 
calomnioasă, jegul”, cum spune intelectualul Pleșu, dar lumea lui 
Dan Diaconescu există, se manifestă. 

Lumea lui Dan Diaconescu nu este doar o lume virtuală pe 
care o naștem prin stimularea unor instincte ignobile. Lumea lui Dan 
Diaconescu este dureros de reală și nu avem dreptul s-o ignorăm, să 
ne ferim de ea, mai ales dacă suntem politicieni sau intelectuali. 

Este lumea pe care comunismul a lăsat-o moștenire unei 
perioade de capitalism sălbatic care s-a preocupat doar de reciclarea 
moştenirii materiale a comunismului. Cartierele sărace, mahalalele 
şi comunele uitate de Dumnezeu și de Guvern există şi fără Dan 
Diaconescu şi televiziunea lui. Datorită lui Dan Diaconescu 
vedem mai bine această lume, ce invadează lumea noastră, ne-o 
poluează. Când Dan Diaconescu a spus odată profetic, ca un fel 
de ameninţare pentru esteţi, „voi oteviza toată ţara”, a făcut un 
gest comparabil cu al unor copii de romi pe care i-am văzut prin 
cafenelele londoneze. Scuipau pe prăjiturile unor localnici, pe care 
aceştia le abandonau, apoi ei se așezau liniștiți și le mâncau, era 
saliva lor şi de ea nu le era greață. 

Dan Diaconescu nu trebuia să otevizeze ţara, ea a fost 
otevizată de politicienii celor două decenii de democraţie haotică şi 
cleptocraţie. Dacă vrem să scăpăm de lumea lui Dan Diaconescu, 
otevizată sau nu, ar trebui să schimbăm România și să arătăm o 
altă politică şi o altă formă de responsabilitate faţă de societate și 
față de ţară. Lumea lui Dan Diaconescu nu ne deranja prea tare 
cât timp era încolonată şi dusă la vot din patru în patru ani, pe 
zahăr, bere sau ulei, și pusă să voteze politicienii cu ştaif. Marile 
partide ale celor două decenii se băteau pentru această lume în 
demagogie și retorică joasă. Acum însă ne deranjează că lumea lui 
Dan Diaconescu începe să aibă reprezentare politică. 


Cât de periculos este votul pentru oamenii 
lui Dan Diaconescu? 


Cele aproape zece procente obţinute de PP-DD la aceste 
alegeri nu ar trebui să reprezinte o surpriză pentru nimeni. În 
timpul crizei politice din ianuarie, anul acesta, Dan Diaconescu 
şi partidul său se apropiau de o încredere și intenţie de vot de 
aproape 20%. Am putea spune, pentru cei care se tem de Dan 
Diaconescu, că am scăpat destul de uşor, cel puţin deocamdată. 
Dacă nu existau nişte supape de refulare pentru populaţie după 
revoltele din ianuarie, cum au fost demisia lui Boc, căderea 
Guvernului Ungureanu și învestirea lui Victor Ponta, evenimente 
care au redus tensiunea politică, astăzi cele 20 de procente obţinute 
la Turda (judeţul Cluj) de PP-DD nu ar fi fost un caz izolat, ci o 
medie naţională. Această criză a adus în Europa procentul de vot 
extremist la valori de peste treizeci la sută, partide extremiste au 
ajuns chiar la putere. La noi nu s-a întâmplat nimic din toate 
acestea, partidul lui Corneliu Vadim Tudor este ca şi dispărut, 
locuiește doar între paginile ziarului Tricolorul, partidul lui George 
Becali nu dă semne de revigorare. S-a plimbat în campanie prin 
Transilvania un iredentist ungur să facă scandal și nimeni nu l-a 
băgat în seamă, politicienii nu s-au inflamat, partidele nu au sărit la 
gâtul vecinilor unguri. Nici măcar ungurii nu l-au băgat în seamă 
prea tare. Partidul lui Dan Diaconescu este un partid populist, 

dar nu extremist. Merită să ne îngrijorăm pentru că are consilieri 
locali, judeţeni şi câțiva primari? Eu cred că nu este cazul, pentru 
o serie de argumente care ţin de funcţionalitate politică, dar și de 
pragmatism. 


Dincolo de indicatorii de calitate a electoratului 


Cei care au ajuns în administraţie nu sunt chiar nebuni, 
extremiști sau interlopi. Au fost pe listele lui Dan Diaconescu 
profesori, medici, avocaţi. Am căutat mai multe CV-uri în 
campanie şi în majoritatea lor candidaţii erau cu studii superioare. 
E adevărat că electoratul lor nu este cel mai educat, dar este un 
electorat care are dreptul la reprezentare democratică. Dacă nu ne 
place, haideţi să suspendăm democraţia! Ca partid deja important, 
PP-DD se va integra în sistem, este singura lui soluţie. Nu sunt 
mari revoltați, majoritatea dintre ei nu au fost votaţi pentru mari 
discursuri anarhiste, ci pentru că îl reprezentau pe „domnul Dan”. 
În Transilvania vor participa la crearea unor majorităţi româneşti, 
acolo unde, altădată, UDMR era de neînlocuit. Este adevărat, 
înlocuirea UDMR ca şi partid-balama nu poate fi un scop politic, 
dar poate că e bine și pentru UDMR să aibă competiţie, poate 
devine mai maleabil, poate își amintește că ar trebui să reprezinte 
şi populaţia românească din unele teritorii, nu doar pe maghiari. 
Ar putea, în unele locuri, să facă parte din blocul opoziţiei, să-i 
întărească rândurile şi așa şubrezite de căderea politică a PDL. 


Să-i acceptăm sau să-i respingem din start? 


De ce să nu le dăm dreptul la evoluţie acestor oameni? Încă 
nici nu-i cunoaștem pe majoritatea dintre ei. Poate că unii s-au 
folosit de această oportunitate, de un val care venea, doar pentru 
a ajunge în administraţie și atunci nu se deosebesc cu nimic de 
majoritatea politicienilor. Sunt aceşti oameni orbiţi sau infectați de 
o ideologic? Să fim serioşi! Nici vorbă! Poate sunt doar creduli sau 
şmecheri, dar acestea nu sunt lucruri noi în politica românească. 
Sunt printre acești noi politicieni și mulţi naivi care poate că nu 
au aflat că România nu poate fi schimbată doar așa, pentru că 
vrei şi ai o dragoste nețărmurită pentru ţară și popor. Ar trebui să 

aşteptăm să-i cunoaştem pe aceşti noi intraţi în sistemul politic. 
Să nu-i judecăm prea aspru înainte şi nici să-i respingem. Poate 
că ei nu vor aduce o contribuţie decisivă la strategia de dezvoltare 
a României. Poate că nu se pricep la fineţurile micii reforme din 
justiţie, dar ei aduc un semnal. Mai mult, cred, ei sunt un fel de 
semnal de alarmă, iar prezenţa lor acolo ar trebui privită ca un 
memento pentru politicienii marilor forţe democratice. De câte 
ori o să-i vedem, de câte ori o să se ridice şi o să critice sau o 
să huiduie, să ne amintim că cei douăzeci de ani de democraţie 
au adus doar subdezvoltare, sărăcie și suferință. Că oamenii au 
pierdut continuu și s-au îndepărtat de lumea care mergea înainte, 
au pierdut toate trenurile. Sunt disperaţi și s-au însingurat, își 
vând votul pe nimic și nu mai cred în nimeni. Nu știu dacă are 
dreptate scriitorul Cristian Tudor Popescu când vorbeşte despre 
votanţii Partidului Poporului ca și despre nişte alienaţi mintal. Ar 
putea fi aşa, dar alienarea mintală este atunci doar o consecinţă 
a unei alienări mai tragice, alienarea socială. Aceşti oameni s-au 
înstrăinat de lume şi de ei înșiși şi vina nu este în totalitate a lor. 
Deocamdată putem răsufla ușuraţi că lumea lui Dan Diaconescu 
încă nu are reprezentare. Nu cred că Dan Diaconescu înţelege 
foarte bine ce este cu această lume. O simte, dar încă este și el 
doar un bun comerciant de media. Nici Dan Diaconescu încă nu 
ştie că stă pe un butoi care poate exploda oricând. Deocamdată 
am scăpat cu acest procent minor la alegerile locale. Dar dacă 
vom sta pasivi, dacă nu ne va interesa viaţa a milioane de oameni 
care trăiesc sub nivelul de trai decent, într-o zi, lumea lui Dan 
Diaconescu va veni să-și ceară drepturile. Şi această lume, care este 
tot mai disperată, tot mai flămândă, alienată și fără viitor, nu se va 
mai mulţumi cu discursurile de la televizor despre ciocoii vechi și 
noi. Va ieși în stradă, îl va lăsa pe Dan Diaconescu la discursurile 
lui oteviste, va trece peste el ca o turmă de tauri înfometați și va 
vota nebuni adevăraţi, cinici sau criminali. 


14 iunie 2012 

Partea lor de adevăr 


Un studiu de caz cu Gigi Becali, Dan Diaconescu 
şi Corneliu Vadim Tudor 


p resa noastră se află într-o cursă de câștigare a audienței şi vânează 
oameni-rating. Bătălia pentru rating în timpul unei crize 
economice care a omorât publicitatea este totală. Un personaj care 
s-a certat ca la ușa cortului cu o zi înainte și a făcut rating a doua zi 
este invitat la concurenţă și pus să repete sau să continue. Dacă nu 
vrea, atunci este plătit. De concurenţă sau de cei care l-au dus acolo. 
Sunt personaje care stau și o săptămână întreagă în prime-time, cu 
același subiect minor pentru noi, dar destul cât să păstreze un anumit 
rating. Oamenii-rating sunt cei care se ceartă sau care coboară mult 
nivelul discursului, al limbajului sau al atitudinii generale. 

Vadim Tudor a fost creat de politicieni, nu de presă. Petre 
Roman i-a oferit România Mare, un cotidian cu care să poată să se 
lupte cu partidele istorice. Pentru ca brandul lui Iliescu să rămână 
curat, Vadim făcea partea murdară. Mulţi îl considerau încă de 
atunci un rău necesar, un fel de nebun al regelui, şi era deja exersat 
cu munca de la revista Săptămâna. L-au scăpat de sub control, a 
ajuns să-și bălăcărească și stăpânii, dar i-a prins frica şi a primit 
drept de şedere în cetatea politicii. A ajuns chiar la performanţa 
de a ajunge într-o finală de prezidenţiale și acesta nu este puţin 
lucru. „Eu am un dublu comportament, sunt din Rahova” spunea 
Vadim chiar în această seară. Îşi permite orice și a fost obişnuit să 
nu aibă nicio limită. Spune despre el însuși că este Mister Rating 
şi că jurnaliştii își iau salariile de pe urma lui. 

Gigi Becali a fost creat de presă, de televiziunile lui Adrian 
Sârbu, un fel de partener și contrapondere pentru Mitică de la 

Ligă. Adrian Sârbu are simţul spectacolului și înţelege cel mai bine 
gusturile Balcanilor, a exersat cu Becali și apoi a trecut direct la 
ficţiune: telenovele sau filme cu ţigani. Becali pare autentic și frust, 
dar este destul de şmecher, simte unde e folositor şi face spectacolul 
care se aşteaptă de la el. A cumpărat Steaua, apoi a cumpărat și 
un partid de la Viorel Lis. Multă lume a uitat asta. După cei 
s-au pus cătușele, s-a gândit totuși că imunitatea parlamentară este 
bună şi, sfătuit de Vadim, care avea nevoie să-l mai tracteze cineva, a 
ajuns parlamentar european. Acum este o adevărată emblemă pentru 
omul-rating, unde ajunge el, se întâmplă ceva şi iese audienţă. Acum 
este proprietarul echipei Steaua Bucureşti, un adevărat mit pentru 
români, și nimeni nu-l mai ignoră, chiar „domnii liberali” s-au grăbit 
să-l achiziţioneze și să-i dea derogare de la pedigree-ul liberal. 

Dan Diaconescu s-a creat singur în timpul procesului de 
otevizare a ţării. Inteligent și abil, a creat reality-show pe gustul cel 
mai de jos, ştiind că pe acolo, prin mahalale, trec şi politicienii, 
şi bogătanii, şi hoţii, și vardiștii. A fost arestat și și-a descoperit 
potenţialul politic cu ajutorul colegilor de la televiziunile de ştiri 
care l-au transformat în erou, deoarece ratingul lui era de noapte, 
nu concurau cu el în prime-time. Toți conducătorii de mari partide 
au încercat să-l folosească atunci când competiţia era dură, dar s-a 
folosit el de ei și acum are și el legitimaţie de politician de Liga I. 

Vadim era deja expirat când a început să urce steaua lui Gigi, 
dar a reușit să se asocieze cu acesta și să meargă în Parlamentul 
European, prinzând ultimul tren. 

Privindu-i pe cei trei, mulţi analiști şi o parte din opinia 
publică se simt oripilaţi, strâmbă din nas, ridică mâinile spre cer 
cu deznădejde. Sunt politicieni naționaliști pe faţă, extremiști 
prin unele propuneri și mai ales slobozi la gură. Știu că limbajul 
colorat şi scandalul îi ţin în viaţă. Dacă nu apar cu un scandal 
într-o săptămână, pierd foarte multă audienţă şi intenţie de vot. 
Dar au fost creaţi de mediul politic şi social românesc şi au deja 
audienţă publică. Toţi trei sunt politicieni antisistem şi se hrănesc 
din criza socială, politică şi morală prin care trecem. Se mai 
hrănesc din nerealizările politicienilor din ultimii 20 de ani, din 

eșecurile majore ale politicii, din defectele și bubele acestui sistem 
de la noi. Politicienii din marile partide ar trebui să ştie că ei sunt 
părinții acestor personaje, unii le-au produs cu intenție (oneroasă) 
— cazul Roman —, alții, ca un rezultat. Nu este adevărat că oricum 
era un public pentru acești oameni şi ei se inventau oricum. Nu, 
publicul acestor oameni nu este unul chiar așa de slab precum lasă 
politicienii să se înţeleagă, nici nu este un public special. E adevărat 
că aceşti trei politicieni antisistem îi fac pe ceilalţi să piardă voturi 
şi au un mesaj pentru români. Criticat de unii ca demagogic sau 
populist, naţionalist sau plin de fantasmagorii, mesajul lor este 
mai rezonant decât multe dintre mesajele partidelor importante, 
partide eșuate ideologic, diluate în tot felul de combinaţii și 
colaborări electoraliste din ultimele bătălii pentru alegeri. 

Despre ei putem spune, ne place sau nu, că au partea lor 
de adevăr, ca să folosesc o expresie consacrată de istoricul Lavinia 
Betea. Sunt parte a mesajului politic general, parte a sensibilităţii 
colective şi a aşteptărilor publicurilor. Ei nu spun lucruri care nu 
s-au mai spus, doar că ei le spun mai cu talent. Teoria „România a 
românilor” este crezută de majoritatea românilor, doar că Vadim 
a spus-o mai clar şi mai răspicat, pentru că nu avea nevoie să 
joace rolul politicianului european şi modern. Acum a început 
să exagereze invers, cere anchetarea României și alte bazaconii, 
doar îşi ia banii de la foştii nemernici europenişti, azi apostolii 
progresului. Nici cei 20.000 de euro daţi fiecărui alegător nu este 
ideea lui Dan Diaconescu, i-au pus-o în program consilierii lui 
Mircea Geoană. Nici statul condus de biserică nu este o idee nouă, 
introdusă de Becali. Cei trei sunt expresivi, fără inhibiţii și uneori 
disperaţi, așa că interpretează bine şi consecvent aceste partituri. 

Partea lor din plăcinta de adevăr politic depăşeşte acum 
25%. Destul de mare această felie şi ea poate creşte pe măsură ce 
politica noastră nu reușește să corespundă așteptărilor. Putem să-i 
criticăm, să strâmbăm din nas, dar ei sunt politicieni importanţi 
pentru România. Au public și drept de şedere în politică, fac parte 
din clasa politică. Între acești trei politicieni există competiţie şi 
alianţe pe termen scurt, ei se înjură de multe ori pe la televiziuni, 

dar niciodată nu rup toate relaţiile, pentru că ştiu că baza lor 
electorală are un ethos comun. Ei ştiu că sunt în competiţie, dar 
nu vor să accepte să se bată în mod deschis. 

La capitolul intenţii de vot pentru partidele lor, cei trei 
cumulează 21% din voturi (14% — PP-DD, 5% — PRM şi 2% 
— PNG). Scorul PRM este mai mare decât în ultimele sondaje 
din cauză că întrebările multiple despre Vadim Tudor au amorsat 
pasiuni mai vechi, reamintindu-le oamenilor de acest partid; în 
mod normal, partidul gravita undeva în jur de 3%. 

La capitolul încredere, Gigi Becali este mai bun decât cei 
doi, care nu depășesc 15%. După afacerea Oltchim, când Dan 
Diaconescu înflăcăra imaginaţia audienței cum făcuse odată cu 
Elodia, a pierdut aproape tot ce câștigase în timpul crizei, întorcându- 
se la procentul partidului. După afacerea Oltchim, deocamdată, 
cel puţin, Diaconescu este pe minus, a avut costuri mai mari decât 
câștigurile. Dacă ar mai fi reușit să ţină scandalul viu, ar fi păstrat o 
încredere între 25 şi 30%, dar în situaţia în care nu a demonstrat că 
are bani, a pierdut. Efectul magiei sacilor cu euro a ţinut doar câteva 
zile, iar el nu a mai găsit o continuare televizată. 

Ştirea că Becali a intrat în USL a câştigat în câteva zile o 
notorietate de peste 80%, în paralel chiar cu o oarecare simpatie, 
45% declarând că au o părere bună sau foarte bună despre acest 
lucru. Printre cei care aprobă acest lucru sunt şi mulţi care invocă 
dreptul și libertatea fiecăruia de a se înscrie în ce partid dorește, 
dar este evident că ştirea nu a produs chiar o furtună în rândul 
electoratului din România. 


Dar cum se împarte lumea lor? 


În studiul nostru am făcut un pseudo-experiment (experimentul 
în sociologie are o altă schemă logică și procedurală) în care am întrebat 
publicul într-o secţiune doar despre cei trei politicieni. Oamenii au 
fost puși să-i compare şi să aleagă dintre ei trei. Ne-am așteptat că 
mulţi nu vor răspunde, vor refuza să comenteze sau se vor folosi de 
variantele de refugiu pe care le ofeream: nu știu, nu răspund, nu l-aş 
vota pe niciunul dintre cei trei etc. Dar nu a fost așa; aproape două 

treimi, în funcție şi de întrebare, au participat la acest joc al evaluării. 
Interpretez asta ca fiind o dovadă că cei trei fac parte din peisajul 
politic, oamenii s-au obișnuit cu ei și nu îi consideră ciudățenii, 
mutanțţi sau altceva, ci personaje politice „acreditate”. 

La o evaluare generală a capacităţii politice pentru o funcţie 
neprecizată, popularitatea lui Gigi Becali are forţă mai mare decât 
calităţile celorlalți. Vedem aici că aprecierea medie este undeva în 
jur de 25%, unde credem că se află potenţialul maxim al acestui 
tip de personaj sau discurs. Surprinzător este faptul că doar 20% 
dintre românii cu drept de vot îi resping, în bloc, pe cei trei. Dacă se 
merge spre o mai clară specificare a locului în viaţa politică, atunci 
vom avea diferenţe mai mari în funcţie de calităţile percepute. Aici 
este aproape singura tresărire a electoratului, aproape jumătate 
considerând că niciunul dintre ei nu se califică pentru o asemenea 
competiţie. Dintre cei 48% care acceptă ipoteza că sunt potriviţi 
pentru candidatură, cei mai mulţi merg pe mâna lui Vadim Tudor 
şi a lui Dan Diaconescu, unul fost finalist — deci validat în trecut 
—, celălalt aspirant, care se declară deja viitor Preşedinte. 

Din perspectiva candidaturii la un post de parlamentar, se 
vede că toţi trei se află undeva în plaja de 20-30 de procente. Spre 
deosebire de alte întrebări, aici am întrebat electorii dacă l-ar vota 
în colegiul lor pe unul dintre aceştia. Practic, putem spune că, 
dacă îi exceptăm pe 20% dintre români, care nu se pronunţă din 
diferite motive sau resping perspectiva aceasta, până la 30% dintre 
electorii unui colegiu ar accepta un asemenea tip de candidatură. 
Bineînţeles că acest tip de elector are şi o opţiune mai volatilă 
decât media electoratului, este afectat mai mult de absenteism 
decât alte categorii, dar asta este o realitate. 

De alfel, electoratul lui Dan Diaconescu, cel pe care îl studiez 
de vreo doi ani mai atent, nu se deosebeşte decisiv de electoratul 
român în general. Am crezut că teoria lui despre ciocoi va face ca 
electoratul să respingă proprietatea privată, dar se află undeva la 
media românilor. Caracteristicile speciale asociate votului pentru 
Dan Diaconescu sunt un sentiment de nesiguranţă mai accentuat, 
lipsa unei perspective asupra viitorului, o lipsă a unor bunuri de 

strictă necesitate mai accentuată, percepţia acută a unei lipse de 
civilizaţie în România, percepţia deprivării de drepturi cetățenești, 
percepţia că România nu mai are nicio şansă de redresare. Jumătate 
dintre votanţii lui Dan Diaconescu sunt de acord cu afirmaţia 
„Nu mai am nicio speranţă pentru viitorul ţării”, în comparaţie 
cu votanţii lui Crin Antonescu, dintre care 76% spun contrariul. 


Imaginea celor trei candidaţi 


Percepția publică are o oarecare diferenţiere în ceea ce 
îi priveşte pe cei trei. Gigi Becali câștigă locul I la simpatie, la 
apropiere faţă de cetăţeni, la percepţia de politician cinstit, la 
calitatea de lider deschis la dialog. Vadim Tudor este, dintre cei 
trei, cel mai potrivit pentru funcţia de Preşedinte, cel mai serios și 
cel perceput ca fiind competent. Dan Diaconescu, după episodul 
Oltchim, se află pe prima poziţie doar la „mincinos”, dar se mai 
află pe poziţia a doua la eligibil pentru funcţia de Președinte al 
României, serios, apropiat de oameni, deschis şi competent. 


Dar cum se raportează electoratul celorlalți 
la cei trei candidaţi ai penumbrei politice? 


Dacă partidele politice şi-au diluat din ce în ce mai mult 
discursul, dezideologizându-l sau adăugându-i elemente de 
populism, se pare că nici electoratul nu mai respectă graniţele, 
valorile sau doctrinele. În schimb, electoratul pare disciplinat, 
filtrând atitudinea faţă de lideri prin imaginea publică transmisă 
de mass-media sau de purtătorii autorizaţi de cuvânt; chiar dacă 
Dan Diaconescu și Vadim Tudor atacă nediferenţiat toată clasa 
politică, vom vedea că votanţii partidelor respectă oarecum linia 
partidelor pe care le aleg. 

Cei care votează Alianţa România Dreaptă (ARD) au o 
părere proastă şi foarte proastă, pe când în cazul votanţilor USL, 
cei care au o părere proastă se află în minoritate (35%), de unde 
şi concluzia că Crin Antonescu a luat o măsură cu care electoratul 
lui este de acord. O situaţie diferită aveam în cazul lui Dan 
Diaconescu, care este preferat într-o funcţie viitoare de pedeliști şi 

de aliaţii lor din ARD, inclusiv de foștii parteneri, UDMR. Gigi 
Becali este preferat de votanţii USL, Vadim Tudor fiind a doua 
opţiune atât pentru ARD, cât și pentru USL. 


Epilog 


Cei trei politicieni contra-sistem sunt blamaţi sau ademeniţi 
de politicieni, dar, după cum vedem, ei reușesc să inspire sau să 
motiveze o parte din electoratul românesc. Focalizarea unor studii 
mai aprofundate pe imaginea lor și pe așteptările față de ei ne 
poate conduce la concluzia că ei fac parte dintr-o zonă a politicii 
asemănătoare, dar, priviţi cu atenţie, ei corespund unor așteptări 
diferite, inclusiv din partea partenerilor politici de competiţie. 
Dincolo de efectele perverse pe care le aduc, ei aduc şi două 
avantaje: fac presiune asupra mainstream-ului politic şi îl obligă 
să se schimbe. Cum se schimbă acesta și cum răspunde, este deja 
o altă poveste. 

În fine, un câştig este că activează o parte din electorat care 
altfel nu s-ar duce la vot şi nici nu ar participa la viaţa politică. Cinicii 
ar spune că este rău, dar optimiștii culturii democratice cred că 
participarea mare la vot aduce legitimitate, chiar dacă nu și calitatea 
opțiunii. Dezbaterea va merge mai departe și partea de adevăr a celor 
trei candidaţi va fi testată prin alegeri în 9 decembrie anul acesta. 


22 octombrie 2012 


Parlamentul — o Românie în miniatură 


C un jurnalist te întreabă, direct şi simplu, cine este de 
vină pentru acest Parlament ciudat, ce poți să răspunzi? Mai 
adaugă jurnalistul: Dumneavoastră sunteți sociolog și sigur aveți o 
explicație. Prima tentaţie este să spui că electoratul este vinovatul 
de serviciu. În fond, toată lumea ştie că fiecare popor îşi are 
conducătorii pe care îi merită. La fel de rapid unii vor spune că 
sunt de vină responsabilii din politică, doar ei au pus oamenii 

pe listă şi electoratul a lucrat cu materialul clientului. Am putea 
da vina şi pe moştenirea comunistă, ea ne-a contorsionat vieţile, 
valorile şi spiritul, dar nu cred că asta ar fi prea cinstit după peste 
două decenii de libertate şi experienţă pluralistă. Atunci cum să 
abordăm această chestiune, fără aceste explicaţii directe şi facile? 
E bună întrebarea sau este greşit pusă? Întrebarea e bună, dar este 
prea complexă ca să poţi găsi un răspuns simplu şi un ţap ispăşitor 
perfect. Sociologic vorbind, trebuie să deviem un pic discuţia 
într-o altă direcţie explicativă. Nu voi căuta un vinovat, ci vom 
căuta să explicăm cum s-a ajuns aici, să găsim alte fapte sociale 
care ar putea explica această realitate. 

Iată câteva direcţii în care putem porni spre un răspuns. 

Niciodată nu a fost altfel! Nu vă enervaţi, dragi cititori, dar 
poveştile despre democraţia interbelică sunt absolut false, sunt 
mituri sinistre. Sper că minunaţii mei prieteni de la Antena 3, 
păzitori ai moralității absolute, nu vor sări pe mine cu bâtele, nu 
am spus că e bine așa, nici că trebuie să rămână așa. Pur şi simplu, 
aşa a fost dintotdeauna în România. După elaborarea Constituţiei 
din 1863, alegerile au fost tot timpul terenul unor nereguli 
strigătoare la cer. Încă de atunci, democraţia noastră era originală, 
regele numea un premier care organiza alegeri pe care le câștiga cu 
toate mijloacele pe care le avea la dispoziţie: bani, bătăi şi altele. 
Linșajul de televiziune încă nu era, dar se foloseau metode la fel 
de eficiente. 

Nu avem o cultură a respectului regulilor sau a legalităţii. 
De un secol şi jumătate aproape, alegerile sunt o luptă surdă între 
câteva găşti politice care se organizează pentru a căpușa fondurile 
publice. Nu există nici acum vreo urmă de respect pentru libera 
opţiune sau pentru democraţie, infractorii anunţă la ieşirea din 
arestul poliţiei sau de la DNA că intră în politică şi majoritatea 
chiar reușesc să-şi cumpere diferite forme de imunitate. Ai 
senzaţia că românii nu înţeleg sensul expresiei ¿interes colectiv. 
Alegerea răului cel mai mic sau votul negativ, de frondă, fără o 
reflecţie legată de alternative, este o metodă sigură de a alege prost. 
Cum poţi să-ţi explici faptul că peste jumătate dintr-o comunitate 

crede că un politician este corupt și o declară în sondaje de opinie, 
dar majoritatea acestor oameni îl aleg totuși pe acel candidat, 
pe principiul că alţii nu se bagă, deci „pe ăştia îi avem, cu ăștia 
defilăm”? 

Cultura noastră civică este într-un stadiu premodern, 
tradiţional, la nivel cultural suntem într-un stadiu de „rurbanitate”, 
concept prin care profesorul meu de sociologie, regretatul loan 
Aluaş, numea metisajul de ţărani și orăşeni care au invadat orașele 
prin urbanizare forţată. O societate premodernă nu înţelege rolul 
şi făgăduinţele politicii, cum ar spune Hannah Arendt. Încă sunt 
peste 50% dintre români care cred că un singur partid și un lider 
puternic ar face o politică mult mai eficientă pentru români. E 
adevărat că politica noastră a produs subdezvoltare timp de două 
decenii, dar dacă nu ştim cu ce se ocupă politica şi nu le cerem 
politicienilor mai mult, atunci ei vor scădea nivelul continuu. 

Politica este cel mai bun mod de producţie în ţara noastră. 
Politica este pentru activiștii ei un mod de a găsi o slujbă mai bună 
decât ar fi reuşit pe criterii profesionale, dar și o modalitate de a face 
economie. Peste 90% dintre politicieni devin oameni de afaceri 
sau îşi consolidează afacerile prin influenţă politică. Unii fac salturi 
uriașe, un fost ministru fără portofoliu și-a dublat averea în doar 
şase luni, deşi avea şi înainte o declaraţie de avere cu câteva zeci de 
milioane de euro. Nu avem instinctul interesului colectiv, suntem 
o populaţie de individualişti căreia comunismul i-a accentuat lipsa 
de respect pentru interesul colectiv şi proprietatea comună. De 
aici lipsa conştiinţei că trebuie să facem ceva împreună pentru 
bunăstarea colectivă, iar votul şi alegerea demnitarilor reprezintă 
un gest de responsabilitate. 

Din această cauză, selecţia pe care partidele o fac la intrarea 
indivizilor în politică este foarte dură. Nu se acceptă decât noii veniţi 
pe principiul loialității, nu cel al competenţei. Trăim într-o societate în 
care dominaţia comunistă a fost înlocuită de o altă formă de dominație 
a unei elite moștenitoare: foşti securiști, nomenclaturiști şi noii baroni 
locali. Înlocuită, nu eliminată. Societatea noastră nu a trecut printr-un 
proces de diferenţiere. Într-o societate nediferenţiată, politica devine 

principalul instrument de competiţie. O societate a rudeniilor și a 
promovării membrilor clanurilor influenţează și politica. În România 
încă nu s-a terminat lupta pentru împărţirea moștenirii comunismului. 
Da, mai este destul de furat, chiar din ceea ce a lăsat comunismul: 
întreprinderi, foste IAS-uri, resurse din domeniul public. Ultima 
tendinţă este relevantă și depăşeşte nepotismul străvechi: politicienii 
îşi trimit copiii, nevestele şi secretarele în Parlament. Să mai privim un 
aspect relevant: politicienii sunt într-o fază primitivă a acumulării de 
capital, adună case, imobile. 

Dacă vom căuta în CV-urile parlamentarilor sau miniştrilor, 
vom vedea că „politicianul patru case” este deja un ins slab, învins 
de istorie. leșiţi din blocurile comuniste, politicienii au rămas 
la nivelul de investiţie în case din lipsa unei culturi capitaliste 
veritabile, de tezaurizare a altui tip de capital. În bătălia pentru 
diferenţiere pe scara socială, casele sunt un capital vizibil, 
cuantificabil, un capital simbolic care face diferenţa faţă de 
amărăștenii care stau într-un apartament de bloc. 

Toate acestea creează o cultură şi un mediu social și politic 
care conduc la acest rezultat, ceea ce sociologii numesc o cultură 
politică parohială. Gândirea parohială afectează orice formă de 
exprimare sau de construcţie instituţională. Aici, relaţiile politice 
nu sunt instituţionalizate, iar cetăţenii sunt cetăţeni doar cu 
numele. Ei nu pot influenţa deciziile și nici măcar nu ştiu că acest 
lucru este necesar și că este esenţial pentru democraţie. Oamenii 
simt o distanţă mare faţă de putere și nu înţeleg politica. Românii 
suportă politica, o sabotează cum pot, se folosesc de ea, dar nu o 
înţeleg. Importanţa votului nu este percepută ca fundamentală 
pentru bunul mers al comunităţii sau societăţii. De aceea votul 
este vândut sau oamenii nu merg la vot. Acolo unde votul se vinde 
pe zahăr și ulei, bere sau cizme de cauciuc și tigăi, acolo avem încă 
societate tradiţională, o societate care mimează modernitatea. La 
noi, relaţiile sociale încă sunt puţin instituţionalizate, informalul 
domină totul. Recentul acord dintre Traian Băsescu şi Victor 
Ponta arată că legile sau Constituţia nu au nicio valoare, dacă este 
nevoie de înţelegeri suplimentare pentru a se convieţui civilizat. 


Triburile ° 245 


Chiar dacă nu ne place, Parlamentul României este o Românie 
în miniatură. Arată „foarte bine” nivelul la care am ajuns ca și 
cultură şi civilizaţie. Atâta putem în acest moment şi trebuie să fim 
conștienți că este nevoie de un proiect de societate care să includă 
şi strategii pentru dezvoltarea democraţiei și a culturii politice. 
Alegerile libere și votul dau doar aparenţa de democraţie dacă sunt 
suprapuse peste o cultură parohială, o modernitate neterminată 
şi un stat slab, aproape eşuat. Dacă am accepta să ne uităm în 
oglindă mai des ca societate, am vedea că avem exact Parlamentul 
pe care-l merităm. 


25 decembrie 2012 


Era corciturilor ideologice. 
O analiză a campaniei electorale 


Nu toate alegerile contează 


ampania electorală din această toamnă ne-a arătat un lucru 

destul de clar, lucru care va fi valabil de acum încolo pentru 
români, alegerile locale şi cele prezidenţiale sunt singurele care 
mai contează. Adică, mai simplu, oamenii sunt interesaţi de 
primarul lor şi de Preşedinte, dar ceea ce există între aceşti doi 
poli ai existenţei lor cetăţeneşti devine irelevant. 

Alegerile pentru Parlamentul României și cele pentru Parlamentul 
European nu mai sunt interesante, nu se investește mare lucru în ele 
(nici măcar mita electorală) şi nici nu se face politică cu ocazia lor. 
Parlamentarii devin un fel de toleraţi ai sistemului politic, fără resurse 
şi cu puţină influenţă. Rămân importanţi doar baronii locali 
(preşedinţi de Consilii Judeţene sau primarii) şi Preşedintele, plus 
cei care reuşesc să ajungă în Guvernul României. 

Lipsit de încredere, dar și de eficienţă, Parlamentul României 
a fost aproape ucis în ultimii ani şi nici nu e greu de explicat de 
ce: este instituţia definitorie pentru democraţie, dar despre ce fel 


246 e Vasile Sebastian Dâncu 


de democraţie putem să mai vorbim într-o ţară fost comunistă, 
unde toată lumea aşteaptă un tătuc și unde regula majorităţii 
funcţionează doar pentru a umili partenerul care a pierdut, iar 
politica este o activitate mai degrabă economică? Oamenii de 
afaceri investesc în politică așa cum se investeşte în altă parte în 
diferite sectoare de activitate cu viteză mare de rotaţie a banului, 
adică arme sau droguri. 


O politică depolitizată 


Paradoxul a fost legat de faptul că această campanie a arătat 
un alt trend îngrijorător: politica se depolitizează încet, dar în 
campanie se pulverizează. Cauzele sunt mai multe, dar este şi o 
dovadă că la noi cea mai slabă cultură politică o au politicienii. 
Mi-ar plăcea să văd un concurs de genul tâmpeniilor de la 
Antena 1, „Te pui cu blondele”, în care politicienii să se dueleze 
pe probleme ideologice și de cultură politică cu publicul. Ar fi 
dezastru pentru politicienii de vârf, sunt absolut sigur că alegatorii 
cu un minim de cultură politică i-ar bate de le-ar sări fulgii. Din 
punct de vedere formal, această campanie a fost una normală, fără 
nerv, nespectaculoasă, dar dacă ne uităm cu atenţie, vedem că ea 
este mult diferită de tot ceea ce a fost până acum. 


Fără adversar, USL a defilat 


Pentru prima dată, a fost un singur actor politic pe scenă, 
iar fosta putere nu a avut nicio reacţie. A fost şocant să vezi pe la 
televiziunile de ştiri doar reprezentanţii unui partid, nici nu ştiu 
cum s-a realizat echilibrul statistic cerut de CNA. Dar nu prezenţa 
ARD a fost problema, ci prezenţa politică sau ideologică. PDL a 
candidat la trei runde de alegeri cu trei nume diferite și sub trei 
culori diferite. O politică a camuflării, o ascundere cu vinovăţie sau 
mai degrabă o șmecherie nemaivăzută într-o campanie electorală. 
Toţi liderii ARD au fugit din Bucureşti să candideze în colegii 
din ţară. A rămas în Bucureşti doar Preşedintele Traian Băsescu, 
care a ieşit de câteva ori ca să facă imposibilul, adică să activeze 
electoratul de dreapta al ARD. Grea misiune, dar mai șocant este 
că a fost apoi considerat vinovat pentru eşecul de proporţii de 

către unii dintre pedelişti. Dar niciunul dintre partide nu a ridicat 
vreo baricadă politică cu însemne clare. 

Nimeni nu a spus noi suntem de stânga sau noi suntem de 
dreapta. Niciun politician nu a ieșit serios să spună: noi apărăm 
următoarele principii, noi dorim ca pe viitor România s-o ia pe 
următorul drum. Evident, USL a făcut economie de efort, dar 
ARD nu avea nicio şansă să facă peste douăzeci la sută fără a 
comunica. 


Fuga actorilor politici de identitate. 
Epoca corciturilor ideologice și a metisajelor 


Paradoxul este că s-a depolitizat cea mai politică dintre 
campaniile electorale. A fost o fugă generală de identitate din 
mai multe motive. PSD avea un program lansat încă din 2011 şi 
relansat cu modernizări la 8 noiembrie 2012, destul de cuprinzător, 
cu diagnoză, soluţii, riscuri, măsuri, variante de strategie, dar a 
rămas pe site. Era scris în numele USL, nu prea cred că liberalii 
au participat prea tare la el, dar asta nici nu are importanţă dacă şi 
l-au asumat formal, cel puţin. 

PSD nu putea comunica programul cu toată energia, acesta 
fiind în mod normal program de stânga, pentru că partenerii 
lor, liberalii, voiau să se poziţioneze pe dreapta, sau să ocupe și 
dreapta. Chiar dacă acceptaseră o anulare a mesajului lor, când 
s-au unit cu stânga pesedistă, liberalii nu puteau comunica ideile 
lor pentru că ar fi jenat partenerul mai mare, elefantul de stânga 
pe spinarea căruia puteau lua mai multe voturi și poziţii în guvern. 
Deci, pentru ei, tăcerea era de aur. 

ARD a trecut prea rapid la o dreaptă declarată, de manual, și, 
pur şi simplu, s-a speriat de reacţia oamenilor din 2012, începând 
de la manifestaţiile din ianuarie. Împinşi de nişte consultanţi 
străini care le-au împuiat capul liderilor PDL că dreapta are 
„favorabilitate” mare în România, pedeliştii au descoperit că 
oamenilor le pasă mai mult de traiul lor zilnic decât de stânga sau 
dreapta, așa că au încercat să se camufleze după inimi și inimioare. 
Adevărul este că lucrul care a enervat mai tare populaţia decât 

tăierile salariale sau alte forme de austeritate a fost credinţa 
fanatică a lui Boc și a colegilor săi că dreptatea este de partea lor 
dincolo de consecinţele asupra nivelului de trai și foarte repede se 
va vedea că România va scăpa de criză și că ei au avut dreptate. 
Ce nu a înţeles primarul Clujului este faptul că starea de criză 
va fi de acum încolo starea normală a descrierii economiilor, iar 
a ţine sub tensiune ţările lumii prin comunicarea de criză este 
un instrument de hegemonie a marilor puteri, dar şi că România 
nu va mai ieși, în mod real, din criză mult timp de acum încolo, 
deoarece rămânem, an de an, fără resursele cele mai importante 
de dezvoltare. 

Asumarea fanatică a identităţii politice, chiar dacă pare că 
este o întreprindere cinstită, nu mai emoţionează pe nimeni. Azi 
sunt la modă corciturile, metisajele ideologice, politice sau de orice 
fel. Cine nu înţelege asta poate dispărea cum a dispărut PNTCD 
şi cred că nici pedeliştii nu vor mai face această greșeală după ce 
vor debarca ardelenii de prin conducere. Unde mai punem la 
socoteală că, în afară de PNL, partid luat în gazdă de PSD, nu a 
mai rămas nimic pe scena politică dintre cele vechi, în afara celor 
din FSN-ul iliescian! 

Excepţie este Dan Diaconescu, dar el este ca și poporul de 
la Revoluţia din 1989, acceptat pentru că este figurantul în care 
se trage. 


O pseudo-temă: Ponta va fi sau nu Premier? 


Combinată cu tăcerea arediştilor, care voiau să ia culoarea 
mediului, să uite lumea de tăierea salariilor sau a pensiilor, campania 
a devenit o vânare a lui Băsescu şi o discuţie pe o temă falsă, dar 
care a prins perfect: o să-/ numească Băsescu pe Ponta Premier sau 
nu? S-a tocat ceas de ceas doar această temă de procedură și o 
eventuală suspendare a lui Traian Băsescu. Deşi Ponta era de 
aproape o jumătate de an la guvernare, nu a fost nici măcar o 
campanie negativă faţă de pedeliştii corupți din fostul Guvern, 
care să arate ce şi cât au furat oamenii lui Băsescu, campanie pe 
care publicul o aștepta. Mr. Unguent a fost calul de bătaie alături de 


Triburile ° 249 


Traian Băsescu și, din perspectivă comunicaţională, Mihai-Răzvan 
Ungureanu venea din afara politicii și era o bună ţintă pentru toţi, 
inclusiv pentru pediştii cărora le luase prăjitura guvernării. 

USL a procedat pragmatic și eficient, a scăpat de promisiuni 
populiste, așa că îşi poate face proiectul de guvernare fără nicio 
dependenţă de campania electorală. Din perspectiva lipsei 
resurselor, cred că este o bună oportunitate pentru România. 
Politicienii de prim rang au stat doar la televizor și au dialogat cu 
un Traian Băsescu aflat în centrul sistemului politic, dar absent o 
bună parte din campanie, un Traian Băsescu care ieșea din când în 
când pentru a reporni corul celor care profeţeau a treia suspendare 
şi ultima. 

Dacă Ponta va fi sau nu premier nu era o temă validă de 
dezbatere publică din mai multe motive. În primul rând, deoarece 
era o prerogativă prezidenţială, dar mai ales pentru raţiuni de 
realism politic. Era clar pentru orice cititor de sondaje că USL va 
câştiga cu un scor undeva pe la 60%, iar Traian Băsescu nu va avea 
o prea mare marjă de manevră. De unde să importe Băsescu un 
premier care să facă o majoritate manufacturată, când unitatea de 
monolit în jurul câştigătorului nu poate fi clintită, căci nimeni nu 
riscă să piardă osul de ros, niciun politician nu dă vrabia din mână 
pentru cioara de pe gard? 

Sigur, Traian Băsescu declara din când în când că o să pună 
pe altcineva, dar era, probabil, doar pentru a mai da o speranţă 
electoratului de dreapta. Cred că Președintele deja ştia că o să-l 
numească pe Ponta încă de la referendumul din vară, când era cât 
pe ce să-l dărâme valul de contestare ridicat în ianuarie 2012 şi 
care nu își epuizase toată energia la alegerile locale din iunie. 


O tensiune artificială care a mascat lipsa temelor 
de campanie 


Războiul pentru nominalizarea lui Ponta a primit aspectul 
ultimei bătălii dintr-o luptă decisivă pentru România. În iureșul 
luptei, lumea a uitat să-l întrebe chiar pe Ponta dacă își doreşte 
chiar atât de mult, după ce a văzut în şase luni ce resurse sunt la 

dispoziţie şi ce se va întâmpla în următorii doi ani. Psihoza colectivă 
provenea însă din faptul că oamenii asociau simplist victoria lui 
Ponta cu eliminarea lui Băsescu. Nimeni nu se gândea totuși că 
promovarea lui Ponta ca premier nu însemna în mod obligatoriu 
şi eliminarea lui Traian Băsescu. Scandalul care va începe în scurt 
timp va fi tocmai descoperirea acestei realităţi: Ponta ca premier 
va fi obligat să coabiteze cu Băsescu, ceea ce va lua forma unei 
adevărate trădări și reacţiile vor fi ceva de genul: vrem votul înapoi, 
noi nu am votat cu USL pentru ca Băsescu să rămână viu. Ce spune 
Mircea Badea în fiecare seară va fi sloganul viitor: vrem sânge, vrem 
victime, vrem să-i vedem pe vechii guvernanţi suferind, noi urâm cu 
sinceritate! 

O problemă viitoare va fi tocmai această tensiune exagerată 
amorsată în campanie și care va face ca orice gest de conciliere 
şi coabitare din partea lui Ponta şi Antonescu să devină gest 
sinucigaș, fiind taxat de opinia publică ca şi trădare. E adevărat, 
temele de conflict sunt perfecte pentru o bătălie electorală, dar 
miza trebuie împinsă cât se poate de mult spre valori şi scopuri. 
Aici nu a existat o altă miză mai interesantă, iar cea a desemnării 
lui Ponta nu era una de program. Întâlnirea secretă dintre Crin 
Antonescu, Băsescu și Ponta, o întâlnire normală, de deblocare a 
crizei, a început deja să creeze un scandal care s-ar putea să facă 
o primă breșă în armonia care pare că s-a instalat peste tot locul 
politic. 


Tema haosului care va veni. 
Să fie o premoniţie, indiferent de circumstanţe? 


Tema haosului care va veni dacă nu va fi numit Ponta 
premier a dominat comunicarea politică. Nimeni nu ştia ce se va 
întâmpla cu adevărat, dar se putea presupune că va fi ceva rău. 
A fost bună această temă pentru mobilizare, dar ar putea să fie o 
altă temă cu mari efecte perverse (ca perversa de pe Târgu Ocna). 
Coabitarea pare foarte complicată după alegeri, chiar dacă Ponta 
şi Antonescu şi-ar dori-o. După ce Traian Băsescu o să cedeze şi o 
să-l numească pe Ponta, responsabili pentru cedarea de a coabita 

sunt cei doi lideri USL (să mă scuze Daniel Constantin, dar el 
este doar paznicul intereselor lui Felix acolo), care spuneau că 
niciodată nu vor putea să stea la masă cu Băsescu. 

Evident, Antonescu nu o să-și asume cu voioșie înţelegerea 
cu Băsescu și Ponta va rămâne drept ţap ispăşitor, cel care trădează. 
De fapt, Ponta este condamnat să „trădeze” căci este cel care şi-a 
asumat guvernarea și nu poate continua criza la nesfârșit, chiar 
dacă postura de luptător cu Traian Băsescu este cea mai avantajoasă 
postură politică în care a fost vreodată. Sigur că i-ar conveni s-o 
prelungească cât mai mult, dar nu are cum, trebuie să fie numit 
şi să înceapă să exercite puterea. Războiul cu Traian Băsescu îl va 
duce mai departe, dar cu alte mijloace şi nu cu tot poporul după 
el. Supralicitarea conflictului și a incompatibilităţii dintre Băsescu 
şi USL a creat o mare dificultate pentru toţi. Băsescu a făcut același 
lucru, dar el nu avea nevoie de voturi, este un actor politic aflat la 
sfârşit de traseu politic. Ar putea și el sfârși suspendat, dar cred că 
se va feri, aşa cum şi USL va trebui să ocolească crizele cu atenţie, 
deoarece deja se află la guvernare și va începe să deconteze. Sper 
că USL va putea ieși din această capcană a conflictului circular, 
spre binele României, dar hărţuirea de la Antena 3 a început 
deja, locomotiva urii va fi greu de oprit. Conflictul va merge mai 
departe, nu ştim dacă opinia publică va frâna așa de scurt. 

Ce nu au înţeles, dar sper să înţeleagă, liderii politicii din 
toate taberele este un adevăr pe care îl ştie orice om cu experienţă: 
după ce s-au închis urnele, avem o altă realitate. Nu mai sunt 
dependenţi prea mult de trecut, contează mai puţin ce ai spus 
înainte, contează prezentul şi mai ales viitorul. 

Trecerea de la logica de război la logica de construcţie 
şi de pace nu va fi uşoară. În spaţiul politic au rămas mai mult 
războinicii, iar ei se adaptează mai greu la societatea civilă. 


Campanie fără target 


Campania nu a avut niciun target deoarece niciuna dintre 
tabere nu și-a pus în piaţă programul politic. Nu era nevoie 
pentru USL, dar mai este adevărat faptul cunoscut că politicienii 

români și strategii lor de partid cred că, dacă nu stabilești mesaje 
dedicate unor secţiuni de electorat, atunci comunici, de fapt, cu 
tot poporul şi nu nedreptăţeşti pe nimeni. Este o iluzie; nu ai 
target, nu comunici cu nimeni! 

S-a mizat pe efectul de contaminare, USL încercând să 
valorifice frustrarea celor 7,4 milioane de votanţi din vară. Era 
mai simplu de spus pentru candidaţii USL că „Suntem 7,4 
milioane!” Publicitar, este o idee bună, dar poate ar fi fost mai 
interesant ca această comunitate să fi primit câteva elemente de 
definiţie identitară, dincolo de cea pe care o dădea mobilizarea 
anti-Băsescu. Poate că ar fi mobilizat mult mai mulţi dacă ar fi 
spus ceva despre valorile cu care se identifică, câteva elemente prin 
care cei 7,4 milioane să se poată proiecta ca o elită care înţelege 
schimbarea, care luptă pentru niște idealuri, care vrea să elibereze 
România de ceva ş.a.m.d. 

ARD nici măcar nu a făcut vreo referire la selecţia de public 
pe care o face. Nici măcar în programul lansat la 6 noiembrie, 
„Reporneşte România”, nu avem o definire clară a beneficiarilor, 
România fiind singurul subiect colectiv, expresiile căutând mai 
degrabă să ascundă, decât să transmită. Exemplul de exprimare a 
țintelor guvernării: „preponderența utilizării măsurilor cu impact 
neutral sau cvasi-neutral pe deficitul bugetar” este, cred, foarte 
sugestiv. Dan Diaconescu i-a invocat retoric pe toţi românii 
„amărâţi”, dar asta nu este o targetare prea subtilă. 


Storytelling-ul electoral a fost o poveste roz 


Nimeni nu a dat oamenilor vreo veste proastă, nici vreun 
avertisment cu privire la ceea ce se va întâmpla în viitor, cu excepţia 
lui Traian Băsescu, care a căutat doar o tăietură geostrategică, greu 
de înghiţit de către electorat, dilema Est sau Vest. Ceilalţi au vorbit 
vag doar despre faptul că Băsescu trebuie să-l nominalizeze rapid pe 
Victor Ponta pentru că ne trebuie un Guvern foarte repede, pentru 
că ne aşteaptă un an greu... Este adevărat, poate că este nevoie 
de o majoritate solidă pentru a face faţă crizei, dar storytelling-ul 
de campanie a ocolit tematica economică cu desăvârșire. De fapt, 

tăcerile au fost mai importante în această campanie decât discuția 
despre rezolvarea unor probleme economice și sociale. Electoratul 
era deja stresat, aşa că nimeni nu i-a dat vești proaste, ca la noi, îl 
lăsăm să le descopere singur. 

Nici chiar anunţurile deblocării unor programe europene 
după audit nu au adus vreo emoție în plus. 


Impactul campaniei? Redus, o campanie slabă 


Campania a fost un fel de obligaţie legală bifată pentru 
partide, importantă doar pentru fiecare candidat în parte. 
Individualismul românesc, mai ales cel din politică, a acţionat 
perfect, fiecare candidat a fost lăsat să se descurce sau să moară. Era 
deja problema lui după ce îl nominalizase partidul și îi asigurase, 
este adevărat, undeva la vreo 40% intenţie de vot din pornire. 

Interesul a fost slab şi informaţia aproape a lipsit, pe parcursul 
acestei campanii electorale, chiar dacă 94% dintre respondenţi 
au văzut afişe electorale, 74% au primit pliante sau broşuri ale 
candidaţilor, 53% dintre români au urmărit sondaje de opinie 
făcute publice de către candidaţi sau de către partidele acestora; 
52% au vizionat clipuri electorale ale candidaţilor, iar 51% au 
vizionat dezbateri electorale; 16% dintre aceştia au participat la 
întâlniri cu candidaţii, iar câte 13% au fost sunaţi de o persoană care 
le-a prezentat un candidat sau partidul acestuia, au participat la o 
întâlnire sau demonstraţie electorală, au participat la evenimente 
organizate de candidaţi sau au urmărit campania electorală pe 
internet. Când vine vorba însă de urmărirea campaniei electorale 
pe internet, nici măcar tinerii nu dau un răspuns afirmativ în 
proporţie mai ridicată; la fel, persoanele cu studii superioare, 
locuitorii din Transilvania, Banat și Moldova şi bărbaţii. Impactul 
campaniei a rămas minor: întrebaţi dacă informaţiile pe care le- 
au aflat în campanie, de la televizor, radio, ziare, internet, afișe/ 
panouri sau diferite persoane, le-au modificat intenţia de a merge 
sau nu la vot, 59% spun că acestea nu le-au schimbat intenţia 
iniţială, în timp ce 19% spun că acestea i-au determinat să meargă 
la vot, iar 9%, că nu au aflat nimic nou în campanie; 8% spun că nu 

au urmărit campania suficient pentru a fi influenţaţi. Informaţiile 
aflate din mass-media sau afișajul electoral au schimbat intenţia 
de vot pentru deputat sau senator a doar 15% dintre respondenţi. 

Fără valori şi fără discursuri mobilizatoare, această campanie 
a arătat din nou misoginismul electoral românesc. Cu toate că 
90% dintre respondenţi consideră că o femeie este capabilă să îi 
reprezinte la fel de bine ca un bărbat în Parlament, 73% dintre 
români consideră că femeile ar trebui să aibă grijă de familie, în 
primul rând, iar mai apoi să se ocupe de carieră. Cu toate că, 
mai mult, 72% dintre persoanele intervievate sunt de acord cu 
afirmaţia „Femeile în funcţii publice ar fi mai receptive la nevoile 
cetăţenilor decât bărbaţii”, întrebaţi cine ar fi mai potrivit pentru 
anumite funcţii din administraţia publică, un bărbat sau o femeie, 
respondenţii spun următoarele: pentru funcţia de deputat: 18% 
— o femeie, 25% — un bărbat, 55% — nu contează genul; pentru 
funcţia de senator: 17% — o femeie, 30% — un bărbat, 52% — nu 
contează genul; pentru funcţia de Preşedinte al României: 9% — 
o femeie, 62% — un bărbat, iar 28% cred că nu contează genul; 
Premier: 12% — o femeie, 50% — un bărbat, 36% — nu contează 
genul; pentru funcţia de primar: 14% — o femeie, 46% — un 
bărbat, 39% — nu contează genul. 

Întrebaţi dacă ar vota o femeie pentru funcţia de Preşedinte 
al României, 37% spun că sigur ar face acest lucru, 26% — probabil 
ar face acest lucru, 9% — probabil nu ar face acest lucru, iar 26% 
— cu siguranţă nu ar vota o femeie pentru această funcţie. În mod 
paradoxal, bărbaţii declară în proporţie mai ridicată că ar vota 
o femeie pentru funcţia de Președinte al României, la fel tinerii, 
persoanele cu studii superioare şi respondenţii din Moldova. 

Întrebaţi când s-au hotărât cu cine vor vota la alegerile 
parlamentare, 63% dintre respondenţi spun că ştiau acest lucru 
înainte să înceapă campania electorală, în timp ce 17% au luat 
această decizie pe parcursul campaniei, 7% decid cu două-trei zile 
înaintea votului, iar 10% plănuiesc să se decidă în ziua votului. Deşi 
a avut un impact minor, această campanie ne-a ajutat să înţelegem 
că politica noastră s-a schimbat mult în ultimii ani. Anchetele 

realizate cu echipa IRES ne-au arătat că aproape jumătate dintre 
cetățenii dintr-un colegiu nu știu cum arată senatorul lor. Mai 
puțini sunt cei care îşi amintesc promisiunile senatorului decât 
ale deputatului, cu 9% mai puţini (21%). Și am mai învăţat un 
lucru: electoratul deja s-a adaptat perfect la ipocrizia şi minciuna 
politică de campanie. Electoratul ne răspunde ca la carte ce criterii 
minunate foloseşte pentru a alege candidatul, dar votează cu ochii 
închiși corupţii, condamnaţii penal şi pe oricine i se pune pe 
listă, fără prea mult discernământ. Alegătorii intervievaţi de noi 
consideră în următoarele proporţii cum că persoana cu care vor 
vota la alegerile parlamentare din acest an trebuie să întrunească 
anumite caracteristici în mare sau foarte mare măsură: 96% 
— candidatul trebuie să fie sincer, comunicativ şi serios; 95% — 
trebuie să fie un bun profesionist; 93% — să fie un bun gospodar; 
peste 85% — diplomat, cu experienţă, convingător sau popular. 
Principalele aspecte declarate de către alegători ca importante, de 
care ţin cont cel mai mult atunci când își formulează o decizie 
privind candidatul pe care îl vor vota pentru funcţia de deputat 
sau senator, sunt: corectitudinea/cinstea sa (19%), partidul 
din care acesta face parte (10%), activitatea anterioară (8%) şi 
promisiunile pe care acesta le face (7%). 

O imagine idilică, numai bună pentru a încheia acest 
articol despre minunile care se pot întâmpla în cabinele de vot, 
într-o duminică de decembrie cu ninsori abundente. Campania 
electorală a fost doar o vânătoare de voturi după care va urma belirea 
vânatului şi un chef pe cinste, iar pe urmă o mare mahmureală de 
patru ani. Campania electorală a fost o campanie cu efect minor, 
dar nu a fost inutilă, pentru că ne-a mai dat o ocazie să înţelegem 
ce se întâmplă cu România și cu noi. Dar de oglindă fugim destul 
de sănătos, iar despre România am uitat să ne mai îngrijorăm. 
Preferăm emigrația, tăcerea vinovată sau căutarea de papi ispășitori. 


16 decembrie 2012 

Imposibila întoarcere la ideologie 


es-a ales de ideologiile politice, mai potele inspira guvernanţele 

de astăzi, în ţara noastră? Este întrebarea pe care mi-o pune 
un prieten și așteaptă un răspuns sau o confirmare a unui răspuns 
pe care deja l-a găsit singur. La prima vedere am senzaţia că se 
poate răspunde simplu, dar nu este chiar așa. Ideologiile par 
abandonate, aruncate la marele coş de gunoi al istoriei noastre, 
dar nu cred că ele ne abandonează pe noi așa de repede. Fac parte 
din cultura noastră și poate din identitatea noastră socială, mai 
mult sau mai puţin conturată. 


Politica fără ideologii este un mutant 


Ideologiile nu sunt inutile, sunt semnele de circulaţie ale 
politicului. Sunt etichete privind compoziţia programelor sau 
proiectelor și ajută consumatorul de politică să înţeleagă ce trebuie 
să îngurgiteze. Dar nu numai atâta. Ideologiile ajută un partid să 
nu se rătăcească de alegătorii săi, să respecte anumite angajamente 
pe care le face mai ales în campanie. 

Prin ideologii se constituie o tradiţie de părinţi fondatori. 
Ideologiile sunt preluate de familiile alegătorilor care păstrează 
stânga sau dreapta din tată în fiu. Dincolo de asta, ideologiile dau 
politicii a anumită coerenţă și credibilitate, îi fac pe politicieni 
mai previzibili. Alegătorul va şti că, indiferent de om, un candidat 
de stânga nu poate să facă peste noapte un salt de 180 de grade 
pentru a se opri la o dreapta care nu are nicio legătură cu interesele 
lui, cu solidaritatea şi echitatea socială. 

Este clar că și ideologiile avansează, se adaptează, se modifică 
sau se combină, dar există nişte constante care fac o hartă a politicii 
să cuprindă anumite teritorii ideologice. Practic, guvernările caută 

echilibru, fac un mix între ideologia lor și adaptarea la situația din 
sistemul social. Tony Blair a fost atacat adeseori dinspre stânga 
laburistă că ar fi un demn urmaş al lui Margaret Thatcher. Calea 
a treia imaginată de el a încercat să facă o sinteză şi să păstreze 
lucruri de eficienţă socială aduse de dreapta înaintea sa. 

Este adevărat că unii semnalizează la stânga şi o iau la 
dreapta, sau invers. De multe ori, argumentul purității ideologice 
este folosit pentru a-i sancţiona în partid pe cei care nu se supun 
conducerii. Comunismul, de altfel, a născut şi o definiţie glumeaţă 
a deviaţionistului. Deviaţionistul, spune un banc rusesc, este acela 
care merge tot înainte, în timp ce partidul o ia la dreapta sau la 
stânga. 


Tradiţia noastră este mimetică 


Tradiţia noastră politică este slab ideologică şi mimetică. Am 
mimat comunismul, socialismul, liberalismul, poporanismul sau 
chiar naționalismul. Ştim să mimăm și ecologismul, feminismul, 
umanismul și orice apare la modă. Şi ideologiile politice au intrat 
în categoria formelor fără fond, de multe ori. După Revoluţie, 
Iliescu a încercat să ţină steagul sus pentru ideologia de stânga, 
chiar dacă înţelegea chiar stânga acestor vremi un pic diferit faţă 
de stânga timpului european. Distrugi industria și mai visezi apoi 
că ai proletariat care să vină la marșuri și vot, la 1 mai sau în ziua 
de vot. Evident, nemaiavând salopete albastre şi fabrici sau uzine, 
vor veni la 1 mai cei aduși de Vanghelie pentru mici și bere. Opriți 
grătarele, vorbeşte Domnul Președinte! este strigătul anti-ideologic 
al acestor vremi de restriște pentru ideologiile clasice. 


Contestarea ideologiilor și valorizarea migraţiei politice 


La noi am ajuns acum la relativizarea stângii sau a dreptei, 
la eliminarea lor aproape în totalitate în ultimii ani. Pentru 
o guvernare care trebuie dată jos, se spunea că nu mai contează 
aceste fineţuri, trebuie o coaliţie indiferent cine se aliază cu cine, 
trebuie să fie aduși trădători, racolaţi, mercenari. Nici migraţia 
politică nu mai este imorală. Imperativul pragmatic al momentului 
conţinea o moralitate intrinsecă. Chiar dacă guvernul Boc devenise 

nepopular și neperformant, maniera de a respinge orice coerenţă 
ideologică a fost una brutală și periculoasă. Politica este lăsată 
fără repere și fără urmă de valori sau moralitate când refuzi orice 
criterii şi realismul pragmatic devine singurul criteriu. 

Chiar dacă s-a vorbit într-o manieră perfect ideologică despre 
sfârșitul ideologiilor, Paul Ricoeur are dreptate când demonstrează 
că ideologiile nu pot să dispară pentru că grupurile sociale au nevoie 
„de a-și da o imagine de sine, de a se reprezenta, în sensul teatral al 
cuvântului, de a juca şi a se pune în scenă”, ele fiind variate forme ale 
motivaţiei sociale, ce fac posibile teorii și reprezentări globale ale 
istorici şi integrarea unor grupuri în istoria totalizatoare. 

Într-o lume a crizelor şi schimbărilor rapide, într-o perioadă 
de bombardament informaţional, oamenii au nevoie de interpretări 
coerente și mai ales de sisteme articulate de informaţii, valori, 
imagini. Ideologiile oferă repere simple, au făcut parte din educaţia 
de la nivelul şcolii și familiei, le avem în subconştientul cultural 
identitar, chiar dacă nu ne dăm seama. Ideologiile concentrează 
un conţinut mitologic, aspirații și idealuri, bazate pe nevoi, oferă 
interpretări şi orientează spre anumite tipuri de acţiuni. 


Paradoxal, la noi chiar liderii pot fi dușmanii geloși 

ai ideologiilor 

Mulţi politicieni români cred că ei sunt cauza primă pentru 
care oamenii votează un partid, că nu contează nimic altceva. 
Evident, cei mai mulţi se înșală. Ei sunt consideraţi de către oameni 
exponenţi-tipici pentru anumite valori, chiar dacă ei nici măcar nu 
s-au gândit la ele. Nu de puţine ori, liderii resping ideologiile din 
gelozie și vor să fie doar ei cei iubiţi. Unii lideri, conștienți că au 
o slabă legitimitate internă sau externă, încep să se auto-proclame 
singuri stăpânitori peste partide, dincolo de valori, considerându- 
se aspiratoare de voturi. Însă, ideologiile sunt adevărate proiecte în 
sine, iar interesele liderilor se pot ciocni, câteodată, de interesele pe 
care le conţin ideologiile. Şi nu sunt rare cazurile în care uciderea 
ideii de puritate ideologică sau a nevoii de proiect ideologic se face 
exclusiv în beneficiul momentan al unor lideri politici. 

Alianţele stânga-dreapta afectează acurateţea ideologică 


Pragmatismul politic al unor momente obligă stânga și 
dreapta la alianţe electorale. Bunăoară, Uniunea Social Liberală a 
reușit o performanţă electorală fără precedent datorită renunţării 
la identități ideologice stricte şi mai ales la o rivalitate care avea 
aproape două decenii între moştenitorii fostului partid comunist şi 
dreapta liberală încropită după Revoluţie. În aceste condiţii, Ponta 
şi Antonescu au hotărât să construiască un proiect de guvernare în 
care se feresc de definiţii ideologice clare, chiar dacă toată lumea 
etichetează, pe bună dreptate, programul lor de guvernare ca fiind 
de stânga. Nu aveau o altă soluţie dacă voiau să câștige. Oricum 
era o perioadă de criză în care au avut loc o serie de constrângeri 
externe: Pactul de guvernare fiscală la care România a aderat fără 
să fie întrebat Parlamentul, acordurile cu FMI şi datoriile externe. 


În locul ideologiilor, demagogia sau populismul 


În ultimele decenii de democraţie, România a experimentat 
toate formele de guvernare. Dar o constantă a fost populismul, 
indiferent de ideologia de la care se revendică partidul conducător. 
Cheltuirea bugetelor pe podeţe sau drumuri electorale sau 
demagogia unor discursuri de flatare a maselor au fost o constantă 
a vieţii publice de la noi. Puţinii politicieni care au încercat să 
respecte o reţetă ideologică, de dreapta, de exemplu, au sfârșit 


aruncaţi foarte repede în praf de către electoratul obișnuit „să i se 
dea”. 


FMI, Banca Mondială sau Consiliul Europei — 

cianurile libertăţii ideologice 

Pentru o ţară săracă, deja dezechilibrată economic, libertatea unei 
guvernanţe ideologic coerente cred că este un vis. Niciun guvern al 
României nu mai are șansa unei absolute libertăţi ideologice, în 
actualele condiţii de neperformanţă economică a României. Plătim 
salarii şi pensii din împrumuturi, iar supraveghetorii de la FMI 
vin regulat și ne indică cea mai bună cale. Evident, calea cea mai 
bună este mereu privatizarea a tot ce a mai rămas şi eliminarea 

pârghiilor pe care guvernul le-ar avea pentru a mai interveni pe 
ici, pe colo prin economie. În plus, privatizarea a fost o vorbă 
doar pentru că s-au trecut obiective din proprietatea statului 
roman la companii de stat proprietate a altor state. Deci vorbim 
despre transfer de proprietate de la statul roman la alte state. 
Austeritatea este o altă constantă a guvernanţei de tip FMI, 
guvernul propune bugetul, dar FMI dispune. Nu ştiu dacă avem 
noi mari deştepţi în construcţii bugetare, dacă și pentru stânga, 
şi pentru dreapta tot Gherghina este arhitectul șef al construcţiei 
bugetare, dar chiar dacă ar fi, nu prea cred că ar avea mare 
libertate de mişcare. 


Guvernare fără ideologie sau ideologie mascată? 


Da, se poate, în anumite momente politice, guvernarea nu 
mai justifică ideologic măsurile. Dacă luăm cazul Guvernului 
Ponta 2, nu avem discurs ideologic, dar pentru cunoscători, 
substanţa discursului tânărului prim-ministru este clar ideologică. 
Acelaşi lucru este valabil și pentru orientarea generală a guvernării. 
De altfel, adversarii de dreapta ai liberalilor caută să-i discrediteze 
pe aceștia spunând că s-au predat stângii, că are loc o disoluţie a 
lor în socialism. Evident, aceste lucruri sunt respinse puternic de 
Crin Antonescu și de ceilalţi liberali, dar influenţa socialistă este 
foarte mare pe întreg parcursul planului de guvernare. 


Și totuși... 


Ideologiile par moarte în România și pare imposibilă 
reîntoarcerea lor, chiar şi în discursul public. Şi totuși, în politică, 
ideologiile niciodată nu mor de tot. Bântuie subteranele politicii 
ca niște stafii și uneori revin la suprafaţă. De exemplu, când se 
rupe o coaliţie aflată la putere (nu vreau să cobesc, vorbesc la modul 
abstract!), atunci justificarea este întotdeauna una de factură 
ideologică. Oamenii politici nu vor spune că nu s-au înţeles pe 
funcţii sau că scandalul a început de la împărţirea prăzii, ci se 
va invoca, precum la căsniciile rupte, neporrivirea de caracter 
ideologic. Atunci partidele revin la biserica ideologiei şi la dogme, 
iar oamenii politici jură că nu se vor mai rătăci niciodată de la 

cărarea luminată de idee şi nu vor mai uita de sfinţii fondatori. 
Sigur, este un jurământ care ar putea fi uitat repede, dacă se mai 
iveşte vreo ocazie de a trăda ideologia pentru ciolan, dar ideologia 
rămâne o iubită din copilărie la care orice partid se întoarce din 
când în când. 


10 februarie 2013 


O politică paralizată de frică 


S -a scris mult în ultimele decenii despre cum este folosită frica în 
politică. Emoţie puternică, frica poate duce oameni la vot 
pentru pericole imaginare sau supradimensionate sau poate chiar 
direcționa votul spre răul cel mai mic sau spre salvatorul-impostor. 
Până la urmă, chiar dependenţa popoarelor de liderii dominatori 
este un efect al fricii de asumare a destinului istoric. O privire 
sociologică asupra societăţii din ultimii ani ne conduce la concluzia 
că oamenii sunt puși în faţa unor riscuri din ce în ce mai mari, dar 
percep că nu le pot gestiona singuri. Dezvoltă, astfel, un registru de 
spaime şi ameninţări la adresa securităţii societale ca şi ameninţări 
la adresa identităţii grupului sau comunităţii în termeni de 
omogenitate şi coeziune. Cum spune Manuel Castells, identitatea 
actorilor sociali este afectată în procesul de construcţie a sensului 
acţiunii colective, în cazuri în care amenințările sunt diverse și nu 
există variante de răspuns social la ele, atunci la nivelul maselor 
se nasc identități nevrotice, un fel de identități de rezistenţă care 
se caracterizează prin frici generalizate, autoagresiune, imitație, 
inactivism, apatie. Rămași fără un stat protector şi darnic, cetăţenii 
români sunt expuşi unui ocean de spaime pentru prezent, dar mai 
ales viitor. 

Dar nu doar dispariţia acestei umbrele produce o Românie 
înfricoşată, ci mai ales un fenomen despre care s-a scris mai puţin. 
România este o ţară cu un stat slab, mereu agresat, dar este mai ales 
o societate fără politică. Slăbiciunile statului au la origine și faptul 

că avem o politică moartă de frică, în care activează politicieni 
paralizaţi de spaime. Un leadership curajos ar putea da direcţia, 
ar putea inspira, motiva și trasa linii pentru un sens al acţiunii 
colective, pentru o direcţie în care merge ţara. Nu subvenţiile de 
la stat salvează o ţară sau o economie, ci infuzia de speranţă şi sens, 
proiectarea unor speranţe. 

Dar politica noastră este timorată, moartă de frică, mai 
ales atunci când intră în ani electorali, anii schimbărilor. Anul 
2014 este anul în care se termină un ciclu politic, cei 10 ani de 
războaie ale preşedintelui cu sistemul. După aceste războaie avem 
un tablou al maximei incertitudini. Totul pare un haos, nici cei 
mai experimentați analiști nu pot spune cu certitudine ce va fi în 
viitor. O frică de viitor a cuprins întreaga scenă politică și absolut 
toţi actorii. 

Una dintre fricile cele mari este frica de a guverna și se 
întâmplă deja de aproape un deceniu. Chiar dacă au existat 
majorităţi consistente, politicienii au guvernat minimal, dominați 
de frica de a nu pierde puterea și tocmai din această cauză 
au pierdut-o, de fiecare dată. În 2014 nu se vor termina nici 
descentralizarea, nici regionalizarea, nici reforma Constituţiei, nici 
reformele din sănătate sau educaţie. Am senzaţia că politicienii nu 
mai pot lua marile decizii nici dacă ar avea susţinere de 100%, 
deoarece s-a pierdut curajul asumării unei decizii care afectează 
viaţa unor mase mai mari de oameni. 


Frica de a lua decizii este deja o dominantă a activităţii 
funcţionarilor publici din ultimii ani, nenumărate dosare sau 
licitaţii publice se împiedică în încăpăţânarea unui director din 
minister care se teme să semneze pe sume mari. 


Frica de valorile politice conduce la un surogat de politică: 
războiul politic permanent între lideri, care devine rațiune de a 
fi pentru competiţie, ba chiar poate deveni surogat de program. 
Dominanta politicii noastre de peste două decenii este războiul 
politic între indivizi, personalizat, continuu reaprins de una din 


Triburile ° 263 


părți, ca și cum ar fi o regie perfectă. Ai senzația că politicienii 
nu se opresc din acest continuu street fighting pentru a nu li se 
aduce aminte de ceea ce ar trebui să facă; consilierii lor politici 
sunt specializați doar în aceste tipuri de acțiuni. O frică de 
celălalt a început să cuprindă taberele aflate în conflict continuu, 
mai ales de când au început să intre pe bandă rulantă politicieni 
în puşcărie, „cu executare”. Sfârșitul mandatului politic a început 
a părea sinonim cu o catastrofă şi bătălia de la urne devine tot 
mai mult o bătălie pe viaţă şi pe moarte. Frica de DNA sau de 
serviciile secrete îngheaţă sângele în venele politicienilor care vor 
căuta mai mult să-și asigure forme de protecţie decât să încerce 
a acţiona firesc, după planuri sau strategii necesare. Parlamentul 
a devenit, în ultimii ani, dominat de aceste frici şi a făcut foarte 
multe greşeli dintr-o solidarizare absurdă uneori, dar generată de 
spaima lui „mâine oricine poate fi următoarea victimă”. 


O frică de a ajunge în opoziţie duce mereu la orice concesie, 
la motivarea oricărei migrații politice, la legitimarea tuturor 
alianțelor. O frică de izolare politică străbate tot spectrul, de la 
stânga la dreapta. Intoleranţa la opoziţie este cu atât mai mare 
cu cât găștile grupurilor de interese au dezvoltat afaceri centrate 
exclusiv pe bugetul de stat, exact ca în perioada interbelică. În 
2014, politicienii vor sta din nou cu bagajele la ușă, unii pentru 
a pleca în weekend la Monaco, alţii pentru a aştepta verdictele 
de la ANI sau Înalta Curte de Casaţie și Justiţie. În fine, mulţi 
vor aștepta în străinătate rezultatul alegerilor, pentru mai multă 
siguranţă. 


O frică de diferenţiere politică a apărut mai nou, rod 
al unor teorii născute în staffurile electorale. Sfătuitori cu 
pregătiri şi expertize luate din „almanahe” conving partidele sau 
candidaţii să schimbe culorile partidelor, siglele sau să se mute 
spre centru, pentru că o bătălie cu cărţile pe faţă ar face pe unul 
sau pe altul să piardă sigur. Astfel, sunt inventaţi și reinventaţi 
politicieni cu identități incerte și fricile de asumare a identităţii 

politice duc la o guvernare managerială, o guvernare fără proiect 
sau opţiune ideologică. Moare astfel orice ideologie și dispare 
motorul motivaţional — speranţa şi visul din politică. Rămân doar 
gestiunea, mai bună sau mai rea, și o politică fără suflet. 


O frică de idei şi de faptul că nimeni nu este profet în ţara 
lui a cuprins firava noastră elită intelectuală. Elitele sunt incapabile 
să transmită mesaje în faţa unei neputinţe publice generalizate și 
a sentimentului pierderii controlului. Unii se retrag după zidurile 
universităţilor sau în turism academic planetar, alţii vorbesc la 
televizor fără să spună nimic. Sunt incapabili să facă o lectură a 
lumii care să reconstruiască un ethos. 

Anul 2014 nu va fi un an care spulberă ceața și deschide 
o nouă eră, deoarece nimeni nu are curajul să riște, să vină cu 
un proiect. Suntem o societate politică înfricoşată ce aşteaptă o 
minune care să indice încotro trebuie mers, un toiag al lui Moise 
care să despartă apele. Între timp, nu politica este de vină pentru 
nefericirile noastre, ci lipsa de politică. O politică fricoasă cu 
politicieni timoraţi este cea mai mare vulnerabilitate a statului. 


La 31 decembrie 2014 nu vom răsufla ușuraţi, nu vom scăpa 
de incertitudini, de ceață. Nu vom avea un leadership întărit și 
nici nu vom consemna sfârșitul unui război absurd sau renașterea 
politicii. Se vor schimba unele poziţii, dar frica va rămâne şi 
crisparea politicienilor nu va dispărea. Frica va rămâne şi oamenii 
politici vor continua să se miște ca şi cum ar fi vii şi nevătămaţi, 
fiindcă frica nu ucide, doar că nu te lasă să trăieşti, cum spune un 
proverb oriental. 


28 martie 2013 

Politica psihedelică 


Dont hate the media, become media 
Jello Biafra — solist punk 


phie şi internetul: utopii și speranțe. A trecut mai bine de 
un deceniu din momentul în care s-a născut un nou teritoriu de 
cucerit pentru politică: Internetul. Chiar dacă Putin ar avea dreptate 
şi într-adevăr acesta ar fi creația CIA, este clar că efectele acestui lucru 
nu pot fi controlate și, fiind încă la început, este și foarte greu să 
anticipăm unde se va ajunge. Încă din primii ani în care politica a pășit 
pe teritoriul nou al Internetului, au apărut şi semnele utopiei. Idealul 
atenian al democraţiei directe se va realiza negreșit, au început să creadă 
foarte mulţi entuziaști, iar alţii vedeau deja îndeplinit idealul sferei 
publice teoretizate de Jurgen Habermas. Va creşte participarea politică, 
informarea va exploda și conştiinţa civică va schimba comportamentele, 
au apreciat unii, politicienii vor fi cenzuraţi și evaluaţi mai bine, au 
spus alţii. Primele măsurători și unele fenomene derivate din această 
întâlnire a politicii cu Internetul i-au entuziasmat pe mulţi sociologi: 
militantismul politic pe reţelele de socializare a prins rădăcini şi chiar a 
coborât în stradă prin flashmob-uri sau prin revoluţii twitter-izate. S-a 
observat că power-userii, cei mai activi facebook-işti, sunt cei mai tari 
militanţi politici, au sute de prieteni și pot atinge audienţe medii pe 
peste 150.000 de persoane. Aceştia sunt legaţi, când intră într-un grup 
de militanţi politici, de sentimentul tonic al apartenenţei la echipă și 
devin deosebit de motivaţi şi eficienţi. 


Pesimism și realism. Au apărut, apoi, și realiştii sau pesimiștii, 
cei care au văzut primii că Internetul şi reţelele sociale nu sunt 
chiar atât de eficiente în scopul informării, așa cum se credea, fiind 

medii foarte permeabile la dezinformări şi manipulare. În mediul 
virtual, indivizii nu sunt neapărat mai activi, doar o mică parte 
participă la dezbatere, chiar mai puţini decât cei din spaţiul clasic 
al politicii, majoritatea fiind cei care dau Jike şi atât. Cercetările 
din ultimii ani au observat că tehnologia duce la o subiectivizare 
autonomizantă în care individul trăiește iluzia ieșirii din structura 
relaţiilor de putere, dar, pe de altă parte, devine tot mai izolat 
social și tot mai puţin activ în societatea civilă. 

Critica îndreptată asupra reţelelor sociale s-a acutizat şi pe 
fondul observaţiilor legate de utilitatea lor în favoarea omului 
politic şi nu în favoarea democraţiei sau a schimbării raporturilor 
de reprezentare. Spre exemplu, Facebook este privit tot mai mult ca 
un instrument pentru „vedetizarea” oamenilor politici prin folosirea 
frecventă a unor mecanisme psiho-comunicaţionale pe care înainte 
aceştia nu le aveau la dispoziţie, precum conversaţionalizarea relaţiei 
şi simulacrul proximităţii. 


Politicienii schimbă contractul de comunicare. Prin 
comunicarea lejeră şi preponderent emoţională, oamenii politici 
care comunică pe reţele schimbă contractul de comunicare printr- 
un simulacru al intimităţii, al lejerităţii, al spontaneităţii dublate 
de sinceritate. În fond, politicienii caută să înlocuiască băile de 
mulțime și strângerea de mâini cu o baie de mulţime în bazinul 
deschis de pixelii albaștri. 

Vocabularul emoţional transmite faptul că și omul politic 
este fragil și sensibil, aspecte care întăresc iluzia intimităţii și 
împing contractul de comunicare spre imaginea de cordialitate. 
Procedurile expresive fac exces de pronume, de diminutive ori de 
expresii care conotează familiaritate. 

Dar ceea ce nu s-a studiat suficient până acum este schimbarea 
pe care o poate suferi omul politic. În general, noi îl vedem doar ca 
pe un strateg cinic, avid de imagine şi pornit să-și construiască fanii 
într-o zonă în care performează aparent într-o postură non-politică. 
În cele ce urmează, analizăm un studiu de caz în care omul politic, 
în viziunea mea, intră în această comunitate — a grupului său de 

Facebook — și acţionează spontan ca membru al acelei comunități, 
comunitate cu care este în comunicare, dar și în comuniune. 


Cazul Victor Ponta și declaraţia de abandon politic. 
Strategie sau spontaneitate? 


Despre cazul anunţului făcut de Victor Ponta pe Facebook 
cu privire la retragerea sa din politică s-a vorbit în exces. Unii 
au spus că este o strategie, chiar și 80% dintre românii chestionaţi 
într-un sondaj IRES spun acest lucru despre anunţ. Eu cred că 
Ponta nu a făcut o strategie, chiar dacă, emoţionând electoratul 
propriu, a câștigat niște procente bune de mobilizare şi intenţie de 
vot. Eu cred că Ponta a fost sincer, deoarece Facebook-ul are o mare 
influenţă asupra politicienilor, influenţă pe care nu am analizat-o 
până acum. Odată cu Facebook, dispare politica tradiţională, cea 
în care liderul este mereu asistat de experţi, comunică oficial și 
strategic sau tactic, anulează subiectivitatea. Politica de pe Facebook 
începe să aibă o viaţă proprie, o anumită autonomie. Liderul are 
acolo fanii lui, diferiţi de cetăţenii care se uită doar la televizor, la 
talk-show-uri sau alte emisiuni. Pe Facebook, comunicarea este 
directă, instantanee, emoţională. Liderul îi anunţă prima dată pe 
cei din reţeaua lui, uneori intenţionat, înaintea presei. În reţeaua 
lui, liderul scapă de mediere şi de critică, se simte confortabil și 
trăiește intens. 

Aceşti oameni îi asigură un confort afectiv, iar liderul tinde 
să-i răsplătească, devine sensibil și, în ocazii de cumpănă, caută să 
fie sincer cu ei, să le testeze reacţia. Pe Facebook se fac noile băi 
de mulţime, iar politicianul este deja alt om. Uneori, vrea să arate 
că este altul, că adevărata lui esenţă nu este dorinţa de putere, ci 
umanitatea trăită plenar. Textul lui Ponta este unul foarte simplu, 
dar rotund, l-a scris el niciunul dintre consilierii lui nu l-ar fi scris 
aşa! — și cred că a fost cel mai citit text politic din ultimii 10 ani. 
La prima vedere, văzut din perspectiva politicii clasice, am putea 
spune că este o gafă, o ocazie de a demobiliza care arată slăbiciune 
sau ezitare, ceea ce nu e bine înainte de alegeri. Unii analişti au mers 
mai departe, au calificat acest text ca unul de maximă strategic, un 
mesaj subtil către baronii PSD, un fel de şantaj pentru mobilizare. 

Nici prima, nici cea de-a doua interpretare nu sunt corecte, sunt 
doar clasice, ca să spun așa. 

Aici este vorba de altceva: un mesaj sincer care arată că 
liderul alege să se retragă în familie și, în același timp, alături de 
comunitatea sa de prieteni și fani — adică sutele de mii de fani de 
pe Facebook care îl înţeleg și care se bucură pentru acest favor 
şi această exclusivitate. Când spune asta, liderul poate nu s-a 
gândit tactic la acest lucru ori poate doar a simţit, dar ecoul a 
fost senzaţional. A dinamizat reţeaua, a cimentat relaţii cu fanii, 
iar acest lucru s-a văzut imediat, prin câteva procente în plus la 
încredere sau intenţie de vot. Dar mai mult, a crescut printre 
votanţii săi dorinţa de a merge la vot, lucru foarte important. 


Subconștientul politicianului pragmatic. A fost un 
act de viaţă, sunt sigur că a fost „act gratuit”, dacă nu cumva 
subconștientul de politician pragmatic i-a dictat lui Ponta acest 
sentiment comunicant. Gândiţi-vă la text — el merge până la un 
punct alături de sentimentul de neputinţă al publicului. În prima 
parte, Premierul împărtășește descurajarea oamenilor, pare învins. 
Pe de altă parte, transformă dorinţa de a se retrage în victoria 
unei generaţii noi. Spune în subconștient: voi câștiga, dar nu voi 
păstra victoria pentru mine, o dau tinerilor, v-o dau vouă, o nouă 
generaţie. Atunci când câștigătorul refuză prada de război, când 
„învingătorul nu ia nimic”, efectul este maxim. Publicul nu poate 
decât să se mobilizeze, fiecare membru al comunităţii caută să 
urmeze exemplul premierului, adică să sacrifice ceva. 


Efectul de Facebook deschide o nouă eră politică. Spre o 
politică psihedelică. Avem un adevărat catharsis, o reacţie de transfer 
emoţional reciproc între politician şi fani, moment în care cele două 
părţi se recunosc una pe alta ca similare, ca făcând parte din aceeași 
lume, ca fiind constituite din același aluat. Acest efect de Facebook 
deschide o nouă eră politică, elimină mult mediatorii tradiţionali de pe 
traseul „fabricării” liderului sau câștigării de voturi. Presa tradiţională 
pierde mult din rol, de altfel vedem că, la segmentele de vârstă care 
au peste 30% implicaţi pe reţele de socializare, scade drastic audiența 

la TV. Politicienii care ştiu să comunice direct — care au curajul să se 
dezvăluie sau să posteze ca oameni reali și vulnerabili — încep să câștige 
tot mai mult. Cei care vor putea să-și valorifice asemenea tipuri de 
„spontaneităţi” vor câştiga în viitor. 

Internetul naște, în fond, o contra-cultură politică devenită 
un fel de inconștient politic colectiv. E adevărat, politica pe 
Facebook pare și este o politică descentralizată, dar dezordonată. 
Nu realizează imperativul participării, doar 2-3% dintre 
participanţi sunt activi, majoritatea participă doar la etapa de „I 
LIKE IT”. Deocamdată, avem o masă mare de ailaicheri şi câţiva 
militanţi. Acum 10 ani, un articol devenit celebru avea drept titlu 
o frază care tinde să devină realitate: „Următoarea revoluţie nu 
va mai fi televizată”. Au venit primăverile arabe care au părut a 
împlini această profeție, deşi doar parţial. S-au realizat mișcări de 
contestare care au bulversat ordinea socială și politică. Revoluții 
sau loviluţii, asta încă nu putem să ştim. Este clar doar că Facebook 
a lărgit sfera publică și acest fapt va modifica mult realitatea social- 
politică viitoare. Dar, cu siguranţă, nici oamenii politici nu vor 
putea rămâne neatinși, vor intra într-un joc care-i transformă și 
pe ei, poate vor deveni victime, la fel cum astăzi sunt priviţi doar 
ca sforari, într-o politică tot mai psihedelică. 


9 mai 2014 


Despre linişte şi schimbare în toamna politică 


A m căutat în ultimele zile un răspuns la o întrebare pe care nu 

i-a pus-o nimeni. O întrebare pe care însă m-am așteptat să 
mi-o adreseze vreunul dintre prietenii mei politicienii. Poate chiar 
unul dintre cei care se gândește să candideze la toamnă, cu toate că 
vedem că nu avem prea mare abundență de candidaţi. Întrebarea 
care m-a obsedat o vreme era legată de povestea fundamentală a 
candidaturii la prezidenţiale, szoryel/ing-ul care să dea axa narativă 
principală. Mă întreb de ceva vreme dacă această poveste trebuie să 


270 e Vasile Sebastian Dâncu 


fie una a schimbării sau una a stabilităţii, a liniştii, la care oamenii 
ar avea dreptul să tânjească după o furtună a crizei. Fusesem 
mereu nemulțumit, în ultimii ani, de faptul că stânga românească 
a venit mereu cu povestea nevoii de linişte, de stabilitate, a revenirii 
la normalitate, a reconstrucției unei tihne sociale la care probabil 
candidaţii la prezidenţiale ai PSD credeau că oamenii tânjesc. Aveam 
sentimentul că tema liniștii este un fel de stereotip, iar dorinţa de 
schimbare nu a fost ucisă chiar de tot, odată cu pierderea speranţei, 
ci s-a refugiat undeva în subconştientul colectiv și explodează în 
duminica turului doi, chiar atunci când candidaţii nu mai pot face 
nimic. Am citit apoi observaţia unui tânăr analist, foarte apropiată 
de ceea ce gândisem eu în ultima vreme. Am pus, ulterior, într-un 
sondaj IRES întrebarea „Credeţi că România are mai mult nevoie de 
stabilitate sau de schimbare?” şi mă aşteptam la un răspuns indecis, așa 
cum răspund câteodată eşantioanele noastre la întrebări importante 
pe care le punem, cu multe non-răspunsuri sau nu stiu şi cu egalitate 
la cele două variabile. Nici vorbă de așa ceva, doar 1% nu au răspuns 
şi 3% au răspuns că nu ştiu. Foarte rar acest procent, am avut senzaţia 
că este o întrebare pe care oamenii se aşteptau s-o pună operatorul de 
interviu. La întrebarea propriu-zisă, 57% au ales schimbarea și doar 
39% stabilitatea. M-am mirat la început pentru că, la o întrebare 
precedentă, doar 27% spuneau că ştiu cu cine vor vota în toamnă, dar 
m-am luminat apoi: cu cât sunt mai sigure candidaturile, cu atât se 
limitează visul dea se schimba ceva, iar incertitudinea din acest moment 
potenţează cererea și visul schimbării. Mai încolo, tinerii mei colegi 
au mai plantat o întrebare, cu grija de a nu se contamina de aceasta, 
dar pentru a verifica soliditatea opțiunii, o întrebare în care vorbeau 
despre un continuator al actualului mandat prezidenţial, în balanţă 
cu un „Președinte care să aducă schimbarea profundă a României”. Aici, 
confirmarea a venit la fel de surprinzător; 84% așteaptă schimbarea 
profundă. Era clar, ce intuisem eu despre storytelling-ul de campanie 
nu era greșit. 

După o asemenea confirmare, paradoxul este că nu prea 
îţi vine să te bucuri pentru că revii cu picioarele pe pământ, la 
practica politică, și nu poţi să nu te întrebi: dincolo de discurs, de 

storytelling, politica poate schimba ceva? Mi-am adus aminte de un 
sociolog francez care scria un lucru interesant, unul care m-a mirat 
la un moment dat pentru că era o explicaţie la marea ciorovăială 
televizată din ultimele campanii electorale din Franţa. El spunea că 
politicienii se ceartă atât de violent între ei pentru a scăpa de frica 
pe care le-o induc marile ameninţări la adresa societăţilor de astăzi. 
Adică, ei sunt conștienți că nu au răspunsuri la niciuna dintre marile 
întrebări şi atunci caută să ascundă golul printr-o mare gălăgie și 
printr-o bătălie falsă, o bătălie care să le justifice soldele şi rolul de 
conducători de oști. Adică, așa cum am scris şi eu nu demult în acest 
colţ de pagină, sentimentul dominant este frica. 

E adevărat, vedem că vin crize pe care nu le anticipează 
ştiinţele economice, iar politicienii nu au alte răspunsuri în afară de 
tăierea salariilor şi pensiilor. Când vorbim despre economie şi locuri 
de muncă şi nu este vreo cameră de luat vederi pornită, politicienii 
ridică din umeri și spun că statul nu are cum să creeze locuri de 
muncă și nici nu poate influenţa economia, ea este guvernată de 
legile economiei de piaţă. Când unii caută să recreeze mari derapaje 
în egalitatea de șanse, taberele adverse sar ca arse și critică intervenţiile 
statului. De vreo zece ani nu mai avem nici dezbateri electorale la 
televiziune sau în alte locuri, nu mai avem confruntări. Nu se mai ţin 
discursuri, iar chiar confruntările între candidaţii la prezidenţiale s-au 
redus la două sau trei într-o campanie. Se practică doar PR politic 
şi lupte corp la corp, se lansează acuze de toate felurile și îndemnul 
de a elimina adversarul. Ba chiar s-a ajuns la cel mai tare argument: 
ameninţarea cu pușcăria între candidaţi sau cererile penale concrete, 
adevărate documente electorale de rit nou. 

O vreme am crezut că pentru a schimba societatea este de 
ajuns să se schimbe politica. Am devenit politician și am văzut că 
multe intenţii și chiar reforme politice pot acţiona chiar împotriva 
efectului raţional, dorit în strategie. Nu mai cred, dar dacă politica nu 
se poate schimba pe sine, poate ea să schimbe societatea? De peste două 
decenii, conducătorii se uită la rezultatele unei întrebări ușor metaforice, 
nu prea corectă sociologic, dar relevantă, despre direcţia în care merge 
ţara și, în ultimii ani, în jur de 75% dintre români spun că ţara merge 

într-o direcţie greșită, dar nimeni din acvariul politic nu pare disperat. 
Oare chiar nu se pot schimba direcţia sau sensul? Să nu existe resurse 
de competenţă în toată zona politică pentru a se forma echipe care să 
gândească viitorul este greu de crezut. Atunci, oare lipsește curajul de 
a se închipui un viitor mai bun, lipseşte nebunia de a te opune unei 
inerţii care ne duce într-o direcţie nedorită și falimentară? 

Nu aș vrea să dau răspunsuri definitive, prefer să mai caut, prefer 
să mai cercetez. Nimic nu mă face să fiu optimist, dar nu pot fi atât de 
pesimist, încât să cred în sfârșitul lamentabil al politicii noastre după 25 
de ani de libertate. Răspunsul la cele două întrebări reprezintă o cerere 
socială foarte clară. Poate niciodată populaţia României nu a transmis 
un mesaj mai clar: zrebuie o schimbare majoră, dar nu ne întrebaţi care, 
asta este treaba voastră. Știm un lucru foarte clar, nu vrem linişte, nu mai 
veniți cu spaima de comunism, de capitalism, de ruşi, de baroni sau de 
moguli, de războiul din vecini. Candidaţii se aruncă deja în luptă, se 
măsoară unul pe altul și compară cu ajutorul sondajelor de opinie, dar 
încă nu au auzit asta. Nu se apleacă niciunul să ridice mănușa pe care o 
aruncă societatea, s-ar putea chiar să fie ignorată această cerere. Cei mai 
mulţi dintre prezidenţiabili s-ar putea să ignore această cerere socială, 
unii vor căuta să fenteze, alţii să se ascundă după cuvinte. Cel care va 
avea curajul să asculte cererea asta şi să caute un răspuns, cu sinceritate 
şi chiar cu umilință, deoarece nu este ușor de răspuns, acela va putea 
fi viitorul lider. La o altă întrebare, oamenii spun că mai importantă 
decât partidul din care face parte viitorul Preşedinte este personalitatea 
liderului, dar mai importantă chiar decât personalitatea este echipa cu 
care va veni să spună povestea schimbării. Nu tandemul, cum sunt 
mereu împinși candidaţii, echipa cu care să caute răspuns cererii de 
schimbare. 

A nu merge singur, autist și izolat, erou salvator sau călăreț fără 
cap, în această luptă este prima înţelepciune pentru cel care va trebui 
să inaugureze un deceniu al schimbării. Prin răspunsurile lui, politica 
va răspunde și la marele ei examen în secolul XXI, examen centrat pe 
întrebarea: politica poate schimba societatea în bine? Indiferent de 
candidaturi, sperăm să nu avem un preşedinte al liniștii. 


16 iunie 2014 


Triburile ° 273 


Singurătatea Estului 
şi tristeţea păpuşilor de cârpă 


ând în anul 2000, într-un studiu devenit celebru, Samuel 

Huntington vorbea despre singurătatea unei mari puteri 
într-o lume unipolară, personal, ca nespecialist în geopolitică, 
am crezut că este vorba despre o chestiune ideologică menită 
să dea avânt vreunei politici americane de înarmare sau ceva de 
genul acesta, ceva ideologic de genul scrierilor produse la Rand 
Corporation. „Lonely Superpower” îmi părea un concept bun de 
adormit naţiunile fraiere. Dar am greşit atunci, nu am anticipat, 
deşi mai erau câteva luni, dezastrul de la 11 septembrie și nici 
alte evoluţii. Cu atât mai puţin această trezire a URSULUI de la 
Răsărit. Huntington observa cu dreptate că SUA nu va fi ajutată 
de parteneri, cu excepţia Marii Britanii, să-și exercite hegemonia 
sau să pună în practică armonioasa, utopica pax americana, 
aducătoare de armonie, fără conflict și confruntare. 

Dansul Europei cu ale sale mari puteri secundare (Franţa, 
Germania) a fost şi este un dans al lupilor. Le este frică de creşterea 
masculului alpha și caută să-i limiteze teritoriul. Evident, cu o 
eleganţă şi cu o viclenie pe care o cultură milenară le poate 
rafina excepţional. NATO este construcţie bună, îţi spune orice 
neamţ, furnizează bunuri publice, securitate sau încredere, dar 
nu are resurse de gaz. Supermegaputerea, Marele Şerif al Ordinii 
Mondiale, are motive să simtă singurătatea. Sigur, o singurătate a 
înălțimilor. 

Dar singurătatea Estului este și mai mare. Ţările din Est, 
„teritoriul dintre Germania şi Rusia”, cum spun unii tot mai des, 
au motive să simtă o și mai grozavă singurătate. Nu le este greu să 

o conștientizeze pentru că este deja o singurătate istorică. O simt 
de câteva sute de ani și poate au găsit chiar mecanisme de apărare 
ca să scape de paralizia fricii. 

Istorica singurătate a acestor ţări le-a făcut să dezvolte 
mecanisme nevrotice de supravieţuire în deşertul lor fără orizont. 

Se autolobotomizează făcând decupaje nepermise în memoria 
colectivă a popoarelor lor. De singurătate şi frică, ţările din Est 
nu au curajul să vorbească, sau cel puţin nu cu voce tare, despre 
„trădarea Occidentului”. Din cărţile lor de istorie lipsesc episoade 
importante, mai ales marile trădări de după Al Doilea Război 
Mondial. Chiar dacă a trecut mult timp, autorităţile din ţările 
estice vorbesc foarte rar şi în şoaptă despre Operaţiunea Keelhaul, 
despre „coridorul polonez” („coridorul polonez nu merită 
oasele niciunui singur grenadier britanic” — Chamberlain). Nici 
Conferinţa de la Miinchen nu este subiect politic, nici pactul 
Ribbentrop-Molotov, nici crimele de la Katin, nici trădările de la 
Ialta ale Europei şi Americii. 

O altă reacție a fost slugărnicia şi automutilarea. Ca să nu omoare 
speranţa și visul fiecărei generaţii de a reuși să meargă în lume cu capul 
sus, alături de fratele mai mare, au acceptat că trebuie să-și privatizeze 
resursele pentru ca statul (cel român, de exemplu, este prost gestionar) 
grec — falimentar de altfel, ori statul austriac sunt vrednici să le ia 
telecomunicaţiile și petrolul. Au crezut că aud o voce care le spune 
că democraţia este mai importantă decât economia și zilnic îşi ucid 
capitalul propriu de dragul capitalului străin. 

Au promovat modele aberante de leadership. Liderii lor au 
crezut că trebuie să devină puternici lideri regionali pentru a fi 
băgaţi în seamă de conducătorii mai mari sau mai mici ai domnului 
Superpower. Au întărit puterea centrală în detrimentul autonomiei 
comunităţilor, au făcut cadou resursele ţării companiilor 
transnaţionale și s-au ferit să ia decizii curajoase tot așteptând să 
vadă dacă sunt sau nu pe placul Fratelui mai mare. Au încercat să 
mutileze democraţia şi să călărească justiţia în numele principiului 
că votul mulţimii este singura justificare pentru raţiunile politice, 
devenite raţiuni de stat. 

Au preferat să se prefacă proamericani, dar la ospeţe sau 
când mass-media nu era acolo nu găseau destule cuvinte pentru a 
spune că, dacă masele votează, nimeni nu are ce face de la Londra 
sau Washington. 

Deja unele ţări din Est au obosit și, de frică sau de singurătate, 
au început să negocieze cu Rusia. Mai discret sau mai puţin 
discret, acest lucru se întâmplă. Au învăţat ceva din anul 1940 și 
anii care au urmat, acum calcă peste principii, chiar peste voinţa 
popoarelor respective. 

Deşi ar părea că singurătăţile seamănă, aceasta este doar o 
similitudine înșelătoare. Singurătatea Estului este una nevrotică, 
disfuncţională și disolutivă. Ea acţionează de sute de ani ca o facilă 
justificare pentru ticăloşie, trădare, dominare aberantă internă și 
exploatarea pasiunilor joase ale mulțimilor. Plus iluzia că suferinţa 
noastră este originală, de aceea putem construi și democraţii 
originale sau constituţii cârpite. 

Țările estice nu au descoperit încă un lucru simplu: antidotul 
la singurătatea lor istorică este construcţia unor state inteligente. 
În locul unor ideologii strategice de apărare agresive în vecinătate 
care să mascheze slăbiciunile interne, ar fi fost de preferat să se 
gândească din timp la stabilitatea sistemică internă care să permită 
țării să se conexeze la politicile Singuraticului Şerif Universal. Un 
stat inteligent nu trebuie să fie nici sclav, nici aplaudac al marilor 
puteri, ci este unul care își construieşte în interior o forţă morală 
care îi dă forţă internă şi respect extern, respectă principii şi nu 
se pleacă intereselor de moment chiar ale partenerilor, iar prin 
aceasta este previzibil şi ușor de integrat într-un sistem de apărare. 
Un stat inteligent acumulează continuu resurse, nu funcţionează 
doar ca şi consumator, își planifică viitorul şi face modificări de 
strategie doar în funcţie de evoluţii şi nu în funcţie de interese 
minore sau alternanţe la guvernare. 

Statul inteligent îi păstrează pe oameni vii, creativi, cu 
iniţiativă şi cu încredere în viitor și nici liderii lor nu pot fi altfel. 

Prin crâşmele Estului, politicienii se îmbată și bat cu pumnul 
în masă declarându-și independenţa faţă de tutoriatul Europei sau 

hegemonia Americii şi spre dimineaţă cântă în limbi adecvate 
naţiunii: noi suntem români, noi suntem unguri, noi suntem 
bulgari... Spre dimineaţă, ajung la birourile lor și caută cu disperare 
mesajele Unchiului Sam pentru a şti ce trebuie făcut în ziua care 
începe. Nu găsesc nimic, faxurile sunt goale, cutiile de mail sunt 
empty. Dacă s-ar trezi, şi-ar da seama de dezastru, de veacul de 
singurătate care nu se mai termină şi care i-a transformat în păpuşi 
de cârpă. Americanii nu mai vin, cum nu au venit nici atunci când 
bunicii îi aşteptau aprinzând focuri pe dealuri. Americanii trec din 
când în când pe aici, dar se întâlnesc cu singurătatea unor păpuși 
de cârpă care aşteaptă să le miște cineva. Dar americanii ăştia sunt 
pretenţioşi, nu ştiu istorie şi nici geografie, nu sunt miloși și nici 
înţelegători, ei ar vrea să devină prieteni cu nişte oameni vii. 

19 septembrie 2014 


Astăzi nu mai avem electorate clasice, 
ci triburi politice 


S: spune că la începutul politicii stă conflictul. Antagonismele 
şi rivalitățile din societate sunt transferate unor actori politici, 
puşi să le gestioneze pe baza unor reguli sau cutume. Conflictul 
este normal şi consubstanţial politicului. Dar, la noi, o patologie 
a conflictului a virusat societatea foarte grav. Tensiunile sociale 
şi marile conflicte de interese trebuie duse în Parlament sau 
în instituțiile democraţiei locale și rezolvate prin dezbatere, 
competiție și vot. Dar suferim în politica românească de o 
patologie a excesului, dublată de o adicție de conflict. Strategiile 
de conflict, nu cele de cooperare, reprezintă regula în politica 
românească. Parcă este o dependenţă de violență, o adicţie de 
adrenalină, dopamină, serotonină. Ca şi adicția de jocuri de 
computer, comportamentul adictiv față de conflict generează o 
puternică emoție şi implicare personală și un fel de surogat de 
realitate. Violenţa politică și conflictul sunt importante și pentru 

că stimulează o anumită solidaritate şi pot ţine loc de proiecte 
politice. În ultimele campanii electorale, tensiunea este paroxistică, 
iar politicienii noştri devin competenţi... cel puţin în înjurături. 

Cred că marea artă a strategului este să ştii să-ţi înfrânezi 
instinctul de a ataca, de a declanșa prematur atacul sau violenţa. 
Nu-mi place să citez din Sun Tzu, dar bătrânul chinez are dreptate 
din nou: Arată-te puternic când ești slab şi slab când ești puternic. 

De ce am uitat noi adevărurile acestea simple? 

Violenţa în politică vine de peste tot. Haideţi să ne uităm la 
ceea ce se întâmplă cu televiziunile de azi, altădată gazde primitoare 
pentru înfruntarea politică. Televiziunea nu mai dezbate, ea face 
convocare unor miniștri şi acuză, face procese, ia decizii în locul 
lor, îi ameninţă în direct. Am văzut miniștri presaţi să răspundă 
în direct, să promită ritualic, să jure că mâine vor lua decizia. Asta 
înseamnă o scurtcircuitare şi o eliminare a publicului din triada 
opinie publică-jurnalist-politician. Jurnalistul vorbeşte în numele 
opiniei publice, dar de fapt orchestrează interese ale patronatului, 
în multe cazuri. 

Scena politică de astăzi din România este o prelungire a 
studiourilor televiziunilor de ştiri. Nu mai avem scena politică, 
metafora ar trebuie să fie studioul politic. Au dispărut discursurile 
politice magistrale, atât din Parlament, cât și din campanii 
electorale. Politicienii sunt la televizor tot timpul. Cei care merg în 
fiecare seară şi vorbesc despre politică ajung de multe ori foarte sus 
în partidele lor. Poţi la televizor să nu fi spus nicio idee importantă 
în viaţa ta, eşti cunoscut și considerat un matador. Scena înseamnă 
că măcar aveam actori politici, mai buni sau mai proşti, ca la 
teatru. În televiziune se amestecă mereu kitschul cu vulgaritatea, 
înjurătura cu scandalul, iar ceea ce rezultă se măsoară cu people 
meter, nu cu rigla adevărului sau bunul simţ al raţionalităţii. În 
mare măsură, televiziunile au înlocuit Parlamentul şi, poate, 
câteodată, în ultimii ani, chiar şi Guvernul. Lucrul cel mai 
periculos este că televiziunea înlocuieşte spaţiul public, ţine loc de 
spaţiu public. După 1990, spaţiul public s-a deschis brusc. Acum 
pare că s-a închis, dar nu l-a închis cenzura, ci televiziunea de ştiri. 

Soluţia: politica viitorului trebuie să iasă din acest cerc 
vicios al violenţei şi războiului inutil, a venit momentul să nu mai 
credem în șmecherii, în minuni, în victoria politică cu orice preţ, 
ci să gândim un proiect de societate și să-l punem în practică. 
Să ieşim din electoralismul politic în care este cufundată toată 
clasa politică şi să arătăm că poate face ceva pentru oameni. Asta e 
tot! Nu se poate face asta doar împotriva celorlalţi actori politici, 
ci împreună cu ei. Eşti puternic şi poţi arăta asta mai ales prin 
generozitate și depășirea limitelor individuale. Trebuie să înţelegi 
un lucru: opinia publică este schimbătoare, este un animal fricos 
care-i urmăreşte pe cei puternici. 

Sunt de părere că războiul politic trebuie activat doar în 
campanie, că în restul timpului este nevoie de comunicare între putere 
şi opoziţie, indiferent cât de solidă este majoritatea parlamentară. E 
adevărat, se poate crede că cel care câștigă alegerile are dreptate, dar 
nu este așa. Opoziția are rol de a cenzura, dar poate să contribuie la 
marile proiecte cu punctul ei de vedere, cu viziunea ei. Este un semn 
de sănătate politică căutarea consensului și aplicarea principiului 
forţei conferite de vot cât mai puţin. Cu atât mai mult, este o 
crimă să se continue războiul politic implicând instituţiile statului 
român, într-o perioadă de criză, când statul român este şi-aşa 
destul de sărac şi de slab. 

Trist este că politica apare detestabilă tot mai multor oameni 
în momentul în care ea este tot mai profesionalizată, ceea ce, 
teoretic, ar trebui să-i dea un aer mai seducător. E vorba despre 
faptul că experienţa democraţiei înlătură idealizarea ei? Sau politica 
în schimbare odată cu societatea merge inevitabil pe un drum care 
o îndepărtează de cetăţean? 

Politica se schimbă dramatic în acești ani, dar nu ne dăm seama 
pentru că suntem parte a acestei schimbări. Avem o adevărată deșertizare 
ideologică, atât pe stânga, cât și pe dreapta. 

Electoratul nu mai este simplu de definit prin parametri 
ideologici, practic nu mai este un bazin electoral în sens clasic. 
Cred că vorbim mai mult de fani politici și nu electorat în sensul 
clasic. Un așa-zis electorat de stânga ar mai putea fi configurat, dar 

tot mai slab profilat, în schimb, electoratul de dreapta a fost risipit 
totalmente. În dreapta politică s-a încercat un candidat unic şi au 
ieşit... patru candidați. Un alt aspect: stânga și-a angajat candidat 
de dreapta, vorbim de Tăriceanu, şi asta creează destul de multă 
neînțelegere. Să nu mai vorbim că iluzia USL care duce singură la 
putere a fost cultivată de PSD şi face încă victime în dreapta, care 
nu îşi găseşte candidatul tipic. În plus, dreapta nu a încercat un 
program, cât de cât comun, un proiect de dreapta care să adune în 
jurul lui. În partea dreaptă a electoratului, respingerea lui Traian 
Băsescu de către noua coaliție face ca o parte a electoratului din 
ACL să pară oarecum nedumerit, nemobilizat. 

Distincția stânga-dreapta nu mai funcționează în percepția 
publică din multe motive. Au dispărut programele politice 
în contextul unui pragmatism sau situaționism exagerat, 
personalizarea politicii (băsism, pontism), tot mai mulţi politicieni 
fără background cultural care comunică mai puţin conceptual, tot 
mai multă demagogie, din ce în ce mai multă violență politică 
îndreptată spre papi ispăşitori. Nu pot interpreta altfel răspunsurile 
la o întrebare pe care am pus-o insistent în ultima perioadă în 
sondajele de opinie interne şi la care am obţinut răspunsuri care 
m-au descumpănit chiar și pe mine care, de 25 de ani de când 
fac sondaje, am văzut destule rătăciri ale electoratului. Acum vreo 
câteva zile am întrebat: „Care credeţi că este cel mai reprezentativ 
candidat la prezidenţiale din partea dreptei politice — dintre cei 
care aţi auzit că vor candida în acest an? Răspunsurile au fost: 
Iohannis — 28%, Ponta — 22%, Udrea — 10%, Tăriceanu — 10%, 
Vadim Tudor — 2%, Macovei — 2%, Dan Diaconescu — 1%, 
niciunul — 4%, nu ştiu — 19%, nu răspund — 2%. 

Fanii au un alt tip de adeziune, sunt alimentaţi mereu prin 
Facebook sau alte medii virtuale, prin televiziuni cu emoţii privind 
diferite atribute şi evenimente şi au multe caracteristici diferite faţă 
de vechile bazine electorale mobilizate sau mai puţin mobilizate. 
De exemplu, fanii politici sunt mai înţelegători cu eroul lor. Parcă 
nu „luptă” cu atâta pasiune. Făcând studii pe atributele de imagine 
pozitive sau negative pentru candidaţi, am observat cu surpriză că 

şi fanii lui Ponta, și cei ai lui Iohannis recunosc atribute negative 
pentru „eroul” lor. Asta înseamnă o angajare mai lejeră, mai puţin 
fanatism, dar şi mai slabă mobilizare la vot. Vedem ca indecișii 
nu mai sunt atât de diferiţi de cei decişi, deci este mai greu de 
prevăzut cu cine vor merge în turul 2. 

Politica fanilor este diferită: se bazează pe industria 
vizibilităţii, are congrese politice care au doar importanţă ca ritual, 
sloganele nu sunt acţionale, caută doar să fixeze stări emoţionale. 

În ceea ce-i priveşte pe alegători, iluzia alternează cu decepţia, 
la fel cum partidele alternează la putere. În campanile electorale 
intervine un efect al seducţiei care înlocuiește argumentaţia și 
mobilizarea legată de valori şi ideologii. Seducţia creează alte 
tipuri de dependenţă, alte legături și relaţii sociale. Oamenii trec 
prin stări extreme; politica emoţională se bazează pe excitarea 
continuă a alegătorilor cu imagini și simboluri. Fanii politici 
sunt ţinuţi în priză, prin mijloacele comunităţii virtuale, nu sunt 
lăsaţi să reflecteze sau să evalueze. Fi trăiesc mereu tensiunea 
pseudo-politicii care evoluează zilnic în conflictul ca o telenovelă. 
Facebook şi televiziune înseamnă şi dispariţia spaţiului public 
clasic unde apar actori independenţi care ajută la evaluări ale 
eficienţei politicii. Politica de azi trebuie să creeze emoţii şi, dacă 
reușește asta, nimic nu mai contează. 

Revenind la televiziune, mai regăsim un fenomen 
interesant: spaţiul public a fost înlocuit de ceea ce numim, 
sociologic, comunităţi parţiale, interese private de business, 
interese politice sau chiar religioase, culturale. Chiar și biserica 
şi-a creat un spaţiu mediatic propriu, care nu comunică cu celelalte 
spaţii, ci este un spaţiu enclavizat. La fel se face şi politică acum şi 
acesta este un lucru grav, căci nu mai există mediere; avem bucăţi 
de societate în direct, fără mediere. 


Trăim iluzia că mediatizarea poate suplini medierea, dar 
este o mare greşeală! Spaţiul social este tot mai neomogen, dispar 
instanţele de legitimare şi dispar criteriile. Dispar ierarhiile și 
dispar valorile. 

Accesul în spaţiul public este nemediat şi imediat! În loc de 
experţi sau instanţe tradiţionale de legitimare, avem o democraţie 
instantaneistă vulgară, cinică și coborâtoare spre nivelul cel mai 
de jos al gustului public. Asta îi face și pe politicieni să creadă că 
totul este permis, că nu mai este nimic important decât ratingul 
sau procentul din sondajul de opinie. După o seară de zapping, 
putem vedea chipul schimonosit al României de azi şi aceasta este 
imaginea adevărată. 

Putem vorbi în prezent despre o schimbare majoră în 
imaginarul contemporan, inclusiv în reprezentările sociale legate 
de politic. Cred că trăim o criză socială de identificare sau, cum 
spune marele sociolog francez Michel Maffesoli, o saturație 
societală faţă de marile valori ale celor trei secole de capitalism 
tradiţional și, probabil, trecem la o altă paradigmă, la o altă 
manieră de a fi împreună, trecem de la un inconştient colectiv 
dominat de triada muncă-raţiune-viitor (Prometeu) spre o epocă 
dionisiacă, dominată de triada vis-imaginar-fantasmă, iar acest 
lucru nu se mai produce prin intermediul revoluțiilor care ne arătau 
schimbarea, ci prin viruși ai contaminării culturale. În Le temps 
des tribus, Maffesoli scrie că nu mai avem contracte sociale între 
indivizi, ca acelea din comunităţile de până acum, ci mai degrabă 
pacte în cadrul unor comunităţi fragmentate (triburi muzicale, 
sportive, sexuale, religioase etc.) unde regula este individualismul 
emoţional. Emoţia face regula și în politică, a se vedea cazurile Dan 
Diaconescu, Gheorghe Becali, Sorin Oprescu — produse politice 
ale unor momente de răscoală emoţională, generate de arestări sau 
de respingeri care păreau abuzuri faţă de indivizi și faţă de unele 
dintre libertăţile lor. În această situaţie, elita intelectuală este cu 
totul depășită de aceste triburi noi, unde predomină emoţiile. 


Astăzi nu mai avem electorate clasice, ci triburi politice. 
Cetăţeanul de azi a crescut într-o epocăa televiziunii şi este posesorul 
unei identități mai flexibile, realizate prin bombardament de 
supraevenimenţialitate și printr-o mai mare presiune a timpului 
şi a alternativelor. El face parte din ceea ce Maffesoli a numit 

magistral triburile postmoderne, unde oamenii se simt legaţi prin 
partajarea de emoţii și afecte. Ei sunt reprezentanţii unei mutații 
genetice, de ruptură a legăturilor sociale tradiţionale, mult mai 
sustraşi determinismelor. Ei fac parte deja dintr-o generaţie care, 
cum spune Olivier Mongin, atinsă de individualism negativ, adică 
afectată de neliniște și de singurătate, intră în reţele sociale unde te 
poţi sustrage reciprocităţii. Grupurile lor sunt provizorii sau, mai 
precis, ceea ce numesc ei reţele sociale sunt regrupări provizorii, 
aflate sub semnul celei de-a treia solidarităţi (după solidaritatea 
organică și cea mecanică), unde relaţiile sunt fragile şi superficiale, 
dar fiecare individ face parte din mai multe reţele între care poate 
să aleagă. „Prietenii” de pe Facebook sunt puncte de stabilitate 
mişcătoare pentru fiecare individ, într-o societate a incertitudinii 
maxime. 

În lucrarea mea Mitologii, fantasme și idolatrie am încercat 
să arăt că intrăm într-o societate aflată sub semnul mitologiilor, al 
emoţii și fantasmelor, al idolatriilor, unde momentele de rupere 
a curgerii și a fluxului de imagini au înlocuit fluxul de informaţii, 
pentru a ne putea regăsi împreună, măcar pentru câteva secunde. 
Pentru comercianţi şi noii propagandiști, oamenii devin segmente 
de piaţă cărora li se prescriu reţete publicitare, iar seducţia este regula, 
nu argumentarea. Confuzia sentimentelor, emoţiilor sau idealurilor 
este omniprezentă, informarea este confundată cu comunicarea, iar 
adevărul cu realul expresiv, construit prin imagini și sunet. 

Publicul nu mai are răbdare, spun jurnaliștii, publicul 
este nerăbdător să treacă mai departe, la următoarea emoție, nu 
are nevoie de explicaţii. În timp ce se uită la jurnalul de seară 
ca la un film televizat, telespectatorul are iluzia înţelegerii lumii 
şi participării directe la evenimente, cu timpul chiar își pierde 
capacitatea de a mai analiza, de a urmări explicaţii, informaţia 
devine obositoare și ncinteresantă. O gândire simplistă începe să 
pună stăpânire, iar lumea prezentată cu aceste mijloace și tehnici 
devine ușor de pipăit senzorial, devine simplă ca o imagine, ca 
una dintre acele imagini despre care spunem, cu mândrie, că face 
cât o mie de cuvinte. 

Trăim o dictatură a emoțiilor, nu se pot impune teme de 
discuții, reforme sau strategii căci totul păleşte în fața emoțiilor 
care însufleţesc totul. Pe scena politică evoluează doar oamenii 
purtători de emoţii și sentimente puternice. Năstase îl urăște cu 
Băsescu după ce l-a bătut în campanie. Iliescu este supărat pe 
Băsescu pentru că nu iniţiază dezbaterea despre Revoluţie, lustraţie 
sau mineriade, Băsescu îl urăște pe Tăriceanu pentru că acesta nu 
şi-a dat demisia când a promis. Ponta îl urăşte pe Băsescu pentru 
scandalul plagiatului, Băsescu nu îl suportă pe Ponta pentru că l-a 
suspendat. La nivel local se multiplică aceste relaţii emoţionale în 
sute şi mii de dueluri și respingeri, astfel încât totul se întâmplă în 
ţara noastră în funcţie de emoţiile politicienilor. 

Emoţia și sentimentul sunt singurele motoare care mișcă 
scena politică, singurele care alimentează și ghidează acţiunea 
politică şi activitatea celor mai multe instituţii ale țării noastre. 
Orice dramă socială îi impresionează pe politicieni doar atât cât 
durează spectacolul de televiziune al vreunui caz spectaculos. 

Politica a devenit o telenovelă cu nesfârșite episoade. Trecem 
de la un episod la altul, vine noaptea și a doua zi viaţa politică va fi 
impresionată de altceva. În urma acestei emoţii nu rămâne nimic, 
totul se uită și a doua zi o luăm de la început. 

Baia de mulţime tradiţională a fost înlocuită cu baia de 
mulţime electronică, pe Facebook sau Twitter. Pixelul albastru a 
creat o nouă realitate. Este mai igienic, mai ușor de întreţinut şi nu 
ai nevoie de sosie. Se pot ocupa consilierii şi mulțimile de postaci 
de la partid. Acolo intră doar cine vrei, nimeni nu poate arunca cu 
cerneală din mulţime. Acolo se pot afirma fidel singurele lucruri 
durabile din politica de azi, adică emoţiile conducătorilor. Ele 
continuă să structureze viaţa şi dezbaterea politică, sunt criterii şi 
far călăuzitor, ţin loc de programe şi politici, sunt determinante în 
formarea alianțelor, guvernelor şi coaliţiilor. Emoţia conducătorilor 
devine doctrină și program politic și se transmite la cei de jos mai 
ceva ca focul prin prerie şi nu de puţine ori înlocuim raţiunea cu 
emoția şi posibil totodată pe specialişti cu fete frumoase sau cu 
tineri imberbi. În politică, dictatura emoţiei nu poate decât să 

privilegieze efemerul, instantancitatea, clipa, durata, forma şi nu 


fondul. 


În politica de azi, emoția învinge şi umilește raţiunea 

în fiecare zi 

Cotropiţi permanent de emoţii, asaltaţi de vânzătorii de 
sentimente, simulând afecte, supuși dictaturii publice a emoţiei, 
oamenii politici români au pierdut deja sensul politicii. Aceasta este 
cea mai mare pierdere și marea deşertificare morală din politica de 
azi. Publicul este educat încet, încet să ceară doar telenovelă politică, 
nu proiecte politice serioase sau rezultate palpabile. Campania 
electorală este doar un spectacol emoţional în care aproape totul 
este permis. Dar în restul timpului, oamenii politici ar trebui să 
se ocupe de administrarea societăţii, să caute soluţii, să meargă 
înaintea comunităţilor pentru a descoperi căi noi spre bunăstare 
sau măcar soluţii durabile la crizele tot mai dese. Ei trebuie să fie 
cei care conduc societatea spre descoperirea unor sensuri și direcţii 
de dezvoltare. Ei trebuie să încerce să înţeleagă viitorul și să-i tragă 
şi pe ceilalţi după ei. Însă, majoritatea oamenilor politici de succes 
în România se luptă pentru o notorietate obţinută cu orice preţ, 
pentru prezenţe televizuale fără mesaj, cu mimarea îngrijorării, 
zâmbete cât mai multe şi privitul cât mai des spre camera unde se 
aprinde becul roşu. 

Acum vreo cincisprezece ani, la apariţia Internetului ca 
mediu accesibil tuturor, se credea că vom putea atinge idealul 
atenian al democraţiei directe. Credeam cu toţii că va creşte 
participarea politică, informarea va exploda şi conştiinţa civică 
va schimba comportamentele, au apreciat unii, politicienii vor fi 
cenzuraţi şi evaluaţi mai bine, au spus alţii. Primele măsurători 
şi unele fenomene derivate din această întâlnire a politicii cu 
internetul i-au entuziasmat pe mulţi sociologi: militantismul 
politic pe reţelele de socializare a prins rădăcini și chiar a coborât 
în stradă prin flashmob-uri sau prin revoluţii twitter-izate. 

Cercetările din ultimii ani au observat că tehnologia duce 
la o subiectivizare autonomizantă în care individul trăieşte iluzia 

ieșirii din structura relațiilor de putere, dar, pe de altă parte, devine 
tot mai izolat social și tot mai puţin activ în societatea civilă. 
Dincolo de critici sau alte unghiuri de tratare, ce este clar este 
faptul că s-a schimbat contractul de comunicare dintre politicieni 
şi public, chiar şi dintre partide şi public. Prin comunicarea lejeră 
şi preponderent emoţională, oamenii politici care comunică pe 
reţele schimbă contractul de comunicare printr-un simulacru al 
intimităţii, al lejerităţii, al spontaneităţii dublate de sinceritate. 
În fond, politicienii caută să înlocuiască băile de mulţime şi 
strângerea de mâini cu o baie de mulţime în bazinul deschis de 
pixelii albaștri. Vocabularul emoţional transmite faptul că și omul 
politic este fragil şi sensibil, aspecte care întăresc iluzia intimităţii 
şi împing contractul de comunicare spre imaginea de cordialitate. 
Procedurile expresive fac exces de pronume, de diminutive ori de 
expresii care conotează familiaritate. Am avut un caz recent în 
care Victor Ponta a scris un fel de declaraţie de abandon politic. 
S-a discutat două săptămâni, unii au spus că a fost o strategic, 
alții că a fost o greșeala politică, dar rezultatul a fost pozitiv pentru 
imaginea premierului. Ce nu au înţeles analiștii mai vechi este că, 
odată cu Facebook, dispare politica tradiţională, cea în care liderul 
este mereu asistat de experţi, comunică oficial şi strategic sau tactic, 
anulează subiectivitatea. Politica de pe Facebook începe să aibă o 
viaţă proprie, o anumită autonomie. Liderul are acolo fanii lui, 
diferiţi de cetăţenii care se uită doar la televizor, la talk-show-uri sau 
alte emisiuni. Pe Facebook, comunicarea este directă, instantanee, 
emoţională. Liderul îi anunţă prima dată pe cei din reţeaua lui, 
uneori intenţionat, înaintea presei. În reţeaua lui, liderul scapă de 
mediere şi de critică, se simte confortabil și trăiește intens. 

Aceşti oameni îi asigură un confort afectiv, iar liderul tinde 
să-i răsplătească, devine sensibil și, în ocazii de cumpănă, caută să 
fie sincer cu ei, să le testeze reacţia. Pe Facebook se fac noile băi 
de mulţime, iar politicianul este deja alt om. Uneori, vrea să arate 
că este altul, că adevărata lui esenţă nu este dorinţa de putere, ci 
umanitatea trăită plenar. Am scris atunci ca Efectul de Facebook 
deschide o nouă eră politică. Adică mergem spre o politică 

psihedelică în care avem un adevărat catharsis, o reacţie de transfer 
emoţional reciproc între politician și fani, moment în care cele 
două părţi se recunosc una pe alta ca similare, ca făcând parte din 
aceeaşi lume, constituite din același aluat. Acest efect de Facebook 
deschide o nouă eră politică, elimină mult mediatorii tradiţionali 
de pe traseul „fabricării” liderului sau câștigării de voturi. Presa 
tradiţională pierde mult din rol, de altfel vedem că, la segmentele 
de vârstă care au peste 30% implicaţi pe reţele de socializare, scade 
drastic audiența la TV. Politicienii care ştiu să comunice direct 
— care au curajul să se dezvăluie sau să posteze ca oameni reali și 
vulnerabili — încep să câştige tot mai mult. 


În noul tipar de cultură politică, poziţionarea doctrinară 
stânga-dreapta e pe cale de dispariţie. Dar politica se bazează pe 
partizanat şi are nevoie de etichetări pentru a fi funcţională. 

Mai ales sub impactul ultimei crize s-a revenit parcă la utopia, 
clar infirmată, a lui Fukuyama, privind sfârşitul istoriei şi moartea 
ideologiilor. Răspunsurile la criză, ne-au spus, nu pot fi gândite în 
raport cu valori sau ideologii, doar austeritatea poate face ceva. Așa 
am ajuns acum la relativizarea stângii sau a dreptei, la eliminarea și 
aneantizarea lor. Pentru o guvernare care trebuie dată jos, se spune 
că nu mai contează aceste fineţuri, trebuie o coaliţie indiferent cine 
se aliază cu cine, trebuie să fie aduși trădători, racolaţi, mercenari. 
Nici migraţia politică nu mai este un păcat! Imperativul pragmatic 
al momentului conţine o moralitate intrinsecă. 

Însă, modalitatea prin care se renunţă chiar și la discuţia 
despre respectul ideologiilor este periculoasă întrucât politica este 
lăsată fără repere şi fără urmă de criterii sau moralitate. 

Ideologiile concentrează un conţinut mitologic, aspirații 
şi idealuri, bazate pe nevoi, oferă interpretări şi orientează spre 
anumite tipuri de acţiuni. Doar marxismul a putut crede în utopia 
că ştiinţa şi reflexia ei în conștiința publică vor putea înlocui 
celelalte ideologii sau sisteme de credinţe. 

Ideologiile sunt sisteme de valori, în funcţie de care oamenii 
se adună în jurul partidelor şi își setează tot felul de aspirații. 

Chiar dacă politicienii cred că ei sunt cauza pentru care oamenii 
votează un partid, că nu contează nimic altceva, se înșală. Ei sunt 
consideraţi de către oameni exponenţi-tipici pentru anumite valori, 
însă unii dintre ei nici măcar nu s-au gândit la ele. Ideologiile 
sunt adevărate proiecte în sine, iar interesele liderilor se pot ciocni, 
câteodată, de interesele pe care le conţin ideologiile. 

Cel mai mare efect al acestei antipolitici, care este tot 
o expresie ideologizată, este că se naște o politică ce ucide 
speranţa. Egoismul politicienilor și lupta lor disperată pentru 
a ocupa tot spaţiul puterii, alături de grupurile lor de interese, 
reprezintă imaginea degradată a unui mit pe care oamenii l-au 
clădit cu greu, împotriva vieții lor nefericite, cu resursele lor de 
visare tot mai firave. Oamenii au nevoie să creadă în curăţenia 
politicienilor și în înălțimea de spirit a celor aleși pentru o garanţie 
că nu sunt singuri, iar drumul pe care merg este bine ales. 


Iar astăzi, cea mai mare crimă a acestei antipolitici de 
azi este că ucide speranţa, omoară visul oamenilor că prin 
propriul lor sacrificiu vor trăi mâine un pic mai bine. 


Dacă politica induce o formă de conflict, atunci ea trebuie 
să caute și modalităţile de revenire la normalitate, stabilitate şi 
consens. De fapt, orice bătălie politică trebuie să urmărească 
mecanisme de consens şi starea de echilibru. Între războaiele 
generate de alegeri, politicienii trebuie să colaboreze. Cei care 
câștigă alegerile nu înseamnă că au dreptate, uneori se câştigă 
alegerile populist, nu însemnă că pot schimba tot după bunul plac. 
Prin alegeri se câștigă doar dreptul de a administra ţara pentru o 
perioadă de timp, dar urmărind liniile şi strategiile longitudinale 
ale unor strategii de dezvoltare stabilite transpartinic. În politică, 
cel care câştigă 51% nu are dreptul să ia totul, ar trebui să îl 
coopteze şi pe învins la procesul de decizie. Politica lui „Ciocu' 
mic” este un dezastru pentru noi, a produs doar fragmentare, 
subdezvoltare, corupţie și lipsă de performanţă. Odată ce s-a 
terminat războiul electoral, foştii combatanți devin parteneri și 

trebuie să colaboreze pentru a nu se scufunda corabia, pentru a 
nu eşua statul. Nu vom vedea asta din păcate, după acest război 
politic, indiferent cine îl va câştiga. Politica a intrat acum în faza 
unui absurd război total, aflat acum în etapa de puşcării. În loc 
de discursuri în Parlament, astăzi politicienii pun plângeri penale 
şi ameninţă cu puşcăria adversarul politic. Nu mai există nici un 
dialog, singura formă de schimb între tabere este migraţia politică 
şi trădarea ca mecanism deja unanim acceptat. În loc să le crape 
obrazul de ruşine celor care trec de la un partid la altul, ei sunt 
ridicaţi în slăvi pentru că slăbesc un adversar politic. Trădătorul 
primeşte funcţii importante, în loc să fie ostracizat. În România 
politică lipsesc mecanismele de consens și negociere pentru că 
războiul se dă om la om, pe tot terenul, între lideri, între familii, 
chiar între clanuri. 


Totul s-a degradat în ultimul deceniu, politica noastră nu mai 
cunoaște starea de pace, adică starea de normalitate. Performanţa 
noastră socială este afectată de asta, în timp de război se fac doar 
politici ale urgenţei și intervenţii pompieristice. Trăim o dramă 
a conflictului permanent în care au fost aduse în spaţiul politic 
instrumente nepermise, mijloace care nu au ce căuta acolo unde 
conflictul și confruntarea au mijloace constituţionale de rezolvare. 
Dispare încrederea în politicieni, în stat, în România chiar, dar 
şi în soluţia democratică. Este o factură grea pe care o lăsăm 
urmaşilor noştri. Istoria ne va stigmatiza pentru asta în deceniile 
care vor veni, dacă ţara va rămâne, dacă națiunea va rezista şi statul 
nu va eşua în timp ce noi ducem războaie absurde sau zornăim 
cătuşe spre adversarii politici. 


30 octombrie 2014 

Dragă Candidatule 


(Câteva rețete sigure de a pierde alegerile) 


C vine turul II al alegerilor prezidențiale, peisajul politic 
se schimbă. Partidele din spatele candidaților sunt încă 
importante, dar rămân în planul doi, candidatul nu se mai poate 
ascunde după activiştii îmbrăcați în armurile lor grele. Spunem 
că meciul reîncepe de la 0-0, dar este doar o metaforă sportivă, 
diferența de potențial rămâne. În general, este vorba de un meci 
unu la unu, unde contează și calitățile sau defectele, dincolo de 
ideologii sau alte criterii politice. 

Turul al II-lea este bătălia în care în vizor sunt doar doi 
candidaţi, mereu cântăriţi unul în raport cu altul, ambii raportați 
la un model ideal din mintea fiecărui alegător și astfel există infinite 
posibilităţi de a greşi sau de a puncta în favoarea ta. După vreo 
douăzeci de ani de exit-poll-uri şi sondaje electorale sau de analiză 
a situaţiilor pot spune că există multe căi de a câștiga o campanie. 
Ele sunt cunoscute de strategii autohtoni sau de stranierii care de 
multe ori au doar misiunea de a impresiona publicul sau media, 
contribuţia lor fiind mai mică, deoarece cunosc România de pe 
Internet. Mai buni sau mai slabi, mai inspirați sau mai puţin 
inspirați, aceştia ştiu reţete numeroase de câştig și, dacă nu câştigă 
de fiecare dată, atunci tu, candidatule, eşti mereu cel vinovat. Dar 
ceea ce se contabilizează mai greu și se teoretizează și mai rar sunt 
reţetele sigure de a pierde alegerile, mai ales în cazul în care ai mari 
şanse să le câştigi sau pleci din pole position. 


1. Are şanse mari de a pierde alegerile candidatul fricos. De 
multe ori, candidatul este înfricoșat de echipa de campanie prin 

exagerarea pericolelor sau a avantajelor adversarilor. Frica aduce 
greșeli majore, absenţa de la confruntări, tendinţa de a face gesturi 
bruște, necalculate, fuga după alianţe nefireşti sau neverosimile, 
demagogia greţoasă în discurs. Indiferent pe ce loc s-a calificat în 
turul al II-lea, candidatul care este dominat de frica de a nu pierde 
îşi va valorifica doar o parte din potenţial; 

2. O altă reţetă de a pierde este neglijarea capitalului adunat 
în turul întâi, pe care-l poate considera ca fiind capital politic 
câştigat pentru vecie. Nu-i adevărat! Chiar şi cei care au votat în 
primul tur ar vrea să își confirme opţiunea din turul doi și vor 
urmări candidatul lor. Ei trebuie să facă şi gestul de a merge a 
doua oară, deci nu trebuie uitaţi. De regulă, candidatul îi uită 
repede pentru că vrea să fie imediat candidatul tuturor, de multe 
ori se distanțează de ei. Ca un vânător grăbit, candidatul caută 
deja să vâneze în teritoriul celorlalţi, şi atunci uită să-şi mai apere 
propria moșie. Prima regulă este consolidarea „prăzii” din turul I, 
abia apoi se trece spre a căuta plusul de care mai este nevoie; 

3. Poate pierde alegerile și candidatul hapsân, cel care caută 
să adune totul, să ia tot ce se poate lua, fără un calcul exact al 
consecinţelor. Face alianţe cu toată lumea, fără să se uite la 
incompatibilităţi. Când ai obişnuit electoratul tău cu discursul că 
unele partide sunt formate din hoţi şi trădători, când ai spus că nu 
o să faci niciodată o alianţă și, în ultimul moment, te îmbrăţișezi 
cu hoţii sau trădătorii, o parte din electoratul tău poate să nu 
înţeleagă gestul ca fiind pragmatic şi necesar și te poate părăsi 
pentru că eşti imoral, trădător, nu te ţii de cuvânt; 

4. O reţetă de a pierde este să te ghidezi după tot ce scriu 
jurnaliştii şi să nu faci analize proprii, bazate pe studii, pe date, 
pe analiza unui proiect al tău. În media vor apărea mereu judecăţi 
simpliste şi, dacă te supui lor, o să fii previzibil şi multe dintre 
reţetele primare vor fi total ineficiente. Presa analizează istoria 
alegerilor și o să-ţi spună că vei pierde pentru că și alți candidaţi 
au pierdut ca tine, de la cifra asta. Dacă ești mai suspicios şi îţi vei 
pune întrebări, o să observi că fiecare moment electoral este unic, 
este un alt climat, actorii politici sunt schimbaţi, au alte poziţii şi 

chiar contextul extern este mult schimbat în patru sau cinci ani 
care trec de la un scrutin la altul. Dacă ești candidat, poţi face 
următorul test: caută să faci un inventar al strategiilor pe care le 
aplici, vezi de unde vin, câte vin de la echipa ta, câte de la tine şi 
câte din spaţiul public. Poţi pierde dacă te conformezi la ceea ce 
îţi cere presa sau la strategiile pe care ţi le sugerează adversarii sau 
analiştii de ocazie; 

5. O reţetă de a pierde este să faci alianţe calculând aritmetic 
scoruri care se pot obţine pe ideea că o să-ţi aducă foştii tăi adversari 
electoratul pe tavă. Este un mit acesta al direcţionării votului de 
către candidaţii ieşiţi din cursă. Ei promit, dar candidatul trebuie 
să ştie că nimeni nu are în proprietate electoratul care l-a votat. 
Dacă poţi aduce la vot în favoarea ta jumătate din electoratul celor 
ieşiţi din cursă, atunci ai realizat o mare performanţă. De regulă, cei 
fără candidat renunţă la a mai merge la vot sau nu te acceptă pentru 
că ai fost făcut praf de candidatul preferat în timpul turului I; 

6. Poţi pierde alegerile și prin stilul în care gândeşti alianțele. 
Spuneam mai sus, nu gândi aritmetic, alianțele nu înseamnă suma 
de electori. Dar mai grav este dacă uiţi un lucru esenţial: noii 
aliați nu-ţi pot aduce electoratul ca pe o turmă. Trebuie să te 
adresezi direct acelor electorate, să le cunoşti sensibilităţile și să 
îţi completezi programul cu ideile lor. În fond, acest lucru îl poţi 
face şi dacă nu închei alianţe cu niște lideri care pot fi indezirabili. 
Nu uita că ei au pierdut deja şi electoratul lor nu este neapărat 
disciplinat atunci când un /oser le spune să voteze cu tine; 

7. Poţi avea probleme dacă nu ţii cont de electoratul care vine 
în turul doi, dar nu a fost în primul tur la vot. În 2009, la alegerile 
trecute, au venit în turul al doilea peste un milion de voturi de 
la electorii care au stat acasă în turul I. Asta înseamnă că trebuie 
să îţi propui să comunici special cu cei care nu au fost în turul I. 
Să aduci problematici noi, specifice unor nișe de populaţie, să te 
adresezi direct lor, să le ceri să te sprijine. Candidatul care ignoră 
acest grup mare de electori se poate trezi cu un adevărat tsunami 
împotriva sa, un tsunami care îl loveşte și el nici nu înţelege ce i 
s-a întâmplat; 

8. Poţi pierde dacă nu te întrebi ce motive au avut să nu te 
voteze cei care au votat adversarii în turul I sau cei care nu au venit 
la vot. Să nu crezi că sunt toţi de altă orientare ideologică, fanatici 
sau sub nivelul alegătorilor tăi. Nu, ei au nişte motive pentru care 
nu te vor. Întreabă-i pe sociologii din echipa ta, întreabă nişte 
jurnalişti care te critică sau oameni neutri, eventual din mediul de 
afaceri sau de la instituţii care se ocupă cu informaţiile. Ascultă-i 
cu atenţie și nu considera inutilă încercarea de a te apropia de cei 
care nu te-au votat înainte. Electoratul din România se mută des 
de la un candidat la altul, încât ai mari şanse să vină și în tabăra ta, 
dacă încerci să comunici cu ei și să le dai puţină încredere; 

9. Se poate greşi grav și dacă ai sentimentul că doar campania 
negativă poate face diferenţa între tine și adversarul tău. E adevărat, 
campania negativă este nelipsită din perioadele electorale și uneori 
ajută, dar singură, aceasta nu poate aduce decât efecte emoţionale 
pe termen scurt. Poţi pierde teren repetând la infinit discursuri 
despre defectele adversarului în timp ce oamenii așteaptă de la 
tine să vadă ce viitor vrei să croieşti pentru ci; 

10. Poţi pierde alegerile și dacă stai conectat personal şi direct 
la media și la atacurile adversarului. Astăzi sunt mijloace tehnice 
care te pot face să pui în paranteze realitatea şi să te conectezi la 
comunicarea din campanie. Eşti în pericol să răspunzi instinctual 
sau să te încarci emoţional cu toate prostiile. Nişte adversari abili 
îţi pot da continuu semnale care să te scoată din planul tău și 
să intri astfel în proiectul lor. Candidatul ar trebui să nu se uite 
la televizor şi să nu aibă fluxurile pe telefon pentru a fi mereu 
influenţat de ele. A colecta mesajele, a analiza și a pregăti reacţii 
este treaba echipei de campanie; 

11. Nu uita că realitatea românească nu este cea de pe 
Facebook, social media sau în orice alt teritoriu din media 
electronică. Ştiu, este impresionant când vezi milioane de /ike-uri, 
dar astea vin de la internauţi pasivi care nu se implică în offline în 
discuţii sau politică. Doar 2% participă constant ca emiţători de 
mesaje, restul sunt legume virtuale. Dacă ești atent, o să vezi că sunt 
câteva zeci de persoane care comentează, distribuie, înjură etc. În 

campania pentru turul I al alegerilor prezidențiale din 2014, doar 
19% dintre electorii care au Internet (59%) declară că au urmărit 
campania pe Internet, adică maximum 10% din populaţie, dar 
jumătate spun că nu merg la vot, deci rămân vreo 5%. Viaţa reală 
a oamenilor este în altă parte şi ei acolo te aşteaptă, măcar să le 
vezi condiţiile de viaţă şi să le asculţi păsurile. În turul doi, din 
sondajele de pe Internet din această campanie, candidatul de pe 
locul 5, care a obţinut doar 4.5%, intră triumfător cu aproape 
50%, de pe locul I; 

12. Poţi pierde dacă nu spui o poveste a ta, una care să te 
aibă pe tine personaj principal. Dar pe tine ca om, cu viaţa ta, mai 
ușoară sau mai grea, pe tine ca luptător pentru ceva. O poveste pe 
care oamenii să o poată spune mai departe, o poveste care să fie, 
în cea mai mare parte a ei, sinceră. Poate nu crede niciun candidat 
la Preşedinţie acest lucru, dar oamenii te simt dacă nu eşti sincer. 
Când își aleg președintele, oamenii sunt generoși, situaţia de vot îi 
emoţionează parcă, îi face mai optimişti şi mai iertători, deci pot 
accepta că ai defecte. Dar vor să voteze un om viu, nu o umbră de 
pe ecranul politicii sau un manechin fardat, nu un om de paie sau 
un politician de carton. Dacă nu poţi spune o poveste despre visul 
tău sau despre devenirea ta, atunci îi va fi greu maşinărici de partid 
să te facă preşedinte. Alege cu atenţie momentele ca să te arăţi, 
dar arată-te doar atunci când ai destulă forţă interioară pentru a 
le arăta oamenilor o parte din sufletul tău. Mulţi te vor primi în 
universul lor dacă te vor recunoaște ca om; 

13. Învață să spui „mulțumesc” din toată inima, tuturor, 
chiar şi celor care nu merită. Este important să înţelegi, ca și 
candidat, că nu ceilalţi îţi sunt datori pentru că duci această luptă. 
Nu lupţi nici pentru partid, nici pentru susţinători, lupţi pentru 
tine şi pentru a duce un proiect la bun sfârșit. Doar tu vei primi 
onorurile, tu o să ai gloria și puterea. Ceilalţi, chiar dacă se bazează 
pe tine că o să primească ceva, vor primi oricum mai puţin decât 
tine. Iar cei mai mulţi dintre miile de oameni care aleargă după 
tine şi în numele tău nu vor primi nimic, iar dacă tu pierzi, s-ar 
putea să fie prigoniţi de adversarul tău. Poate nu o să pierzi dacă 

nu ştii să mulţumești, dar în turul doi sunt foarte importante 
chimia personală şi emoția de grup. Poate la fel de important 
pentru forţa echipei este să nu-i instigi pe unii dintre colaboratorii 
tăi împotriva altora şi să faci efortul de a avea încredere în cei 
apropiaţi. Încrederea este o chestiune de reciprocitate şi atunci și 
ei vor avea încredere în tine și vor face tot ce pot ca să îţi atingi 
visul de a deveni preşedinte. Există și un pericol aici: să nu faci 
din curteni personaje politice. O să pierzi din potenţialul tău, 
deoarece oamenii simt slugile şi nu le votează; 

14. În fine, poţi face orice tandem, trio, quartet sau cvintet 
pe care le sugerează consultanţii pentru transfer de simpatie sau 
prestigiu. E proiectul tău și trebuie să încerci diferite metode de a 
mări potenţialul. Dar, dincolo de tot ce îţi vor spune consilierii, 
să ştii că românii votează un lider, nu doi lideri deodată, nici trei. 
Vor un om viu, cald şi cinstit, luptător pentru dreptate și justiţie 
socială. Nu se naşte un lider prin completarea de calităţi de la 
parteneri, trebuie să te arăţi oamenilor ca un om complet, cu 
curaj, cu sinceritate, şi aceste lucruri îţi vor fi răsplătite dacă îţi iei 
inima în dinţi și o să le vorbeşti deschis, dar ca şi cum ai fi deja 
preşedintele îngrijorat sincer de viaţa lor. 


În fine, poate asta nu este important, dar, în unele seri în 
care eşti obosit, treci pe la sediile de campanie şi du-le tinerilor 
care robotesc pentru tine câteva cartoane de pizza şi nişte cutii de 
bere. Întreabă-i cum merge, ce trebuie făcut, lasă-i să-şi povestească 
întâmplările din stradă sau din peregrinajul lor din pieţe. O să- 
ţi facă bine, o să simţi că merită să candidezi, să-ţi strici viaţa, 
să-ţi expui familia pentru oameni. Pentru tinerii şi bătrânii de la 
subsolul sediului, aceasta va fi o seară de neuitat, iar pentru tine, 
va fi o primă seară în care te-ai simţit, cu adevărat, Preşedinte. Un 
Preşedinte al oamenilor. 

Succes! 


4 noiembrie 2014 

Despre sublimele neputinţe 
ale viitorului preşedinte 


Be am înțeles, miza prezidențială merită totul. Poți minți, 
poți dezinforma, poți manipula. Este o cauză importantă, 
lupți împotriva răului. Nu contează dacă nu ai văzut un proiect 
din partea candidatului tău. Este important doar să fim împreună, 
noi contra celorlalți. Afară, afară, cu ceilalți din ţară! Vine 
comunismul, este viitorul copiilor în joc, trebuie să ne ridicam la 
luptă! Nu, vine Germania, vin imperialiştii, ne fură ţara și ne vând 
copiii pe nimic (nu contează că noi umilim copilăria aici!). Ponta 
este bolșevicul care aduce chinezii, iar Iohannis este un profesor 
care a furat şase case (altădată era doar Năstase!) Intelectualii scriu 
pamflete și imploră națiunea să fie bărbată, pictorii îi desenează 
de zor pe Mickey Mouse sau Santa Klaus. Nu observă nimeni că 
votăm personaje imaginare, dar nu pe Albă ca Zăpada pe care a 
proorocit-o colegul meu, sociologul. Cineva mă înjură pentru că 
fac constatarea simplă că doar 5% din diaspora votează, adică o 
elită. Ce se întâmpla oare dacă duceam gândul până la capăt și 
ziceam că am putea anticipa cum ar vota 55% dintre dragii noștri 
diasporeni? Poate s-ar reproduce votul din ţară? O similitudine 
există totuși, cei 5% dintre românii din ţară, mai informaţi și mai 
logaţi la reţele virtuale, votează exact ca și cei din diaspora. Dar nu 
merită să facem discuţii pe această temă, este clar că este important 
doar să votezi. Nu contează cu cine, contează doar prezenţa la 
urne, pe ideea că plusul de la urne este cel care aduce revoluţia, 
lumina, izbăvirea. Adică cei care vor veni în plus sunt mult mai 
deştepţi decât cei care au mers până acum? Da, au rămas să fie duși 
la vot cei care au lipsit în primul tur: 66% dintre cei cu cel puţin 

zece clase și 56% dintre bătrânii de peste 65 de ani. Ei vor salva 
ţara de comunism, vor construi un alt viitor pentru copiii noştri? 
Poate, nu poţi să te bagi la contestat că ești linșat imediat. 


Nu cred că lohannis este vânzător de copii sau trădător de 
ţară şi nici că Ponta este bolșevic, frână pentru dezvoltare, dar asta 
este o concluzie riscantă care te poate face duşmanul tuturor. Nu e 
sigur că hoţii din spatele lui Klaus sunt mai virtuoși decât baronii 
lui Victor care au defluit spre arest în ultima perioadă. Ba, poate fi 
una, scuzaţi: de număr, sunt mai mulți cei de stânga! Pardon, care 
stânga, care dreapta? În poza lui Klaus sunt unii care nu demult 
erau de stânga, iar la dreapta lui Victor stau niște campioni ai 
dreptei care se ascund după o siglă. 

De douăzeci şi cinci de ani ne ascundem cu toţii de fapt: 
după cuvinte, după slogane, după amintiri glorioase cu USL sau 
cu Alianţa DA. Nimeni nu vine în politica noastră să spună am 
gresit, îmi pare rău, sunt şi eu om. Nimeni nu vine să recunoască 
slăbiciunile, înfrângerile, lașităţile sau tăcerile. Toţi suntem niște 
supra-oameni. „Am venit să vă vestesc Supraomul. Omul este ceva ce 
trebuie depăşit” cum zicea Nietzsche în Așa grăit-a Zarathustra. Nu 
vă chinuiţi să aflaţi despre Zarathustra ăla, este vreun tip trimis să 
ne saboteze liniștea și armonioasa stare de lucruri. 


Această lună de campanie a săpat tranșee între noi, a arătat că 
nu putem dezbate, că nu recunoaştem dreptul celuilalt la opinie. 
Că suntem violenţi şi lipsiţi de mecanisme colective de reflecţie 
sau cadre publice de dezbatere lucidă. Nu am crezut vreodată că 
televiziunile pot degrada discursul atât sau că vom asista la lipsa 
unui dialog real într-o campanie. 

Rămân doar vocile stridente ale exaltaţilor proşti ai politicii 
care vor să ne transmită pe toate canalele ce apocaliptice vremuri 
trăim. Dacă închizi televizorul și cauţi cu minimă rațiune să vezi 
ce se întâmplă, observi altceva. Au condus România doi preşedinţi 
de dreapta și unul de stânga, paisprezece ani dreapta și doisprezece 
ani stânga. România a mers înainte, împleticit, mânată mai ales 

de valurile istoriei. După ce dreapta a condus un deceniu, cu mici 
intermitențe de coaliţii vremelnice, avem trei milioane şi jumătate 
de români care rătăcesc prin lume în căutarea unei vieţi mai bune. 
Evident, stânga are partea ei de contribuţie la asta, dar nimeni 
nu poate măsura vinovăția cu obiectivitate. Acum le cerem să 
voteze ca să salveze ţara, unii cu Ponta, alţii cu Klaus. Dar de cine 
să salveze ţara, de noi înşine? Va câștiga una din echipele care i-a 
gonit afară pe acești fraţi ai noștri. 


În fine, am găsit soluția miraculoasă, viitorul președinte va 
schimba totul! Ar fi bine să fie așa, am scăpa pentru totdeauna de 
rătăcirea asta în deșertul tranziţiei. Am rămâne la casele noastre, 
nu am mai rătăci prin străinătăţuri şi nu am mai suferi umilinţa 
de a sta la cozi, iar ambasadele nu ne-ar mai închide ușa în nas. 


Până mâine ne vom uita chiorâș la cei care nu văd același 
pericol ca și noi, vom spune că ardelenii sunt tâmpiţi sau că 
sudul României iubeşte corupţia. Ne vom huli prietenii care nu 
au viziunea noastră şi vom deschide televizorul pe postul care ne 
vinde minciuna care ne place. 

Mâine ne vom mai certa un pic, vom sta cu ochii pe 
televizoare până ce vor apărea exit-poll-urile. Vom înjura scorurile 
care nu ne convin, dar în scurt timp vor veni rezultatele. Jumătate 
vor fi veseli, cealaltă jumătate se vor întrista şi vor striga: Poţi! 
Poate unii vor ieşi în stradă, de bucurie sau de ciudă. Vor avea 
tricolorul cu ei, același tricolor găurit căruia nu am fost în stare 
să-i punem un simbol al unităţii ca stemă. 


Apoi va veni luni dimineaţa și va trebui să dăm ochii din 
nou unii cu alţii. Pontişti cu iohanişti, pesediști cu aceliști, învinși 
cu învingători. Sondajele vor arăta că optimismul și indicatorul de 
direcţie în care merge ţara vor sălta brusc. O nouă epocă în istorie? 
Bacovia ar spune mai simplu: o nouă primăvară pe vechile dureri. 


Vom avea un nou preşedinte, careva spune că este preşedintele 
tuturor, că vrea o naţiune unită, că totul trebuie reluat de la zero, 

începe anul I al erei fără de escu. Sunt sigur că va fi emoţionat 
şi va fi sincer. Se va gândi că are 10 ani în faţă pentru a schimba 
România. Nu știu dacă va mai vrea vot electronic sau vot prin 
corespondenţă, dar asta nu se va vedea din primul moment. 


Totul pare simplu, doar că viitorul preşedinte nu are mijloace 
constituţionale pentru a schimba radical România, chiar dacă ne 
putem închipui că ar avea un plan perfect și o echipă de 25.000 
de specialişti. Dacă va vrea să fie jucător ca preşedintele actual, s-ar 
putea trezi cu 7,4 milioane de voturi împotrivă şi cred că aceasta 
nu este o perspectivă pe care și-ar dori-o învingătorul de duminică 
seara. Dar nu-i lipsesc doar mijloacele constituţionale, noului 
preşedinte îi lipsesc multe alte pârghii. Dar cea mai importantă 
pârghie pe care n-o s-o aibă viitorul președinte suntem Noi. 
Da, noi înșine şi semenii noștri nu îl vom sprijini pe viitorul 
președinte dacă va vrea să schimbe totul, din temelii. Noi înşine 
vom vrea mereu o schimbare a celorlalți, dar nu a noastră. 

Preşedintele, dacă va dori să facă o reformă a administraţiei, 
se va lovi de armata funcţionarilor care vor să-și păstreze privilegiile 
pentru ei, nevestele lor sau clienţii politici. Partidele care l-au sprijinit 
îl vor face să se răzgândească. Descentralizarea sau regionalizarea 
administrativă vor fi considerate mari pericole pentru dezmembrarea 
ţării. Transilvania este fragilă, Kosovo este recent, nu suntem pregătiţi 
pentru descentralizare, i se va spune din partea celor care l-au susţinut. 
Cum să dăm administrației locale dreptul de a hotărî ce se face cu banii, 
acolo sunt baronii, este coruptă, acolo se fură ca în codru şi nici nu există 
competenţe pentru o gestiune previzională a resurselor. Guvernarea este 
pentru Capitală, acolo sunt doar niște țărani! 


Nici tinerii nu vor avea mai multe locuri de muncă, 
preşedintele nu poate face așa ceva, iar guvernul nu face decât 
să raporteze ce au mai făcut firmele private. Să facem o şcoală 
adevărată, fără diplome false, fără corupţie? Nici asta nu se 
poate, universităţile de stat răspândite peste tot sunt mândria 
parlamentarilor și familiilor lor, niciun preşedinte nu va lua taurul 

de coarne. Nici 6% din PIB nu va face parte din proiectele de 
viitor ale noului preşedinte, se ştie că nu avem bani, iar de şcoală 
ne aducem aminte mai ales în campanie. 


Credeţi că Preşedintele va putea face o constituție nouă care 
să echilibreze mai bine puterile în stat? Credeţi că noul Preşedinte 
va fi fericit când DNA va pune cătușele unuia cu care s-a pozat în 
campanie, cuiva drag sau, Doamne fereşte, cuiva din familie? Cu 
tot respectul pentru cei doi candidaţi, îmi e greu să cred că vor avea 
resurse pentru a schimba obiceiul lucrului fușerit din ţara lui Dorel 
sau să unească ceea ce în fiecare zi căutăm să dezbinăm, separăm, 
dezmembrăm. Credeţi că noul preşedinte va vizita spitalele în care 
mor bolnavii cu zile şi va milita pentru ca amărâţii acestei lumi să 
aibă măcar speranţa unui tratament egal cu cei bogaţi și puternici? 


Va face noul preşedinte un efort de a reduce numărul de 
parlamentari sau al posturilor din administraţie? Poate încerca, 
dar nu are şanse de reușită, mai ales că acum poate fi suspendat 
cu prezenţă de 30%. Indiferent cine va câștiga cred că sunt puţine 
şanse să facă o strategie pentru a schimba destinul comunităţilor 
rurale, acolo unde peste 80% dintre gospodării au veceul în fundul 
curţii. Şi viitorul preşedinte se va lupta să ia cât mai multă putere 
pentru el şi ai lui și nu cred că va încerca să dea opoziţiei măcar 
atâta putere cât a obţinut la urne. 


Credeţi ca preşedintele viitor va risca să le spună românilor 
adevărul despre România, lucruri pe care nu vrem să le auzim? 
Adică: nu întotdeauna ne omorâm după muncă, nu ne place să 
respectăm regulile şi legile, suntem superficiali şi avem încă multe 
lacune de civilizaţie, ori că suntem prea individualişti și ar trebui 
să fim mai solidari și cu un spirit civic mai dezvoltat. Nu cred, ar 
fi un şoc naţional, iar televiziunile l-ar face praf de dimineaţa până 
seara. În fine, dacă am continua lista neputinţelor celui mai votat 
dintre pământenii plaiului mioritic, ne-ar trebui mult spaţiu, dar 
şi mai mult timp. 

Ce-i de făcut atunci, vorba lui Ulianov. Să nu mergem la 
vot? Din contră, să mergem! 


Dar, dacă mâine dimineaţă, înainte de a merge la vot, ne- 
am gândi un pic la aceste lucruri, poate am merge la vot cu mai 
multă detaşare. Poate cu mai puţină ură şi cu un sentiment de 
compasiune pentru cei doi oameni care își asumă acest risc. 


Indiferent dacă pierd sau câștigă, Victor şi Klaus, Mickey 
Mouse și Santa Klaus, au riscat să viseze şi să ne facă să visăm 
şi noi la o lume ideală, uitând că totul e deșertăciune. De 
luni încolo, fiecare dintre noi vom face tot felul de lucruri și 
vom uita de măreţia visului nostru de duminică. Consolaţi-l 
cu respect pe cel care va pierde și rugaţi-vă pentru cel care va 
învinge și care va sfârși, cu siguranţă, învins. 

15 noiembrie 2014 

Epilog 


Facebookistan şi triburile politice 


E- este astăzi un stat-continent, cum se spune uneori, cu 
o populație mai mare decât a Chinei. Reprezintă una dintre 
cele mai importante utopii tehnologice care și-a extins mizele spre 
libertate, comunicarea fără limite, participare, informare, lipsa 
constrângerilor şi a graniţelor. Între timp au apărut deja zeci de 
lucrări care deconstruiesc sau critică acest ansamblu aspiraţional 
şi utopic. Rebecca MacKinnon, într-o lucrare recentă“, numește 
acest teritoriu Facebookistan, o ţară dirijată autoritar şi paternalist, 
în care fondatorii sunt legislatori, judecători, juraţi sau poliţişti. 
Postmodernitatea înseamnă însă „sinergie între arhaism şi 
dezvoltare tehnologică, între progres şi primitivism', spune foarte 
adesea Michel Maffesoli când trebuie să pună o etichetă pe lumea 
de azi. Mirul progresului a murit. Într-o lume dezvrăjită, viitorul 
nu te mai face să visezi, este îndepărtat şi incert. Re-vrăjirea 
lumii se face prin magic, mitic, fantastic sau printr-o revrăjire a 
consumului, iar generaţia Facebook trăiește în acest orizont. 
Ultimele studii din psihologia cognitivă arată influenţa 
tot mai mare a emoţiilor asupra raţionamentelor despre politică; 
emoţiile nu doar influenţează raţionamentele, dar reușesc să ocupe 
un loc important în procesele de gândire sau decizie. Studiile lui 
Antonio Damasio, realizate mai ales pe pacienţi cu leziuni cerebrale, 
au arătat că emoţiile sunt implicate în procesele de raţionare, 
mai ales când este vorba de planificarea acţiunii sau decizie, iar 
slăbirea capacităţilor de reacţie emoţională poate fi de multe ori 


+ Rebecca MacKinnon, Consent of the networked. The Worldwide Struggle for 
Internet Freedom, Basic Books, 2012. 

sursa unor derive iraționale. O teorie care se apropie mult de 
studiul reacţiilor şi comportamentelor politice este teoria lui Gray, 
care fundamentează 3 sisteme emoţionale ale creierului. Teoria 
Inteligenţei Afective (Marcus, Neuman și MacKuen)?, bazându- 
se pe cea a lui Gray, este o altă teorie descrisă adesea ca „teorie 
care explică cum emoţiile şi raţiunea interacționează pentru a 
produce cetăţeni atenți şi implicaţi”. Reacţiile emoţionale preced 
de cele mai multe ori percepţia conştientă, iar informaţiile 
emoţionale pot fi codate după două emoţii de bază: anxietate 
pentru fenomene negative și entuziasm pentru cele pozitive. 
Primul sistem, cel dispoziţional, este cel care gestionează situaţii 
normale, influenţează decizia deoarece răspunsurile emoţionale 
sunt stocate în zona memoriei procedurale, urmând a fi utilizate 
în circumstanţe similare. Devin astfel obiceiuri și sunt folosite 
în situaţii normale și circumstanţe relativ asemănătoare şi când 
lucrurile merg cum a fost prevăzut individul resimte mulţumire, 
ceea ce autorii descriu ca entuziasm. Al doilea sistem este sistemul 
de supraveghere și are ca rol identificarea circumstanțelor noi, cu 
oarecare potenţial de ameninţare. Acest sistem caută informaţii 
noi și este asociat în general cu anxietatea. Când apare o situaţie 
neprevăzută, cum a fost cazul blocajelor votului din diaspora 
cu ocazia alegerilor prezidenţiale din 2014, poate genera o 
destabilizare a unor habitudini și rutine (absenteism la vot sau 
pasivism în cazul persoanei, sau dezinteres privind votul celor 
apropiaţi) şi aceasta declanşează căutarea de informaţii noi sau alte 
susţineri prin integrarea într-un alt curent de atitudine. Anxietatea 
generată de blocarea unui drept important cum este dreptul la 
vot şi frustrarea asociată au schimbat comportamentele obişnuite, 
rutinele comportamentului politic. 

Alte elemente care descriu poate cel mai bine noile mișcări 
de protest generate de tinerii facebook-işti cred că sunt cel mai 
bine explicate prin teoriile recente din sociologie și filosofie 
socială privind mutaţiile din postmodernitatea pe care o trăim. 


5 George E. Marcus; W. Russell Neuman; Michael MacKuen, Affective 
Intelligence and Political Judgment, University of Chicago Press, 2000. 

Lumea apare tot mai mult ca având o organizare tribală, triburile 
postmoderne sunt diferite clanuri uşor de găsit în viaţa de zi cu zi în 
mai toate domeniile. Trei caracteristici ale fenomenului tribal sunt 
evidente şi în cazul generaţiei Facebook: prevalența teritoriului 
pe care se află, partajarea unor emoţii sau preferinţe, căderea în 
copilăria eternă. Teritoriul fundează o identitate, localismul este 
caracteristica cea mai importantă. În cazul alegerilor prezidenţiale 
apare spontan o solidaritate cu diaspora nu doar pentru că 
aproape jumătate dintre alegători are rude acolo, dar și pentru 
că mulţi aspiră la plecarea definitivă sau doar la muncă precum 
o soluţie, iar alţii se simt străini în ţara lor. M. Maffesoli“ spune 
că „statul social nu mai funcţionează” deoarece se nasc alte forme 
de solidaritate, alte moduri de exprimare a generozităţii, avem 
o înrădăcinare socială dinamică, nu una statică. Partajarea unor 
emoţii, gusturi, preferinţe este o altă formă de apartenenţă, una 
foarte puternică în zilele noastre. De aici și mitul puer aeternus 
prin recursul la poveste, la mit, la fantastic. Apare o saturație 
la contract social și raționalitate, adultul este prins de obligaţii 
formale, iar personalitatea prometeică lasă loc celei dionisiace, 
adolescentul perpetuu. Apare un alt tip de ideal comunitar și un 
nou spaţiu public, fragmentar, creat prin diseminare, mozaicare. 
Triburile sunt fluctuante şi versatile, fiecare persoană poate aparţine 
concomitent la mai multe triburi, idealuri ale unei socialităţi 
postmoderne, zone ale unei „autonomii temporare”. 

Legătura socială se fundează pe „emoție împărtășită”, iar 
consensul obiectivat în sentimentul colectiv, consens revenind la 
definiţia sa etimologică cum-sensualis, adică sentiment împărtăşit, 
senzaţie comună. Noul tribalism face apologia prezenteismului, 
întoarcerea la carpe diem şi hedonism. În această epocă avem 
primatul imaginii, iar în loc de apologia raţiunii, facem elogiul 
rațiunii sensibile. În postmodernitate, prin neo-tribalisme, avem 
o respingere a instituţiilor tradiţionale: familia clasică, partidele 
politice, patronatele, sindicatele, acele instituţii care vegheau 


* Michel Maffesoli, The Time of the Tribes: The Decline of Individualism in Mass 
Society, London, Sage, 1996. 

la mersul societăţii spre nişte scopuri cuprinse în sistemul de 
valori tradiţional. Contează mai mult cum ambianța afectivă și 
sentimentul scufundării se transformă într-un Nos impersonal, 
neutru și necontractual, fără obligaţii sau sancţiuni. 


Regândirea politicii 


Asistăm la un declin al modernităţii, se vede foarte bine în 
declinul ideologiilor şi falimentul ideii că lumea merge spre un 
viitor care aduce emancipare și progres, nivel de trai mai bun sau 
chiar o convergenţă a sistemelor într-unul singur care ar putea 
consfinţi victoria totală a capitalismului și sfârșitul ideologiilor. 
Dispare astfel legitimitatea contractului social modern și astfel 
se prăbușește un întreg eşafodaj al reglementării vieţii sociale. 
Sistemul de principii şi reguli care articulează raționalitatea 
politică modernă se delegitimează prin faptul că promisiunile lui 
îşi pierd actualitatea. În momentul în care politicile sociale sau 
administrative restrâng continuu spaţiul de exprimare al cetățeniei 
şi se deteriorează mecanismele de reprezentare şi mediere politică, 
se dezvoltă o solidaritate organică (în locul celei mecanice), bazată 
pe cucerirea unor spaţii de intersubiectivitate sau revoltă contra 
instituţiilor sau modurilor și practicilor instituţionale. 


Schimbarea convenției democratice 


Jocul democratic de azi este respins pentru că a fost 
blocat de către partidele politice, monopolizat de instrumente 
media și actori economici care vor rămânerea în logica socială și 
economică a devenirii sistemului social și politic clasic. Cetăţenii 
sunt apatici, blocaţi în pesimism, neîncredere şi înstrăinare, iar 
din această stare nu-i putea scoate decât o logică a seducţiei cu 
care funcţionează reţelele de socializare şi mass-media. Rețelele de 
socializare permit fabricarea unor noi identități și nașterea unor 
grupuri neconstrângătoare, deoarece poţi să-ţi alegi prietenii, îi 
poţi decupla oricând, te poţi baza pe sentimentele lor afișate prin 
emoticoane sau alte simboluri de stare. Cetăţeanul are nevoie de 
un refugiu într-o „curajoasă lume nouă”, cum am putea spune 

pastişându-l pe Huxley. Nu este o criză politică, deoarece o criză 
politică se sfârşeşte mai ușor, odată cu alegeri noi, cu oameni sau 
idei noi. Este o criză de sistem, creată de nevoia de a refonda 
sistemul politic după alte exigenţe: transparență prin mediatizare 
continuă, fragmentare și respectul eterogenităţii şi diversităţii. Politica 
ar trebui să înveţe o gestionare a sistemul social fără dominare și 
fără a crea alienare sau izolare pentru cei care se simt nereprezentaţi. 
Flashmob-ul și streetbooming-ul creează în junglele orașelor noi 
moduri de a fi împreună. 


Facebook — o nouă generaţie politică? 


Cei pe care îi numim „născuţi digitali” au de regulă între 15 
şi 30 de ani. Au crescut într-un climat de pesimism social, tranziţie 
fără speranţă, într-un traseu şcolar care deteriorează şansele de 
angajare și care a devalorizat diplomele prin lipsa competiţiei și 
în proporţie de peste 80% sunt navigatori pe marea pixelului 
albastru. 

Climatul politic este dominat de scepticism și lipsă de încredere, 
tinerii au o participare politică intermitentă, protestatară și pragmatică. 
Fiecare generaţie îşi reinventează modalităţile de participare 
politică. Avem o negociere cu cultura politică veche. Indiferent de 
cât de mulţi se prezintă ca mari strategi de campanie, în recentele 
alegeri prezidenţiale din noiembrie 2014, niciunul dintre candidaţi 
nu a targetat acest segment, decât poate ca public pasiv, furnizor 
de /ike. Generaţia Facebook nu are modele. Nu au idoli. La un 
moment dat, Steve Jobs a devenit idol, dar în scurt timp, Facebook 
a luat o distanţă ironică și parodică faţă de propriul entuziasm. 
Cercetările arată că această „generaţie y”, cum o mai numim, nu 
crede în ordine socială impusă și nici în mecanismele structurale ale 
ordinii politice, dar refuză mai ales următorul amănunt: controlul 
ordinii sociale care vine de sus. Experiența individului de zi cu zi 
se poate împleti continuu cu activitatea lui militantă sau acțiunea 
socială, pur şi simplu, deci este mereu conectat la rețeaua de rețele 
care este societatea pentru un internaut. În realitate, însă, fiecare 
se poate decupla oricând de la societate, de la sistemul social, astfel 

că unii analişti au numit această fază a dezvoltării ca o societate a 
singularităţilor (Leo Scheer), o serie de autisme partajate în care 
apare următorul paradox: nu construim o societate care comunică 
la distanţă, ci instituţionalizăm distanţa în comunicare. 

Noua democraţie se bazează tot mai mult pe tehnici expresive 
şi din ce în ce mai individualizate. Votul rămâne important, dar 
nu mai este privit ca un panaceu. Democraţia opiniei şi protestul 
devin mijloace privilegiate, clasa politica este respinsă, se vede 
un cinism în respingerea ideologiilor, dar asta nu înseamnă că 
generaţia Facebook este depolitizată. Nu, este politizată altfel, 
respinge discursurile și ataşamentul la partide sau lideri politici, 
fără a fi găsit o soluţie aplicabilă. Socializarea lor politică s-a făcut 
altfel, au un sentiment de fragilitate faţă de existenţă, o frică și 
o nesiguranţă faţă de viitor. O parte din generaţia Y sau „nativii 
digital” s-au socializat la un flux continuu de informaţii negative 
despre politicieni și partidele politice sau în ignorarea totală a 
fenomenului politic în ansamblu. WWW este un mediu orientat 
spre interacţiune, comuniune (în sensul tradiţional al partajării 
de emoţii și al oglindirii imaginii), iar la prima vedere aduce toate 
condiţiile pentru o mare participare politică de tip „expresivist”, 
democraţie „dialogică”. Partidele şi actorii politici au deviat de 
câteva decenii spre marketing politic, spre vânătoarea de voturi, 
se folosesc tot mai mult de Facebook, însă doar ca un panou 
publicitar sau ca teren de bătălie între postacii de partid. Practic, 
politica şi-a pierdut în ultima vreme mesajul care să funcţioneze ca 
proiect de viitor sau ca principiu de angajament, iar când politica 
îşi pierde sensul, emoția triumfă. 


Transformările spaţiului public în spaţiu emoţional 

Rețelele sociale transformă spaţiul public, care devine o 
sferă virtuală care canalizează emoţii şi influenţează societăţi tot 
mai sensibile, mai fragile şi mai speriate. Tot mai multe cercetări 
contemporane, realizate şi în România”, accentuează sentimentul 
de frică ce domină ambianța în grupurile de discuţii și pe reţelele 


7 http://www.ires.com.ro/ 

sociale astăzi. Un autor contemporan, Daniel Innerarity&, lansează 
conceptul de spațiu emoțional pentru a caracteriza atmosfera, 
climatul în care se creează judecăţi politice şi se socializează noile 
generații. 

Astăzi, spaţiul public este tot mai vid de sens, tot mai restrâns astfel 
că este clar că nu mai poate susţine ideea politică de a trăi împreună în 
armonie. Spaţiul privat, mai ales prin comunicările necenzurate din 
mediul virtual, devine loc unde se exhibă intimitatea, este tot mai 
invadat și chiar monopolizat de emoţii individuale, partajate social 
prin mecanisme de contagiune. Fenomenul WikiLeaks a arătat că, 
uncori, statul poate chiar pierde bătălia cu spaţiul privat care creează 
legitimităţi noi şi transferă noi idei și imagini despre dedesubturile 
conducerii statelor sau asigurării securităţii naţiunilor. 

În campanii, în noul spaţiu de dezbatere public nu contează 
programele, sunt mai importante aspectele vieţii private, 
intimităţile sau elementele emoţionale. Când scriu aceste rânduri, 
o notă de plată achitată (sau nu?) de Victor Ponta, după pierderea 
alegerilor, într-un club din Dubai, este știrea mai importantă 
pe Facebook decât orice informaţie strategică. Politica devine o 
telenovelă sensibilă, principalul instrument de acţiune politică 
este emoția, autenticitatea simulată, sentimentele personale pe 
care le comunicăm. Acest spaţiu emoţional bruiază astfel unele 
lucruri importante prin care până nu demult defineam politica și 
făceam distincţii în spaţiul politic. 


Wutbiirger (cetăţeanul înfuriat) 


În 2010, în Germania, cuvântul anului a fost desemnat 
WUTBURGER (cetăţeanul înfuriat) — un cuvânt produs de 
realitatea de pe Facebook. Noul spaţiu emoţional ce înlocuieşte 
spaţiul public ne face să asistăm la o dramatizare a experienţei 
politice, cum scrie Innerarity, la o mondializare sentimentală prin 
psihologizare mai ales a elementelor de conflict. Modul în care 
a comunicat diaspora românească cu ţara între cele două tururi 


3 D. Innerarity, E! nuevo espacio público, Espasa, 2006 

demonstrează foarte bine această teză descrisă de sociologul 
spaniol, a transformat mediul emoţional în comunităţi de 
indignare (comunidades de indignacion). Această mondializare 
sentimentală a fost vizibilă în cadrul primăverilor arabe, dar şi în 
alte fenomene recente deoarece în societatea emoţiilor nu există 
graniţe, dispar distanţele, chiar dacă emoţiile foarte intense sunt 
de scurtă durată. 

Un lucru care explică posibilitatea creșterii rapide a unei 
emoţii este fenomenul convergenței media”, mediile se amplifică 
una pe alta, televiziunea poate deveni cutie de rezonanţă pentru 
Facebook sau invers. Credem că, pentru revolta de la urne dintre 
turul I și al II-lea al alegerilor prezidenţiale din 2014, Facebook 
singură, fără televiziune și telefonie mobilă, ar fi avut o mult mai 
mică contribuţie la inflamarea afectivă contra candidatului Victor 
Ponta, responsabil pentru administrarea defectuoasă a alegerilor, 
lucru interpretat ca blocare a exercitării unui drept. 

Cercetările recente arată că solidaritatea electronică este 
rapidă, dar nu are efecte pe termen lung asupra politicii, lucru 
foarte evident dacă studiem primăverile arabe. Curentele 
emoţionale, dacă nu sunt captate şi articulate instituţional, se 
pierd foarte repede, iar marile angajamente din aceste vârfuri de 
emoție sunt repede uitate de către participanţi. Una dintre tezele 
lui Innerarity este cea conform căreia politica ar trebui să civilizeze 
emoţionalul înainte de a trece la manipularea pasiunilor. Greu de 
spus însă cum se poate realiza asta, atâta timp cât media absoarbe 
cel mai bine insecuritatea prin producerea de fapte sociale, iar 
miturile şi poveştile reduc frica și fac suportabilă incertitudinea. 

Media are un rol important aici deoarece, aşa cum constata și 
Paulo Virilio", sentimentul de frică este amplificat de mijloacele de 
comunicare în masă tocmai pentru că, prin intermediul acestora, 
milioane de oameni pot trăi sincronic aceeași emoție. „Bomba 
informatică” este mai puternică decât cea nucleară deoarece 


” R.W. McChesney, Corporate Media and the Threath to Democracy, New York, 
1997. 
10 P, Virilio, L'administration de la peur, Paris, Lextuel, 2010. 


Triburile ° 309 


propagă emoție la scară globală și poate crea panică, o comunitate 
suferindă a emoţiei. Trecem astfel de la o democrație a opiniei la 
una a emoției; acest lucru poate că explică foarte bine valurile de 
intoleranţă şi violenţa atitudinală şi verbală care a cuprins reţelele în 
această campanie electorală. Mai spune Virilio, democraţia este un 
regim fragil care cere timp, reflecţie şi deliberarea comună, iar aceste 
lucruri sunt afectate de această victorie a emoţiei împotriva raţiunii. 

Votanţii români din 2014 au mers indignaţi la vot cu gândul 
că „democraţia nu mai este democraţie dacă nici măcar nu mai 
poţi vota”. 


Generaţia Facebook și politica subterană. 
Cazul României!! — în cifre. 


Un proiect de cercetare internaţională condus de Mary 
Kaldor, de la London School of Economics, investighează începând 
din 2013, o varietate de mobilizări sociale şi activităţi colective din 
Europa pe care le numim „politică subterană”. Primele constatări 
spun deja: este vorba despre politică în sensul cel mai pur, prin 
diferite tipuri de proteste, acţiuni, campanii şi iniţiative civice, 
inclusiv cele din spaţiul virtual, se face o politică de contestare, dar 
protestele nu sunt generate de criză sau de austeritatea în sine, ci 
mai degrabă de eșecurile democraţiei practicate în prezent. Primele 
rezultate arată că tot ceea ce vedem în toate afișajele publice 
ale politicii subterane sunt proiecte colective de re-imaginare a 
democraţiei, reinventare a practicilor sale, subiecţii cercetării 
subliniind experienţa subiectivă de a participa la viaţa politică în 
alte forme decât cele tradiţionale, cum ar fi: tehnici de construire 
a consensului în pieţe publice și Campania pentru referendumuri, 
unde se experimentează forme de democraţie directă. Se observă 
că Internetul are deja o influenţă profundă asupra culturii politice. 


H htrp://www.ires.com.ro/articol/282/genera-ia-facebook-şi-convergenţa- 
media-au-dus-la-victoria-lui-klaus-iohannis. 

În alegerile prezidenţiale din 2014, candidatul Klaus lohannis 
a răsturnat calculele sociologilor şi politicienilor câştigând printr-o 
adevărată revoluție la urne. În presă s-a spus că Victor Ponta a fost 
învins de „Partidul Facebook'sau de „Partidul Diaspora”. Cercetările 
ulterioare ale IRES au demonstrat că un sfert dintre votanţi s-au hotărât 
între tururi, iar 32% spun că au fost influențați direct de incidentele 
din diaspora. Cei mai mulți respondenţi s-au hotărât cu cine vor vota în 
turul al doilea al alegerilor prezidenţiale înainte de derularea campaniei 
pentru turul 1 al alegerilor (69%), 24% s-au hotărât cu privire la acest 
aspect în perioada dintre turul 1 şi turul 2, iar 6% dintre respondenţi s-au 
decis în timpul campaniei pentru turul 1. 2% dintre cei intervievaţi nu 
stiu sau nu răspund la această întrebare. În acelaşi timp, 32% declară 
că modul în care s-au desfășurat alegerile în diaspora în turul 1 le-a 
influențat decizia, iar 42% dintre respondenţi menționează că au avut 
un membru al familiei în străinătate pe perioada votului. Televiziunile 
care au transmis protestele din străinătate au fost cel mai important 
catalizator. Dintre cei 42% care au avut un membru al familiei în 
străinătate pe perioada votului, 53% au discutat cu aceştia despre vot, 
iar 12% declară că au fost sfătuiţi în acest sens. Dintre cei 12% care 
menţionează că au fost sfătuiți să voteze cu un anume candidat, 28% 
precizează că au urmat Sfatul în cauză. Doar 6% dintre respondenţi 
susțin că nu au văzut la televizor protestele românilor care nu au putut 
să voteze în câteva capitale europene, dar 94% dintre cei intervievaţi 
au văzut aceste proteste. 

Internetul a fost un mediu important de catalizare a 
protestului şi de contagiune. 54% dintre intervievaţi utilizează 
Internetul, iar 46% dintre aceștia au urmărit mesajele candidaţilor 
la preşedinţie sau campania acestora pe Internet. Dintre cei 54% 
intervievaţi care utilizează Internetul, 58%, deci aproape 25% dintre 
alegători, au un cont pe o astfel de rețea. Doar 13% dintre respondenţii 
care au declarat că folosesc Internetul au trimis sau redirecționat 
mesaje electorale sau de campanie pe Internet. De asemenea, 24% 
dintre cei 54% care utilizează Internetul au dat „like” unor pagini 
sau mesaje ale candidaților la alegerile prezidențiale, iar restul de 
Z6% nu au realizat această acțiune. 

Votanţii lui Klaus Iohannis, de asemenea, declară în proporție 
aproape dublă (40,4%) comparativ cu votanţii lui Victor Ponta 
(22,6%) cum că desfășurarea votului din diaspora a avut o influență 
asupra propriei decizii de vot. Femeile declară în proporție mai 
ridicată decât bărbaţii cum că au discutat despre vot cu o persoană 
din familie care să fie plecată în străinătate în perioada organizării 
celui de-al doilea tur de scrutin; de asemenea, respondenții de 50 de 
ani şi peste spun acest lucru în proporție mai ridicată decât cei sub 
50 de ani. Mai mult, cu cât sunt mai educați, cu atât respondenţii 
care au avut pe cineva din familie în străinătate pe perioada votului 
declară că au abordat acest subiect în discuţiile pe care le-au avut 
cu acele persoane. Participanţii la studiu din Transilvania şi Banat 
declară că au discutat aceste lucruri cu persoanele din familie plecate 
în străinătate în proporție mai ridicată decât rezidenții din alte 
regiuni ale României. 

Bunicii au ascultat de nepoți şi fii. Respondenţii sub 35 de 
ani declară în proporție semnificativ mai ridicată decât cei trecuţi 
de această vârstă cum că au primit pe timpul alegerilor un sfat de a 
vota cu un anumit candidat. De asemenea, cu cât sunt mai educați, 
cu atât respondenții declară în proporție mai ridicată că au primit 
asemenea sfaturi. Rezidenţii din Transilvania si Banat, comparativ 
cu cei din Moldova sau cu cei din sudul țării, de asemenea, declară 
că au primit sfaturi privind opțiunea lor de vot pe perioada alegerilor 
pentru funcţia de Presedinte al României. 

Dintre cei care au primit un asemenea sfat, respondenții cu 
vârsta de 65 de ani şi peste au tins să îl urmeze în proporţie 
semnificativ mai ridicată decât în rândul celorlalte categorii de 
vârste, conform propriilor declaraţii (55,6%). Persoanele între 
35 şi 64 de ani au făcut acest lucru în măsură mai redusă comparativ 
cu cele sub sau peste acest interval de vârste. Respondenţii cu studii 
superioare care au primit un sfat privind opțiunea lor de vot au ales 
să ţină cont de acesta în proporţie foarte redusă — 2%, comparativ cu 
persoanele cu studii elementare sau medii, care au făcut acest lucru 
în proporție de 60%, respectiv 33%. Respondenţii care au rezidența 
în mediul rural, de asemenea, au tins să ţină cont de aceste sfaturi în 

proporție mai ridicată decât aceia cu rezidența în mediul urban, la 
fel și cei din Transilvania şi Banat, comparativ cu respondenţii din 
sudul țării sau cei din Moldova. 

Votanţii lui Iohannis — mai internauți şi mai porniţi 
pentru vot negativ. Votanţii lui Klaus Iohannis declară că au ținut 
cont de aceste îndemnuri în proporție dublă comparativ cu votanții lui 
Victor Ponta (31,9% vs. 14,8%). Votanţii lui Klaus lohannis declară 
că folosesc Internetul în proporție de 58,3%, în timp ce proporția 
votanţilor lui Victor Ponta care fac acest lucru este cu aproximativ 
16% mai redusă. Mai mult, internauții care l-au votat pe Klaus 
Johannis au urmărit mesajele de pe Internet şi campania candidaţilor 
din mediul online în proporție semnificativ mai ridicată comparativ 
cu proporția internauţilor care l-au votat pe Victor Ponta. Proporția 
din rândul votanţilor lui Victor Ponta care declară că principala 
motivaţie pentru a-și exercita dreptul de vot în favoarea unui anumit 
candidat este mai ridicată decât a celor din rândul votanților lui 
Klaus lohannis (71,6% vs. 66,1%), care declară, în acelaşi timp, în 
măsură mai ridicată cum că principala lor motivaţie a fost să voteze 
împotriva celuilalt candidat (16% vs. 5,2%). 


Triburile sunt orientate spre trecut, nu spre viitor 


Un sfert de secol în evoluţia politicii din România înseamnă 
schimbare, cel puţin la viteza cu care evoluează azi societatea. 
Triburile politice partajează emoţii şi se încălzesc la memoria lor. 
O memorie afectivă, puternică, unde apărarea amintirilor şi a 
purității lor este o sarcină importantă. De aceea, sunt interesante 
celebrările, sărbătorile care ţin emoţiile treze. În România. 
Revoluţia de acum 25 de ani, ca moment inițiatic, fondator al 
noilor triburi, aduce în fiecare an simulacre şi simulări, în sensul 
lui Baudrillard’. 

Adică vorbim despre celebrări ca elemente de socializare, 
„O socializare se măsoară prin expunerea la mesajele mediatice. E 
desocializat sau virtual asocial cel care e subexpus la media”. Peste 


"Jean Baudrillard, Simulacres et simulation, 1981, volum apărut la Idea 
Design & Print Editură, Cluj, Colecţia Panopticon, Traducere: Sebastian Big. 

tot, informația trebuie să producă o circulație accelerată a sensului, 
o plus valoare de sens omoloagă cu aceea economică, ce provine 
din rotația accelerată a capitalului. Dar aici informația înghite, 
devorează propriile conținuturi, ea se epuizează în punerea în 
scenă a sensului, iar acest imens proces de simulare ține loc de sens, 
de conținut. Asistăm la o pierdere a comunicării ce antrenează 
această supralicitare a simulacrului și astfel la o hiperrealitate a 
comunicării şi a sensului, un univers „mai real decât realul”care 
trebuie gândit ca miturile antice. Mitul va exista doar dacă nu 
cădem în capcana gândirii critice. 

Trăim ceea ce Jean Baudrillard etichetează ca „extaz al 
comunicării”, unde este dificil, în lumea hiperrealului, să distingem 
imaginarul de real, semnul de referent, adevărul de falsitate. Ultima 
campanie electorală a excelat în spectacol. 

Politica este prin excelenţă lovită de acest joc secund, 
există o fuziune a copiei și a originalului, copia fiind de fapt mai 
convingătoare decât originalul. Apare aici ceea ce un alt autor 
francez, Guy Debord, numește societate-spectacol, în care resursele 
artistice reprezentative ale comunicării sunt practic inepuizabile, 
unde politica a devenit o politică-spectatcol. Prototipul universului 
simulat este Disneyland, un univers care se impune prin 
verosimilitate, unde întreaga noastră civilizaţie este un Disneyland 
cu aer de credibilitate. O ironie a sorții pentru politica noastră 
este tema metareferenţială pe care au discutat-o pe larg internauţii 
privind alegerea politică din finala prezidenţială între Mickey 
Mouse (Victor Ponta) şi Santa Klaus (Klaus Iohannis). 

Moţiunile de cenzură sunt cele mai interesante spectacole, în 
afara spectacolului alegerilor. De fapt, moţiunile de cenzură sunt tele- 
moţiuni. Totul a fost gândit și planificat ca să dea bine la televizor: 
marșul triumfal al opoziţiei, circuitul semnăturilor populaţiei, 
camerele puse în așa fel încât oamenii să pară mulţi sau puţini, în 
funcţie de televiziunea care transmitea. Aplaudacii de la balcoane sunt 
echilibraţi după algoritm politic, discursurile politicienilor cu ochii 
pe camere, temele şi retorica erau adaptate televiziunilor. Politicienii 
puterii şi cei ai opoziţiei deveni regizori de platou. 

Baudrillard scrie că omul care se ciocneşte cu această substituire 
a realităţii se simte afectat, simte neputinţă, dezorientare şi miopie 
informaţională. Astfel, media au schimbat radical structura relaţiilor 
interumane. Media contemporane sunt nişte mesaje fără de răspuns, 
iar astfel se formează niște relaţii de putere, fără feedback, reprezentând 
un transfer unilateral în care oamenii sunt izolaţi de mesaje. Relaţiile 
umane se reduc la legături electronice, media nu le transformă pur 
şi simplu, ci le anihilează. Realitatea media și comunicarea electorală 
arată de multe ori că răspunsul este exclus căci o trăsătură caracteristică 
a mass-media este caracterul lor netranzitiv, anticomunicativ, chiar 
dacă televiziunea sau chiar Facebook se bazează tot mai mult pe 
interacţiune sau conţinut creat de useri. 


Efectul politicii-spectacol și al tribalismului politic 
este stagnarea, mersul în cerc 


Când scriem aceste rânduri, se apropie bilanţul celor 25 de 
ani de la Revoluţia română din decembrie 1989. Se va discuta 
mult despre ce s-a schimbat, pro sau contra, se vor găsi lucruri 
bune sau lucruri rele, în funcţie de tabere. Dar dacă ne uităm cu 
atenţie, vedem că sunt foarte multe lucruri care nu s-au schimbat, 
au rămas ca niște pietre grele care s-au opus evoluţiei sau curgerii 
politicului sau dezvoltării ţării. 

Deci ce nu s-a schimbat? Încerc o listă, fără multe exemple 
sau explicaţii. 

Un sfert de secol înseamnă schimbare, cel puţin la viteza 
cu care evoluează azi societatea. Despre tabloul schimbărilor vom 
vorbi în tot acest număr special din Sinteza dedicat împlinirii 
a 25 de ani de libertate în România. Dar ce nu s-a schimbat? O 
listă fără multe comentarii sau explicaţii, ca şi cum ai desena nişte 
pietre, puse una după alta, pietre care rămân fără să le poată mişca 
valul schimbării... 

După 25 nu ştim dacă a fost revoluţie sau lovitură de stat 
şi nici cine a tras în noi, în 21-22, dar nici după acel moment, 
când au murit cei mai mulţi dintre oameni. Nimeni nu a răspuns 
pentru crimele Revoluţiei, iar purtătorii de dosare au avut cariere 


Triburile ° 315 


fulminante în justiție. Dar avem câteva zeci de mii de revoluționari 
de profesie, care primesc indemnizaţii, terenuri sau scutiri de taxe 
şi impozite, în timp ce urmașii celor morţi au fost uitaţi de mult 
pentru că nu mai are cine să se lupte pentru ei, văduvele și orfanii 
nu pot ieși să se bată cu scutierii. 

Au rămas frica și o politică moartă de frică, mai ales atunci 
când intră în ani electorali, anii schimbărilor. Frica de a guverna, 
frica de a lua decizii curajoase, chiar dacă au existat majorităţi 
consistente; politicienii guvernează minimal, dominați de frica de 
a nu pierde puterea şi tocmai din această cauză au pierdut-o, de 
fiecare dată. Frica de asumare a valorilor politice și a unei identități 
clare conduce la un surogat de politică: războiul politic permanent 
între lideri, care devine rațiune de a fi pentru competiţie, ba chiar 
poate deveni surogat de program. O frică de izolare politică străbate 
tot spectrul, de la stânga la dreapta. De 25 de ani, politicienii trec, 
dar frica rămâne, ca o ceaţă, ca un memento al incertitudinii și 
golului, al haosului şi morţii sistemului. 

Nu am scăpat nici de nevoia de tătuc, o acută prezidenţializare 
a puterii. Oamenii nu au încredere în reguli, Constituţie sau 
instituţii, vor mereu un preşedinte care să le aducă salarii, 
pensii, linişte, pace şi tot ce se poate. În fine, acum a fost ales 
un preşedinte cu nume parcă predestinat pentru români, Santa 
Klaus. Şi noul Preşedinte, chiar dacă nu pare încântat de asta, 
va fi asaltat cu omagii, scrisori, pupături și alte forme de masaje 
ale Eu-lui prezidenţial, cum se obișnuiește de secole pe malurile 
Dâmboviţei. 


Oamenii încă se bucură că „și-au luat ţara înapoi”, în curând 
se pun fără grijă pe tăiat porcul de Crăciun, pe chefuri, şi încălzesc 
visul că ţara va merge bine și fără ei, să ne uităm doar pe fluturașul 
de salariu sau pe cuponul de pensie cum creşte totul. Deşi a trecut 
un sfert de veac, László Tőkés îndeamnă încă la revolta ungurilor, 
iar Vadim Tudor scrie pamflete împotriva tuturor celor care i-ar 
putea da ceva în schimb pentru a tăcea. 


316 e Vasile Sebastian Dâncu 


Discursul urii a rămas în spaţiul public, chiar dacă acum este 
mai vizibil în zona spaţiului public virtual. Sunt atacați bătrânii 
care cer pensii, cei de la ţară care nu votează progresist, asistaţii 
de toate felurile, comunităţile rurale pentru că au nevoie de 
gaz, canalizare sau drumuri. Diaspora nouă nu este diabolizată 
pentru că nu a mâncat salam cu soia, ci pentru că votează fără să 
contribuie la PIB, fără să muncească cot la cot cu noi. Diversiunile 
cu otrăvirea apei și coloanele de blindate sunt și în revoluţia 
Facebook cu tancurile care vin dinspre Rusia, dacă nu le oprim cu 
pieptul nostru de /ife-uri. 


A revenit, după 25 de ani, anticomunismul care scoate 
oameni în stradă, deşi acum este un anticomunism fără obiect real. 
A rămas valabilă maxima lui George Soros: Întotdeauna este mai usor 
să mobilizezi oamenii contra a ceva decât pentru ceva. Autonomia 
ungurilor şi secuilor este tot în stare de proiect, acum mai avansat, 
dar tot așteptând vremuri mai bune pentru a trage o mică graniţă 
care să împrejmuiască moşia strămoșească, Székelyföld. 


Încă mai avem şcoli, chiar dacă am ajuns de la 30.000 la 
7200, numărul lor scade continuu, iar în sfertul de veac al libertăţii 
am construit cinci biserici la o şcoală. PIB-ul nostru tot mic este, 
tot la coada Europei, chiar dacă a crescut de 5 ori faţă de 1989. 
Mai avem încă edituri chiar dacă vânzarea de carte a scăzut cu 
85%. Intelectualii noștri publici scriu apeluri patetice şi cheamă, 
după 25 de ani de democraţie, masele în stradă pentru a șterge 
guverne de pe faţa pământului. 


Antreprenorii români sunt trataţi ca hoţi, corupți, bandiți 
sau golani, dar într-o mai mare proporţie decât în primul an de 
libertate: atunci credeau asta 80% dintre români, după 25 de ani 
sunt 93% care apreciază așa. Investitorii străini sunt priviţi şi acum 
ca salvatori, primesc ajutoare de stat, investitorii români sunt arestaţi 
pentru corupţie în acte ori niște hoţi din administraţia centrală sau 
locală le cer bani negri sau șpăgi pentru a le elibera documente. 

În general, încă funcționează mitologii politice în locul unor 
strategii de dezvoltare economică: mitul investitorului străin care 
vine doar pentru a crea locuri de muncă pe plaiurile mioritice, 
economia de piață care ea singură aduce bunăstarea, cota unică 
— singura cale spre bunăstare și creştere economică. FMI și Banca 
Mondială ne dau certificate de sănătate și ne fac proiectul de buget 
pentru anul care vine, iar mitul bunăstării a rămas să se refere la o 
perioadă mai îndepărtată decât cea pe care o vedeam cu mintea și 
cu sufletul în 1989. 


Statul a rămas singura sursă a puterii, unica formă de 
legitimare a unei autorităţi. Administraţia locală este cotropită de 
statul centralizat, obiectivul la care lucrăm de două secole, astfel 
că avem doar un simulacru de autoritate locală sau judeţeană, 
acestea fiind doar prelungiri ale organismelor centrale în teritoriu. 
Forţa centrului face ca baronii locali să fie doar copii ale baronilor 
de la centru. O astfel de politică nu reprezintă nici comunitatea, 
nici oamenii din aceste comunităţi, ci doar reproduce o schemă 
abstractă creată la centru sau ţinte de factura politică: social- 
democrați vs. liberali, proeuropeni vs. conservatori, corupți vs. 
inocenți etc. Astfel, după 25 de ani, puterea centrală respinge orice 
proiecte care ar putea avea relevanţă adevărată pentru oameni 
concreţi sau comunităţi reale. 


Ca și la începutul acestui sfert de secol, avem o stângă 
politică obsedată doar de menţinerea puterii şi dominare şi o 
dreaptă care plânge patetic prin scrisori deschise sau apeluri 
publice în timp ce crede că trecerea proprietăţii statului în mâna 
capitaliştilor recenți este revoluţia adevărată (dar nu l-au citit pe 
Marx, care credea la fel, doar că voia asta pentru clasa muncitoare). 
Şi acum, liderii dreptei sunt tot angajaţi ai statului, chiar dacă s-a 
dezvoltat şi un mic capitalism românesc. Societatea civilă lipseşte 
şi acum din spaţiul public; din când în când, se trezesc unii dintre 
reprezentanţii ei, deja foşti miniștri sau actuali membri de partid, 
şi o invocă, vorbesc în numele defunctei. Miile de organizaţii care 

se luptă pentru politici de asistenţă socială, solidaritate comunitară 
sau alte scopuri unde statul uită de oameni, formate mai ales din 
tineri, nu sunt băgate în seamă, dar am rămas la listele de susţinere 
ale intelectualilor sau la scrisorile deschise către vreun lider care 
candidează la vreo funcţie. 


Acum îi idolatrizăm o vreme pe tinerii care au ieşit la vot 
sau au luptat pe Facebook pentru o lume nouă, ca odinioară pe 
cei care au ieșit să moară în faţa tancurilor, dar în scurt timp toată 
lumea va uita de ei, de locurile lor de muncă, de condiţiile în care 
învaţă sau de faptul că trebuie să-i ajutăm să facă o carieră, să 
crească copii şi apoi să ne dea pensii mari și grase din munca lor. 


Nici acum nu avem un proiect de societate, nu avem o 
hartă a viitorului, nu ne propunem un traseu. Guvernanţele sunt 
pompieristice şi comunicaţionale. După un sfert de secol nu am 
făcut un mare plan, conducem ţara cu instrumente contabile și 
cu ochii închiși. Resursele noastre naturale se tâlhăresc zi de zi, 
iar noi ne hărţuim în războaie personale ale liderilor. Am pierdut 
populaţie mai mult decât în cel mai devastator război, anul trecut 
s-au născut sub 180.000 de copii, natalitatea scade continuu. 
Nimeni nu este panicat, nimeni nu se îngrozește că viitorul 
neprogramat nu are cum să aducă ceva bun. O naivitate şocantă 
pentru un popor care se laudă că rezistă de două mii de ani la 
confluenţa imperiilor. Imperii care au murit, dar noi, românii, 
am rămas, așteptând să vină următoarele imperii ca să ne calce în 
picioare. O inconsistenţă de fond a unei naţiuni care aşteaptă de 
aproape un secol premiul Nobel pentru literatură şi este mereu 
frustrată că nu-l primeşte. 


După 25 de ani de libertate, „istoria încă se răzbună pe noi, 
repetându-se”, cum scria acum un secol Nicolae Iorga. Explozia 
politicii ca spectacol și Facebookul inovează, dar ne duc înapoi 
spre formele embrionare de tribalism politic. 


decembrie 2014 

